
KOBENHAVN    —     FORLAOSTRYKKERIET 


BLANDT  de  Dagbøger  af  og  Breve  til  og  fra  danske 
Udvandrere,  som  det,  efter  Udsendelsen  af  mine  Op- 
raab  i  indeværende  Foraar,  er  lykkedes  mig  at  samle,  har 
jeg  udsondret  to  Grupper  Breve,  som  lod  sig  bearbejde 
til  karakteristiske  Billeder  af  danske  Nybyggere,  dels  fra 
Midten  af  forrige  Aarhundrede,  dels  fra  vore  Dage  i  aller- 
seneste Forstand. 

Det  er  27  Breve  og  2  Brudstykker  fra  Aarene  1840 
til  1858,  skrevne  af  og  til  Jens  Storm  Schmidt  fra  Gjed- 
ved  Mølle  ved  Horsens  og  82  Breve  og  18  Brudstykker, 
som  strækker  sig  over  Tidsrummet  1905  til  1910  og 
skyldes  en  fra  Nordsjælland  udvandret  Almuesmand,  hans 
Hustru  og  deres  Børn. 

—  I  det  første  af  de  behandlede  Tilfælde  har  Familjen 
samtykket  i,  at  Navnene  paa  Personer  og  Lokaliteter  be- 
varedes; dog  er,  af  personlige  Grunde,  et  Par  Navne  paa 
rene  Bifigurer  ombyttede  med  tilsvarende  i  samme  Stil 
som  de  virkelige.  I  det  andet  Tilfælde  blev,  efter  Aftale 
med  vedkommende  Indsender,  alle  Personnavne  om- 
skrevne til  andre,  dog  med  nøjagtig  samme  Lokalfarve 
som  de  originale. 

Naar  undtages  fremmede  Ord  er  —  ligesom  i  min 
Under  vor  sidste  Krig  —  alle  Citater  gengivne  med  mo- 

derne  Retskrivning  og  korrekt  Tegnsætning  ligesom  med 
en  af  mig  foretagen  Inddeling,  fordi  den  almindelige  Læser 
ellers  ikke  vilde  kunne  udholde  at  læse  Bogen,  ja  ofte 
næppe  kunde  forstaa  den.  Derimod  er  der,  lige  saa  lidt 
i  dette  Værk  som  i  dets  Forløber,  foretaget  den  ringeste 
Ændring  af  anden  Art  i  Grundteksterne,  og  gennem  Eks- 
empler gives  der  Prøver  paa  Originalernes  Retskrivning, 
Tegnsætning  og  Inddeling  for  samtlige  udvandrede  Skri- 
benters vedkommende.  Fuldstændiggørelser  i  Teksterne 
og  oplysende  Noter  er  anførte  i  Parentes  med  kursiveret 
Skrift  paa  vedkommende  Steder. 

Det  er  lykkedes  at  erhverve  alle  Brevene  til  det  kgL 
Biblioteks  Brevsamling,  hvorved  en  Kontrol  af  Maaden, 
hvorpaa  Stoffet  er  behandlet,  bliver  muliggjort. 

København  i  Oktober  1910. 

Karl  Larsen, 


DEN  JYDSKE  MØLLERSØN  JENS  STORM  SCHMIDT 
PIONEREN  FRA  HALVTREDSERNE 

JENS  Storm  Schmidt  er  født  d.  20.  Septbr.  1819  i 
Horsens,  hvor  hans  Fader,  en  20aarig  Københav- 
ner, Johan  Schmidt,  dengang  var  Mestersvend  paa 
Dampmøllen.  Johan  Schmidts  Hustru,  Jens  Storms 
Moder,  hørte  hjemme  i  Kjørup  ved  Horsens,  hvor 
hendes  Fader,  Storm,  ejede  en  større  Gaard;  2  Maa- 
neder  efter  sin  førstefødte,  Jens',  Fødsel  fyldte  hun 
19  Aar.  I  1822  kunde  Johan  Schmidt  købe  Gjedved 
Vandmølle  med  tilhørende  Jorder  en  god  Mils  Vej 
Nord  for  Horsens,  en  Ejendom  paa  en  100  Tdr.  Ld. 
Ager,  Eng,  Skov  og  6  Tdr.  Hartkorn. 

Jens  Storm  fik  der  Undervisning  af  Skolelæreren 
i  den  nærliggende  større  Landsby,  Gjedved,  og  lærte 
hjemme  Møller-  og  Møllebygger-Professionen. 

I  sit  en  og  tyvende  Aar  ønsker  han  imidlertid, 
med  Forældrenes  Samtykke,  at  se  sig  lidt  om  i  Ver- 
den og  søge  Arbejde  i  København,  hvor  Faderen 
foruden  sin  gamle  Moder  og  et  Par  ugifte  Søstre 
har  to  Brødre,  den  ene  Hattemager,  den  anden  Post- 
kontrollør ved  den  lollandske  Post. 

Mandag  d.  3.  Maj  rejser  den  unge  Mand  da  fra 


Horsens  pr.  Skib  til  København,  hvor  han  „lykke- 
ligt ankommer"  om  Torsdagen. 

En  lille  Række  af  6  bevarede  Breve  fra  den  14. 
Maj  1840  til  den  10.  Februar  1842  tegner  et  paa- 
lideligt  Billede  af  den  unge  jyske  Møllersøn  og  Land- 
haandværker  i  København. 

Ejendommeligt  farvede  af  Tidens  Aand  og  Forhold, 
som  disse  Blade  er  det,  indeholder  de  Profilen  af 
den  senere  amerikanske  Borger. 

Jens  skal  og  vil  i  København  staa  paa  sine  egne 
Ben,  men  hans  Faders  Familje  dér  søger  straks  at 
hjælpe  ham  til  at  kunne  hjælpe  sig  selv. 

En  Rejsekammerat  fra  Skibet,  Albrecht,  om  hvem 
der  iøvrigt  kun  fortælles,  at  han  „og  to  Jomfruer 
var  syge"  under  Søgangen  paa  Vejen  til  København, 
viste  Jens  Storm  „rundt  i  denne  dejlige  By  og  lige 
til  min  Bedstemoder,  som  allerede  vidste  af  Deres 
Brev,  at  jeg  kom,  og  hos  hvem  jeg  blev  meget  vel 
modtaget.  Da  jeg  nu  havde  været  der  en  Timestid, 
fulgte  min  Tante  Marie  mig  op  til  min  Onkel,  men 
da  han  var  paa  Postkontoret  og  ikke  kom  hjem  før 
om  Aftenen,  saa  fulgte  jeg  med  Albredt  hen  til  en 
Spisevært,  hvor  vi  fik  Logi." 

Efter  at  den  unge  Mand  saaledes  med  Diskretion 
har  lagt  Beslag  paa  sin  Familjes  Velvilje,  søger  han 
den  paafølgende  Dag  atter  Onklen,  og  betegnende 
for  Tidens  Maade  at  skaffe  sig  Efterretning  paa,  be- 
gynder nu  Onkel  og  Nevø  at  vandre  om  i  Køben- 
havn for  at  spørge  efter  Møllebyggermestre,  da  Jens 
helst  vil  arbejde  som  Møllebygger  og  ikke  som 
Møllersvend.  „Vi  gik  da  hen  til  Møllebygger  Jørgen- 


sens  Gaard,  men  der  var  ikke  uden  en  gammel 
Mand,  som  ikke  vidste  andet,  end  som  De  selv  ved, 
at  Jørgensen  var  død,  og  at  der  var  en  Svend,  der 
havde  faaet  hans  Arbejde;  men  han  kunde  hverken 
sige  os,  hvor  han  boede,  eller  hvad  han  hedte.  Vi 
gik  da  lige  saa  klog  derfra,  som  vi  kom.  Vi  gik  da 
videre.  Endelig  kom  vi  da  til  en  gammel  Mand  ude 
paa  Østerbro,  der  sagde  os,  hvor  han  boede  i  den 
anden  Ende  af  Byen.  Vi  gik  da  derhen,  men  til  al 
Ulykke  var  han  saa  stolt  og  saa  storsnudet,  at  man 
ikke  kunde  komme  ham  i  Tale  førend  om  Efter- 
middagen Klokken  3.  Jeg  fulgte  da  hjem  med  min 
Onkel  og  spiste  til  Middag.  Da  vi  saa  havde  spist, 
gik  vi  omkring  i  Byen  igen  og  spurgte,  om  der  ingen 
Møllebyggere  var,  man  kunde  opspørge.  Da  Klokken 
var  bleven  henimod  3,  gik  vi  hen  til  ham;  men  da 
mødte  hans  Kone  os  i  Døren  og  sagde,  at  han  ingen 
Folk  manglede." 

Efter  denne  uheldige  Begyndelse  gaar  Jens  Storm 
saa  hjem  igen  med  Onklen,  der  skal  drikke  Kaffe, 
inden  han  vandrer  paa  sit  Postkontor,  og  derpaa 
spadserer  Jens  „alene  ud  paa  Volden  og  gik  op  paa 
Gotersgades  Mølle  til  Madam  Schmidt,"  som  hans 
Forældre  kender,  for  at  høre,  om  hun  ikke  kunde 
bruge  ham  som  Møllersvend,  da  det  nu  ikke  lader 
til  at  gaa  med  Møllebyggeriet.  Den  venlige  Madam 
bliver  meget  glad  for  alle  Hilsenerne  fra  Jylland, 
men  har  desværre  for  Tiden  ingen  Plads  ledig,  Jens 
maa  gaa  „derfra  og  til  mange  andre  Møller,  men 
der  var  ingen  Plads  uden  at  jeg  vilde  staa  et  Aar 
i  Forbundt  for  ingen  Ting.  Jeg  gik  derpaa  tilbage  til 
min   Onkel;   da   havde   min   Tante  lejet   Natkvarter 

{til  mig)  for  15  Mark  om  Maaneden.  Jeg  tænkte  da 
ved  mig  selv:  Du  er  da  altsaa  kommen  tidlig  nok 
til  København!  Men  jeg  kunde  nu  alligevel  ikke 
komme  der  for  første  Nat,  da  de  ikke  havde  gjort 
Anstalt  dertil;  jeg  gik  da  til  det  Logi,  som  jeg 
havde  forrige  Nat." 

Den  paafølgende  Dag  bringer  ham  imidlertid  i 
bedre  Lune:  „Om  Løverdags  Morgen  kom  min 
Fætter  paa  13  Aar  gammel  ned  til  mig  og  fulgte 
med  mig  omkring  i  Byen  indtil  Klokken  9,  saa 
skulde  han  i  Skole.  Jeg  gik  da  alene  omkring.  En- 
delig kom  jeg  til  en  Møllersvend,  som  gjorde  mig 
Underretning  om,  at  jeg  skulde  gaa  ud  paa  Østerbro 
ved  Strandvejen  til  Svanemøllen.  Jeg  gik  da  derud 
og  traf  Mølleren  hjemme  og  dér  fik  jeg  da  endelig 
Plads.  Jeg  gjorde  den  Akkord  med  ham,  at  jeg 
skulde  staa  et  halvt  Aar  i  Forbundt,  og  for  det  skal 
jeg  have  20  Rbd.;  han  gav  mig  1  Rbd.  i  Fæstepenge. 
Jeg  gik  derfra  til  mit  bestilte  Logi  og  bad  dem  om, 
at  de  ikke  maatte  gøre  dem  nogen  Ulejlighed,  og 
derfra  op  til  min  Onkel,  hvor  jeg  spiste  til  Middag. 
Da  fortalte  jeg  dem  det,  og  de  blev  meget  fornøjet, 
at  jeg  selv  allerede  var  bleven  saa  bekendt  at  kunne 
finde  Byen  omkring,  og  jeg  selv  kunde  faa  mig  en 
Kondicion." 

Ved  Hjælp  af  „to  Sjovere"  faar  Jens  nu  sit  Tøj 
baaret  op  i  sin  Mesters  Mel-  og  Grynbutik  i  Vim- 
melskaftet {hvor  der  ogsaa  forhandles  „Ost  og  Pølse 
og  Smør"),  besøger  derefter  Bedstemoderen  og  køber 
sig  saa  „en  pen,  ny,  hvid  Møllertrøje,  som  er  gen- 
nemdrættet  fint  Lærred  for  3  Rbd",  inden  han  vel 
tilfreds  gaar  til  Ro. 


Om  Søndagen  hører  Jens  Fromesse  i  Frue  Kirke, 
„oven  paa  Døren  staar  Johannes  og  døber  Jesus, 
det  er  af  Thorvaldsens  Arbejde;  Kirken  inden  i  er 
saa  nydelig,  at  jeg  ikke  kan  beskrive  det." 

Middag  spiser  han  selvfølgeHg  hos  Onklen,  og  der 
er  det  saa  fornøjeligt,  at  nogle  af  de  Ting,  han  har 
haft  med  hjemme  fra  Møllen,  kommer  til  Anven- 
delse: 

„Under  Spisningen  sagde  de,  at  det  var  af  min 
Faders  Hvedemel.  Da  obselverede  jeg  først,  at  det 
var  Bygmel.  Jeg  undskyldte  da,  at  De  ikke  havde 
Hvede  og  derfor  havde  De  sendt  dem  Bygmel.  Saa 
sagde  de,  at  det  skulde  jeg  have  tiet  med,  saa  havde 
de  glat  spist  det  for  Hvedemel."  Saa  godt  er  Melet 
hjemm.e  fra  Gjedved  Mølle! 

Jens  takker  nu  Onklens  mange  Gange  for  „deres 
beviste  Godhed"  og  gaar  atter  op  at  hilse  paa 
Bedstemoderen,  som  benytter  Lejligheden  til  at  lade 
ham  vide,  at  hun  „vilde  hellere  have  haft  Boghvede- 
gryn" end  dem,  han  havde  haft  med  til  hende.  Der- 
efter indfinder  den  unge  Mand  sig  allerede  samme 
Søndag  Eftermiddag  i  sin  Kondition  paa  Svanemøllen. 

Svanemøllen  „er  en  stor  hollandsk  Mølle  og  til- 
lige Hestemølle,"  hedder  det  i  Brev  af  14.  Maj. 
„Mesteren  og  Mestersvenden  ere  flinke  imod  mig, 
saa  at  det  Sommer  kan  snart  gaa  fra  Haanden,  da 
jeg  er  paa  det  fornøjeligste  Sted  i  hele  København 
lige  ved  Enden  af  Charlottenlund,  hvor  Folk  strøm- 
mer forbi  i  Tusindtal.  Jeg  skal  nu  til  at  gøre  en 
Kig;  da  Mestersvenden  ikke  kan  gøre  noget  ved 
Mølleværket,  saa  bliver  der  meget  til  mig  at  be- 
stille." 

Jens  Storm  staar  paa  Svanemøllen  sit  halve  Aar 
ud  i  Forbundt,  om  end  han  havde  haft  Lyst  til  at 
tage  imod  et  Tilbud  om  Arbejde  som  Tømrersvend 
„fra  September  og  til  Juletider  og  for  3  Mark  dag- 
lig", men  Møllermesteren  vilde  ikke  gaa  ind  paa  at 
undvære  ham  og  gjorde  opmærksom  paa,  at  hvis 
„jeg  ikke  var  hos  ham  til  November,  kunde  jeg 
ikke  blive  udskreven". 

Tilbudet  om  Tømrerarbejde  var  fremkommen  gen- 
nem en  Tømrer-  og  Snedkersvend  „Madam  Kjærs 
Søn  i  Ørskou,"  et  „meget  skikkeligt  Menneske,"  som 
Jens  har  lært  at  kende  i  Løbet  af  Sommeren  tillige- 
med en  anden  jydsk  Landsmand,  en  Snedkersvend 
Vange. 

Disse  to  unge,  besindige  Jyder  „er  ogsaa  de  eneste, 
som  jeg  haver  havt  Omgang  med".  Og  han  kan  i 
Oktober  meddele  sine  Forældre,  at  han  paa  Svane- 
møllen er  „det  eneste  Menneske  af  9  Mand,  som 
skal  blive  efter  1.  November,  da  alle  de  andre  har 
gaaet  paa  de  afskyelige  saakaldte  Dansekneifer  og 
dér  sviret  og  tumlet  til  langt  ud  paa  Nætterne.  De 
haver  allesammen  villet  have  mig  med,  men  jeg 
haver  bestandig  sagt  Nej  og  skal  heller  aldrig  gøre 
det.  De  haver  tillige  villet  have  mig  til  at  drikke 
Brændevin,  men  det  har  heller  ikke  frugtet,  saa  at 
de  nu  hverken  forlanger,  jeg  skal  svire  eller  tumle 
med  dem." 

,Jeg  kan  endnu  ikke  sige  Dem,"  fortsætter  han 
—  i  samme  Brev  af  8.  Oktober  1840  —  „om  jeg 
bliver  Mestersvend  eller  Andensvend,  min  Løn  bliver 
maanedlig  8  Rbd." 

I  Løbet  af  de  5  Maaneder,  Jens  nu  har  været  i 


9 


København,  er  Forskellen  mellem  Mølleriforholdene 
her  og  hjemme  i  Gjedved  bleven  ham  meget  klare: 
„Her  ved  København  er  rigtignok  ikke  godt  at  være 
Møllersvend;  da  her  nu  ved  Byen  er  52  Vind  og 
5  Dampmøller,  saa  Bagerierne  ere  [sad)  hovne,  at 
man  ikke  kan  faa  noget  fra  dem,  uden  at  man  skal 
løbe  for  Dørene  og  tigge  det  af  dem.  Og  saa  tillige 
kan  de  aldrig  faa  nok  af  det  tilbage,  saa  at  man  altid 
er  i  Forlegenhed  med  dem.'' 

Henimod  Juletid  kan  han  til  sin  Glæde  lade  For- 
ældrene vide,  at  han  er  bleven  „Mestersvend  med 
10  Rbd.  om  Maaneden;  men  jeg  har  ogsaa  svær 
Arbejde.  I  Sommer  stod  jeg  (?)  Timer  fra  Klok.  7 
til  1,  men  nu  staar  jeg  fra  Klok.  1  til  Dag,  og  saa- 
ledes  har  jeg  aldrig  været  en  hel  Nat  i  Sengen,  siden 
jeg  kom  hertil." 

„Men,"  hedder  det  videre,  „det  er  ligemeget;  naar 
man  bliver  vant  dertil,  saa  er  det  for  mig,  som  det 
skal  saaledes  være." 

At  Arbejdet  er  haardt,  og  Kosten  simpel,  fore- 
kommer i  det  hele  taget  den  unge  Jyde  selvfølge- 
ligt; det  er  noget,  der  maa  og  skal  tages  som  Vejrets 
Skiften.  Netop  i  sidstnævnte  Brev  af  10.  Decbr.  1840 
takker  han  Forældrene  „for  det  tilsendte  saavel  som 
for  den  gode  varme  Trøje.  Jeg  havde  nogle  Dage 
iforvejen  købt  mig  en  Pels,  som  kostede  5  Rbd.  3 
Mark,  saa  at  jeg  nu  kan  sige,  som  Christian  {Mølle- 
kudsk  hjemme):  „Frost  og  Kuld,  kom  an!"  Og  paa 
lignende  Maade  skal  overdrevent  Arbejde,  daarlig 
Kost  og  slet  Natteleje  trodses  med  et  godt  Humør. 
,Jeg  maa  ogsaa  arbejde,"  skriver  han  op  imod  den 
næste  Jul,  „som  en  Hest,  endskønt  jeg  dog  er  baade 

tyk  og  fed,  som  vist  maa  ligge  i  Naturen,  ti  min 
Kost  er  meget  simpel,  og  af  bedærvet  Smør  har  jeg 
ikke  manglet  i  den  Tid,  jeg  har  været  her  i  Sjæl- 
land." 

Med  Interesse  og  rent  umiddelbar  Pligtfølelse 
tager  den  unge  Mand  paa  sit  Arbejde  som  Arbejde; 
overfor  Foresatte  viser  han  baade  Lydighed  og  Tak- 
nemmelighed. Fagmæssigt  og  med  Stolthed  noteres, 
hvorledes  han  paa  Svanemøllen  har  været  „heldig 
til  at  faa  vores  Kværn  til  at  male  godt;  da  jeg  kom 
hertil,  løb  Kornet  igennem  ved  Halsen,  at  man  kunde 
øse  hele  Skyer  fra  dem.  Det  gjorde  jeg  istand,  og 
saa  var  de  saa  hule  og  saa  vidt  imellem  Straalerne, 
at  de  næsten  ikke  kunde  male.  Vi  havde  næsten 
aldrig  et  Sigtelæs,  da  Melet  blev  saa  rødt,  at  Bagerne 
næsten  ikke  kunde  bruge  det.  Nu  siden  November 
har  jeg  rettet  Rugkværnen  og  Kjærnekværnen  af  og 
sat  to  tætte  Straaler  paa  dem,  nu  maler  den  saa 
hvidt,  saa  det  er  en  Lyst.  Hvorover  min  Mester  er 
saa  fornøjet,  at  han  fortæller  og  viser  Melet  til  Folk." 

Tilfreds  anfører  Jens  Storm,  naar  han  af  Mølleren 
„bliver  buden  med  mange  Gange  baade  til  Aftens- 
mad og  Frokost"  eller  at  Mesteren  engang,  da  Jens 
havde  en  Byld  under  den  ene  Fod,  saa  han  i  fem 
Dage  ikke  kunde  gaa,  „var  saa  flink  at  han  lod 
hente  hans  Dokter,  som  skar  den  op  og  kom  saa 
hver  Dag  og  saa  til  den."  Om  den  ene  af  Princi- 
palerne hedder  det,  at  han  „er  en  flink  Mand,  og 
naar  jeg  kommer  til  ham,  saa  er  det,  som  om  jeg 
kom  hjem."  At  samme  Mand  ikke  er  nogen  god 
Betaler,  men  endog  kommer  til  at  skylde  Jens  Storm 
50  Rbd.,  synes  ikke  at  forandre  det  unge  Menneskes 

Sympati  for  ham;  i  hvert  Fald  giver  det  ikke  An- 
ledning til  noget  Udbrud  af  Krænkelse  eller  Harme, 
men  berettes  kun  som  en  Kendsgerning. 

I  Henseende  til  Kammerater  bliver  Jens  ved  at 
være  meget  tilbageholdende.  Ved  Juletid  1841,  da 
Svanemøllen  er  under  Ombygning,  skriver  han:  ,Jeg 
har  ikke  talt  videre  med  Møllebyggeren,  ti  jeg  vilde 
dog  hellere  tjene  en  god  Løn  end  at  komme  i  Slæng 
med  disse  Tømmersvende,  som  jeg  har  set  Eksempel 
paa,  om  de  endog  tjener  6  Rbd.  om  Ugen,  saa  har 
de  dog  om  Søndags  Aften  ikke  saa  meget  tilovers, 
at  de  kan  faa  den  Skjorte  vadsket  for,  som  de  har 
gaaet  med  den  Uge,  men  stedse  lever  et  ryggesløst 
Liv  og  Levnet."  Og  han  tilføjer,  at  han  „nok  husker" 
sine  Forældres  „gode  Formaninger  og  skal  ogsaa 
nok  tage  mig  i  Vare." 

Igennem  alle  Brevene  gaar  en  rodfæstet  Ærbødig- 
hed overfor  Forældrene  og  stærk  Familjefølelse.  Da 
en  Plan,  han  har  om  at  rejse  til  Norge,  ikke  vinder 
Faderens  og  Moderens  Bifald,  skriver  den  22aarige 
unge  Mand:  „Men  jeg  har  jo  aldrig  forlangt  at  rejse 
uden  Deres  Samtykke,  og  uden  Deres  Samtykke 
foretager  jeg  mig  intet  af  Vigtighed,  da  jeg  véd  til- 
visse, at  De  vil  mit  bedste.  Jeg  har  det  meget  godt, 
som  jeg  er,  men  jeg  havde  jo  ogsaa  godt  Lyst  til  at 
bese  Norges  Fjelde,  og  det  skader  jo  ikke  et  ungt 
Menneske,  at  han  ser  sig  om  i  Verden,  naar  han 
ellers  er  paapassende  og  skikkelig." 

Brevene  er  alle  stilede  til  „Kæreste  Forældre  og 
Søskende";  Forældrene  tiltales  med  „De";  samvit- 
tighedsfuldt hilses  i  hver  enkelt  Skrivelse  foruden 
Forældrene  samtlige  Sødskende  og  „alle  gode  Ven- 

ner  og  Bekendtere",  som  oftest  tillige  Onkler  og 
Tanter,  deriblandt  den,  som  det  synes,  særlig  yndede, 
store  Landmand,  „Onkel  Roedsted  og  Tante,  jeg  har 
allerede  længtes  efter  dette  raske  Høstgilde,  som  jeg 
har  været  ved  i  saa  rnange  Aar  og  nu  maa  und- 
være". Fættere  og  Kusiner  erindres  ogsaa  regelmæs- 
sigt med  Navns  Nævnelse,  ligeledes  forskellige  navn- 
givne Venner  og  Jens'  Skolelærer,  Petersen  i  Gjedved. 
Som  Efterskrift  kan  forekomme  et  lille  resumerende 
Vers:  Lev  alle  lykkelig  og  vel  —  I  Fryd,  Fred  og 
Held! 

Familjen  i  København  omtales  af  den  unge  Mand 
taknemmeligt  og  med  venlig  Omtanke.  Der  er  den 
gamle  Bedstemoder,  som  sidder  Enke  og  „er  dog 
nogenlunde  ved  Helsen".  Da  hun  gennem  Sønne- 
sønnen lader  hilse  og  „beder  Dem,  om  De  ikke  vil 
sende  hende  lidt  til  Vinteren",  tilføjer  han  beskedent 
henstillende:  „Det  er  og  saa  mit  Ønske,  kære  Fa- 
der, da  hun  og  Onkel  Jacob  og  Tante  er  saa  gode 
imod  mig,  som  jeg  var  deres  Søn." 

Foruden  Onkel  Jacobs  omtalte  Søn,  der  gaar  i 
Skole,  ses  Familjen  af  et  af  Jens  Storms  Breve,  efter 
at  han  er  kommen  fra  København,  at  have  omfattet 
i  hvert  Fald  to  andre  Børn,  Døtrene  Sophie,  der 
spiller  paa  Klaver,  og  Rikke,  og  Jens  tror  sikkert, 
at,  efter  at  han  var  borte,  „havde  de  vist  ikke  glemt 
mig,  ti  naar  jeg  kom,  var  de  alletider  saa  glade,  saa 
jeg  aldrig  kunde  komme  tit  nok." 

Med  glad  Skyldighed  og  oprigtig  interesseret  for- 
tæller Jens  sine  Forældre,  hvorledes  han  —  efter  at 
være  kommen  fra  Svanemøllen  til  „Birkerods  Mølle" 
—  „i  de  sidste  to  Maaneder  har  tjent  35  Rbd."  End- 

videre  om  hele  sin  Møllergerning  uden  at  glemme 
faglige  Detailler  og  om  sin  Levemaade  lige  ned  til 
Omsorgen  for  de  Blaargarns  Skjorter,  „som  De  var 
saa  god,  kære  Moder  og  bad  mig  om  at  sende  hjem 
for  at  faa  dem  vadsket;  men  det  synes  mig,  det  var 
for  lang  en  Vej."  Og  han  spørger  lige  saa  interes- 
seret til  alting  hjemme,  fra  Menneskene  og  Møllen 
til  Studene.  Hveden  og  Rugen. 

I  Brev  af  18.  December  1841  føler  han  sig  meget 
beklemt:  „Med  uendelig  Længsel  venter  jeg  hver 
Dag  at  faa  et  Ord  at  høre  fra  Dem  men  alt  for- 
gæves. Nu  har  jeg  i  over  2\/2  Maaned  ikke  hørt  det 
allermindste,  og  paafaldende  er  det,  at  saasnart  som 
jeg  blunder,  saa  drømmer  jeg,  at  der  passerer  saa  et 
og  saa  et  andet  hjemme  hos  Dem,  som  opvækker 
min  Fantasi  og  gør  mig  ganske  sørgmodig.  Ti  hvad 
er  der  vel  her  paa  Jorden,  som  jeg  elsker  saa  højt 
som  mine  Forældre  og  Sødskende,  som  jeg  i  den 
senere  Tid  har  haft  en  uendelig  Længsel  efter  at 
omfavne  eller  dog  i  det  allermindste  at  faa  at  vide, 
om  De  allesammen  ere  friske  og  raske!  O,  ja  gid 
jeg  vidste,  hvorledes  min  Moder  har  det,  ti  jeg  føler 
en  Ængstelse,  som  jeg  ikke  véd,  at  besvære  mig 
selv.  Hvad  min  Person  angaar,  saa  er  jeg  dog  Gud 
ske  Lov  baade  frisk  og  rask,  naar  jeg  undtager  det, 
der  bedrøver  mig." 

Men  lige  over  Nytaar  indtræffer  hjemme  fra  en 
højst  glædelig  Meddelelse. 

Jens  svarer  tilbage:  „Deres  Brev  af  31.  December 
haver  jeg  modtaget,  hvori  det  glæder  mig  meget  at 
erfare,  at  De  Gudskelov  ere  alle  friske  og  raske, 
men   endnu   mere  glæder  det  mig,  at  min   inderlig 

elskede  Moder  har  skænket  Dem  en  Søn  og  mig  en 
frisk  og  sund  lille  Broder  og  at  jeg  véd  hende  og 
dem  alle  igen  frisk  og  rask.  Det  er  noget,  som  gan- 
ske har  skænket  mig  min  tabte  Rolighed  tilbages. 
O,  hvor  vil  det  ikke  glæde  mig,  naar  jeg  engang 
kommer  hjem  og  kan  omfavne  en  Broder,  som  jeg 
aldrig  har  set!" 

Jens  fortsætter  i  Brevet  ganske  umiddelbart  og 
oprigtigt:  „Jeg  har  ogsaa  faaet  mig  et  Klædeskab, 
som  er  solidt  og  godt .  .  ."  men  selv  hans  elskelige 
Naivetet  forekommer  dette  „ogsaa",  som  forbinder 
den  nye  Broder  med  Klædeskabet,  stilistisk  mindre 
velvalgt;  han  streger  Ordet  over  og  erstatter  det  med 
„nu".  løvrigt  taler  han  videre  om  sit  Værktøj,  „som 
jeg  ogsaa  snart  har  samlet  sammen  igen,  endskønt 
Pengene  ikke  er  mange,"  hvad  der  synes  at  tyde 
paa,  at  han  en  Tid  har  maattet  pantsætte  noget  af 
det,  og  beklager  i  Forbigaaende,  at  han,  foruden  at 
have  de  50  Rbd.  til  Gode  hos  sin  Mester,  ikke  kan 
faa  19  Rbd.  igen,  som  han  har  laant  en  Ven  i  Jyl- 
land „som  en  Tjeneste,  da  han  var  midt  i  sin  Læs- 
ning." Men  for  Resten  er  han  „frisk  og  rask  og  alt 
gaar  ved  det  gamle."  — 

Med  Datidens  hele  rolige  Tempo  i  Brevskrivning 
er  den  unge  Jens  en  god  Maaned  —  indtil  d.  10. 
Februar  1842  —  om  at  besvare  det  Brev,  han  med 
saa  stor  Længsel  biede  paa  i  3  Maaneder,  og  det 
tør  formodes,  at  den  lille  bevarede  Samling  paa  kun 
6  Breve  fra  ham  til  Hjemmet  i  Tiden  fra  Maj  1840 
til  Februar  1842  ikke  indeholder  væsentlige  Huller. 

Tilstrækkelige  til  at  vise  den  unge  Mands  Træk 

paa  Baggrund   af  hans  Hjem   og  Omgivelser,  er  de 
under  alle  Omstændigheder.  — 

Dette  Billede  af  den  jydske  Møllersøn  fæstnes  og 
uddybes  gennem  11  Breve,  som  han  fra  4.  Juni  1842 
til  1.  November  1845  har  skrevet  fra  Norge,  efter 
at  Forældrenes  Uvilje  mod  Sønnens  Rejse  derop  er 
bleven  overvundet. 

Til  at  begynde  med  naar  Jens  i  Løbet  af  5  Dage 
med  en  Skipper  Bunne  fra  København  til  Moss  og 
derfra  med  samme  erfarne  Mand  til  Christiania, 
hvor  Skipperen,  ligesom  paa  hele  Rejsen,  „har  væ- 
ret saa  flink,  som  det  har  været  ham  muligt.  Han 
har  vist  mig  omkring  overalt  og  tillige  gjort  alt  mu- 
ligt for  at  skaffe  mig  en  Plads." 

Norge  gør  Indtryk  paa  den  unge  Mands  af  Reli- 
gionsundervisningen farvede  Natursans:  „Jeg  maa 
rigtignok  tilstaa,  at  i  Danmark  har  man  kuns  set 
meget  lidt  af  Skaberens  Almagt  imod  det,  jeg  ser 
her.  Jeg  syntes,  at  det  var  en  stor  Sten,  at  der  lagde 
paa  min  Onkels  Mark;  men  her  saa  jeg  store  Klip- 
per, da  vi  sejlede  ind  i  Moss'  Bugt,  der  vist  var  ti 
Gange  højere  end  Masten  og  som  stod  ganske  lige 
i  Vejret  over  Havets  Overflade." 

Om  det  er  ved  Skipperens  eller  ved  egen  Hjælp, 
at  Jens  faar  Arbejde  i  Christiania,  maa  staa  hen; 
men  da  han  skriver  efter  et  Ophold  der  paa  otte 
Dage,  har  han  paataget  sig  „at  gøre  en  Skallekværn 
i  Stand  og  nogle  Melkværne,  og  det  er  ogsaa  nok 
muligt,  at  jeg  bliver  der  for  bestandig,  men  jeg  har 
ikke  villet  bunden  mig  haardere  end,  at  jeg  kunde 

slippe  igen.  Det  er  en  uhyre  stor  Vandmølle,  den 
har  22  Kværne  og  lige  saa  mange  Vandhjul." 

Møllen  hedder  „Kongens  Mølle"  og  ligger  tæt  ved 
Byen.  Jens  er  meget  glad  over  hurtigt  at  have  faaet 
Arbejde,  ti  „Christiania  er  en  meget  smuk  By,  men 
det  koster  ogsaa  smukke  Penge  at  losere  her.  Jeg 
har  givet  2  Mark  Norsk,  som  er  4  Mark  og  12  Skil- 
ling Dansk  daglig  for  Kost  og  Logi." 

Da  hans  Skallekværn  er  færdig,  kan  den  „skalle 
30  Td.  daglig  i  Stedet  for  5  ad  6  Td.",  hvorfor  „en 
Møller  paa  Lysager  vilde  give  mig  10  Spesidaler 
maanedlig,  dette  sagde  jeg  til  Løjtenanten  [hvilken 
Titel  altsaa  Ejeren  af  „Kongens  Mølle"  maa  have 
haft],  men  saa  vilde  han  give  mig  12  Spesidaler  mdl. 
altsaa  288  Rbd.  dansk  om  Aaret  og  Kost  og  Logi, 
skønt  Kosten  er  daarlig;  men  nu  faar  jeg  Smørre- 
brød om  Aftenen  i  Stedet  for  Melgrød,  som  bliver 
kogt  i  Vand.  Men  om  Middagen  faar  jeg  for  det 
meste  Vælling  af  noget  yderst  daarlig  Mel,  som  lige- 
ledes bliver  kogt  i  lutter  Vand,  men  som  jeg  aldrig 
rører,  da  jeg  ikke  vel  kan  taale  at  se  den,  og  til 
Eftermad,  saa,  som  Kød,  faar  jeg  Havrebrød,  en 
Kost,  som  ikke  var  for  god  til  et  Svin,  endskønt  jeg 
faar  det  meget  bedre  end  de  andre.  Jeg  faar  Kaffe 
2  Gange  daglig  og  Tevand  en  Gang." 

Det  er  forøvrigt  i  det  første  Efteraar  af  hans  Op- 
hold i  Christiania  hændet,  at  „her  udenfor  Møllen 
er  i  disse  Dage  sket  en  stor  Ulykke,  en  høj  Bakke 
er  skredet  ned,  hvorved  3  Huse  er  falden,  og  mange 
staa  Fare  for  at  falde.  Alt  Byens  Vand  er  standset, 
da  Vandrenderne  lagde  over  Bakken,  saa  at  de  alle 
maa  køre  deres  Vand,  som  de  henter  her  ved  Møl- 

len,  saa  at  her  er  saadan  en  Alarm  baade  Nat  og 
Dag."  Og  atter  med  Reminiscens  fra  Bibelhistorien 
tilføjer  han:  Ja,  det  ser  ud  næsten  som  Sodomas 
Ødelæggelse." 

Jens  Storms  Omgang  med  Folk  er  i  Christiania 
endnu  mere  begrænset  end  i  København,  og  Grun- 
den dertil  fremgaar  tydelig  af  et  Brev  af  30.  Juni 
1843,  der  fortæller,  „at  jeg  har  nu  200  Rbd.  i  Be- 
hold," men  „jeg  har  ogsaa  sat  mange  {Penge)  til. 
Alting  her,  Vadsk  og  Støvler,  ja,  et  Par  simple 
Støvler  koster  7  Rbd.,  man  kan  ikke  gaa  udenfor 
Døren,  uden  at  der  jo  gaar  Penge  til,  hvorfor  jeg 
ogsaa  gaar  sjælden  ud.  Jeg  forsikrer  Dem  for,  at 
naar  jeg  undtager  Folkene  paa  Møllen,  saa  er  jeg 
lige  saa  fremmed  som  den  Dag,  jeg  kom.  Jeg  har 
ingen  Selskab  med  noget  Menneske  undtagen  med 
en  gammel  Møllermester,  som  har  været  her  paa 
Møllen  i  nogle  og  tredive  Aar.  Vi  ligger  i  et  Væ- 
relse, dog  i  hver  sin  Seng,  vi  fordriver  mange  Ti- 
mer sammen."  Og  de  Fornøjelser,  som  Jens  Aaret 
efter,  i  Januar  Maaned,  beretter  om,  fra  Tiden,  „før 
Vinteren  kom",  er  hverken  mange  eller  raffinerede. 
Jeg  har  været  5  Gange  til  Komedie,  gaaet  alene  og 
dreven  op  af  den  ene  Gade  og  ned  af  den  anden, 
gaaet  omkring  paa  Toldboden,  set  paa  Skibene,  gaaet 
paa  et  Restauration,  spist  mig  en  Portion  Bøf  og 
dermed  gaaet  hjem.  Nu  har  jeg  været  her  snart  i  to 
Aar,  endnu  kender  jeg  ikke  et  Menneske,  som  jeg 
kan  more  mig  med,  derfor  gaar  jeg  ogsaa  sjælden 
ud.  Det  eneste,  jeg  gør,  naar  jeg  ikke  har  andet  at  gøre, 
er  at  læse.  Jeg  lejer  Bøger  paa  Mad.  Petersens  Leje- 

bibliotek,  saa  at,  naar  jeg  ikke  arbejder,  saa  læser 
jeg,  og  naar  jeg  ikke  læser,  saa  arbejder  jeg." 

Den  eneste  mere  selskabelige  Adspredelse  falder 
ved  Julen  1843.  Da  „havde  Folkene  her  et  Jule- 
gilde. Der  var  jeg  og  dansede  til  Dag.  Det  [er]  før- 
ste Gang,  jeg  har  danset  i  Norge."  Men  da  Folkene 
ved  denne  Lejlighed,  af  ikke  helt  fjerntliggende 
Grunde,  „lod  mig  høre,  at  jeg  var  en  Eremit  og  at 
jeg  var  gerrig,"  vil  Jens  Storm  ikke  lade  dette  sidde 
paa  sig:  „Det  drev  jeg  da  den  Gang  i  dem  for  en 
Løgn,  ti  jeg  gav  dem  5  Rbd.  til  Gildet,  og  det  var 
næsten  det  hele,  det  kostede." 

Overfor  Moderen  er  Jens  øjensynlig  i  et  af  sine 
Breve  kommen  ind  paa  et  Forhold,  som  muligvis 
har  bidraget  sit  til,  at  han  er  rejst  hjemme  fra,  og 
som  Moderen  ikke  ønsker  berørt.  Man  skimter  gen- 
nem hans  ubehjælpsomme  Ord  en  Kurv,  han  maa 
have  hentet  sig  hos  en  eller  anden  ung  Pige,  som 
han  ikke  helt  har  slaaet  ud  af  Hovedet:  „Kæreste 
Moder,  det  som  De  bad  mig  om  i  Deres  Brev,  det 
skal  jeg  gøre,"  skriver  han  næsten  underdanigt,  „jeg 
skal  aldrig  mere  tænke  paa  dette,  som  maaske  gerne 
kunde  have  blevet  min  Ruin.  Nej,  jeg  vil  ikke  gøre 
saa  store  Knæfald,  ti  det  er  unødvendigt."  Han  til- 
føjer kærligt:  „Naar  har  jeg  ikke  gjort,  som  De 
haver  bedet  mig?  Men  De  vil  ikke  fortænke  mig  i, 
om  ogsaa  jeg  havde  Følelse  for  en  Pige,  maaske  jeg 
kan  faa  [det]  igen.  Dog  vær  ikke  bange!  Jeg  skal 
nok  passe  paa,  hvorledes  jeg  handler.  De  skal  ikke 
faa  Aarsag  til  at  være  misfornøjet  med  mig."  Og  til 
Slutning  kommer  det,  helt  indsmigrende:  „Saa  meget 


19 


Spøg  kan  De  nok  taale  mellem  saa  meget  Alvor, 
ikke  sandt!'' 

Jens'  Fader  er  sin  Søn  behjælpelig  ved  fra  Dan- 
mark at  skaffe  hans  Principal  Egetræ,  „ti  Egetræ  er 
her  ikke  at  faa."  Da  Afskibningen  af  Tømmeret  fra 
Danmark  tager  en  vel  rigelig  Tid,  skriver  Jens  d.  30. 
April  1843  helt  indtrængende:  „O,  kære  Fader,  der- 
som det  er  muligt,  vær  da  saa  god  at  sørge  for,  at 
det  kommer  hertil  med  den  første,  den  bedste  Skip- 
per, ti  jeg  har  lovet  Lieutenanten,  min  Prindsipal,  at 
han  kunde  være  ganske  sikker  paa  Træet,  da  jeg 
kender  min  Fader,  som  aldrig  svigter  sit  givne  Ord, 
og  denne  Dyd  tror  jeg  ogsaa  at  have  arvet,  ti  dette 
vilde  gøre  mig  ondt,  at  han  skulde  blive  skuffet,  da 
han  har  ganske  stolet  paa  mine  Ord." 

Egetømmeret  ankommer  og  senere  paa  Aaret  yder- 
ligere nogle  af  Faderen  i  Danmark  indkøbte  gode 
Axer  og  „Buer"  til  Brug  ved  Sønnens  Reparations- 
arbejde paa  „Kongens  Mølle".  I  Anerkendelse  heraf 
skriver  Jens  taknemmelig  i  Brevet  af  26.  August 
1843:  „De  skrev,  at  De  vilde  haabe,  at  jeg  vilde 
finde  dem  nogenledes,  men  jeg  fandt,  at  de  var  over- 
maadig  godt,  altsammen." 

Men  netop  det,  at  disse  Axer  og  Buer  var  saa 
fortræffelige,  og  at  Jens  Storms  Principal,  Løjtnanten, 
hverken  anerkender  dette  eller  har  Betingelser  for 
overhovedet  at  kunne  gøre  det,  giver  Stødet  til  en 
Forandring  i  den  unge  Møllebyggers  Syn  paa  sin 
Arbejdsgiver  og  dermed  i  hans  Stilling. 

I  hans  Brev  fra  September  1842  var  Løjtnanten 
blot  en  med  lidt  hemmelig  Beundring  omtalt  „yderst 
streng  Herre,  jeg  har  faaet,  men  imod  mig  er  han 

god."  Ganske  vist  tilføjes  allerede  den  Gang  lidt 
sikkert:  „  .  .  .  skønt  han  ikke  heller  har  Aarsag  til 
andet,  jeg  (har)  faaet  de  fleste  Kværne  til  at  male 
godt."  Men  nu,  efter  at  Faderens  Axer  og  Buer  er 
ankomne,  hedder  det  skarpt:  ,Ja,  det  var  alt  for 
godt  til  saadan  en  Karl,  som  ikke  skønte  mere  der- 
paa.  Jeg  kan  sige,  at  han  næsten  ikke  har  set  der- 
paa.  Det  har  gjort  mig  ondt,  fra  det  første  Akslerne 
kom,  ti  saadan  et  Par  Aksler  for  78  Rbd.  det  havde 
jeg  ikke  ventet,  og  dog  saa  han  knapt  derpaa,  da 
han  først  havde  faaet  dem.  Jeg  siger,  at  det  gjorde 
mig  ondt,  da  jeg  vidste,  hvad  Ulejlighed  min  Fader 
havde  haft.  I  disse  Tanker  gik  jeg  en  Tid." 

Saa  hænder  det  tillige,  at  „der  kommer  en,  som 
ogsaa  skulde  hjælpe  til  at  faa  den  ny  Mølle  færdig. 
Han  skulde  spise  ved  hans  eget  Bord.  Jeg  derimod 
skulde  have  Klister  og  Ærter  og  Vand,  kogt  sam- 
men paa  Kyd  og  Flæsk,  som  var  fuldt  af  Orme, 
hvad  der  —  med  Jens  Storms  Ord  fra  et  andet  Sted 
i  samme  Brev  —  „nu,  da  det  bliver  hen  paa  Som- 
meren bliver  for  fedt." 

Den  daarlige  Mad  vilde  Jens  Storm  nok  alligevel 
have  fundet  sig  i;  han  siger  et  Steds  tidligere  i  An- 
ledning af,  at  han  maa  „spise  Klister",  at  det  sker, 
„skønt  jeg  er  vis  paa,  at,  vilde  jeg  sige  det,  da  blev 
det  mig  ikke  mere  buden,  for,"  tilføjer  han,  beteg- 
nende for  den  Beskedenhed,  han  er  opdraget  til  at 
vise,  „han  har  spurgt  mig  et  Par  Gange,  om  jeg  var 
fornøjet  dermed,  og  jeg  har  svaret  Ja." 

Men  at  Jens  ikke  længere  „var  Mester  over  mit 
Arbejde"  krænker  ham.  Og  „da  jeg  saa,  at  han  kom 

spadserendes  i  Værkstedet  i  Frak  uden  at  tage  Haand 
i  med,  da  var  jeg  rejseklar." 

Løjtnanten  bliver  meget  vred  over,  at  Jens  vil 
rejse,  men  Jens  er  vred  igen  og  „var  bestemt";  da 
Principalen  spørger  om  Aarsagen,  „fik  han  den,  at 
jeg  havde  Lyst  til  at  rejse,"  og  „hans  Løfter  brød 
jeg  mig  ikke  om,  altsaa  tog  jeg  fra  ham  om  Efter- 
middagen. Derpaa  spadserede  jeg  til  en  Møller,  som 
tillige  har  en  stor  Gaard,  hvor  jeg  straks  gjorde  Ak- 
kord at  skulle  komme  til  ham  og  istandsætte  hans 
Mølle.  Det  var  en  honnet  Mand,  hvor  jeg  skal  faa 
et  smukt  møbleret  Værelse,  spise  ved  hans  eget 
Bord  og  have  1  Rbd.  daglig,  ligesom  jeg  havde." 

Lidt  undskyldende  overfor  Forældrene  tilføjer  den 
determinerede  Jens  Storm:  „Havde  jeg  været  klo- 
gere, kunde  jeg  ogsaa  maaske  have  faaet  noget  mere, 
men,"  fortsætter  han:  „det  kan  godt  gaa  an  for  mig, 
naar  jeg  ellers  kan  nyde  min  Ret,  lige  som  jeg  agter 
at  gøre  min  Pligt."  Og  han  slutter  Omtalen  af  sin 
Skiften  Plads  med  de  Ord:  „Kæreste  Forældre!  De 
vil  heller  ikke  synes  godt  om,  at  jeg  rejste  saa  me- 
get, desto  mindre  da  De  har  haft  saa  stor  Ulejlig- 
hed med  dette  Træ.  Men  af  mig  skal  De  have  saa 
megen  Tak  for  Deres  Ulejlighed;  De  gjorde  det  jo 
alene  for  min  Skyld  og  ikke  for  hans.  Jeg  ser  jo 
deraf,  at  De  vil  gøre  mig  al  den  Tjeneste,  som  staar 
i  Deres  Magt;  min  sønlige  Lydighed  og  Taknemme- 
lighed skal  ogsaa  være  Lønnen  derfor."  — 

Medens  Viljen  rankes  og  Ryggen  rettes  mere  og 
mere  paa  den  unge  Mand,  bliver  hans  Interesse  for 
Hjemmet  og  Familjen  stadig  usvækket.  Et  særlig 
kraftigt  Udslag  giver  den  sig,  da  Forældrene  med- 

deler  ham,  at  de  til  Vandmøllen  i  Gjedved  har  tænkt 
at  ville  bygge  en  Vindmølle.  „Ja,"  svarer  Jens  til- 
bage, „det  var  vist  det  bedste,  De  kunde  gøre,  ti 
derved  havde  De  jo  alle  de  andre  Møllere  i  Kobbe- 
ralskab  (Korporalskab),  og  naar  De  først  havde  faaet 
Bevilling,  saa  fik  vist  ingen  af  de  andre  den,  og  det 
vilde  vist  heller  ikke  betale  sig  for  dem.  Vel  sandt, 
den  vilde  vel  ogsaa  koste  mange  Penge,  men  der 
kan  dog  aldrig  være  Tvivl  om,  at  den  dog  vilde 
svare  god  Regning." 

Og  senere  vender  han  tilbage  til  denne  Vindmølle, 
der  „vil  nok  sætte  Kronen  paa  Gjedved  Mølle"  og 
kommer  derved  til  at  tegne  et  lille  Billede  af  For- 
holdene paa  Egnen  hjemme,  der  yderligere  viser,  at 
Familjens  stærke  Sammenhold  har  en  udadtil  baade 
defensiv  og  agressiv  Karakter:  „Har  dens  Naboer 
før  været  misundelige,  saa  vil  de  vel  nu  snart  blive 
gale,  ti  det  vil  sjenere  dem  nederdrægtig,  naar  de 
ikke  have  Vand.  Det  var  sørgeligt,  som  det  gik  med 
Møller  Egebergs  Mølle  og  hans  Familje;  men  jeg 
frygter,  at  Hr.  Reistrup  snart  skal  følge  efter,  ti 
Schmidt  i  Gjedved  Mølle  vil  ligge  en  Vindmølle  an 
paa  Grønbjerg,  det  maa  jo  uden  Tvivl  knuse  hans 
Hjerte,  som  allerede  nu  i  lang  Tid  har  baaret  paa 
en  stor  Slump  Misundelse  af  Søvandet.  Gud  trøste 
de  misundelige!" 

Og  da  Møllen  i  1845  er  bygget  færdig,  antager 
jens  Storms  Begejstring  for  denne  nye  og  vigtige 
Del  af  Familjens  Borg  og  Fæste  en  helt  fædrelands- 
historisk Farve.  Idet  han  som  Slutning  paa  et  Brev 
af  20.  Juni  beder  „Gud  give,  Lykke  og  Tilfredshed 
maa  krone  Deres  tilkommende  Dage,"  knytter  han 

dertil  de  patetiske  Ord:  „Endvidere  glæder  det  mig 
usigelig  meget,  at  De  efter  Deres  udstandne  Møje 
har  faaet  en  god  Mølle,  som  tillige  er  en  Prydelse 
for  hele  Egnen,  og  som  engang,  naar  Deres  Ben 
forlængst  er  hensmuldret  i  Gravens  Muld,  dog  kan 
vidne  om  en  Familje,  som  hedte  Schmidt,  for  hvil- 
ken den  skylder  sin  Oprindelse  .  .  ." 

„,  .  .  om  end  ingen  af  samme  skal  høste  Frugterne 
ved  den,"  tilføjer  han,  mindre  virkelighedstro  og  lo- 
gisk end  poetisk,  i  Stil  med  den  patriotiske  Digtning, 
der  ud  over  Personernes  Ofre  og  Grave  peger  paa 
Fædrelandet.  — 

Hos  den  nye  Mand  i  Christiania,  som  han  skal 
forandre  Mølle  for,  finder  Jens  Storm  den  skyldige 
Respekt  og  bedre  Kaar  og  Omgang. 

,Jeg  har  et  Værelse  som  en  Herremand,  tapetse- 
rede Vægger,  gibset  Loft  og  malet  Gulv  og  Mahogni- 
Møbler.  Som  en  Herremand  lever  jeg  ogsaa.  Jeg 
spiser  ved  deres  eget  Bord.  I  Stedet  for  før  jeg  fik 
Melgrød,  kogt  i  Vand  og  saa  sorte  som  en  Ravn,  og 
raadden  Flæsk,  fuld  af  Maddiker,  og  dertil  Havre- 
brød, faar  jeg  nu  Risengrynsgrød  og  Saft  eller  Vin 
at  dyppe  i  i  Stedet  for  Mælk.  I  det  hele  taget  jeg 
lever  godt  her,  men  nu  hen  i  Februar  eller  Marts 
er  jeg  færdig,  saa  skal  jeg  til  at  søge  mig  om  et 
andet  Levebrød,  for  ikke  at  sige  Tjeneste.  Saa  kan 
det  jo  nok  hænde,  at  jeg  kan  komme  til  at  slikke 
mig  om  Munden  efter  Melgrøden  igen,  men  jeg 
frygter  naturligvis  ikke,  ti  jeg  kan  tage  det  onde  med 
det  gode,  og  det  er  dog  alle  Tider  en  Trøst,  at  den 
Tid,  der  gaar  godt,  den  gaar  aldrig  ilde.  I  Fald  det 
nu  skulde  hænde,  at  jeg  ingen  Plads  kan  faa,  saa 

har  De  vel  ikke  noget  imod,  at  jeg  rejser  til  Ber- 
gen; maaske  jeg  da  kunde  blive  trakteret  med  Sild 
og  Melvælling  21  Gange  ugentlig,  ti  det  er  ellers 
den  norske  Kost," 

Forældrene  har  ikke  noget  at  indvende  mod  den 
paatænkte  Tur  til  Bergen,  og  i  største  Venskabelig- 
hed skilles  Jens  Storm,  efter  at  have  gjort  sit  Ar- 
bejde færdigt  „til  Carlsens  fuldkomneste  Tilfredshed" 
fra  denne  „hyggelige  Mand",  som  „jeg  har  talt  me- 
get med  om  Danmark  og  om  min  Rejse  her  til 
Bergen,"  og  som  giver  ham  en  Anbefaling  med  til 
selve  Stiftamtmanden  dér. 

Rejsen  til  Bergen  foregaar  da  i  Februar  1844: 

„.  .  .  til  dette  Øjemed  købte  jeg  mig  en  Fælleis 
{Felleisen)  og  tog  nogle  Skjorter,  Kraver,  Strømper 
og  det  nødvendigste  med  paa  Rejsen.  Karlsen  kørte 
mig  de  to  første  Mil,  da  tog  jeg  for  første  Gang 
Fælleisen  paa  Ryggen  og  Stok  i  Haanden.  Da 
tænkte  jeg  paa  Dem,  kæreste  Forældre,  og  mine 
Barndoms  Dage,  i  dem  jeg  saa  ofte  havde  set  en 
Rejsende  uden  en  eneste  Gang  at  have  tænkt  mig 
i  hans  Stilling.  Da  tænkte  jeg  ogsaa  med  Taarer  i 
Øjnene  paa  Gensynets  Glæder,  naar  jeg  engang 
skal  se  Dem  og  mine  kære  Søskende  igen,  og  dette 
gav  mig  Mod.  Jeg  rejste  frisk  væk. 

Første  Dag  om  Aftenen,  da  jeg  kom  til  en  Skyds- 
station  (et  Kro),  kom  jeg  til  Værten  udenfor  den 
store  Dør,  jeg  siger  store  Dør,  for  da  det  var  mørkt, 
og  (jeg)  bad  Værten  om  Spise  og  Nattelogi,  viste  han 
mig  ind  ad  en  Dør  som  til  en  Svinesti,  hvori  der 
udenfor  sad  et  Dusin  fulde  Bønder,  som  alle  vilde 
have  at  vide,  hvor  jeg  var  fra,  hvor  jeg  skulde  hen 


25 


og  alt  saadant.  Jeg  bad  nok  en  Gang  om  Værelse 
og  Seng,  og  da  det  ikke  hjalp,  da  forlangte  jeg  Skyds; 
dette  hjalp,  thi  da  havde  jeg  Ret  til  at  skrive  i  hans 
Skydsbog,  at  jeg  var  bleven  daarligt  behandlet,  og 
da  havde  han  faaet  Mulkt.  Da  fik  jeg  varmt  Væ- 
relse, Aftensmad  og  alt,  hvad  jeg  forlangte;  da  til- 
stod han  mig,  at  han  havde  antaget  mig  for  en  an- 
den. Saadan  gik  det  mig  hele  Vejen;  jo  længere  jeg 
kom,  jo  værre  blev  det;  tilsidst  havde  de  Godtfolk 
ikke  en  Gang  en  Seng  at  lade  mig  faa,  og  om  de 
havde  en,  saa  vilde  jeg  ikke  ligge  i  den,  saa  jeg 
logerede  enten  paa  en  Stol  eller  ud  ad  en  Bænk,  og 
dette  Logi,  det  var  dog  dyrere,  end  om  jeg  havde 
lagt  paa  det  største  Hotel  i  København;  ti  for  saa- 
dant Logi  og  et  Par  Stykker  Havrebrød,  et  Par 
Kopper  Kaffe  og  saa  køre  mig  en  Mil,  det  fik  jeg 
ikke  under  en  Rbd.,  og  tilmed  Vinteren  var  saa 
streng,  at  jeg  heller  ikke  kunde  udholde  at  køre. 
At  køre  en  Mil  koster  3  Mark  Dansk.  Paa  tolvte 
Dagen  saa  jeg  Bergens  By  tilligemed  dens  Omegn, 
efter  at  jeg  havde  rejst  60  danske  Mil.  Det  havde 
noget  overraskenpe  ved  sig,  efter  at  jeg  saa  lang  en 
Tid  havde  vandret  iblandt  Norges  Fjælde,  hvis  Spid- 
ser rækker  over  Skyerne,  ja  jeg  har  virkelig  set 
Fjældets  snebedækte  Top  rage  højt  op  over  Skyerne. 
Bergen  er  i  det  hele  en  smuk  By,  for  det  meste  Træ- 
huse, men  som  er  hvidt  oliemalet  næsten  allesammen." 
Til  Trods  for  Anbefalingen  til  Stiftamtmanden  faar 
Jens  Storm  i  de  første  to  Maaneder  intet  Arbejde  i 
Bergen,  hvad  der,  med  Rejsen,  koster  ham  „over 
60  Rbd."  Og  „da  jeg  ikke  kunde  komme  paa  nogen 
Mølle,  og  jeg  altsaa  var  forlegen,  paatog  jeg  mig  at 

forestaa  Arbejdet  paa  Domkirken  her  i  Byen.  Der 
skal  alt  gammelt  Tømmer  kasseres,  Spiret  skal  ned 
at  forgyldes,  Taarnet  skal  beklædes  og  kobberlægges, 
kort  sagt,  her  har  jeg  faaet  noget  at  tænke  paa,  jeg 
har  12  Mand  i  Arbejde  hver  Dag.  Jeg  har  lagt  en 
Stilling  ud  oppe  fra  Vægtergangen,  som  hverken 
Statskonduktøren  eller  andre  har  villet  paatage  sig; 
jeg  har  gjort  det;  alle  betragter  det  som  et  Mester- 
stykke. Det  værste  er,  at  jeg  ikke  tjener  mere,  end 
som  jeg  fik  i  Christiania,  da  jeg  og  alle  synes,  at 
jeg  fortjener  2 — 3  Gange  saa  meget.  Men  Acordten 
gjorde  jeg,  da  jeg  var  forlegen;  det  er  m.in  Und- 
skyldning. For  Kost  og  Logi  betaler  jeg  14  Rbd. 
maanedlig.  Altsaa  i  Sommer  har  jeg  nok  at  gøre. 
Med  Guds  Hjælp  haaber  jeg  ogsaa,  at  alt  skal  blive 
til  Vedkommendes  Tilfredshed." 

Midt  i  Sommeren  er  Arbejdet  ved  Spiret  lykke- 
lig fuldendt,  og  blandt  Jens  Storm  Schmidts  efter- 
ladte Sager  fandtes  et  endnu  opbevaret,  mørnet  Blad 
Papir  med  en  trykt  Sang:  Ved  Reisningen  af  Spiret 
paa  Bergens  Domkirke  den  22.  Juni  1844.  Af  J.  St. 
Schmidt.  Sælges  til  2  §  til  Bedste  for  Bergens  Asyl. 
Trykt  gratis  hos  Chr.  Dahl,  R.  S.  —  I  seks  Vers 
lader  her  den  unge  Taarnbygger  sin  poetiske  Aare 
rinde.    Første  Vers  lyder: 

Du  gothiske  Minde  fra  fordums  Tid, 
Forfædrenes  hellige  Huus! 
Det  Taarn,  bygget  med  Konst  og  Flid, 
Trodsed'  Stormens  Suus  og  Bruus. 
Dine  Buer  de  vise  tilbage 
Paa  længst  hensvundne  Dage, 
Men  nylig  du  havde  nedlagt 
Din  Kuppel,  dit  Spiir,  din  Pragt. 

Men  efter  Restaureringen  hedder  det  bl.  a.,  at: 

Solens  Straaler  paa  Kuplen  leer, 
Ei  Øiet  kan  taale  den  Glands; 
Til  Menigheden  nu  ned  den  seer 
Med  Tak  for  den  gyldne  Krands. 
Den  staaer  nu  saa  stolt  og  ophøiet, 
Til  Ho'det  nu  Kronen  er  føiet, 
Og  alt  efter  gammeldags  Smag, 
Det  er  vist  Enhver  til  Behag. 

Og  Jens  Storm  slutter  opbyggeligt: 

Du  Stjerne,  som  over  Taarn  og  Top 
Blidt  tindrer  i  stjerneklar  Qvæld, 
Du  hæver  mod  Himlen  vort  Hjerte  op 
Høit  over  Stjernernes  Væld! 
Vi  bede  til  Gud,  Alles  Fader, 
Han  sit  hellige  Huus  ei  forlader, 
Han  lade  sin  Ledestjerne  opgaae. 
At  Lys  vi  i  Mørket  kan  faae. 

Imellem  dette  anførte  Brev  fra  Bergen  af  12.  Maj 
1844  og  den  lille  Samlings  næste  fra  Laurvik  den 
20.  Juni  1845  ligger  rimeligvis  en  udateret  Skrivelse 
fra  Svælvigen  (Svelvik  ved  Drammens  fjorden).  I  den 
lille  By  med  sine  „12  ad  1400  Mennesker  og  en 
Omegn  med  næsten  lige  saa  mange",  har  Jens  Storm 
„truffen  paa  saadan  en  herlig  Mand",  en  tyskfødt 
Købmand,  „der  har  været  imod  mig  næsten  som  en 
Fader  for  at  faa  mig  bestemt  paa  at  bygge"  —  nem- 
lig en  Vindmølle  for  egen  Regning,  eftersom  Køb- 
manden „har  forsikret  mig  til,  at  der  fra  Stedet 
aarligt  betales  circa  5  ad  600  Spdl.  bare  til  Rejse- 
omkostninger for  at  faa  Kornet  til  Møllerne",  og  saa 


28 


mener  man  tilmed  „paa  dette  Storting  at  faa  bevilli- 
get Købstadsrettighed"  for  Pladsen.  Købmanden  har 
skaffet  Jens  et  formentligt  udmærket  Stykke  Jord 
paa  Haanden  til  at  opføre  en  Mølle  paa,  nu  gælder 
det  blot  om  at  faa  Pengene  til  at  opføre  den  for. 
Det  drejer  sig  om  ikke  mindre  end  3^2  tusind  Rbd. 
til  Opførelse  af  Møllen  og  „til  at  købe  Korn  for"; 
men  Jens  Storm  erindrer  nu  ogsaa,  at  „min  Onkel" 
—  sikkert  Onkel  Roedsted  med  de  udmærkede 
Høstgilder  —  „lovede  mig  Kaution,  og  dersom  han 
endnu  vilde  bidrage  sit  dertil,  o,  da  skulde  han  vist 
heiler  ikke  have  hjulpet  en  utaknemmelig",  og  naar 
der  yderligere  kunde  skaffes  „et  Kriditiv-Brev  fra 
en  Købmand  i  Horsens  paa  Hæftierne  (Huset  Tho. 
Joh.  Heftye  &  Søn  i  Christiania)  eller  en  anden 
Købmand,  da  kunde  jeg  nok  faa  Pengene  her  oppe. 
Altsaa  naar  jeg  endda  kunde  faa  saadant  et  Brev, 
om  det  saa  endda  kunde  være  paa  1000  Spdl.,  saa 
kunde  jeg  maaske  endda  slaa  mig  igennem  til  dem, 
jeg  har".  „Kære  Forældre",  anraaber  Jens,  „i  Fald 
det  kan  lade  sig  gøre,  hjælp  mig  saa  denne  Gang, 
saa  haaber  jeg  snart,  at  jeg  skulde  komme  til  at 
gaa  alene  .  .  .  ." 

Gamle  Schmidt  i  Gjedved  og  hans  Kone,  rimelig- 
vis ogsaa  Onklen  paa  den  store  Gaard  i  Nærheden, 
har  sikkert  stillet  sig  mere  end  køligt  til  unge  Jens 
Storms  Byggeplaner;  højst  er  der  bleven  vekslet 
nogle  Breve  desangaaende;  i  hvert  Fald  blev  Ideen 
ikke  til  Virkelighed,  og  i  det  næste  bevarede  Brev 
af  Juni  1845  rejser  Jens  Storm  endnu  en  Gang  ud 
paa  det  ubestemte,  bort  fra  Christiania:  ,Juledags 
Morgen  Kl.  6  spadserede  jeg  over  Torvet,  som  De 

ser  paa  Deres  Skilderi,  med  Fællæisen  paa  min  Ryg. 
Da  Byens  Borgere  til  fælles  Andagt  forsamlede  sig 
i  Kirken,  blev  jeg  en  Stund  staaende  og  hørte  paa 
Orgelet,  som  spilte  Melodien:  „Os  er  i  Dag  en  Frel- 
ser fød",  og  der  havde  jeg  maaske  staaet  endnu, 
havde  jeg  ej  kommet  i  Tanker  om,  at  jeg  nok  en- 
gang skulde  til  at  vandre  over  Norges  Fjælde  uden 
noget  vist  Maal  for  Øjet  —  min  Nytaarsaftensmad 
spiste  jeg  i  en  simpel  Hytte,  som  lagde  ved  Vejen, 
da  det  begyndte  at  sne  saa  stærkt,  at  jeg  ikke  turde 
rejse  til  Skydsstedet". 

Et  Par  Dage  efter  kommer  han  til  Laurvik,  hvor 
han  kun  bliver,  fordi  Byfogeden,  da  han  sender  Bud 
efter  sit  Pas  til  Afrejse,  beder  ham  „komme  selv 
op  til  ham,  da  han  vil  tale  med  mig". 

Det  viser  sig  nu,  at  Byfogeden  selv  ejer  en  Mølle, 
hvor  Jens  Storm  faar  Akkord  paa  Arbejde  og,  efter 
Byfogedens  Død  straks  om  Foraaret,  slutter  Kon- 
trakt med  hans  Søn  om  „at  bestyre  Møllen,  han  skal 
give  mig  30  Rbd.  maanedlig,  naar  der  er  Vand  og 
24  Rd.,  naar  der  intet  er.  Det  kan  nu  vel  sagtens 
gaa  an  for  mig,  men  for  dem  vil  det  vist  svare 
daarlig  Regning,  da  jeg  nu  en  hel  Maaned  ikke  har 
haft  Vand  og  faar  maaske  ikke  førend  i  September". 

Og  dette  tiltaler  hverken  Jens  Storms  Virkelyst 
eller  hans  reelle  Tankegang.  Han  forestiller  Byfo- 
gedsønnen, „at  jeg  hellere  vil  rejse  end  leve  paa 
hans  Bekostning".  De  to  Mænd  bliver  ogsaa  enige, 
og  Jens  var  „saa  at  sige  færdig  til  at  rejse",  da  Fruen 
i  Huset  „lidt  efter  kom  ud  paa  Møllen  og  bad  mig 
endelig  blive  for  det  første,  da  hun  hele  Tiden,  fra 
den   (Møllen)  kom   til   at  gaa,   har  været  saa   glad 

over,  at  det  Rygte  var  gaaet  vidt  og  bredt,  at  ingen 
Steder  kunde  Folk  faa  Melet  saa  godt  som  der,  hvil- 
ket virkelig  ogsaa  bevises  derved,  at  for  den  mindste 
Regnbyge,  der  kommer,  er  Folk  nærved  at  bestorme 
hele  Møllen,  da  de  kommer  kørendes  og  sejlendes 
flere  Mile  forbi  mange  gode  Møller  .  .  ."  Jeg  lovede 
da  at  blive,  til  jeg  havde  oplært  en  Gut,  som  siden 
kunde  bestyre  den,  naar  jeg  rejser". 

„Naar  jeg  rejser  .  .  ."  skriver  Jens  Storm  med  en 
vis  Bestemthed,  ti  heroppe  i  Norge  har  den  Ide  nu 
fæstnet  sig  hos  den  seks  og  tyveaarige,  unge  Mand, 
at  han  vil  rejse  for  Alvor  ud  i  Verden,  nemlig  til 
Amerika,  „hvilket  Land  efter  alt,  hvad  jeg  har  hørt 
og  læst  maa  være  det  forjættede  Land,  idetmindste 
er  jeg  dog  begærlig  efter  at  komme  didhen,  hvor 
saa  mange  Tusinder  har  fundet  en  uafhængig  Stil- 
ling. Rejsen  frem  og  tilbage  er  ikke  kostbar.  Lykkes 
det  ej  for  mig  efter  Forventning,  da  er  jeg  i  Jylland 
lige  god  igen  og  endda  bedre,  thi  da  har  jeg  set  og 
erfaret  det,  jeg  endnu  ikke  kender". 

Nu  beder  Jens  Storm  derfor  Forældrene  sende 
ham  nogle  Penge,  som  han  mener,  han  kan  dispo- 
nere over,  „at  jeg,  ifald  der  skulde  vise  sig  en  Lej- 
lighed, kunde  have  nogle  Skillinger  i  Lommen; 
havde  jeg  haft  skrevet  til  Dem  om  Rejsen  før,  da 
havde  jeg  rejst  nu  i  Foraaret  endog  uden  at  faa 
disse  Penge,  da  jeg  har  Penge  nok  til  at  komme 
baade  frem  og  tilbages  med,  ifald  jeg  ikke  skulde 
finde  nogen  synderlig  Fortjeneste,  som  kunde  betale 
mig  for  at  være  saa  langt  borte  fra  Folk,  Land,  For- 
ældre, Søskende  og  Venner,  disse  fire  Dele  maa  jeg 
jo  sige  Farvel";  men  trøster  han  baade  dem  hjemme 

og  sig  selv  „dog  ikke  for  evig,  jeg  kan  lige  saa 
godt  faa  et  Brev  hjem  der  fra  som  her  fra,  og 
enten  jeg  var  100  Mile  eller  nogle  1000  (borte), 
det  siger  intet  med  den  Kommunikation,  man  nu 
har". 

Med  sin  indgroede  Familjesans  tilføjer  han:  „Vilde 
De  være  af  den  Godhed  at  bede  mine  Søskende, 
om  de  ikke  i  Sommer  vilde  skrive  mig  til,  da  jeg 
saaledes  fra  enhver  af  dem  kunde  tage  nogle  Ord 
med  mig  paa  Rejsen."  Og  netop  dette  Brev,  hvor 
Tankerne  om  Amerikarejsen  første  Gang  fremføres 
for  Familjen,  er  det,  han  slutter  med  det  tidligere 
nævnte,  patetiske  Paakaidelse,  hvori  Forældrene  og 
hele  Slægten  med  Vandmølle  og  Vindmølle  ses  i 
samfundshistorisk  Belysning.  — 

Jens  Storms  Plan  om  at  tage  til  Amerika  vinder 
imidlertid  ingenlunde  Hjemmets  Bifald,  og  de  Penge, 
som  han  mente  at  kunne  faa  udbetalt,  staar  aaben- 
bart  i  Møllen,  uden  at  Forældrene  synes  om  at  søge 
Udvej  for  at  gøre  dem  disponible. 

Et  nyt  Brev  fra  samme  „Jorde  Møllebrug  ved 
Laurvig"  af  8.  August  1844  fortæller  om  hans  Skuf- 
felse i  begge  Henseender  og  viser,  hvorledes  han 
søger  at  overbevise  Forældrene  om  det  forstandige 
i  hans  Plan: 

Kære  Forældre  og  Søskende. 

Deres  Brev  af  24.  Juli  har  jeg  modtaget,  hvori  det 
glæder  mig  at  se,  at  De  er  alle  friske  og  vel,  men 
hvori  jeg  ogsaa  ser,  at  De,  Søskende  Familie  og 
Bekendtere,  er  misfornøjet  i,  at  jeg  rejser  til  Amerika, 
hvorfor  jeg  tillader  mig  at  anstille  en  Sammenligning 
imellem  ovenmeldte  Land  og  Europa,  forsaavidt  begge 

er  mig  bekendt.  Jeg  ser  her  for  mig  flere  Breve,  et 
skreven  fra  Nev  York  et  fra  Milvaugkei  (Milwaukee) 
og  et  fra  Pine  Lake,  en  norsk  Koloni  i  Misisippi- 
dalen,  skrevne  af  norske  Emigranter,  disse  skildrer 
med  levende  Farver  Forskellen  paa  deres  Stilling. 
De  skriver  iblandt  andet:  Vel  flyver  der  ingen  stegte 
Duer  i  Halsen  mere,  der  som  her,  men  der  maa 
arbejdes,  men  den,  som  vil  det  og  tillige  har  lært 
en  Profisjon,  han  kan  gøre  sikker  Regning  paa  at 
komme  frem,  da  mangen  simpel  Arbejdsmand  tjener 
sin  Dollars  om  Dagen  og  Kosten,  omtrent  1  Spd. 
Aarsagen,  hvorfor  Arbejdskraften  betales  saa  dyrt, 
tilskrives  de  mange  1000  Emigranter  fra  alle  Europas 
Lande,  som  rejser  didhen  og  opkøber  Land  med 
IV2  ad  2  Dollars  per  Eker  (Acre),  omtrent  et  Maal 
Jord,  hvorpaa  kan  saas  2  ad  3  Skpr.  Rug.  Paa  denne 
Maade  vil  jeg  erhverve  mig  en  uafhængig  Stilling. 
Først  naar  jeg  er  kommen  der,  vil  jeg  begynde  enten 
paa  Mølleri  eller  Møllebyggen,  til  jeg  har  samlet  saa 
meget,  til  jeg  kan  købe  mig  en  Jordejendom,  hvortil 
jeg  ikke  behøver  Vi  saamange  Penge  end  her,  og 
saa  i  den  Tid  bliver  jeg  og  bedre  lokaliseret,  end- 
skønt jeg  allerede  har  bestemt  mig  til  at  rejse  med 
en  hel  Del  andre  Norske,  som  vil  nedsætte  sig  i 
Misisippidalen,  hvor  der  er  flere  1000  af  Norske 
og  Danske,  altsaa  kommer  jeg  alligevel  til  at  være 
iblandt  Landsmænd.  Og  naar  jeg  nu  derfra  kunde 
skrive  at  jeg  lever  vel,  og  at  jeg  var  godt  fornøjet, 
at  jeg  rejste,  da  synes  mig  ikke,  at  De  har  nogen 
Grund  til  at  sørge  for  min  Skyld.  Denne  Mølle, 
hvorpaa  jeg  nu  er,  skal  bortforpagtes  til  Foraaret, 
ja  maaske  i  Høsten,  jeg  har  altsaa  ingen  Kondition, 

da  en  Forpagter  formodentlig  ikke  vil  give  mig  den 
Løn,  som  ogsaa  vilde  betale  sig  daarlig  for  ham,  da 
her  er  saa  lidt  Vand.  Jeg  vil  derfor,  saa  snart  som 
jeg  er  ledig,  blive  ganske  rolig,  hvor  jeg  logerer  og 
oppebie  Tiden,  som  er  bestemt  til  at  jeg  skal  rejse, 
som  bliver  enten  først  i  Januar  eller  først  i  Februar. 
Captajnen,  som  jeg  rejser  med,  sejlede  her  fra  i 
Dag  til  Amerika  og  kommer  her  tilbage  igen  ved 
Juletider,  sidste  Rejse  varede  knapt  5  Maaneder 
frem  og  tilbages,  ham  har  jeg  og  faaet  god  Under- 
retning af" 

Efter  at  have  forsikret  om  det  for  ham  iøvrigt 
selvfølgelige,  at  „jeg  skal  nok  skrive  Nicoline  og  mine 
andre  Søskende  mit  Farvel,"  tilføjer  han  indtræn- 
gende: „Ti  at  rejse,  den  som  vil  forbyde  det,  ved  ej, 
hvad  han  gør.  Natten  er  mørk,  og  Stormen  suser  i 
Fyrrene  paa  de  høje  Fjelde,  ikke  ulig  den  Storm 
der  raser  i  mit  Hjærte."  Og  umiddelbart  derpaa  føl- 
ger det  behjertede:  „De  skriver  at  De  kan  ikke 
undvære  disse  Penge,  nu  vel  jeg  kan  undvære 
dem" 

Endnu  en  Gang  vender  han  i  en  Efterskrift  ind- 
trængende tilbage  til  de  efter  hans  Mening  paalide- 
lige  Oplysninger  om  Amerika,  som  han  sidder  inde 
med.  „Skulde  jeg  nu,  som  mange  vil  sige  af  dem, 
som  har  Gaard  og  Grund,  saa  og  lever  vel,  have 
alt  for  overspændte  Ideer  om  Amerika,  da  vil  jeg 
bede  ham  at  betænke,  at  jeg  er  vel  underrettet.  Det 
er  ikke  saa  længe  siden,  at  jeg  talte  med  Andersen 
ligesaa  med  en  Pastor  Didriksen,  som  rejste  didhen 
paa  den  norske  Regerings  Vegne  for  at  blive  rigtig 
underrettet,  om  det  ogsaa  var  Sandhed,  at  man  kunde 

Karl  Larsen  :   Danske  Nybyggere  3 

tro  alle  de  fordelagtige  Skrivelser,  som  kom  fra 
Amerika,  eller  det  bare  var  for  at  lokke  Folk  der- 
over. Begge  disse  har  jeg  talt  med  og  roste  begge 
mit  Forsæt,  helst  saasom  jeg  var  Møller  og  Mølle- 
bygger. Da  der  var  saa  mange  store  Elve,  og  der 
blev  saa  mange  Byer  bygget,  hvor  derefter  var  stor 
Trang  paa  Møllere,  saa  kunde  de  med  Bestemthed 
love  mig,  at  jeg  aldrig  vilde  komme  til  at  angre,  at 
jeg  rejste  did;  og  nu  for  det  andet  jeg  fører  jo  ingen 
Ulykke  med  mig,  og  heller  ikke  stort  kan  jeg  tabe, 
da  jeg  lidet  har  at  tabe  af"  og  han  slutter  en  Smule 
forceret:  „Altsaa  frisk  Mod  til  Amerika,  for  dog  i 
det  mindste  at  se  det  forjættede  Land!"  — 

Der  gaar  næsten  3  Maaneder,  inden  han  vel  op- 
naar  Forældres  og  Søskendes  Samtykke  til  Amerika- 
rejsen, men  derimod  ikke  de  Penge,  som  han  gerne 
vilde  have  haft. 

Han  skriver  herom  pr.  1.  November  1845: 

„Deres  Brev  af  28de  August  haver  jeg  modtaget, 
altsaa  over  to  Maaneder  paa  Vejen  herop,  men  det 
maa  vel  formodentlig  have  faaet  svær  Modvind,  dog 
nu,  da  jeg  fik  det,  er  jeg  glad  derved  i  Henseende 
til  det,  at  jeg  ser,  at  de  allesammen  ere  friske  og 
lever  vel,  og  at  de  tillige  haver  bifaldt  min  Rejse 
til  Nordamerika,  men  ikke  saa  glad  er  jeg,  ved  det 
at  jeg  ser,  at  De  virkelig  ikke  kan  skaffe  mig  mine 
Penge.  Jeg  siger  virkelig,  for  jeg  maa  i  Sandhed  til- 
staa,  at  jeg  troede,  at  De  med  dem  vilde  søge  at 
holde  mig  tilbage  fra  min  Rejse,  men  da  jeg  nu  i 
Virkeligheden  ser,  at  det  har  sig  saa,  saa  maa  jeg 
tilstaa,  at  det  gør  mig  en  Brøk  i  Regningen. 

Sandt  nok  at  jeg  skrev,  at  jeg   kunde   undvære. 

dem  til  min  Rejse,  men  jeg  har  altid  betragtet  dem 
som  mine  egne  disponible  Penge,  som  jeg  havde 
fuldkommen  Ret  til  at  disponere  over,  og  hvad  kunde 
vel  være  billigere  end,  at  jeg  fik  dem  med  mig,  om 
jeg  med  dem  kunde  udrette  noget  til  Gavn  for  mig 
selv?  Eller  maa  jeg  spørge,  hvad  Gavn  har  jeg  da 
af  at  have  slæbt  og  tumlet  omkring  i  6  Aar,  naar 
jeg  ikke  kan  blive  hjulpen  med  mine  egne  Penge 
paa  en  Tid,  der  vil  blive  fuld  afgørende  for  mit  hele 
tilkommende  Liv,  ti  i  Sandhed  jeg  nægter  ikke,  at 
jeg  vover  meget,  ja,  jeg  vover  alt.  Ti  naar  jeg  staar 
i  Amerika,  saa  langt  fraværende  fra  Fødeland,  For- 
ældre, Søskende  og  Venner,  da  kan  det  lidet  hjælpe 
mig,  at  jeg  har  Penge  i  Dannemark,  da  kan  det  lidet 
hjælpe  mig  at,  jeg  siger,  at  jeg  har  velstaaende  For- 
ældre dersteds." 

Og  Jens  Storm  svinger  sig  op  til  en  lidt  svimlende 
Højde,  idet  han  fortsætter:  „Da  vil  Bibelsproget 
sande  sig  paa  mig,  som  siger:  Er  Du  Guds  Søn,  da 
hjælp  Dig  selv!" 

Men  Forældre  og  Søskende  skal  nu  ikke  mene, 
at  dette  tager  Humøret  fra  ham:  „Dog  under  alt 
dette  tro  ej,  at  jeg  taber  Modet;  langt  fra;  jeg  ser 
med  Guds  Hjælp  en  lys  Fremtid  i  Møde,  saa  snart 
jeg  har  overstaaet  denne  mit  Livs  Periode,  i  alt  Fald 
skal  det  dog  aldrig  angre  mig,  at  jeg  intet  har  for- 
søgt, hvormed  jeg  kunde  blive  nyttig  for  mig  selv 
og  andre." 

I  al  Ærbødighed  og  Forsigtighed  vil  han  gøre  et 
sidste  Forsøg  paa  at  opnaa  et  Arrangement  med 
Hensyn  til  de  ønskede  Penge:  „Tilgiv  mig  endnu 
et  Par  Ord  om  det  omtalte.  Jeg  ser  i  Grunden  ikke 

saa  store  Vanskeligheder  som  De  for  Dem  ved  en 
eller  ved  anden  at  faa  disse  Penge,  til  De,  som  De 
skriver,  faar  dem  samlet,  hvilket  da  var  meget  let- 
lere  at  betale  hjemme  end  at  sende  dem  til  Amerika, 
da  Postportoen  nok  ogsaa  vilde  blive  mig  for  kost- 
bar paa  saa  lang  en  Vej,  da  jeg  maa  have  mine 
Penge  vekslet  i  Guld  og  Sølvpenge,  som  alene  er 
gangbar  i  Amerika,  hvilket  ikke  vilde  veje  ubetyde- 
lig; her  kan  jeg  faa  dem  vekslet  hos  en  engelsk 
Consul,  da  det  er  engelske  Penge,  jeg  skal  have. 
Jeg  sagde,  at  jeg  ikke  saa  saa  store  Vanskeligheder, 
som  De,  maaske  af  den  Grund,  at  jeg  taler  for  min 
Fordel  og  De  for  Deres;  men  jeg  forlanger  jo  ikke 
en  Skilling  af  Dem  fra  den  Tid,  De  modtog  dem  i 
Forvaring,  og  ikke  paa  Laan;  i  lige  Maade  skylder 
jeg  min  Fader  10  Rbd.,  som  jeg  laante  til  Rejsen 
herop,  som  kan  trækkes  fra;  saa  bar  var  jeg  selv, 
og  dog  har  jeg  taget  mig  taalig  godt  ud  heroppe, 
endskønt  jeg  ifjor  Vinter  tilsatte  mindst  60  Rbd.  ved 
at  vente  paa  Deres  Brev,  men  nu  er  det  overstaaet, 
endskønt  jeg  ikke  har  flere  Penge  end  ifjor,  da  jeg 
rejste  fra  Bergen,  nemlig  150  Spd.,  da  det  kostede 
mig  ialt,  fra  jeg  rejste  derfra  og  til  jeg  fik  Acordt 
paa  disse  Kværne,  mindst  70  Spd.  .  .  ." 

Af  alle  disse  saa  udførligt  anførte  Omstændigheder, 
fra  Vanskeligheder  ved  Porto  og  Kurs  til  den  lille 
Gæld,  han  stiller  Faderen  i  Udsigt  at  faa  betalt,  og 
de  Tab  Jens  har  lidt,  til  Dels  ved  nogen  Forsømme- 
lighed hjemme  fra,  synes  han  dog  ikke  at  vente  sig 
egentlig  Virkning.  Brat  bryder  han  af:  „Nu  begynder 
jeg  da  altsaa  at  gøre  mig  færdig  til  Rejsen.  Tiden 
glider  hurtig  frem  jeg  har  knapt  2V2  Maaned  til  jeg 

kan  vente  Bennevento  {Bueno  vento)  (Skibets  Navn) 
tilbages,  som  skal  føre  mig  til  den  store  nye  Verden 
over  Atlanterhavet.  O,  hvilken  Glæde  at  se  dette 
Land,  som  Gud  i  sin  Visdom  skabte  til  saa  mange 
1000  Menneskers  Nytte  og  Fornøjelse!"  Og  idet  han 
anfører  sin  Kilde,  fortsætter  han:  „Jeg  taler  meget 
af  et  Brev  fra  en  Andersen,  som  skriver,  at  han 
kunde  mærke,  at  de  havde  nærm.et  sig  Land  over 
100  Mile,  før  han  saa  det  paa,  at  Vandet  begyndte 
at  blive  ændret  af  den  mægtige  Flod  Misisippen; 
men  hvor  forbausedes  han  ikke,  da  han  kom  saa 
nær,  at  han  kunde  øjne  Land  og  ikke  kunde  se 
andet  end  uhyre  store  Mudderbanker,  som  var  fulde 
af  store  Tømmerstokke,  som  lagde  paa  kryds  og 
tværs  paa  hverandre,  som  Floden  til  sine  Tider  har 
bortskyllet  fra  Landet,  og  som  er  saa  fast  sammen- 
skyllet, at  de  gaar  langt  ud  i  Havet.  Han  troede  at 
kunne  ved  at  se  dette  sætte  sig  ind  i  den  Tid,  da 
Gud  skabte  Verden,  og  at  han  aldrig  havde  følt 
Virkningen  bedre  af  disse  Ord:  „Og  Jorden  var  øde 
og  tom."  Men  dette  varede  ikke  længe,  før  han  blev 
opmærksom  paa  uhyre  store  Sletter,  bevoksede  med 
Bomuldstræer,  kort  sagt  det  ene  herligere  end  det 
andet." 

„Dog"  —  bliver  Jens  Storm  ved  —  „nu  taler  jeg 
kuns  efter  andre,  men  nu  skal  selv  snart  erfare,  om 
det  ogsaa  i  Virkeligheden  har  sig  saa.  Mennesket  er 
jo  alletider  tilbøjelig  til  at  tro  det  bedste  om  det, 
han  ønsker,  og  saadan  er  det  vel  og  med  mig.  Dog 
vil  jeg  ikke  danne  mig  et  alt  for  idealsk  Begreb 
derom  for  ej  desto  føleligere  at  blive  skuffet." 

Og  vendt  imod  Hjemmet  tager  han,  naivt  højtide- 


38 


ligt,  men  ikke  uden  Blink  af  Kritik  og  Lune,  Afsked 
med  dem  alle  i  Familjen,  særligt  med  sine  10  Sø- 
skende i  Alderen  fra  24  til  1  Aar,  deriblandt  ogsaa 
med  den  for  6  Aar  siden  afdøde,  treaarige  Søster, 
paa  hvis  Gravmæle  der  stod  malet  følgende  Digt  af 
Skolelærer  Petersen: 

Her  Dit  Støv  nu  gjemmes,  elskte   Mine! 
Kort  Du  Barndoms  skyldfri  Glæder  nød. 
Ak  saa  bradt  bortkaldtes  Du  fra  Dine: 
Navnløs  Smerte  var  for  os  Din  Død. 
Ei  Du  glemmes;  men  naar  Taarer  rinde 
Bittre  ned,  her  ved  Dit  Sovested, 
Svæv  da.  Engel,  ned  fra  Lysets  Tinde, 
Og  gyd  Trøst  i  Moderhjertet  ned. 
Moderhjertet  kan  Dig  aldrig  glemme, 
Kjære  Mine!  —  Vi  jo  sees  igjen. 
Kort  er  Tiden  vi  her  have  hjemme 
Engang  samles  vi  i  Himmelen.  — 

Jens  Storm  udtaler:  „Altsaa  nu  til  Slutning  vil  jeg 
forestille  mig,  at  jeg  er  hjemme  hos  Dem  for  desto 
hjærteligere  at  sige  Dem  mit  Farvel.  Min  Taare  ved 
Tanken  om  Dem,  kære  Forældre,  Søskende  og  Fa- 
milie skal  undertiden  i  min  ensomme  Vraa  have  sit 
frie  Løb,  ti  den  letter  Hjærtet  ....  Saa  Farvel  da, 
kære  Forældre!  Glem  ikke,  at  De  har  en  Søn  i 
Amerika,  som  ønsker  af  sit  inderste  Hjærte,  at  De 
maa  leve  lykkelig  og  glade  paa  Deres  tilkommende 
Dage,  at  engang  naar  graa  Haar  pryder  Deres  Isse, 
at  jeg  kunde  komme  tilbage  og  se  Dem  omfredet  af 
Børn  og  Børnebørn  og  Deres  egen  Bevidsthed  om, 
at  De  have  gjort  alt  for  dem,  ledet  dem  paa  Banen 
til  det  gode,  som  vi  vist  alle,  kære  Brødre  og  Søstre, 

vil,  og  som  vi  bør  følge,  for  at  gøre  vore  Forældres 
Livs  Aften  saa  lykkelig,  som  den  fortjener  at  være 
det.  —  Det  eneste  vi  kan  give  dem  som  Løn  for 
deres  Møje  og  Besvær. 

Nu  til  Eder,  kære  Søskende,  siger  jeg  Farvel. 
Farvel  da,  Nicoline!  Lev  vel  med  din  Jensen!  Kunde 
jeg  faa  at  vide,  naar  dit  Bryllup  skulde  staa,  jeg 
skulde  drikke  din  Skaal,  om  det  saa  var  midt  paa 
Atlanterhavet,  mere  egenhændig  til  dig  selv,  ti  du  er 
jo  fraværende.  —  Nu  skal  ogsaa  vi  til  at  sige  hin- 
anden Farvel,  Offerine,  vi  kender  jo  knapt  hverandre 
uden  af  Navn,  jeg  har  jo  ikke  set  dig,  siden  vi  begge 
bleve  voksne,  i  den  Tid,  som  der  sker  saa  stor  For- 
andring. Det  er  ikke  nu,  som  dengang  jeg  maatte 
vugge  dig,  naar  jeg  og  Nicoline  allerbedst  legede 
eller  red  Kæphest  sammen.  Da  var  du  mig  mange 
Gange  i  Vejen,  ti  da  hed  det  bestandig:  Jens,  Du 
skal  ind  og  vugge  Offerine.  Men  med  Guds  Hjælp 
vi  ses  igen,  og  saa  faar  jeg  vel  sagtens  en  til  at  vise 
mig,  hvor  Offerine  bor.  Jeg  takker  Dig  for  dine  gode 
Ønsker  til  min  Fødselsdag,  som  jeg  ser  Du  har  i 
Erindring,  til  Gengæld  vil  jeg  snart  ønske  Dig  en 
Kærest,  hvis  ej  Du  har  den.  Lev  vel.  —  Nu  vil  jeg 
tage  mine  Springstøvler  paa  og  med  et  Spring  være 
paa  Lillerup  hos  Dig,  Mariane,  jeg  kommer  for  at 
se,  hvorledes  Du  lever.  Jeg  tror  vel.  Og  saa  vilde 
jeg  med  det  samme  sige  Dig  mit  Farvel,  paa  hvor 
lang  Tid,  kan  jeg  ikke  bestemt  sige  Dig,  men  jeg 
skal  da  nok  komme  igen  og  maale  mig  med  Dig; 
kan  jeg  ikke  paa  Højden,  saa  skal  Du  vist  faa  at  se, 
at  jeg  kan  paa  Drøjden.  Lev  vel,  hils  Jacob  Helms. 
—  Nu,  Peter,  Du  høvler,  Du  kommer  mig  nok  snart 

i  Hælene,  men  for  at  forebygge  det,  vil  jeg  retirere 
lidt  videre  frem,  og  i  den  Anledning  er  det,  at  jeg 
her  kommer  for  at  sige  Dig  Farvel,  saa  Du  kan  blive 
en  duelig  Snedker  og  Møllebygger;  men  pas  paa,  at 
du  ogsaa  faa  lært  at  tegne  {hvad  Jens  selv  tidligere, 
i  Norge,  har  beklaget  ikke  at  kunne),  saa  kan  vi 
nok  siden  komme  til  at  tale  sammen,  i  Fald  Du  har 
Lyst  dertil.  Og  dermed  Levvel,  —  Jeg  takker  Dig, 
Johan,  for  dit  Brev.  Jeg  ser,  at  Du  lærer  meget,  jeg 
ser  og  af  Moders  Brev  at  Du  har  været  i  Køben- 
havn, og  at  Du  har  foretrukken  at  blive  Kadet  i 
Stedet  for  at  komme  paa  Veterinærskolen  og  det  at 
den  Aarsag,  at  Smedene  ere  sorte,  eller  at  der  er 
for  strængt  Arbejde?  {Datidens  Dyrlæger  uddanne- 
des ved  Veterinærskolen  paa  Christianshavn  baade 
i  Veterinærvidenskab  og  praktisk  Beslagkunst.)  Vel 
sandt.  Kadetterne  i  København  ere  smukke  Fyre, 
har  Sabel  ved  Siden,  som  jeg  tror,  de  bruger  til  at 
gaa  og  røre  i  Rendestenene  med;  men  har  Du  da 
ogsaa  rigtig  betænkt,  hvad  det  vil  koste,  før  Du  bli- 
ver Leutenant.  Jeg  tror,  Nej.  Men  Du  vil  svare:  Det 
har  mine  Forældre.  Da  vil  jeg  endda  sige:  maaske 
ikke  saa  nøje,  før  Du  kommer  midt  ind  i  det,  da 
vil  de  først  faa  det  at  vide.  Jeg  sætter  f.  Eks.,  om 
Du  blev  en  god  Smed,  og  Du  fik  den  Driftskapital 
til  at  begynde  med,  som  det  vil  koste,  før  Du  bliver 
Løitenant,  da  vilde  Du  kunne  ernære  Dig  lige  saa 
tækkelig  som  baade  Leutenantter  og  Kaptainer.  Lærte 
Du  nu  Dyrlægekunsten  tillige,  da  blev  Du  jo  en  hel 
Karl,  ti  da  blev  Du  da  nyttig  baade  for  Dig  selv 
og  andre.  Dog,  jeg  gaar  nok  for  vidt,  men  jeg  siger 
jo  kuns  min   Mening  endog  uden  at  være  tilspurgt 

—  mit  Ærinde  var  da  ellers  at  sige  Dig  Farvel  og 
ønske  Dig  Lykke  og  Held,  i  hvad  Levevej  Du  vil 
betræde.  Nu,  lille  Carl,  Du  vil  jo  være  Landmand. 
Jeg  tror,  det  er  og  det  heldigste,  ti  det  er  jo  ud  af 
Jordens  Skød,  det  skal  frembringes,  hvoraf  vi  alle 
skal  leve.  Jeg  vil  nu  sige  Dig  Farvel  og  Lykke  og 
Held  være  med  Dig.  Adjø,  ogsaa  Du  deroppe,  hvis 
forklarede  Aand  maaske  skuer  bedst  ind  i  mit  Hjærte 
i  en  Time.  i  hvilket  det  er  saa  bevæget.  Ja,  Adjø, 
Grav;  mindes  den  Plet  skal  jeg  til  min  Død.  Gud 
alene  ved,  om  der  skal  tælles  flere,  naar  jeg  ser  Dig 
igen!  Farvel,  lille  Vilhelm,  og  lev  vel,  bliv  stor  og 
stærk,  til  vi  ses  igen.  Ogsaa  Du,  lille  .  .  .  jeg  har 
glemt  dit  Navn,  men  naar  jeg  kommer  igen.  kan  Du 
jo  selv  sige  mig  det.  {Jens  Storm  slaar  her  de  to 
under  hans  Fraværelse  fødte  Søskende  sammen  i  et). 
Farvel,  lev  vel  saa  længe!  Altsaa  nu.  kære  Søskende, 
rejser  jeg  da  til  Amerika.  Er  det  da  saa  galt,  at  en 
af  saa  mange  proberer  paa,  om  det  virkelig  ogsaa  er 
bedre  andre  Steder?  Hvis  det  nu  var  Tilfældet,  at 
det  var  det,  kunde  der  maaske  flere  faa  Lyst.  I  det 
mindste  kan  det  jo  være  morsom  for  dem  at  faa 
sikre  Efterretninger  fra  Amerika,  da  det  ikke  skal 
vare  længe,  efter  at  jeg  er  kommen  der.  Lad  mig 
da  saa  se,  at  jeg  faar  Svar  igen.  O,  hvor  et  Brev 
fra  Dannemark  vil  blive  mig  kært,  hvor  jeg  kan  se 
alle  gamle  Navne! 

Nu  til  Slutning  kære  Onkler  og  Tanter,  vil  jeg 
sige  Dem  Farvel.  Maaske  enkelte  af  Dem  vil  synes, 
at  det  er  ubesindigt  af  mig  at  rejse  saa  langt;  dog 
jeg  vil  undskylde  mig  paa  det  bedste.    Tiden  alene 

vil  vise  dette.  —  Jeg  beder  Dem  være  saa  god  at 
hilse  Eleonora  og  alle  mine  Fættere  og  Kusinere  og 
sige  dem  mit  Farvel.  Iligemaade  beder  jeg  dem  at 
besørge  Skolelærer  Petersen  mit  Farvel;  jeg  skal 
jo  nu  snart  se  noget  af  det,  som  jeg  engang  saa  paa 
Kortet  i  Skolen." 

Skolelæreren  er  øjensynlig  af  Familjen  bleven  ta- 
get med  paa  Raad  i  Anledning  af  Jens'  forvovne 
Planer  og  maa  have  tilraadet  at  lade  ham  sætte  sit 
Forsæt  igennem,  ti  det  hedder  videre:  „Saadant  et 
Raad  som  han  gav  Dem  i  Henseende  til  mig,  saa- 
dant et  Raad,  siger  jeg,  kan  man  vente  af  saadan  en 
Mand".  Ingen  bliver  glemt,  heller  ikke  en  lille  Gaard- 
mandskone  hjemme  i  Sognet,  der  engang  reddede 
Jens  Storm  som  lille  Dreng  fra  at  drukne  i  en  Aa 
eller  Mergelgrav:  „Nu  beder  jeg  Dem  hilse  Knuds 
Kone  og  Knud.  Konen  er  jeg  jo  mit  Liv  skyldig,  ti 
hun  har  frelst  mig  det.  Iligemaade  beder  jeg  hilse 
Hans  i  Ørritslev  og  Trine  ved  Peder  Steffensens 
(en  mindre  Gaardmand  og  en  senere  Gaardmands- 
kone,  som  begge  havde  tjent  i  Møllen)  og  alle  Fol- 
kene. Dog  ikke  at  forglemme  Hansine  (Husjomfruen 
i  Møllen),  hils  hende  og  de  andre  og  alle  mine  an- 
dre Bekendtere;  gid  de  alle  maa  leve  vel,  enhver 
især!  Vil  de  ogsaa  være  saa  god  at  hilse  min  Onkel 
i  København  og  min  Familie  der  Steds,  ikke  at  for- 
glemme min  Fætter  og  mine  Kusinere.  Jeg  vilde 
gerne,  naar  jeg  fik  Brev  fra  dem,  om  De  da  vilde 
opgive  mig  Nummeret,  da  jeg  ikke  husker  det,  efter 
at  de  flyttede.  Og  nu,  kære  Forældre,  Søskende, 
Familie   og  Venner  være  alle  Gud  befalet!    Farvel 

da,  Fader  og  Moder,  Søster  og  Broder!    Glem  mig 
aldrig,  derom  beder  Deres  indtil  Døden 

hengivne  Søn 

J.  S.  Schmidt/' 

—  Der  skulde  imidlertid  endnu  gaa  5  Maaneder, 
inden  Jens  Storm  kom  af  Sted  til  Amerika,  og  Grun- 
den var  netop  de  meget  omtalte  Penge,  som  Foræl- 
drene alligevel,  efter  hans  Afskedsbrev,  bestemte  sig 
til  delvis  at  sende  ham. 

Det  maa  have  drejet  sig  om  500  Rbd.,  ti  i  Brev 
fra  Havre  de  Grace  af  14.  April  1846  kvitterer  Jens 
Storm  for  Modtagelsen  af  300  Rbd.  og  henstiller,  at 
han  faar  de  resterende  200  Rbd,  sendte  som  Drifts- 
kapital, „i  Fald  at  jeg  nu  var  heldig  i  Amerika". 

Men  de  Penge,  han  har  faaet,  er  bleven  dyre  paa 
Grund  af  overdreven  Forsigtighed  ved  den  kostbare 
Sums  Afsendelse.  Købmanden,  gennem  hvem  Anvis- 
ningen skulde  gaa,  „var  saa  forsigtig  og  skrev  mig 
først  til,  hvori  han  bad  mig  at  opgive  ham  min 
Adresse".  Herved  saa  Jens  Storm  sig  „nødsaget  til 
at  se  min  Lejlighed  gaa,  uden  at  jeg  kunde  være 
med.  Jeg  maatte  altsaa  vente  i  2  Maaneder,  indtil 
jeg  fik  en  Lejlighed  her  til  Havre  de  Grås,  hvor  jeg 
ankom  den  10.  April  efter  14  Dages  Overrejse.  Her- 
fra skal  jeg  gaa  med  et  stort  amerikansk  Skib.  Den 
Rejse  bliver  mig  dobbelt  kostbar  i  Stedet  for  den 
Akkord,  jeg  havde  gjort  fra  Laurvig". 

Men  Jens  Storm  trøster  sig  med,  at  „nu  er  jeg 
ude,  og  jeg  maa  igennem,  i  et  fremmed  Land,  ukendt 
med  Sproget,  det  er  det  værste.  Aarsagen,  hvorfor 
her  er  saa  dyrt,  er,  at  her  ligger  mellem  2  ad  3000 

Tyskere,  som  ogsaa  skal  til  Amerika.  Jeg  synes  rig- 
tignok, det  slet  ikke  ser  saa  godt  ud  for  mig,  men 
jeg  har  dog  Penge;  men  de  fleste  af  disse  har  ikke 
saa  meget,  at  de  kan  betale  Fragten". 

Jens  raader  da  ogsaa  over  „im.ellem  8  ad  900  Rbd." 
„men",  sukker  han,  „der  vil  nok  gaa  et  anseligt  Hul 
i  dem,  inden  jeg  igen  kommer  i  Rolighed,  saa  jeg 
maa  nok  sande  Ordsproget,  som  siger:  Den,  som 
vidt  vanker,  han  lidet  sanker!  Men  saa  vil  jeg  trøste 
mig  med  det,  som  siger:  Den,  som  ser  intet,  han 
ved  intet!" 

Allerede  her  i  Havre  de  Grace  synes  det  Jens 
Storm,  at  han  har  „set  meget,  o,  ubeskrivelig  meget, 
ti  jeg  er  jo  ikke  mere  end  en  god  Dagsrejse  fra 
Paris  og  efter  Folks  Sigende  i  den  skønneste  Del 
af  Frankrig.  Ja,  det  man  kalde  at  gøre  Efekt,  at 
rejse  fra  Norges  snebedækte  Fjælde  og  ej  se  Land, 
før  man  er  i  Kanalen  mellem  England  og  Frankrig, 
og  saa,  da  jeg  kom  i  Land,  var  det  som  midt  i  Som- 
meren i  Norge.  Byg  og  Havre  er  saaet  og  kommet, 
Vindruerne  i  frodig  Vækst  paa  Bjærgene  og  i  Ha- 
verne". 

„O,  hvor  her  er  skønt"!  udbryder  han,  og  denne 
svulmende  Optakt  fører  ham  videre:  „Dog  nu  skal 
jeg  snart  paa  de  blaa  Vover  igen,  bort,  langt  bort  i 
en  anden  Verden.  Gud  i  Himlen,  hør  min  Bøn  og 
lad  min  Rejse  lykkes  vel!  Ti  paa  det  Trin,  hvor 
jeg  staar  i  Livet,  er  visselig  han  og  Eder,  kære  For- 
ældre og  Søskende,  min  eneste  Trøst". 

Og  som  en  allersidste  Hilsen  fra  Europa  sender 
Jens  et  „Farvel,  kæreste  Forældre  og  Søskende, 
Gud   sende    Eder   alt   det    gode,   som    mit    Hjærte 

ønsker  Eder  og  hils  min  kære  Familje  in  Summa, 
som  jeg  alle  vil  mindes  med  Kærlighed  og  Høj- 
agtelse". 

Dog  kan  han  ikke  slutte  uden  et  Par  særlige  Ord 
til  Nicoline,  den  Søster,  som  er  ham  nærmest  i  Aar, 
og  hvis  Bryllup  snart  skal  staa:  „Din  store  Dag 
skal  helligholdes,  hvor  alle  vil  kappes  om  at  gratu- 
lere og  lykønske  Dig;  jeg  for  min  Part  skal  drikke 
din  Skaal,  hvor  jeg  endog  er,  da  jeg  véd  Datoen,  i 
Fald  den  ikke  er  forandret  —  og  dermed  Gud  be- 
falet! Hils  din  Jensen!  Det  bliver  mig  lidt  tungt  om 
Hjærtet,  naar  jeg  tænker  paa  dette  muntre  Venne- 
lag, hvor  ogsaa  jeg  kunde  have  min  Plads. 

Adjø  og  God  Nat,  da  jeg  ikke  ser  mere. 

Skrevet  paa  Skibet  Hovart." 

—  Hermed  sejler  han. 

Det  første  Brev,  Jens  Storm  —  i  December  Maa- 
ned  1846  —  skrev  hjem  fra  Amerika,  naaede  ikke 
frem. 

Først  med  det  andet  havde  han  Held. 

Dette  Brev  er  dateret  Texas  in  Nacogdoches 
County  den  2.  Februar  1847  og  bærer  af  Poststemp- 
ler, som  man  kan  læse:  Ligne  de  Havre  30.  April  (?) 
og  Hamburg  S.  S.  1847.  Skrivelsen  har  altsaa  været 
3  Maaneder  om  at  naa  tysk  Havn. 

Jens  fortæller: 

„Kæreste  Forældre  og  Sødskende! 

Allerede  for  2  Maaneder  siden  haver  jeg  skrevet 
til  Dem,  men  da  jeg  er  i  Uvished  om,  hvorledes 
mit  Brev  er  kommet  frem,  og  da  jeg  nu  kan  faa  en 
god  Lejlighed  for  det,  saa  kan  jeg  ikke  undlade  at 

skrive,  og  jeg  gør  det  sandelig  med  Glæde,  ti  her 
fra  mit  Fjærne  vender  Tanken  sig  ofte  tilbage  til 
mine  kæreste  Forældre  og  Sødskende,  Slægtninge 
og  Venner;  ja  endog  i  denne  Nat  haver  jeg  i  Drøm- 
me besøgt  Eder  alle. 

Jeg  vil  skrive  omtrent  som  før,  nemlig  at  jeg  kom 
lykkelig,  frisk  og  sund  her  til  Amerika;  den  2. Juni 
fortsatte  jeg  min  Rejse  fra  New  York  paa  Damp- 
baad  til  Albany,  derfra  til  Buffalo  paa  Dampvogn  og 
derfra  paa  Dampskib  til  Mihvaukei;  altsaa  havde 
jeg  nu  rejst  omtrent  2500  engelske  Mile  i  Amerika 
og  over  de  t  hele  fundet  Landet  skønt  og  frugtbart, 
hvor  jeg  kom  frem;  jeg  tænkte  altsaa  at  stoppe  der 
eller  i  dens  Omegn. 

Paa  den  Dampbaad,  jeg  var  paa,  var  der  omtrent 
300  Emigranter  og  saa  mange  kom  der  næsten  hver 
Dag,  alle  i  dette  Haab  her  at  finde  Guld  og  grønne 
Skove,  hvilke  sidste  de  og  kan  finde  i  stor  Over- 
flødighed. Men  Guldet  tror  jeg  ligger  meget  dybt 
under  disse  store  Træer  og  meget  besværligt  at  faa 
op,  jeg  for  m.in  Part  havde  ikke  Lyst  til  at  begynde 
derpaa,  skønt  jeg  traf  paa  flere  Danske  og  endnu 
flere  Norske,  som  næsten  alle  vare  meget  vel  til- 
freds med,  at  de  var  komne  til  Amerika. 

Som  sagt,  jeg  var  flere  Dage  i  Mihvaukei,  hvor 
jeg  igen  fik  at  høre  mit  Modersmaal,  jeg  kunde  da 
først  faa  at  vide,  hvorledes  det  var  i  Amerika,  ti 
endnu  kunde  jeg  ikke  tale  eller  forstaa  et  engelsk 
Ord  og  var  dog  kommen  lykkelig  og  vel  saa  lang 
en  Vej.  Jeg  udspurgte  dem  da  først,  om  jeg  kunde 
faa  Arbejde  som  Møller,  Tømrer  eller  Møllebyggen 
De  svarte  Ja,  men  Betalingen  var  meget  vanskelig 

at  erholde.  Jeg  spurgte  om  Prisen  paa  Land,  det  var 
fra  IV4  Spd.  hvilket  vi  her  kalder  IV4  Dollars  per 
Ekers,  omtrent  2  Rdl.  2  Mark  Dansk,  til  2  og  3  Dol- 
lars. De  sagde,  100  Mile  derfra  kunde  jeg  faa  det 
for  IV4  Dollars.  Jeg  rejste  disse  100  Mile  til  en  By 
Wattertovn  (Watertown),  hvor  jeg  ligeledes  traf  paa 
Danske,  som  ligeledes  sagde,  at  100  Mile  fra  dem 
kunde  jeg  faa  det  for  IVi  Dollars  per  Ekers. 

Jeg  var  ked  af  at  rejse  længere,  men  jeg  havde 
nu  Lejlighed  til  at  gøre  mig  bekendt  med  dette  me- 
get forroste  Land,  hvilket  er  det  samme  som  Jord. 
Vel,  det  var  fedt  og  godt  og  muldigt  Jord,  men  paa 
dette  er  der  en  uhyre  tyk  Skov,  ja  der  er  mange 
Træer  3  til  4  Alen  i  Gennemsnit  og  tyk  Underskov, 
dette  synes  mig  var  for  haardt  for  mig  at  tage  paa, 
da  jeg  vanskelig  ved  egen  Kraft  kunde  faa  arbejdet 
mig  en  Have.  Jeg  rejste  altsaa  tilbage  til  Milwaukei, 
hvor  jeg  vilde  have  begyndt  at  arbejde,  men  kom 
til  at  tale  med  Andersen,  som  vilde  rejse  her  til 
Texas  til  sine  Forældre  og  med  hvem  jeg  gjorde 
Følgeskab.  Vi  rejste  igennem  Illinois  til  Peru  (lille 
By  i  Illinois,  N.  O.  for  Springfield),  sejlede  ned  ad 
Misssisipifloden  til  St.  Louis  og  derfra  til  New  Or- 
leans, hvor  jeg  kom  i  den  mest  brændende  Som- 
mervarme, og  hvorfra  vi  fortsatte  Rejsen  saa  hastig 
som  muligt  op  af  Red  River,  hvilket  er  paa  Dansk 
den  røde  Flod,  da  dens  Vand  er  ganske  rød,  til 
Skrivsport  {Shreveport  i  Louisiana)  og  derfra  over 
Land  100  Mile  til  et  Saltværk  som  hedder  Salin, 
hvor  Andersens  Forældre  bor. 

Altsaa  er  Du  nu  her  efter  at  have  gennemrejst 
saa  mange  1000  engelske  Mile  af  Amerika,  efter  at 

Du  har  udsat  dig  for  saa  mange  Vanskeligheder, 
Farer  og  Savn,  og  efter  at  Du  haver  fjærnet  dig  saa 
mange,  mange  1000  Mile  fra  ethvert  medfølende 
Hjerte,  stille,  ensom  og  forladt,  dette  vare  Tanker, 
som  krydsede  hinanden  i  mit  Hoved,  naar  jeg  under 
Skyggen  af  Vinranken  lagde  mig  ned  i  det  høje 
Græs.  Jeg  fandt.  Landet  var  skønt  og  frugtbart,  men 
blottet  for  Folk.  Andersen  havde  ingen  Naboer  paa 
15  engelske  Mile.  Men  saa  tænkte  jeg  igen:  en 
Tosse,  som  lader  Modet  synke;  for  mange  Folk 
fandt  du  did,  for  faa  fandt  du  hid,  altsaa  du  har 
Plads  at  vælge. 

Jeg  begyndte  altsaa  her  først  at  faa  mig  opsøgt 
noget  god  Jord,  hvilket  jeg  fandt  tillige  med  en  Aa, 
hvor  jeg  engang  kan  faa  en  Mølle,  paa  dette  Sted 
har  jeg  købt  320  Ekkers  Land,  paa  et  andet  Sted, 
hvor  jeg  fandt  et  udmærket  nydelig  Land,  har  jeg 
ligeledes  købt  320  Ekers,  jeg  var  heldig  at  faa  det 
for  godt  Køb,  det  er  betalt  altsammen.  Jeg  har  byg- 
get mig  et  Hus  paa  det  ene  Stykke.  Det  var  det 
værste  og  kedsommeligste  Arbejde,  jeg  har  haft,  jeg 
taler  ikke  om  den  Tid,  jeg  havde  Folk  til  Hjælp, 
men  fra  den  Tid  jeg  begyndte  alene,  som  var  over 
en  Maaned,  i  den  Tid  spiste  jeg  ikke  andet  end  Mais- 
brød  og  Kaffe,  hvilket  jeg  selv  maatte  bage  og  koge; 
men  det  var  ikke  det  værste.  Men  saa  snart  Natten 
brød  frem,  havde  jeg  ingen  anden  Selskab  end  Ulve 
og  Panther  (Jaguar),  som  hylede  og  skreg  Natten 
igennem,  ja  det  var  (et)  sandt  Eremit-Liv.  Jeg  havde 
ikke  andet  Vaaben  imod  disse  Dyr  end  Ild,  som  jeg 
bestandig  maatte  have  til  at  brænde  Natten  igennem. 
En  Nat  havde  jeg  forsømt  det,  da  jeg  havde  sovet 

for  længe  og  blev  først  vaagnet  ved  et  afskyeligt 
Ulveskrig,  jeg  sprang  da  op,  tog  til  min  Økse,  som 
lagde  ved  Siden  af  mig  ved  mit  Leje,  for  jeg  vil 
ikke  kalde  det  Seng.  Men  havde  De  hørt  den  Hy- 
len, der  da  blev,  da  de  saa  mig,  ja  det  var  en  Hy- 
len, en  mere  behjærtet  end  jeg  kunde  blive  bange 
for.  Jeg  vidste  ikke  andet,  end  jeg  tog  Gløder  og 
kastede  bort  til  dem,  da  løb  de  hen  lugtet  paa  dem 
og  brændte  formodentlig  deres  Snude  og  løb  deres 
Vej  og  glad  blev  jeg." 

Den  unge  Nybygger  fortsætter  med  at  oplyse,  at 
han  har  maattet  give  de  Folk,  han  tog  til  Hjælp,  en 
„meget  høj"  Dagløn,  nemlig  „1  Rbd.  og  2  Mark  dag- 
lig og  Kosten."  Siden  er  han  gaaet  i  Kompagni  med 
en  tidligere  norsk  Student  og  senere  Bogtrykker  i 
Norge  „om  en  liden  Handel",  der  har  givet  et  gan- 
ske godt  Udbytte,  da  der  „sidst  paa  Sommeren  kom 
80  norske  Mennesker  og  en  dansk  Familje",  hvoraf 
de  fleste  „var  blottet  for  alt";  hans  Kassebeholdning 
er  da  for  Tiden  omtrent  300  Rbd.  Efter  at  Huset 
paa  hans  Grundstykke  var  bleven  færdigt,  havde 
han  gjort  Akkord  om  „nogle  Indretninger  til  dette 
Saltværk  og  fortjente  paa  en  Maaned  omtrent  100 
Rd."  det  vil  sige  „jeg  har  rigtignok  ikke  faaet  dem 
endnu",  men  til  1.  Marts  menes  Betalingen  at  være 
sikker,  „da  jeg  har  et  Brev  og  Bevis  fra  den  rige- 
ste Mand  i  Texas."  Siden  er  han  gaaet  i  Gang  med 
„at  istandsætte  en  Savmølle  og  Majsmølle  her  ved 
Nacogdoches,  efter  Akkord  med  en  Amerikaner,  der 
vil  give  ham  en  Dollars  om  Dagen  og  Kosten",  dog 
maa  Jens  Storm  ogsaa  her  tilføje:  „Folk  spaar  mig 
ikke  noget  godt  om,  at  jeg  vil  faa  mine  Penge,  men 

jeg  tænker  vel,  at  jeg  kommer  ud  af  det.  Helst  nu", 
tilføjer  han  sangvinsk  „da  jeg  begynder  at  tale  og 
forstaa  det  engelske  Sprog."  „Men"  —  det  maa  han 
indrømme  —  „i  det  hele  taget  er  det  meget  vanske- 
ligt at  faa,  hvad  man  haver  til  Gode." 

Der  følger  nogle  hastige  Oplysninger  om  Klimaet, 
der  er  „maaske  lidt  for  varmt  for  vi  nordiske  Men- 
nesker" og  om  Landets  Produkter:  „her  avles  mest 
Bomuld,  somme  Steder  Ris  og  Sukker  og  Tobak, 
men  det  er  kuns  de  store  Plantører,  da  der  udfor- 
dres megen  Arbejde,  og  de  maa  af  den  Grund  have 
mange  Slaver.  Slaver  er  meget  kostbare,  de  koster 
1000  Rd.  Stykket  i  den  Alder  fra  20  til  30  Aar.  Jeg 
var  paa  Slavemarkedet  i  New  Orleans,  hvor  jeg  saa 
det." 

Og  saa  „ved  jeg  nu  ikke  mere  at  fortælle  Dem", 
Jens  har  „ingen  rigtig  Bestemmelse  taget  med  Hen- 
syn til  sin  Jord,  der  jo  kun  er  bleven  bebygget  med 
det  lille  Hus  for  at  sikre  hans  Ejendomsret.  Han 
vil  se  Tiden  an,  er  for  Resten  Gud  ske  Lov  frisk 
og  rask;  saa  længe  jeg  er  det,  haver  jeg  ingen  Nød", 
hvorpaa  det  med  en  ret  umotiveret  Genoptagelse  af 
Skildringen  af  Texas  hedder:  „Jeg  vil  fortælle  Dem, 
hvorfor  Texas  roses  her  i  Amerika  saa  meget:  de 
behøver  ingen  Vinterfoder  for  deres  Kreature,  som 
gaar  ude  Sommer  og  Vinter,  de  kan  have  saa  mange 
de  vil,  her  bliver  aldrig  slagtet  en  Kalv.  Svinene 
kan  gaa  i  Skoven  og  blive  ligesaa  fede  som  de  feder 
hjemme  med  Pillemel,  og  det  af  Egenødder,  Hek- 
kerynødder  {den  amerikanske  Valnød,  Hickory nødden) 
og  Valnødder,  de  kan  lade  dem  yngle,  saa  meget  de 
kan,  de  behøver  intet  at  give  dem;  af  den  Grund  er 

det,  at  man  om  kort  Tid  kan  komme  til  at  leve  her 
i  en  sorgløs  og  uafhængig  Stilling.  Jeg  haver  ønsket, 
at  jeg  var  en  god  Skytte,  ti  her  er  mange  Hjorte, 
jeg  har  flere  Gange  set  8  ad  9  i  Flokken." 

Nu  ønsker  Jens  blot  til  Gud,  at  hans  Brev  maa 
komme  frem,  og  han  faa  Svar  igen.  Omhyggelige 
Hilsener  sendes,  særligt  til  Forældrene,  fra  Deres 
„vandrende  Søn",  som  slutter  hele  sin  Skrivelse 
med  følgende  lille,  selvgjorte  Digtning,  der  gengives 
med  Originalens  Retskrivning  og  Tegnsætning: 

Jeg  lever  i  den  tankke. 
At  Fader  Du  ei  glemmer  mig. 
Jeg  langt  fra  Dig  nu  vankker. 
Men  Tenkker  tit  paa  Dig. 
Ja  føer  jeg  Verden  kjendte. 
Du  ledte  mig  paa  rette  Vei. 
Derfor  i  Mandoms  Alder. 
Jeg  Fader  takker  Dei. 

0  Moder  Du  ei  glemmer. 
Den  første  Du  i  Vuggen  Laae. 
Jeg  først  dog  Moder  stammet. 
Og  Fader  Navnet  Ligesaa. 

Du  hjalp  mig  i  min  spæde  Aar. 

1  Raad  og  Daad  til  Ynglings  Aar. 
Jeg  derfor  Moder  siger  Dig. 

Jeg  aldrig  kan  fuld  takke  Dig. 

—  Denne  typiske  Skildring  af  en  Udvandrers  og 
Pioners  møjsommelige  Liv  i  jomfrueligt,  vildt  Land, 
som  langsomt  bringes  i  Kultur,  gentages  væsentligt 
i  Jens  Storms  næste  Brev,  godt  4  Maaneder  efter, 
fra  Texas,  Palestine,  Anderson  County,  den  19.  Sep- 
tember 1847. 

Han   har  intet  hørt  hjemme  fra,  og  „Atter  igen 


52 


3dje  Gang  tager  jeg  til  Pennen.  Længsel,  uendelig 
Længsel  tvinger  mig  dertil;  jeg  begynder  at  tro,  at 
mine  to  første  Breve  ikke  har  naaet  sit  Bestemmel- 
sessted. O,  kæreste  Forældre,  Søskende  og  Venner, 
hvis  det  er  Tilfælde,  da  vil  jeg  bede  Gud  i  hver 
Bøn,  at  dette  maa  komme  over  Atlanterhavet  og 
finde  Gjedved  Mølle,  mit  trygge,  mit  elskede  Hjem, 
hvor  jeg  ved,  Navnet  Jens  Storm  ikke  er  forglemt, 
og  hvor  jeg  véd,  enhver  længes  efter  at  høre  min 
Skæbne  til  denne  Dag.  Jeg  vil  næsten  skrive  som 
før,  men  fatte  mig  i  Korthed,  ti,  vil  Gud,  at  dette 
kommer  frem,  og  jeg  kan  være  saa  lykkelig  at  er- 
holde et  Brev  fra  dem  igen,  da  vil  jeg  altid  kan  for- 
tælle det  mere  udførlig." 

Den  paafølgende  Skildring  bringer  kun  nogle  faa 
Enkeltheder,  som  det  tidligere  Brev  ikke  nævnede: 
at  Overrejsen  „paa  et  stort  amerikansk  Skib"  fra 
Havre  de  Grace  til  New  York  tog  5  Uger,  at  „Buf- 
falen  (Bøflen)  er  et  uhyre  stort  Dyr,  som  de  skyder,  næ- 
sten som  de  vilde  skyde  en  Ko  hjemme."  Jens  Storm 
udmaler  noget  nærmere,  hvorledes  hans  640  Acres 
Land  er  „af  det  skønneste  de  vil  se"  og  „større 
end  hvad  de  har  til  en  af  de  største  Herregaarde" 
■ —  hvad  der  turde  være  en  Begejstringens  Overdri- 
velse. „Dette  har  jeg  købt  og  betalt,"  tilføjer  han 
med  Stolthed.  Og  idet  han  vender  tilbage  til  at  om- 
tale det  møjsommelige  Arbejde  med  at  bygge  hans 
Hus,  under  hvilket  hans  Seng  var  „Gulvet  og  nogle 
tørre  Egeblade"  tilføjer  Jens:  „Her  er  ikke  Rum  at 
fortælle  meget,  men  jeg  véd,  at  den  simpleste  af 
Deres  Folk  har  ikke  gennemgaaet  og  levet  daarligere 
end  jeg." 

Paa  det  tidligere  omtalte  Saltværk  har  Jens  „gjort 
en  Del  Salt  herfra,  senere  istandsat  Savmøllen  i 
Byen  Nacogdoches,  hvor  de  nu  kan  save  1500  Fod 
daglig",  og  nu  er  han  „kommet  paa  et  stort  Værk- 
sted, hvor  de  forfærdiggr  Bomuldsmaskiner  og  smaa 
Hestemøller  til  at  male  Maiskorn.  Jeg  har  her  80 
Rbd.  i  Løn  maanedlig.  De  har  talt  til  mig  til  næste 
Aar,  men  jeg  vil  have  100  Rbd.  om  Maaneden,  Kost, 
Vask  og  alting  frit,  og  de  vil  give  mig  det,  det  ved 
jeg.  De  har  i  Løbet  af  denne  Sommer  talt  meget 
om  (en)  Mand,  de(r)  havde  fast  Arbejde  en  Dag,  i 
hvilken  han  havde  udrettet  næsten  utrolig.  Jeg  har 
just  i  denne  Tid  ladet  dem  se,  jeg  kan  gøre  saa 
meget  Arbejde  som  den  bedste  Mand.  Det  har 
hændt,  jeg  har  det  vanskeligste  Arbejde  paa  Værk- 
stedet, hvorfor  de  og  maa  give  mig  god  Løn.  Jeg  er 
nu  for  Øjeblikket  frisk  og  rask,  men  før  i  Somme- 
ren har  jeg  haft  Feberen  nogle  Gange.  Her  er  me- 
get varmt,  her  er  ingen  Vinter;  der  skal  en  stærk 
Natur  til  at  udholde  det  i  de  første  Aar.  Jeg  haaber 
paa  Gud,  at  han  ikke  vil  drage  sin  Haand  af  mig, 
jeg  er  fremmed  i  en  fremmed  Verden,  jeg  staar  ene 
og  forladt,  skønt  jeg  kan  dog  sige,  jeg  er  ikke  her 
uden  Venner."  Om  hans  „Planer  for  Fremtiden" 
hedder  det  forstandigt,  at  dem  „vil  og  kan  jeg  ikke 
bestemme.  Disse,  jeg  nu  omgaas,  er  Amerikanere, 
de  er  vel  fornøjet  i  mig  og  jeg  i  dem,  da  jeg  nu 
tilfulde  forstaar  deres  Sprog.  Og  uden  Hensyn  til 
Savn  og  Kvaler,  slutter  den  unge  Mand  tilfreds: 
„Altsaa  heraf,  kæreste  Forældre,  vil  De  se,  til  denne 
Dag  er  det  gaaet  mig  vel  over  Forventning." 

Brevet  er  amerikansk  afstemplet,  Sep.  23.,  Texas, 

i  Houston,  en  mindre,  dengang  ganske  lille  By,  der 
blev  anlagt  1836  og  opkaldtes  efter  General  Hous- 
ton fra  Virginia,  som  netop  i  det  Aar  slog  Mexika- 
nerne  afgørende  ved  San  Jacinto,  hvorefter  Texas 
kunde  erklære  sig  for  en  uafhængig  Fristat.  Gene- 
ral Houston,  der  senere  omtales  af  Jens  Storm,  var 
fra  1836 — 30  og  fra  1841 — 44  Texas'  Præsident,  og 
blev  efter  at  Landet  i  1845  havde  sluttet  sig  til  de 
nordamerikanske  Fristater,  Senator  og  bl.  a.  i  1859 
Guvernør  for  Texas.  — 

Paa  det  nærmeste  2  Aar  efter,  at  Jens  Storm  for- 
lod Europa  og  omtrent  IVs  Aar  efter,  at  han  første 
Gang  skrev  hjem  fra  Amerika,  indtræffer  endelig  et 
af  hans  Forældres  Breve  til  ham. 

,Jeg  kan  ikke  ret  udtrykke  mig  med  hvilken 
Glæde  jeg  modtog  Deres  kære  Brev,"  skriver  Jens 
Storm  den  12.  Marts  1848,  ligeledes  fra  Palestine  i 
Texas:  ,Jeg  satte  just  en  stjærneklar  Aften,  betrag- 
tede Maanen  og  Stjærnernes  Løb,  de  samme,  jeg  saa 
ofte  havde  set  og  beundret  i  mit  Fødeland.  Jeg 
tænkte  mig:  Ser  jeg  derop,  er  intet  forandret,  ser 
jeg  ned  omkring  mig,  er  Landet,  Klimatet,  Regering, 
Lov,  Sprog,  Folk,  Sæder,  Skikke,  alting  er  forandret. 
I  disse  Tanker  og  andre  lignende  om  Dem,  kære 
Forældre  og  Søskende,  som  jeg  tænkte  mig  alle  laa 
i  en  sød  Søvn  og  maaske  snart  paa  Veje  til  at  staa 
op  for  at  hilse  den  nye  Morgen,  medens  jeg  paa 
samme  Tid  i  en  stjærneklar  Aften  satte  og  tænkte 
paa  Dem,  i  dette  Øjeblik  hørte  jeg  en  Amerikaner 
raabe:  Schmidt!  her  er  et  Brev  fra  Deres  Hjem. 
Jeg  sagde  ham,  disse  er  de  bedste  Ord,  jeg  har  hørt, 
siden  jeg  kom  til  Amerika,  og  skal  jeg  ikke  forsøm- 


55 

me  hastig  at  læse  det.  Jeg  saa  deraf  til  min  store 
Glæde,  at  de  alle  var  friske  og  raske,  at  Nicoline 
havde  haft  Bryllup  tillige  med  disse  smukke  Vers 
afsungen  i  den  Anledning,  som  bragte  Taarer  i  mit 
Øje,  endvidere  at  Mariane  var  bleven  forlovet  med 
Købm.  Terkelsen,  at  Kornet  var  dyrt,  at  Vind-  og 
Vandmøllerne  gik  godt.  Kort  sagt,  jeg  kunde  ikke 
blive  ked  af  at  læse  det  om  og  om  igen.  Ti  intet 
interesserer  mig  mere,  intet  (er)  mig  saa  kært  og  dyre- 
bart, som  dette,  at  det  maa  gaa  Dem,  mine  kære 
Forældre,  vel  tillige  med  mine  kære  Søskende;  jeg 
komm.er  vel  en  Gang  tilbages,  og  det  skulde  da 
glæde  mig  hjærtelig  at  se  alle  fornøjet  og  glad." 

I  udmærket  Lune  fortsætter  han  om  „det  lidet, 
jeg  har  erfaret  af  det  Land,  hvor  jeg  lever,"  om 
Texas'  Natur  og  Produkter,  Bomuld,  Tobak,  Sukker, 
Ris,  den  vildt  voksende  Vin,  Hvede,  Rug,  Byg, 
Havre,  „Mais  eller  og  som  de  kalder  det  Indian 
Korn,  mange  forskellige  Slags  Meloner"  og  to  Slags 
Kartofler,  nogle  som  de  hjemme  og  andre  „ganske 
søde".  Som  Skovenes  væsentlige  Bestand  anføres 
Hickory,  Valnød  og  først  og  fremmest  Cedertræet. 
Foruden  det  tidligere  nævnede  Vildt  anføres  Bjørne 
og  „en  uhyre  Mængde  af  Kalkuner,  lige  saa  store 
som  disse  tamme,  de  har  hjemme  .  .  .  kort  sagt, 
her  var  god  Jagt  for  mange  af  de  jagtlystne  Herrer 
i  Dannemark." 

„Her  er  store  Prærier,  hvor  der  ikke  er  Skov  og 
som  næsten  ser  ud  som  et  stort  Hav,  og  det  uhyre 
høje  Græs  som  Bølger.  Ude  paa  disse  ere  store 
Hjorder  af  Buffalo,  større  end  en  Okse,  og  store 
Flokke  af  vilde  Heste  og  sommetider  en  eller  en 

anden  Indianerstamme,  hvilke  sommetider  beløber 
sig  til  flere  1000  Mand,  som  vandre  omkring  og  le- 
ver af  Jagten,  og  som  nu  alt  mere  og  mere  maa  vige 
for  Civilisationen,  som  næsten  ikke  vil  levne  dem 
noget  Rum  at  leve  i,  da  de  dog  for  ikke  saa  lang 
Tid  tilbage  havde  Herredømme  over  hele  Amerika. 
Floderne  ere  fulde  af  Fiske  tillige  med  en  stor  Del 
Krokkediller,  som  kan  gaa  op  paa  Landet  og  tage 
smaa  Kreature.  De  største  Floder  er  Red  Rivver, 
Sabin,  Netckes,  Trinity,  Brasos  og  Angelena  {Red 
River,  Sabine,  Neches,  Trinidad,  Brazos,  Angeline), 
en  Del  af  dem  løbe  ud  i  den  Mexicanske  Golf. 
Klimaet  er  varmt,  vi  har  ingen  Vinter  haft  dette 
Aar,  her  er  højt  Græs  nu,  og  i  Begyndelsen  af  Fe- 
bruar saa  jeg  smaa  Blomster  og  Træerne  at  knop- 
pes. Jeg  troer  ikke,  her  er  saa  sundt  som  i  Dan- 
mark. Koldfeberen  er  her  meget  almindelig." 

Allerede  i  Jens'  Ord  om  de  jagtlystne  Herrer  i 
Danmark,  spores  noget  af  et  demokratisk  Anslag, 
som  stemmer  godt  med  hans  Omtale  fra  Norge  af 
Broderen  Johans  Løjtnantslyster  og  med  hans  Har- 
me over  Mølleejeren  deroppe,  som  hverken  forstod 
eller  respekterede  sine  Undergivnes  Arbejde. 

Endnu  tydeligere  træder  denne  Tendens  nu  frem, 
idet  Sønnen  af  det  enevældigt  regerede  Danmark 
gaar  over  til  at  fortælle  sine  Forældre  og  Søskende 
om  den  mærkelige,  moderne  Republik,  hvori  han 
lever,  selv  om  han  ikke  er  blind  for,  at  Republikens 
Retstilstande  i  hvert  Fald  i  de  Forhold,  som  omgiver 
ham,  ikke  tør  kaldes  ideelle. 

„Regeringen  er,"  skriver  han,  „saa  vidt  jeg  kan 
forstaa,  indrettet  paa  bedste  Maade.  Her  bliver  valgt 

en  ny  President  hvert  4de  Aar,  hvilke  alle  de  29 
forenede  Stater  stemmer  for  —  enhver  Stat  sender 
en  Mand  eller  flere,  efter  som  den  er  stor  til,  til 
Wasington  By  hvert  Aar.  Kort  sagt,  det  længste  en 
Mand  har  et  Embede  er  4  Aar,  og  de  vil  vælge  en 
ny  i  hans  Sted.  Loven  er  her  meget  god,  hvis  den 
alletider  blev  overholdt.  Dog  enhver  Mand  er  her 
for  det  meste  sin  egen  Procurator,  det  vil  sige,  hvis 
han  tror  sig  fornærmet,  gaar  han  sjælden  til  Loven, 
men  Enden  bliver  for  det  meste,  at  han  skyder  eller 
bliver  skudt  af  sin  Modstander.  Er  det  nu  Tilfældet, 
at  den  Mand,  som  har  skudt  sin  Modstander,  har 
mange  Venner,  og  at  Retten  er  paa  hans  Side,  vil 
han  slippe  ud  af  det  med  at  betale  en  Mulkt,  hvis 
ikke,  maa  han  rømme,  eller  og  han  vil  blive  skudt 
eller  hængt." 

Ikke  meget  logisk  og  med  en  Begrebsforvirring, 
der  dog  inderst  inde  rummer  noget  af  et  sundt  Syn, 
fortsætter  han:  ,Jeg  tror  for  min  Part,  at  amerikansk 
Regering  er  den  bedste  i  Verden.  Bygget  paa  en 
fast  Grundvold,  sammensat  af  gode  Prindsipper  til  at 
vedligeholde  Frihed  og  Lighed.  Da  enhver  Mand 
saa  at  sige  regerer  sig  selv,  er  her  ikke  nogen  Slags 
nederdrægtig  Kryben  og  Hyklen,  saa  man  spørger 
ikke  om  en  Mand  som  hjemme,  hvor  det  hedder: 
Er  han  af  Adel,  er  han  Øvrighedsperson,  er  han 
rig?  Men  vi  spørger,  er  han  en  redelig  og  forstan- 
dig Mand?  Her  er  saa  at  sige  ikke  nogen  Forskel 
paa  Presidenten  og  en  anden  Mand,  som,  4  Aar  er 
snart  udrundne,  og  han  er  ikke  mere  end  andre. 
Jeg  har  set  General  Houston  i  Nacogdoches  gaaet 
til  en  Butik  og  købe  sig  et  Par  (ulæseligt)  og  et  Bidsel 

og  selv  baaret  det  til  sit  Logi;  jeg  skriver  dette,  da 
han  er  en  af  de  første  Mænd  i  Unionen." 

Rygter  om  demokratiske  Bevægelser  i  Danmark 
har  øjensynlig  i  fantastiske  Former  fundet  Vej  til 
Texas'  Nybyggeregne,  og  Jens  Storm  omfatter  dem 
med  en  uklar  Begejstring,  som  han  selv  kalder 
„sværmerisk". 

Jeg  har  hørt,"  hedder  det,  „at  Danmark  er  paa 
Veje  til  at  oprette  et  Republik  Gouvernement.  O, 
hvis  det  var  sandt!  O,  hvis  jeg  havde  saadanne 
Landsmænd,  der  lig  Franske  kunde  briste  disse  faste 
Lænker!  Hurra  vilde  jeg  raabe.  Hurra  vilde  hele 
Amerika  raabe  for  hver  brav  Mand,  der  hjalp  at 
knuse  dem,  for  hver  ædeltænkende,  god  Mand  uden 
Forskel  paa  Rang,  der  følte  i  sit  Hjerte,  at  han  var 
skabt  lige  saa  meget  for  sit  Fødelands  Velfærd  som 
den  største  Lænke  i  den  rustne  Kæde.  Ja,  rusten 
vil  jeg  kalde  den  og  briste  ud  i  en  Latter  af  fuld 
Hals,  ti  jeg  vil  saa  nødig  tænke  andet,  end  at  den 
er  kastet  til  Side  i  en  Krog,  hvor  den  vil  faa  Lov 
at  ligge,  til  den  er  forglemt.  Undskyld  mit  Sværmeri, 
det  er  mig  en  usigelig  Glæde  at  høre  mine  Lands- 
mænd omtales  med  Berømmelse,  en  Glæde  for  mig, 
at  Tyskere,  Svenske,  Norske  saa  gerne  vil  kalde  sig 
danske,  imedens  de  dog  ikke  kan  tale  et  dansk  Ord," 

De  religiøse  Forhold  i  Amerika,  som  er  saa  højst 
forskellige  fra  de  tilsvarende  hjemme  i  det  gamle 
Land,  har  kendelig  interesseret  ham  og  fremstilles 
af  ham  med  uklar  og  naiv  Iver.  Efter  Omtale  af,  at 
„Folk  er  i  Almindelighed  renlige  og  gæstfrie,  Klæde- 
dragten er  her  som  hjemme,"  fortsættes:  „De  gaar 
flittig  i  Kirke,  hvor  der  er  en,  og  hvis  de  ingen  har, 

de  bruger  et  Hus.  Her  er  ingen  Lutteraner.  Deres 
Børn  bliver  ikke  døbt,  ej  heller  konfirmeret.  De 
tager  i  Almindelighed  ikke  Brød  og  Vin,  da  de  ikke 
tror  dem  værdig  nok  dertil;  enkelte  gamle  Folk  tager 
det,  om  dem  siger  de:  disse  tilhører  Kirken.  Hvis 
en  af  dem  drak  sig  fuld  eller  svor  en  Ed,  de  vilde 
udslette  hans  Navn  af  Kirkens  Bog.  Her  er  en  uhyre 
Mængde  Sekter  og  mange  Maader  at  dyrke  Gud  paa. 
Det  eneste,  de  stemmer  meget  overens  i,  er,  at  de 
almindelig  helligholde  Søndagen  og  ikke  arbejder 
eller  have  nogen  Slags  verdsligt,  saasom  Dans.  Spil 
er  forbuden  i  Loven,  ingen  sælger  eller  køber  noget 
den  Dag.  Men  Juledag,  Nytaarsdag,  Paaske-  og  Pinse- 
dag, disse  de  næppe  véd,  hvad  Tid  paa  Aaret  de 
kommer,  og  her  de  helligholder  dem  ikke.  De  for- 
skellige Sekter  jeg  kender,  er  Metodist,  Baptist, 
Prespekteries  (Presbyterians),  Katolik,  Biskopalsk 
(Episcopals),  Universelis  {Universalists),  Melleraits 
{Millerites,  amerikansk  Betegnelse  for  Adventister 
efter  Sektens  Grundlægger  Will.  Miller),  Mormans. 
Det  er  ikke  de  halve;  en  stor  Del  Mennesker  til- 
hører ingen  af  Delene.  De  tager  aldrig  Brød  og  Vin 
af  den  Aarsag,  de  ikke  vil  gaa  ind  til  disse  Sekter, 
da  de  ikke  tror  dem  værdig  nok  dertil,  eller  og  fordi 
de  tro,  at  den  Mand,  som  tager  dette,  maa  absolut 
være  en  god  Kristen,  hvis  ikke  han  var  det,  og  ej 
blev  det  fra  den  Dag,  de  vilde  sige,  dette  er  det 
største  Synd,  et  Menneske  kan  gøre  her  i  Verden, 
og  kan  umulig  indgaa  i  Himlen.  Jeg  kan  ikke  er- 
holde Brød  og  Vin,  da  jeg  ikke  vil  indgaa  til  nogen 
af  dem,  af  den  Aarsag  jeg  altsaa  hører  til  de  sidste 
Slags." 

Sit  eget  personlige  Arbejde  gør  Jens  Storm  For- 
ældrene omhyggelig  rede  for.  Han  har  i  Kompagni 
med  to  Amerikanere  bygget  et  Maskinværksted  og 
er  dér  nu  i  Færd  med  at  bygge  et  „Vandhjul  35 
Fod  i  Diameter,  det  skal  være  Brysthjul;  vi  kan  faa 
Vandet  24  Fod  højt.  Det  skal  drive  en  Savmølle,  en 
Kværn,  en  Høvlemaskine,  en  Boremaskine,  to  Dreje- 
lader, en  til  Træ  og  en  til  Jern,  og  drive  Hammeren 
i  et  Smedeværksted.  De  ser  altsaa,  jeg  maa  have 
nok  at  bestille,  jeg  tror  knap.  vi  vil  blive  færdig 
dette  Aar.  Vi  har  to  Daglejere;  den  ene  giver  vi  1 
Rbd.  daglig;  den  anden  2  Rbd.,  Daglønnen  er  meget 
høj,  dog  vi  kan  selv  gøre  det  vigtigste  ..."  Sine 
amerikanske  Kompagnoner  giver  Jens  Storm  det 
Skudsmaal,  at  det  er  godt  uddannede  og  dygtige  Folk, 
og  „jeg  vil  sige  dette  om  dem:  det  er  Folk,  der  har 
Dannelse  og  som  har  Hjerte  omtrent  paa  rette  Sted. 
Det  vil  tage  Tid  og  meget  stræng  Arbejde  at  faa 
dette  i  Gang,  dog,  naar  det  først  kommer  i  Gang, 
vil  vi  ventelig  fortjene  Penge  .  .  .  ." 

Og  nu  følger  i  al  Korthed  de  samme  Betragtninger, 
som  man  den  Dag  i  Dag  genfinder  i  danske  Emi- 
granters Breve  om  Forholdet  mellem  Chancerne 
hjemme  og  derude:  ,Jeg  kender  adskillige  gode  Karle 
hjemme  til  at  arbejde,  jeg  vilde  ønske,  de  vilde  komme 
her,  og  de  vilde  da  snart  indse,  hvor  forskelligt  her 
er  ved  Siden  af  Danmark.  Jeg  har  hørt  mange  sige: 
Danmark  er  et  skønt  og  frugtbart  Land,  dog  hvad 
kan  det  hjælpe  den  fattige  Haandværker,  næsten 
ingen  vil  have  hans  Arbejde,  og  hvis  de  vil.  kan  han 
dog  ikke  fortjene  mere  end  Føden  og  lidet  til  Klæ- 
der og  maa  være  meget  glad  derved.    Det  er  ikke 

saadan  her;  i  2  ad  3  Aar  kan  han  arbejde  sig  frem 
til  en  uafhængig  Stilling." 

Rigelig  Arbejdslejlighed  og  en  uafhængig  Stilling, 

—  det  er  Midlet  og  Maalet,  dengang  som  nu. 
Jens'   snart    tyveaarige    Broder,    Peter,   har,   efter 

hvad  Forældrene  skrev,  faaet  „Lyst  til  at  komme 
herover,  men  De  tror,  han  er  for  ung".  Det  tror 
Jens  nu  ikke,  „hvis  han  har  lært  sin  Profession 
godt,  tænker  jeg,  at  det  var  meget  bedre  for  ham, 
at  han  kom  straks,  han  vilde  lettere  lære  Sproget, 
og  han  vilde  allerede  have  erfaret  noget  og  lært 
Forholdene  at  kende,  naar  han  kom  til  Mandsalder; 
han  har  ikke  noget  at  frygte  for,  det  vil  ikke  blive 
ham  en  Lystrejse  men  en  Lærerejse." 

Og  den  ældre  Broder  tilbyder,  hjælpsom  og  prak- 
tisk, at  ville  støtte  den  yngre,  hvis  han  selv  vil  tage 
Ansvaret  og  har  Mod  i  Brystet.  Uden  det,  véd  Jens, 
gaar  det  ikke,  og  bør  det  efter  hans  Formening  hel- 
ler ikke  gaa:  „Hvis  De  nu,  mine  kæreste  Forældre, 
vil  lade  ham  rejse  paa  min  Bekostning,  saa  at  en- 
hver Spd.,  De  lader  ham  have,  bliver  som  betalt  til 
mig,  vi  kan  siden  gøre  det  op,  hvis  han  nu,  som 
jeg  tænker,  vil  komme  her  til  mig,  vil  jeg  give  ham 
det  første  Aar  1  Rbd.  daglig,  det  næste  det  dobbelte. 
Dog  lad  det  ikke  lokke  ham,  i  den  Sag  maa  enhver 
have  sin  egen  Vilje.  Der  kan  møde  ham  tusinde 
Farer,  hvem  ingen  kan  forudse,  og  jeg  vil  ikke  bære 
Skylden.  Jeg  har  tænkt,  naar  det  saa  lidt  mørkt  ud 

—  Mod  i  Brystet  gaa  an!  — "  Og  med  en  naturlig 
og  indtagende  Tankeforbindelse  fortsætter  han:  ,Jeg 
sidder  just  nu,  kære  Moder,  og  tænker  paa,  at  disse 
Skjorter,  som  jeg  fik  fra  Dem,  er  paa  Vej  til  at  blive 

opslidt;  jeg  havde  tre  ny  af  dem  tilbages,  men  nu 
har  jeg  haft  dem  alle  paa,  saa  at  jeg  maa  nu  tænke 
paa  at  købe.  Dog  det  var  jo  ikke  heller  for  tidlig, 
disse  har  udholdt  megen  Slid  og  Slæb.  .  .  ." 

Forældrene  har  ikke  med  egen  Haand  skrevet 
til  deres  Søn  i  Amerika;  det  er  Stedets  og  Jens 
Storms  Skolelærer,  som  sætter  de  lange  og  kostbare 
Breve  i  Stil.  Jens  Storm  skriver  da  ogsaa:  ,Jeg 
beder  Dem  nu,  mine  kære  Forældre,  at  hilse  min 
gode  Skolelærer  Petersen,  jeg  er  ham  meget  for- 
bunden for  disse  hans  smukke  Breve,  som  jeg  ser, 
han  er  Forfatter  af.  Gud  ske  Lov,  han  til  denne 
Dag  ikke  har  haft  andet  at  melde  mig  end,  hvad 
der  var  godt.  Jeg  takker  ham  og  Dem,  mine  kære 
Forældre  og  Søskende,  tusinde  Gange  for  Deres 
varme  og  uskrømtede  Deltagelse  i  min  Skæbne,  for 
Deres  Ønsker  og  Bønner,  at  det  maa  gaa  mig  vel." 
Og  med  psykologisk  Sandhed  slutter  han:  „O,  jeg 
vil  skattere  mig  lykkelig,  saa  længe  jeg  har  saa 
mange  følende  Hjerter,  om  det  endog  er  paa  den 
anden  Side  Havet,  jeg  føler  dog  Virkningen  og  Vær- 
dien deraf.  Ja,  jeg  føler  den  nu  og  ofte."  — 

Svaret  hjemme  fra  paa  dette  Brev  —  der  først  er 
afstemplet  Hamburg  10.  Aug.  1848  —  foreligger  be- 
varet. 

Det  er  en  anselig  Skrivelse  af  30.  August  1848, 
altsaa  faa  Dage  efter,  at  Vaabenstilstanden  i  Malmø 
er  bleven  sluttet. 

Skolelærer  Petersen  skriver  i  Forældrenes  Navn 
med  sine  store,  tyske,  næsten  kaligrafisk  udførte 
Bogstaver: 

„Kære  Søn!    Din  Skrivelse  af  12.  Marts  have  vi 

modtaget  først  for  nogle  Dage  siden,  og  vi  have 
saaledes  haft  den  Glæde  deraf  at  erfare,  at  idet- 
mindste  et  af  vore  Breve  har  naaet  Dig  i  dit  fjerne 
fredelige  Hjem. 

Da  vi  sidst  skrev  Dig  til,  var  her  i  Landet  Fred 
og  Lykke.  Omstændighederne  have  forandret  sig. 
Christian  den  8de  døde  i  Begyndelsen  af  Aaret,  og 
hans  Søn,  Frederik  den  7de,  besteg  Tronen  og  til- 
sagde straks  sit  Folk  en  Konstitution,  der  gav  Folket 
en  Frihed  som  intetsteds  i  Europa.  Folket  jublede, 
ti  det  saa  en  lykkelig  Fremtid  imøde.  Men  i  Marts 
Maaned  gjorde  Slesvig-Holstenerne  Oprør,  indtog 
Rendsborg  ved  Forræderi  og  forførte  Soldaterne  til 
at  svigte  deres  Ed.  De  danske  Tropper  rykkede  ud 
og  slog  Oprørerne  fuldkommen  paa  Flugt  ved  Flens- 
borg. Da  tog  Preussen  Oprørernes  Parti,  og  mange 
tusinde  Tyskere  fra  Preussen,  Hannover,  Brunskvig 
og  Oldenborg  rykkede  ind  i  Holsten.  1ste  Paaske- 
dag kom  det  til  et  Slag  ved  Slesvig,  hvor  10000 
Danske  maatte  vige  for  30000  Tydske,  og  mangfol- 
dige faldt  i  Slaget.  De  Danske  reddede  sig  over  til 
Als  og  Fyen,  og  Tyskerne  rykkede  ned  i  Jylland. 

Her  vare  vi  plagede  i  flere  Uger  af  dem,  da  vi 
maatte  levere  dem  alt  til  deres  Underhold,  ti  ellers 
tage  de  selv.  Hele  Korps  paa  flere  tusinde  Mand 
droge  omkring  og  tvang  Beboerne  til  at  tilføre  dem 
alt,  hvad  de  behøvede,  til  Vejle,  hvor  de  havde  deres 
Hovedkvarter.  Her  i  Møllen  bortranede  de  en  af 
vore  bedste  Heste.  Ved  Ruslands,  Sverrigs  og  Eng- 
lands Trusel  bleve  Tyskerne  tvungne  til  at  flytte  ud 
af  Jylland  og  disse  Magter,  der  ville  understøtte  Dan- 
marks retfærdige   Sag,   have   nu   siden   mæglet   paa 

Fred.  Hele  Tyskland  udgør,  som  Du  ved,  et  For- 
bund, og  det  er  med  denne  uhyre  Overmagt,  at  det 
lille  Danmark  har  Krig.  Men  de  fornævnte  Magter 
have  erklæret,  at  saa  snart  Tyskerne  falde  ind  i 
Jylland,  ville  de  forenede  angribe  dem,  og  Sverrig 
har  til  den  Ende  sendt  flere  tusinde  Mand  til  Fyen. 
Tyskerne  tør  saaledes  ikke  overskride  Kongeaaen, 
men  Holsten  og  Slesvig  skal  være  besat  af  70000 
Forbundstropper.  Bliver  Freden  altsaa  ikke  sluttet, 
vi!  her  blive  en  rædsom  Krig,  ti  Danmark  hverken 
kan  eller  vil  bortgive  Slesvig  og  Holsten  til  Tysk- 
land, men  hellere  slaas,  saa  længe  her  er  en  Mand 
tilbage.  For  Øjeblikket  staar  den  tyske  Overgeneral 
i  det  nordlige  Slesvig,  og  den  danske  Hovedstyrke 
i  Egnen  af  Vejle,  ligesom  ogsaa  Als  er  stærkt  besat. 
Den  danske  Flaade  gør  ypperlig  Tjeneste,  ti  den  har 
blokeret  alle  tyske  Havne  eg  taget  mangfoldige  tyske 
Handelsskibe,  saa  at  den  tyske  Handel  er  rent 
standset. 

Skal  denne  ulykkelige  Krig  vedvare,  ser  det  galt 
ud.  Vore  Folk,  Møllersvend,  Møllekudsk,  Avlskarl  og 
2den  Karl  ere  i  Krigen  {Lakune)  og  vi  have  det 
saa  strengt,  at  det  næppe  er  til  at  udholde.  Vi  har 
desforuden  en  stor  Mængde  Korn  at  formale  til 
Armeen,  saa  at  to  Vogne  dagligen  maa  gaa  til  Hor- 
sens. Peter  er  Svend  paa  Vejrmøllen  og  maa  arbejde 
uafladelig;  Carl  er  Møllekudsk  og  har  fuldt  op  at 
tage  Vare.  Her  er  stor  Mangel  paa  Folk,  saa  vel  til 
Møllernes  som  til  Avlens  Drift,  og  her  er  næsten 
ingen  at  faa,  da  flere  og  flere  udskrives  til  Soldater. 

Du  ser  altsaa,  at  vi  i  denne  Sommer  ikke  have 
det  for  godt,  og  Gud  maa  vide,  hvor  længe  denne 

Tilstand  skal  vedvare.  For  Resten  ere  vi  alle  ved 
gov  Helbred  og  godt  Mod.  Dine  Søstre,  Nicoline  og 
Mariane,  der  ere  gifte,  nyde  det  huslige  Livs  Lykke 
og  Velsignelse,  ti  de  ere  forenede  med  Mænd,  til 
hvis  Dygtighed  og  Klogskab  de  med  Tryghed  kunne 
forlade  sig  under  alle  Livets  Skæbner.  Offerine  er 
endnu  paa  Engelsholm  som  Husjomfru,  Johan  for- 
bereder sig  i  København  til  Kadetakademiet,  og  vi 
haabe  med  Vished,  at  han  i  Efteraaret  vil  blive  Ka- 
det. Alt  hvad  din  Familje  angaar  staar  saaledes  ved 
det  gamle.  Peter  og  Carl  skulde  ud  blandt  fremmede, 
men  det  er  os  nu  umuligt  at  undvære  dem.  Dog 
haabe  vil,  at  Krigen  skal  snart  ende  med  en  ære- 
fuld Fred  for  Danmark,  og  da  vil  Krigens  Byrder 
snart  være  glemte. 

Danmark  vil  da  ordne  sine  indre  Anliggender  paa 
en  Maade,  der  vil  tjene  til  Efterligning  for  den  hele 
Verden.  Her  skal  nu  sammentræde  en  Rigsdag,  hvor 
Regeringsformen  skal  bestemmes  for  Fremtiden.  Fri- 
hed og  Lighed  bliver  Grundvolden;  alle  Standspri- 
vilegier  blive  afskaffede,  og  Skatter  og  Byrder  blive 
ligelig  fordelt  uden  Hensyn  til  Stand  og  Stilling;  al- 
mindelig Værnepligt  og  Almenvæbning  bliver  indført, 
saa  at  alle  Landets  Sønner  blive  Soldater.  Her  vil 
altsaa  ikke  længere  være  Tale  om  Adel,  om  Embede, 
om  Privilegier,  men  alle,  som  ville  nyde  Statens 
Goder,  maa  dele  dens  Byrder.  Den  højeste  Rang 
vil  for  Fremtiden  være  Dygtighed  og  Retskaffenhed. 
Du  skriver,  at  Regeringsformen  i  Amerika  er  den 
fortrinligste  i  Verden,  men  Du  skal  faa  at  se,  at  den 
danske  Regeringsform  vil  blive  langt  fuldkomnere. 

Og  nu  kære  Søn!  saa  have  vi  intet  nyt  for  denne 

Karl  Larsen  :   Danske  Nybyggere  5 

Gang  at  melde  Dig.  Dit  Fødeland  er  i  Fare,  men  i 
dit  stille  Eden,  hvor  Du  lever  i  Naturens  milde 
Skød,  hører  Du  ej  Kanonernes  Torden  eller  Kam- 
pens vilde  Larm.  Dit  Fødeland  trues  med  Tilintet- 
gørelse af  en  mægtig,  overmodig  Fjende,  men  gamle 
Danmark,  hvis  Sag  er  retfærdig,  vil  gaa  ud  af  Kam- 
pen med  Hæder,  og  Du  skal  glæde  Dig,  naar  Du  i 
dit  nye  Hjem  hører  Danmarks  tapre  Sønner  omta- 
les med  Berømmelse.  —  Med  Stolthed  kan  Du  for- 
tælle Amerikanerne,  at  Danmarks  Konge  har  skæn- 
ket sit  Folk  en  Forfatning,  der  ikke  staar  tilbage  for 
Fristaternes,  og  dette  er  sket  ej  i  Oprør  eller  (La- 
kune) fri  Vilje,  idet  Kongen  er  ligesaa  frisindet  som 
(Lakune)  i  Landet.  Kongen  elsker  sit  Folk  og  er 
elsket  af  sit  Folk.  (Gud  bevare  (?)  Kongen! 

Det  vil  glæde  Dig  at  erfare,  at  Danmark  saavel  i 
dette  Aar  som  i  det  forrige  har  haft  en  meget  rig 
Høst.  Korn  er  her  (Lakune)  nok  af,  men  det  staar 
ikke  saa  højt  i  Prisen  som  ifjor  (Lakune).  Til  Møl- 
lerne have  vi  mere  Maling,  end  det  er  os  muligt  at 
overkomme,  men  vi  mangler  Folk.  Paa  Fortjenesten 
have  vi  ingen  Grund  til  Klage.  —  Her  i  Landet  er 
i  det  (Lakune)  Velstand,  der  vil  gøre  det  muligt  at 
(Lakune)  en  lang  Tid. 

Modtag  nu  til  Slutning,  kære  Søn,  en  kærlig  Hil- 
sen fra  os  alle.  Fra  din  Fader,  der  plages  en  Del 
af  Gigt,  men  for  Resten  er  rask  som  tilforn,  fra  din 
Moder,  hvis  Helbred  svækkes  mere  og  mere  af  alt 
for  megen  Anstrengelse,  fra  dine  kære  Svogre,  Sø- 
stre og  Brødre,  Tanter  og  Onkler.  Vi  alle  ønske,  at 
Held  og  Lykke  maa  følge  Dig  i  alle  dine  Foreta- 
gender, at  Du  maa  finde  et  lykkeligt  Hjem  i  Texas' 

skønneste  Eden,  at  Du  der  maa  bygge  og  bo  i  Guds 
store,  herlige  Natur  under  Fredens  venlige  Skygge. 
Far  da  vel,  kære  Søn,  lev  længe  og  bliv  saa  lykke- 
lig som  Dig  ønskes  af  dine  hengivne  Forældre!" 

For  egen  Regning  tilføjer  den  fortræffelige  Skole- 
lærer: „Modtag,  kære  Schmidt,  min  Tak  for  den 
venlige  Hilsen,  De  sendte  mig.  Tak  for  de  mange 
Oplysninger,  De  meddelte  om  Deres  Landsmænds 
Indretninger  og  om  de  mange  Sekter.  Det  glæder 
mig,  at  det  gaar  Dem  vel,  at  De  er  tilfreds  og  lyk- 
kelig. Og  De  vil  altid  vorde  det,  naar  De  bevarer 
et  rent  Hjerte  og  en  ren  Vandel;  da  er  hver  en 
Egn  paa  Jorden  et  Paradis  og  den  frie  Natur  et 
Tempel,  hvor  man  kan  tilbede  i  Aand  og  Sandhed. 
—  Vær  stedse  glad  og  lykkelig,  og  Gud  velsigne 
Deres  Flid  og  Arbejde,  at  De  maa  blive  en  lykke- 
lig Mand  efter  overstanden  Møje. 

Hengivenst 

Petersen.'' 

Jens  Storms  Svar  paa  dette  Brev  er  ikke  bevaret. 

Et  halvt  Aar  efter  —  i  Marts  1849  —  har  han 
skrevet;  men  Skrivelsen  er  rimeligvis  ikke  naaet 
frem,  og  fra  den  Tid  er  der  gaaet  et  helt  Aar,  hvori 
han  faktisk  har  været  afskaaret  fra  at  kunne  skrive 
hjem. 

Det  er  nemlig  gaaet  galt  med  Herligheden  i  Texas, 
og  deri  er  den  Nordmand  Skyld,  paa  hvis  Familjes 
og  Venners  veltalende  Anbefalinger  Jens  Storm  i  sin 
Tid  i  Norge  blev  bevæget  til  at  rejse  til  Amerika 
og  derovre  til  Texas.   Et  —  udateret  —  Brev,  som 

er  bevaret  blandt  Jens  Storms  Breve  fra  16  Aar 
efter,  fortæller  om  denne  „Menneskespekulant",  „en- 
gang Redaktør  i  Norge,  i  hvis  Kløer  jeg  selv  har 
været  ....  jeg  kan  ej  tænke  paa  ham  uden  Bitter- 
hed og  mange  Norske  lig  mig  vil  aldrig  kunne  for- 
glemme ham.  Han  anlagde  en  Coloni  i  Anderson 
County,  Texas;  med  List,  med  Løfter  og  under  Ven- 
skabs Maske  fik  han  enhver  Skilling,  jeg  og  mange 
andre  havde,  og  da  han  fik  dem,  løb  han  bort,  og 
vi  havde  intet.  Og  denne  Mand,  lig  andre,  skrev 
store  Bøger  og  fik  mange  fremmede  til  Amerika;  ej 
engang  mormonske  Præster  kan  være  mere  ufortrø- 
den i  deres  Iver  efter  at  gøre  deres  Medmennesker 
salige,  rige,  lykkelige  og  fri  end  som  han;  men  En- 
den blev,  da  Sommervarmen  kom,  og  de  alle  be- 
gyndte at  rydde  Træer  og  at  plouge  i  Jorden,  da 
kom  ogsaa  Klimatfeberen,  nogle  døde,  andre  rejste 
derfra,  og  da  jeg  sidst  var  der,  var  der  intet  tilbage 
af  denne  skønne  Coloni  i  Texas,  som  han  havde 
beskrevet  saa  smukt". 

Jens  Storm  Schmidt  maatte  rejse  bort  og  se  at 
komme  til  et  Sted,  hvor  han  kunde  vinde  sine  Tab 
ind  igen.  Han  valgte  da  de  nyligt  opdagede  Guld- 
miner i  Kalifornien,  og  det  er  med  Adresse  „Guld- 
minerne ved  Amerikafloden  i  Calefornien",  at  han 
omsider  den  16.  Marts  1850  kan  skrive  hjem,  som 
følger : 

„Kære  Forældre  og  Søskende. 

Jeg  er  da  nu  endelig  kommen  til  Verden  igen. 
Det  vil  sige,  jeg  er  kommen  til  et  Sted,  hvor  der 
er  Mennesker,  og  hvor  jeg  kan  faa  et  Brev  afsendt 
til  Dem,  alle  mine  kære  i  Hjemmet.  Jeg  antager  at 

De  har  erholdt  mit  Brev,  som  jeg  skrev  i  St.  An- 
tonio i  Texas,  før  jeg  rejste  ind  i  Ørkenen;  hvis 
ikke  vil  jeg  begynde,  fra  før  jeg  rejste. 

Jeg  solgte  min  Ejendom  i  Texas  og  alt  for  Tiende- 
parten, det  var  værdt,  jeg  købte  3  Heste,  red  en, 
pakkede  to,  jeg  havde  besluttet  at  rejse  over  Land 
til  Calefornien  og  falde  i  Compagni  med  Gouverne- 
ment  Tropperne  i  St.  Antonio,  som  var  orderet  til  at 
gøre  en  ny  Vej  til  Paso  del  Nort  (Paso  del  Norte 
i  det  nordlige  Mexiko)  ved  Rio  Grande  og  der 
blive  stationeret. 

Jeg  forlod  mit  Hjem  alene  den  6.  Marts  1849, 
vel  udrustet  med  Pistoler  og  Geværer,  Fødemidler 
og  Klæder,  saa  meget  mine  Heste  kunde  bære.  Jeg 
rejste  alene  i  nogle  Dage,  da  jeg  faldt  i  Compagni 
med  nogle  fra  Nye  York,  vi  rejste  sammen  til  St. 
Antonio.  Da  vi  kom  der,  var  næsten  Halvdelen  af 
Indbyggerne  døde  af  Kolera  Morbus  og  døde  dag- 
lig flere.  Tropperne  havde  rejst  200  engelske  Mile 
paa  Rejsen,  det  var  ikke  alt,  der  kom  en  Meksikaner 
til  Byen  og  bragte  den  Efterretning,  at  Indianerne 
havde  dræbt  6  af  hans  Landsmænd  og  at  han  var 
den  eneste,  som  undslap;  det  skete  100  Mile  derfra 
paa  min  Vej.  Mit  Rejseselskab  besluttede  da  at  gaa 
tilbages  igen,  jeg  var  nu  alene.  Hvad  skulde  jeg  gøre: 
at  vente  i  Byen  og  faa  Kolera  var  værre  end  at 
vove  Rejsen  igennem  Indianerne!  I  Førstningen  rejste 
jeg  om  Dagen;  da  jeg  kom  omtrent  til  Morderstedet, 
gik  jeg  dybt  ind  i  Skoven  om  Dagen,  og  naar  Natten 
begyndte,  sadlet  jeg  og  rejste.  I  en  af  mine  Natte- 
vandringer, jeg  pludselig  kom  til  et  Sted,  hvor  det 
lugtet  uhyre  styg.  Ved  Maaneskin  jeg  saa  smaa  Bun- 

ker  af  Gnister.  Hvad  tænker  De,  dette  var,  det  var 
Morderstedet.  De  kan  tænke  hvad  jeg  følte.  Det  er 
nok  .  .  jeg  rejste  videre. 

Jeg  kom  til  Tropperne,  til  mange  Emigranter  gaa- 
ende  til  Calefornien;  vi  rejste  og  rejste,  men  uhyre 
besværlig  at  komme  over  Klippebjærgene.  Vi  kom 
til  Paso  del  Nort  efter  100  Dages  Rejse.  Vi  der  ud- 
gjorde et  Compagni,  400  Mand,  og  valgte  Oberst 
Hæecs  for  vores  Leder  og  for  vores  Captain,  hvis 
Indianerne  overfaldt  os.  Denne  Hæecs  var  orderet 
til  at  slutte  Fred  med  Indianerne.  Til  at  opnaa  dette 
Øjemed,  han  sende  en  Mand,  der  var  opdragen 
imellem  dem  til  at  gaa  til  deres  Lejr  ude  i  Bjær- 
gene,  som  han  ikke  vilde  sige,  hvor  var,  og  faa  dem 
til  at  gaa  til  at  komme  op  til  os  som  Venner.  Han 
bestemte  et  Sted,  hvor  vi  skulde  mødes  med  dem. 
Da  vi  kom,  der  var  intet  der  at  se;  næste  Dags 
Morgen  hørte  vi  en  Skyden  og  Skrigen  inde  imel- 
lem Bjærgene,  vi  vidste  af  intet,  vi  tænkte,  de  var 
kommen  til  Kamp.  Dog  omtrent  Kl.  10  der  kom 
frem  en  stor  Armee,  men  det  var  Meksikanere,  der 
just  var  kommet  fra  Slaget  med  Indianerne.  De  hej- 
ste deres  Flag  og  fortalte  deres  Historie,  de  havde 
adskillige  Krigsfanger,  de  havde  smaa  Børn  hæn- 
gende i  en  Kurv  ved  Saddelknappen,  en  ny  Maade 
at  transportere  Børn  paa,  de  havde  skaaret  Hoved- 
skallen tillige  med  det  lange  sorte  Haar  af  India- 
nerne og  sat  det  paa  Enden  af  deres  Landser.  De 
havde  en  lang  Strik'  af  Ører  hængende  til  deres 
Kanon.  Indianerne  havde  flygtet,  og  vi  fortsatte  vo- 
res Rejse. 

Vi  ankom  til  en  meksikansk  Post  kaldet  Tu  Sooen  (?) 

Her  begynder  Jobsposterne.  Her  vi  var;  de  fleste 
havde  Vogne,  nogle  trukket  af  Muldyr,  andre  af 
Okser,  adskillige  af  Heste,  alle  begyndte  at  føle  Rej- 
sens Besværlighed  og  blive  lidt  magre.  Men  nu  for- 
talte disse  Folk  os,  at  vi  havde  75  Mil  uden  Græs 
og  Vand.  Vel,  vi  rejste,  men  ikke  mere  i  Compagni, 
men  hvem  bedst  kunde.  Jeg  kom  godt  igennem,  min 
Kammerat  havde  en  Hest,  der  døde;  vi  kom  til  en 
Flod,  kaldet  Le  Gila.  Der  var  Vand,  men  lidet  Græs, 
her  kom  vi  ind  til  en  anden  Vej,  kommende  fra 
Misouri,  kaldet  det  Sout  Pas  {the  south  pass),  hvor 
der  havde  lOOOder  af  Vogne  kommen.  Vi  rejste  til 
en  Indian  By,  kaldet  Da  Pimos,  en  stor  Del  af  dem 
var  næsten  nøgne  og  Perleringe  i  deres  Næse  og  Ører; 
en  anden  Dags  Rejse  kom  vi  til  en  anden  Indian  By, 
kaldet  Coko  Marikopas  (?),  intet  Græs.  Heste,  Okser, 
Muldyr  ligger  døde  paa  begge  Sider  af  Vejen.  Men- 
neske-Begravelser, Vogne  er  brændt  og  forladt.  Klæ- 
der ligeledes.  2  Dages  Rejse  mere,  intet  Græs,  her  maatte 
jeg  kaste  alle  mine  Klæder,  mine  Heste  næsten  døde, 
næsten  ikke  noget  at  spise,  2  Blankkets  til  at  svøbe 
mig  selv  ind  i;  det  er  alt  3  Dages  Rejse,  og  vi  kom 
til  Floden  Colrado  (Colorado),  intet  Græs!  Mine  Heste 
haver  ædt  Løv,  her  var  Bønner,  kaldet  Muskatbønner 
og  vokser  paa  Træer,  jeg  plukkede  dem,  og  mig  og 
mine  Heste  spiste  tilsammen.  Jeg  har  købt  Brød 
mange  Dage  for  2  Rbd.  'S,  jeg  kan  ikke  faa  det  nu. 
Jeg  spiste  Føden  lig  Indianerne.  Jeg  og  to  andre 
dræbte  en  Panther,  vi  spiste  hans  Kyd,  jeg  syntes, 
jeg  kunde  spise  alt,  hvad  jeg  saa,  mine  Heste,  det 
eneste,  jeg  stolte  paa,  var  næsten  døde. 

I  den  Tilstand  var  jeg,  da  jeg  stod  paa  den  øst- 

lige  Flodbred  af  Colrado  paa  det  Sted,  hvor  Le 
Gila  har  sit  Udløb  i  den  (se  paa  Kortet).  Ikke 
at  tale  om,  hvor  besværlig  det  var  at  komme 
over  denne  store  Flod,  men  paa  den  vestlige  Side 
saa  vi,  hvad  egentlig  er  kaldet  den  store,  øde  Sand- 
ørken, jeg  tænker  næst  til  den  i  Arabien.  Den  var 
90  engelske  Mil,  hvor  jeg  kom  over  —  ved  at  vide 
dette  jeg  var  i  daarlig  Humør,  dog  jeg  var  heldig  at 
faa  købt  noget  Hestekød  af  Indianerne,  tillige  en  ud- 
mærket Hest.  Jeg  rejste;  men  at  skildre  al  den 
Elendighed,  det  kan  jeg  ikke,  og  jeg,  Jens  Storm 
Schmidt,  vilde  aldrig  have  levet  den  Dag  til  at  skrive 
dette  Brev  til  mine  Forældre,  Sødskende  og  Venner 
og  lade  dem  vide,  hvor  jeg  var  blevet  af,  havde  ej 
dette  højhjertede,  ædelmodige,  forsørgende  Gouver- 
nement  sendt  ud  paa  Midten  af  Ørkenen  en  stor 
Del  af  Levnedsmidler  og  delte  det  ud  frit  imellem 
disse  mange  ankomne  hungrige  Mennesker,  og  de 
ikke  alene  stillet  vores  Hunger  men  gav  os  nok  til 
at  gaa  til  St.  Diego,  en  Søstad  ved  Pacific-Oceanet. 
De  kendte  formodentlig  bedre  Landet,  end  vi,  havde 
en  Anelse,  hvor  det  vilde  gaa  os,  og  træffet  de  for- 
nødne Forberedelser  at  afhjælpe  vores  Nød. 

Jeg  rejste  da,  til  jeg  kom  til  Bjærgkæden  Sirre 
Nevado  (Sierra  Nevada),  hvis  Top  (er)  belagt  med 
evig  Sne  og  Is;  jeg  var  der  den  20.  Januar  1850.  Da 
jeg  kom  over  paa  Vestsiden  af  dem,  da  var  det,  som 
jeg  kom  ned  i  Paradis.  Paa  Østsiden  af  denne  uhyre 
Bjærgkæde  er  i  mange  Mile  ikke  en  Plante,  ikke  et 
Træ;  Sand,  Sand,  evindelig  Sand,  det  er  alt.  Da  jeg 
kom  ned  paa  Vestsiden,  alt  dog  saa  tidlig  paa  Aaret, 
der  var  Græs,  Kløver,  vild  Havre  i  frodig  Vækst  det 

samme  som  i  Dannemark  at  gaa  til  at  sove  i  Ja- 
nuar og  vaagne  op  i  Juli  Maaned.  — 

Nu  da  vi  var  her  i  dette  skønne  Land,  var  alting 
forglemt;  vi  kunde  faa  Levnedsmidler;  skønt  til  høje 
Priser,  vi  kunde  faa  dem.  Vores  Heste  hvilte  lidet 
og  saa  bedre  ud,  vi  kunde  rejse  dobbelt  saa  langt 
daglig,  skønt  Landet  er  bjærgfuldt,  næsten  saa  langt, 
som  jeg  har  rejst  i  en  af  mine  sidste  Dages  Rejser. 

Meksikanerne  stjal  min  indianske  Hest.  Naar  jeg 
undtager  dette  og  andre  Ting,  ankom  jeg  meget  lyk- 
kelig og  ved  god  Helbred  her  til  Sakramento-Byen 
efter  et  Aars  besværlig  Rejse.  Halvt  af  den  Tid  og 
lidet  over  havde  jeg  Telt  at  sove  under.  Resten  af 
Tiden  under  aaben  Himmel,  tagende  Regn  og  Kulde, 
som  det  kom,  og  dog  Gud  ske  Lov  frisk  og  sund. 

Kommende  til  Sakramento-Byen  mit  første  Spørgs- 
maal  var,  hvor  langt  jeg  havde  til  Guldminerne,  de 
sagde  30  Mil.  Jeg  spadserede  omkring  i  Mudder  til 
midt  op  paa  Benene  for  at  bese  denne  et  Aar  gamle 
By,  efter  at  Vandet  just  havde  forladt  den  og  gaaet 
til  sit  gamle  Løb  i  Floden.  Den  ligger  nemlig  ved 
Floden  af  samme  Navn,  omtrent  60  til  70  Mile  fra 
St.  Frandsisko,  den  har  nu  over  4000  Indbyggere. 
Floden  rejste  sig  over  sine  Bredder,  næsten  satte 
hele  Byen  under  Vand.  Naar  jeg  taler  om  Indbyg- 
gere, mener  jeg  mandlige,  da  jeg  ikke  tror,  der  er 
100  Damer  i  hele  Byen,  og  saa  er  det  over  hele 
Landet:  ingen  Fruentimmer  undtagen  nogle  gule 
Meksikanere  og  røde  Indianere. 

Jeg  købte  mig  da  de  nødvendige  Levnedsmidler, 
forfærdigede  mig  en  Guldmaskine,  som  næsten  er 
lig  en  Vugge,  pakket  mine  Heste  og  rejste.    Da  jeg 

kom  der,  saa  jeg  en  Del  Mennesker,  vrikkende  de- 
res Maskiner,  jeg  saa  paa  dem  lidet.  Stedet  her  er 
stygt,  store  og  smaa  Sten  kastes  af  Vejen,  under 
dem  er  noget  rødt  Jord,  dette  tager  man  i  en  Spand, 
bærer  det  til  Maskinen,  som  maa  staa  nær  ved  Van- 
det. Vel!  Jeg  slog  op  mit  Telt,  for  at  begynde  paa 
den  ny  Haandtering,  Guldgraver.  Ha,  ha,  ha  —  hvem 
havde  troet,  jeg  skulde  blive  Guldgraver!  Jeg  pro- 
berte  den  første  Dag;  jeg  kunde  ikke  finde  noget. 
Den  næste,  jeg  fik  lidt,  den  næste  lidet,  men  dog 
ikke  meget  den  første  Uge.  Den  næste  Uge  arbej- 
dede jeg  4V2  Dag,  iøvrigt  Regn,  og  tjente  240 
Rbd.,  godt  for  en  ny  Begynder.  Jeg  fik  mere  Lyst 
til  at  arbejde  paa  disse  store  Sten,  og  jeg  tvivler 
ikke  om,  naar  Floden  bliver  lavere,  at  jeg  kan  tjene 
fra  30  til  40  Rbd.  daglig. 

Her  er  vi  da  nu  imellem  hverandre.  Mennesker 
fra  alle  Kanter  af  Verden,  om  det  saa  er  fra  China, 
saa  er  de  her.  Mennesker  af  alle  Profisjonere  og 
Haandteringer,  Generaler,  Oberster,  Præster,  mange 
af  dem,  de  har  lagt  Bogen  paa  Hylden,  formodent- 
lig tænkende.  Folk  havde  ikke  Tid  til  at  høre  paa 
dem.  Købmænd,  Kaptajner  (o:  Koffardikaptajner, 
Skippere),  kort  sagt  alle  Slags.  Her  er  Frihed  og 
Lighed,  hvis  det  er  i  Verden  at  finde. 

At  fortælle  Dem  den  Maade,  jeg  lever  paa,  brin- 
ger mig  næsten  i  Forlegenhed.  Dog  jeg  lever  i  et 
Telt;  mig  og  en  Dampbaadskaptajn  levede  tilsammen 
for  en  Uge,  men  efter  den  Tid  købte  han  sig  ind 
Varer  og  er  nu  Købmand  her  paa  Stedet,  saa  jeg 
er  nu  igen  alene,  jeg  syr  og  vasker  for  mig  selv,  da 
det  koster  mere  at  faa  en  Skjorte  vasket  end  at  købe 

en  ny  en  for.  Det  koster  mere  at  faa  et  Par  Buk- 
ser syet,  naar  man  har  Tøjet,  end  at  købe  dem  fær- 
digsyede. Daglønnen  her  er  for  simpelt  Arbejde 
10  Rbd.  daglig  og  Kosten.  Spise  paa  Spisestederne 
koster  120  Rbd.  maanedlig,  og  dog  ser  man  aldrig 
Smør  paa  Bordet,  jeg  har  ikke  faaet  Smør  i  et  Aar, 
ej  heller  Mælk.  Det  klare  Vand  er  min  Drik.  Dog 
jeg  er  fornøjet,  som  jeg  lever  nu;  hvis  jeg  ønskede 
det  bedre,  kunde  jeg  faa  det,  jeg  er  min  egen  Herre, 
er  en  fri  Mand,  haaber  at  blive  en  uafhængig  Mand, 
det  er  nok  for  mig. 

J.  St.  Schmidt." 

Efter  at  Jens  Storm  har  fuldendt  sit  Brev,  men 
endnu  inden  det  er  naaet  at  komme  af  Sted,  hæn- 
der der  ham  noget  for  Tilstandene  betegnende,  som 
han  da  ogsaa  finder  Anledning  til  at  skrive  om  paa 
et  særskilt  Stykke  Papir,  der  vedlægges  Brevet. 

Efterskriften  lyder: 

„Siden  den  Dag,  jeg  skrev,  har  jeg  haft  en  Ba- 
taille;  jeg  vil  for  Morskab  fortælle  den.  Dagen  efter, 
jeg  skrev,  begyndte  jeg  som  sædvanlig  at  grave  efter 
Guldet,  da  kom  en  Amerikaner  og  saa  paa  mig, 
spurgte  mig,  hvor  meget  jeg  fik  og  saa  det.  Han 
begyndte  at  grave  et  Hul,  12  Fod  fra  mit,  som  er 
Reglen,  gik  i  modsat  Retning,  men  fik  ikke  noget. 
Han  kommer  til  mig  og  saa,  hvad  jeg  fik,  han  gik 
tilbage  og  arbejdede  op  til  mig.  Jeg  gik  over  til  ham 
og  sagde  til  ham,  at  han  maatte  ikke  gøre  det.  Han 
sagde,  han  vilde  grave,  hvor  han  ønskede,  uden  at 
spørge  mig,  da  jeg  ikke  havde  nogen  Ret  til  at  grave 
(der  er  nemlig  en   Lov  som  siger,  at  kuns  ameri- 

kanske  Borgere  skal  have  Ret  til  at  grave).  Dette 
ingen  Ret  besluttede  jeg  at  vise  ham,  og  han  mig, 
at  jeg  ingen  havde.  Vi  løb  tilsammen.  Efter  et  Øje- 
blik havde  jeg  ham  under  mig.  Da  i  næste  Øjeblik 
raabte  han  for  Hjælp,  mange  kom  og  adskilte  os. 
De  ældste  Mænd  paa  Stedet  kom  tilsammen,  saa, 
hvad  var  Aarsagen,  dømte,  at  han  havde  fortjent  det. 
Dog  med  det  han  var  ikke  fornøjet,  sagde,  jeg  havde 
slaget  først,  gik  over  paa  den  anden  Side  af  Floden, 
hvor  han  boede,  hentede  3  Øvrighedspersoner,  hvilke 
kom  for  at  tage  mig  for  Retten,  som  for  det  meste 
blev  holdt  midt  paa  Marken  eller  i  et  Telt  og  som 
altid  ender  med,  at  man  betaler  Sjeriffen  godt  for 
hans  Ulejlighed,  det  er  alt;  det  hele  er  ikke  værdt 
en  Skilling.  I  den  Tid,  jeg  kendte  næsten  ikke  en 
Mand  uden  min  gamle  Kaptajn,  der  svor,  han  vilde 
skyde  dem,  saa  mange  de  var,  før  de  rørte  mig. 
Men  jeg  fandt  mange  flere  Venner,  hver  eneste 
Mand  kom  op  og  sagde,  de  kunde  ikke  faa  mig, 
med  mindre  de  havde  saa  stort  et  Kompagni,  at  de 
kunde  prygle  dem  alle  og  tage  mig  med  Magt.  De 
saa,  der  var  ikke  noget  at  gøre  og  forlod  mig.  De 
vilde  maaske  have  dømt  mig  til  at  betale  dem  for 
deres  Ulejlighed,  ialt  200  Rbd.,  men  jeg  slap  ud  af 
det  med  intet,  og  han  maatte  selv  betale  dem.  I  Dag 
har  min  Nabo  to  skarpladte  Pistoler  liggende  ved 
Siden  af  ham,  jeg  har  to,  men  begge  mine  har  12 
—  tolv  —  skarpe  Skud.  Min  Rejsekammerat  er 
Prokurator,  han  gør  mine  Papirer  i  Stand.  I  Maj 
Maaned  (o:  i  Maj  Maaned  1851)  har  jeg  været  i 
Amerika  i  5  Aar,  og  jeg  er  da  amerikansk  Borger. 
Tro   ikke,   jeg   er   en    Slagsbroder,   men   saadan    er 

Loven  her  ikke  stærk  nok  til  at  hjælpe  en  Mand 
til  sin  Ret.  Og  dersom  man  er  en  Kujon  og  ej  selv 
kan  forsvare  den,  haver  man  ingen.  Jeg  var  buden 
300  —  trehundred  —  Rbd.  for  en  af  mine  Heste. 
De  begynder  at  blive  fede  og  dog  de  tjener  mig 
mange  Dage  6  Rbd.  hver." 

Med  al  Naiveteten  er  der  en  stærk  Beslutsomhed 
at  spore  i  dette  Brev;  Guldgraverfærden  er  ikke 
gaaet  uden  Virkning  hen  over  Jens  Storms  Hoved. 
Og  den  næste  Skrivelse  —  af  18.  August  1850  — 
viser  samme  Præg:  Den  er  skrevet  fra  „American 
River,  Rocky  Bar,  California".  Jens  har  da  „ikke 
hørt  og  ikke  set  en  Linje  fra  Dem  i  over  2  Aar" 
—  han  burde  have  skrevet:  i  næsten  2  Aar,  efter- 
som han  selv  i  et  senere  Brev  anfører,  at  han  mod- 
tog Forældrenes  Brev  af  30.  August  1848  i  Texas 
inden  Afmarchen  til  Kalifornien. 

„Hvad  vilde  jeg  ikke  give  for  et  Brev,  et  lidet, 
kort  Brev!"  udraaber  han,  „jeg  vilde  da  med  Vis- 
hed vide,  at  De  vidste,  hvor  jeg  er." 

Naar  han  nu  skriver  igen,  er  „alt  hvad  jeg  nu 
ønsker  at  sige  for  mig  selv,  at  jeg  frem  for  alt.  Gud 
ske  Lov  og  Tak,  er  frisk  og  rask  og  har  været  hele 
Tiden,  siden  jeg  kom  her.  Jeg  har  ikke  været  saa 
lykkelig  i  Guldgravningen,  som  jeg  var  i  Førstningen, 
og  dog  har  jeg  i  den  Tid,  jeg  har  været  her,  taget 
ud  af  Jordens  Skød  værdt  1800  Rbd.  Dog  dette  er 
ikke  saa  meget  her,  som  De  tænker.  Klæder,  Sko 
og  Levnetsmidler  er  uhyre  dyre,  jeg  har  givet  6 
Rbd.  for  et  Par  Sko,  som  ikke  varede  længere  end 
en  Uge,  en  Frokost  er  2  Rbd.,  en  Middagsmad  2 
Rd.,  Aftensmad  2  Rd.,  man  kan  faa  Spise  for  1  Unse 

Guld,  eller  hvad  det  er  værdt,  for  32  Rbd.,  om 
Ugen." 

Lige  saa  lidt  som  i  København  eller  i  Norge  er 
Jens  Storm  i  Kalifornien  nogen  Ven  af  høje  Priser 
eller  upaalideligt  Selskab.  Han  slaar  sig  sammen  med 
en  enkelt  Kammerat,  „en  Skotsmand  hans  Navn  er 
Will.  Blakkie,  vi  køber  vore  Mel,  Flæsk  og  Kød  og 
hvad  vi  behøver  og  koger  for  os  selv;  vi  vasker  for 
os  selv;  alt,  hvad  vi  behøver,  vi  gør  det,  os  selv." 

I  de  sidste  6  Uger  har  Jens  Storm  arbejdet  paa 
en  Dæmning  —  eller  en  „Dam",  som  han  skriver, 
„on  de  Amerikan  River.  Jeg  var  den  første,  som 
blev  opmærksom  paa  Stedet,  jeg  samlede  et  Kom- 
pagni af  20  Mand,  de  valgte  mig  til  Formand,  og  vi 
begyndte.  Floden  er  20  Fod  dyb,  400  Fod  bred,  vi 
byggede  Dammen  af  store  Stene,  hvilke  vi  væltede 
ned  fra  Siderne  af  Floden.  Den  er  nu  færdig,  men 
ikke  tæt,  saa  vi  endnu  ikke  véd  med  Vished  vores 
Lykke;  min  Kammerat  fandt  igaar  tæt  ved  Vandet 
adskillige  Guldkorn  omtrentlig  som  smaa  Hagel,  saa 
at  vi  har  god  Haab.  Enhver  Mand,  som  ønsker  at 
sælge  sin  Part,  kan  faa  mellem  6  til  700  Rbd.  for 
den;  jeg  har  2  Parter,  min  egen  og  en,  jeg  købte 
ved  Begyndelsen  af  Arbejdet,  og  for  hvilken  jeg  gav 
200  Rbd.;  jeg  akkorderte  med  en  Mand,  som  skulde 
fuldfærdige  Arbejdet  paa  hans  egen  Kost,  for  hvilket 
Arbejde  han  skulde  have  V^  Part,  hvilket  jeg  syntes 
bedre  om  end  at  leje  en  Mand  og  give  ham  16  Rbd. 
daglig,  hvilket  er  den  almindelige  Løn.  Kære  For- 
ældre og  Sødskende,  De  vil  og  andre,  som  ser  dette 
Brev,  tænke,  det  maa  være  et  herligt  Land,  hvor 
Guldet  er  overflødigt.  Vel,  her  er  meget  Guld  her  i 

Calefornien,  men  finde  Stederne  er  Sagen.  Her  er 
tusinder  af  Mennesker  vandrende  op  af  en  Flod  og 
ned  af  en  anden,  hvilke  rejste  fra  Kone  og  Børn  og 
et  godt  Hjem  med  alle  de  Penge,  de  kunde  spare, 
og  her  er  de  nu  mismodig,  disappointet  og  forladt 
foruden  Penge  til  at  gaa  tilbages  til  deres  Hjem. 
Tusinder  af  Mennesker  er  kommen  fra  alle  Verdens 
Kanter;  hvilken  en  Tilstand  vil  her  blive  til  næste 
Vinter!  Røver  og  Morderscener  begynder  allerede 
at  tiltage.  Det  er  næsten  et  Ordsprog,  dette  her,  som 
siger:  Jeg  kom  her  til  Californeen  for  Guld,  og  Guld 
jeg  vil  have;  hvis  jeg  er  ikke  lykkelig  at  erholde 
lovligt,  vel,  jeg  maa  have  det.  —  I  Forgaars  var  der 
en  Fægtning  og  Dræben  nede  i  Byen  Sakramento. 
Magistraten,  hele  Øvrigheden  og  Byens  Indvaanere 
udgjorde  et  Parti,  det  modsatte  Parti  var  nogle  kal- 
det Skvatters,  de  levede  i  Telter  paa  Byens  Grund, 
de  betalte  ingen  Leje,  og  af  den  Aarsag  søgte  bedre 
Køb  end  andre,  der  betalte  en  høj  Leje.  Magistraten 
(der)  efter  orderet  dem  derfra,  hvilken  de  ikke  vilde  men 
vilde  fægte  til  det  sidste,  han  havde  i  et  Øjeblik  et 
lille  Kompagni.  Det  andet  Parti  blev  større  og  større, 
alle  armeret  med  Geværer  og  Pistoler.  Magistraten 
orderet  dem  til  at  lægge  ned  deres  Geværer,  men  i 
Stedet  for  dette  en  af  dem  fyret  sit  Gevær,  og  Ma- 
gistraten faldt  af  hans  Hest  til  Jorden,  adskillig  faldt 
paa  begge  Sider.  Magistraten  er  ikke  død  endnu; 
der  er  Haab,  han  vil  leve.  Jeg  tænker,  der  var 
dræbt  omtrent  12  Mand  og  adskillige  wundet;  det 
vil  blive  Tilstanden  her  næste  Vinter.  Og  Ordet  vil 
blive,  dit  Guld  eller  dit  Liv!  —  Saaledes  er  Til- 
standen   her  og    den   Mand,  der    forlader    et    godt 

Hjem  og  gode  Venner,  vil  ikke  finde  hvad  han  sø- 
ger i  Calefornien;  her  vi  er  kastet  imellem  hver- 
andre fra  alle  Verdens  Kanter,  enhver  for  ham  selv. 
Hvis  man  blev  syg,  en  Doktor  tager  32  Rbd.  for  at 
komme  og  se  den  syge  og  tager  Betaling  for  Medi- 
cinen tillige.  Sagen  er,  naar  en  Mand  bliver  syg,  saa 
han  i  Almindelighed  dør  af  Mangel  paa  tilbørlig 
Pleje." 

Jens  Storm  er  forberedt  paa,  som  han  udtrykker 
sig:  „Alle  disse  Ulykker,  muligen  nogle  af  dem,  vil 
hænde  mig  selv.  Dog  jeg  vil  haabe  til  det  bedste, 
jeg  vil  overlade  dette  til  den  samme  Gud,  der  hjalp 
mig  ud  af  mangfoldige  lignende,  jeg  vil  kæmpe  imod 
Savn,  Besværligheder  og  Farer." 

Idet  han  omhyggeligt  beder  hilse  Slægt  og  Ven- 
ner, tilføjer  den  nu  en  og  trediveaarige  Mand:  „Sig 
dem,  ifald  de  faar  mig  at  se  mere,  de  vil  ikke  se 
en  ung,  nymodens  Kavaleer,  nej  langt  fra,  de  vil  se 
en  Mand,  der  har  været  ude  i  stærk  Solskin,  der 
næsten  brændte  hans  Ansigt  gloende  rød  og  derfra 
kastet  ud  i  Regn,  Storm  og  Uvejr,  hvilke  gjorde 
enhver  Linje  haard  som  Staal." 

Og  i  sin  Fremtids  Perspektiv  regner  han  allerede 
nu  med  Danmark:  „Jeg  vil,  hvis  det  er  muligt,  er- 
hverve mig  just  det  nødvendige  til  at  blive  en  uaf- 
hængig Mand;  naar  jeg  har  gjort  dette,  jeg  vil  kom- 
me tilbage  til  Dannemark  og  se  mine  Forældre,  Sød- 
skende  og  Venner.  Hurra,  ja  3  Gange  Hurra  for 
Haabet!  Hvis  ikke  det  var  for  dette,  det  var  ikke 
Ulejligheden  værd  at  leve."  — 

—  Først  3V2  —  halvfjerde  Aar  —  efter  skriver 
Jens  Storm  igen,  fra  State  Bar,  American  River  og 

siger  udtrykkeligt  i  Brevet  —  af  10.  Januar  1854  — 
at  han,  siden  han  i  Texas  modtog  Brevet  fra  Hjem- 
met af  August  1848  fra  Kalifornien  „har  sendt  to 
Breve  hjem  {altsaa  netop  de  to  bevarede)  hvilke 
jeg  formoder,  De  ikke  har  modtaget,  da  jeg  ikke  har 
erholdt  noget  Svar." 

Efter  denne  Pavse  paa  næsten  6  Aar  i  Efterret- 
ningerne fra  Hjemmet  og  hans  egen  Tavshed  i  de 
halvfjerde  Aar,  vil  Jens  Storm  dog  gøre  et  Forsøg 
igen  paa  at  erfare  noget  hjemme  fra  og  lade  dem 
derhjemme  sin  Skæbne  vide.  Han  resumerer  nu 
under  10.  Januar  1854  kort  sine  Hændelser  lige 
fra  „jeg  arriveret  her  i  Calefornia  December  1849 
efter  1  Aars  Rejse.  Det  første,  jeg  foretog  mig  her, 
var  at  digge  for  Guld,  hvilket  De  kan  tænke, 
jeg  havde  ikke  meget  af  efter  en  saa  møjsommelig 
Rejse.  Jeg  var  bedraget  af  over  1000  Rbd.  i  Texas, 
førend  jeg  rejste,  og  ved  Ankomsten  hertil  jeg  havde 
ikke  en  Skilling,  ingen  Klæder,  intet,  jeg  var  nøgen, 
men  ikke  fortvivlet.  Nej,  det  bliver  jeg  aldrig.  Det 
første  Aar  jeg  digget  for  Guld,  jeg  lagde  op  omtrent 
1000  Rbd.  Det  næste  jeg  begyndte  en  liden  Handel 
i  Compagni  med  en  Scotsmand.  Jeg  bygget  mig  et 
lidet  Hus,  købte  2  gamle  Hester  og  en  Vogn,  rejste 
til  Sacramento  og  købte  forskellige  Slags  Provisions 
og  solgte  dem  hjemme.  Efter  IV2  Aar  min  Com- 
pagnon  rejste  tilbages  til  sit  Hjem,  og  jeg  var  igen 
alene.  Straks  efter  jeg  bygget  mig  en  Savmølle  paa 
Flodbredden  af  Amerikafloden,  V2  dansk  Mil  fra 
Nort  en  Sydfork,  hvilke  udgør  de  American  River 
{North  og  South  Fork,  som  udspringer  paa  Sierra 
Nevada  og  tilsammen  danner  American  River).  Jeg 

har  14  Fod  Vandfald  og  kan  indtage  hele  Floden,  hvis 
jeg  havde  det  nødig.  Et  Aar  derefter  Vandet  rejste 
saa  høj  i  Floden,  at  den  tog  hele  Møllen,  efter  at 
jeg  havde  nogle  Dage  iforvejen  været  budet  5000 
Rbd.  for  den.  Men  i  Stedet  for  denne,  der  kom  en 
uhyre  Mængde  Tømmer,  hvilke  jeg  solgte  for  3000 
Rbd.  Jeg  da  byggede  min  Mølle  op,  bedre  og  stær- 
kere, og  jeg  er  glad  at  sige,  den  har  udstaaet 
en  lignende  Overflod.  Jeg  har  tænkt  paa  at  bygge 
mig  en  liden  Kornmølle  i  Foraaret,  hvilket  jeg  tæn- 
ker vil  betale  sig  vel.  Forrige  Sommer,  omtrent  en 
Fjerdingvej  herfra,  der  var  nogle  Mænd,  der  disco- 
vered  i  Bunden  af  Floden  Rig  diggins  (?)  omtrent  1 
Mark  til  en  Spadefuld,  ja  der  var  nogle,  hvori  der 
var  100  Rbd.,  der  var  12  Mand.  Jeg  købte  en  Mands 
Part  for  the  Sum  of  3000  Rbd.  Vi  tog  op  omtrent 
75000  Rbd.,  men  vores  Udgifter  var  uhyre,  the  beløb 
sig  omtrent  til  36000  Rd.  Næste  Sommer  vi  vil  be- 
gynde igen,  and  jeg  haaber,  i  hvilke  vi  vil  tage  op 
mere  endnu  .  Jeg  købte  forrige  Efteraar  paa  samme 
Plads  et  Spisehus  med  Tilbehør,  hvor  Arbejderne 
spiser.  Jeg  har  ligeledes,  her  hvor  jeg  lever,  en  liden 
Handel.  De  vil  altsaa  heraf  se,  at  jeg  har  meget  at 
overkomme.  Lønnen  her  er  meget  høj.  En  Mand  til 
at  save  hans  Løn  er  200  Rbd,  maanedlig  .  .  ." 

Nu  er  det  Jens  Storms  inderlige  Haab,  at  i  hvert 
Fald  dette  Brev  kan  naa  rigtigt  frem,  og  han  maa 
faa  et  igen  med  Efterretninger  om  hele  Familjen. 
Med  Rette  skriver  han:  ,Jeg  véd,  jeg  har  mange 
Brødre,  hvor  mange  kan  jeg  ikke  sige."  Men  „I 
Fald  der  er  en  eller  to  af  dem,  der  har  Lyst  til  at 
rejse  til  California,  de  vil  finde  mig  her,  and,  først 

her,  jeg  vil  sørge  for  Resten.  Jeg  lover  dem  intet, 
for  jeg  vil  ikke  overtale  dem,  af  Aarsagen,  jeg  vil 
ikke  være  ansvarlig  for  Følgerne  af  Rejsen.  Men  i 
Fald  deres  Hjerte  sidder  paa  det  rette  Sted,  eller 
at  de  haver  ingen  Kærester,  jeg  tænker,  det  er  ikke 
saa  farligt,  a.  p,  b.  {a.  p.  p.  =  apropos)  Kærester, 
ifald  de  haver,  tag  dem  med,  for  her  er  ikke  mange, 
og  de  ellers  uden  Tvivl  vil  blive  Pebersvende.  — 
Kære  Fader  and  Moder,  jeg  véd,  De  har  ikke  for- 
glemt mig;  til  Bevis  derpaa  send  mig  Brev  saa  snart 
som  muligt  ..." 

—  Efter  endnu  flere  Aars  Tavshed  naar  der  ham 
som,  ved  Patent  af  11.  April  1856  er  bleven  ame- 
rikansk Borger,  omsider  hele  to  Breve  hjemme  fra, 
først  et  (ikke  bevaret)  fra  hans  Søster  Nicolines 
Mand,  Jensen,  med  Efterretning  om,  at  baade  hans 
Fader  og  Søsteren  Mariane  er  døde,  dernæst  et  fra 
Moderen  —  ved  Skolelæreren  —  der  unægtelig  ogsaa 
rummer  væsentlige  Meddelelser. 

Moderen  skriver  fra  Gjedved  Mølle  d.  22.  Marts 
1857: 

„Kære  Søn!  Med  den  inderligste  Glæde  har  jeg 
da  atter  modtaget  Brev  fra  Dig.  Det  er  nu  omtrent 
3  Aar  siden,  jeg  modtog  det  sidste.  Men  det  er  be- 
klageligt, at  Du  i  hele  8  Aar  ikke  har  modtaget  Brev 
fra  mig,  endskønt  jeg  ofte  har  skrevet  Dig  til  efter 
den  Adresse,  Du  har  opgivet.  Siden  Du  kom  til  Ca- 
hfornien,  har  jeg  foruden  dit  Brev  af  2.  Febr.  d.  A. 
kun  modtaget  2  [skal  være  3,  nemlig  de  bevarede). 
Breve  fra  Dig,  med  meget  lange  Mellemrum.  Det  er 
mig  imidlertid  kært,  at  Du  har  modtaget  Jensens 
Brev,   hvoraf  Du  har  erfaret  din  gode   Faders  og 

Søster  Marianes  Dødsfald.  Din  Onkel  Carl  Roedsted 
og  din  Tante  Cecilie  ere  ogsaa  døde.  Hvad  dit 
Barndomshjem  angaar,  da  er  her  sket  store  Foran- 
dringer. Jeg  bestyrede  selv  Møllen  indtil  4.  Novem- 
ber f.  A.,  men  jeg  blev  ked  af  al  den  Byrde  og  Be- 
sværlighed, og  jeg  har  derfor  overdraget  Møllen  med 
fuld  Besætning  til  din  Broder  Peter  for  35000  Rdl., 
men  han  havde  jo  ikke  noget  at  betale  med,  og  hele 
Købesummen  efter  en  liden  aarlig  Afbetaling  skal 
blive  indestaaende  i  Møllen  i  6  Aar.  Jeg  har  købt 
en  yndig  lille  Lyststed  i  Gjedved  af  Skolelærer 
Petersen  {altsaa  ham,  der  fører  Pennen)  for  4800 
Rd.,  dette  var  opført  til  Kapellanbolig,  og  der  har 
jeg  nu  taget  Bopæl,  og  der  venter  jeg  at  henleve 
mine  Dage  i  Fred.  Vi  ere  allesammen  raske  og  har 
det  godt.  Peter  er  endnu  ugift,  og  din  Søster  Offe- 
rine  bestyrer  hans  Hus;  men  hun  er  nu  bleven 
forlovet  med  en  Forvalter  Høffner,  et  smukt  og 
dygtigt  Menneske,  og  agter  til  Efteraaret  at  holde 
Bryllup.  Din  Broder  Løjtnanten  i  Randers,  har  det 
ogsaa  godt  og  er  endnu  ugift.  Carl  er  Handelsbetjent 
i  Horsens,  og  Waldemar  i  Handelslære.  Harald  er 
endnu  ukonfirmeret  og  gaar  i  Skole  i  Horsens;  men 
din  Broder  Wilhelm  ser  sig  ogsaa  om  i  Verden. 
Han  er  Sømand  og  har  taget  Styrmandseksamen  og 
har  nu  i  et  helt  Aar  faret  med  det  danske  Orlogs- 
skib Najaden  paa  et  Togt  til  Vestindien  og  Syd- 
amerikas Kyster.  Gid  dette  Skib  ogsaa  vilde  anløbe 
Californien,  da  kunde  din  Broder  besøge  dig  ..." 

Efter  denne  korte  Udsigt  over  den  virksomme 
Familjes  Skæbner,  gaar  Skolelæreren  i  Moderens 
Navn  ind  paa  Indholdet  af  det  {ikke  bevarede)  Brev 

fra  Jens  Storm,  hvorpaa  Moderen  direkte  svarer. 
Det  har  øjensynlig,  foruden  at  omtale  hans  Formues- 
forhold,  meddelt,  at  hans  „Helbred  i  det  sidste  Aar 
har  været  svagt"  og  at  han  tænker  paa  at  tage  hjem 
igen  til  Danmark. 

Sønnens  Svagelighed  „bedrøver  os  meget,  ti  vi 
har  alle  levet  i  det  glade  Haab  at  se  Dig  igen.  — 
Dog,  Gud  kan  vel  nok  hjælpe,  saa  Du  faar  Dit  Hel- 
bred tilbage,  og  da  vil  vel  den  Dag  oprinde,  da  Du 
efter  saa  mange  udstandne  Genvordigheder  atter  med 
Glæde  vil  samles  med  dem,  der  elsker  Dig  her  i 
Hjemmet.  Det  er  nu  mit  faste  Haab  at  se  Dig  senest 
i  Sommeren  1858,  og  det  skulde  meget  glæde  mig, 
om  Du  vilde  bosætte  Dig  her  for  bestandig." 

„Det  er  ellers  mærkeligt,"  fortsætter  Skolelæreren 
i  Moderens  Navn,  „at  dit  Brev  er  skrevet  samme 
Dag,  som  din  Søsters  Forlovelsesgilde  var  i  Gjedved 
Mølle.  Der  blev  din  Skaal  drukket  saaledes:  „Me- 
dens Natten  har  lejret  sig  her  omkring  os,  lever  og 
virker  i  det  fjerne  Vesten,  hvor  Dagen  endnu  skin- 
ner i  sit  fulde  Lys,  ældste  Søn  her  af  Huset,  Jens 
Storm  Schmidt.  Han  tænker  maaske  i  dette  Øjeblik 
paa  sit  kære  Barndomshjem.  Vi  vil  paa  Tankens 
Vinger  sende  ham  en  Hilsen  imøde  og  fortælle  ham 
om  denne  Aftens  muntre  Fest.  Han  vil  da  tømme 
et  Glas  paa  sin  kære  Søsters  Velgaaende.  Vi  ville 
i  Tankerne  klinke  med  ham,  idet  vi  ønske,  at  han, 
rigelig  lønnet  for  sin  store  gennemgangne  Kamp  og 
Møje,  snart  maatte  vende  tilbage  fra  hine  fjerne 
Kyster,  for  her  i  sit  Fædreland,  i  sin  kære  Familie- 
kreds at  leve  tilfreds  og  lykkelig."  —  Du  har  da 
ogsaa  mindet  os,  som  vi  mindedes  Dig.  —  Og  saa, 

kære  Søn,  vær  kærligst  hilset  fra  din  Moder,  alle 
dine  Søskende,  Slægtninge  og  Venner!  Lev  vel  og 
lykkelig,  til  vi  ses  her  i  dit  Hjem;  men  skulde,  som 
Gud  forbyde,  din  Svaghed  hindre  Dig  i  at  se  dit 
Barndomshjem  mere,  er  det  dog  mit  Haab,  at  vi 
engang  glædeligen  skulle  mødes  paa  hine  Kyster  til 
det  Land,  hvorhen  din  Fader,  Søster  og  saa  mange 
Kære  ere  bortgangne.  Din  hengivne  Moder 

Marie  SchmidV 

Carl,  Handelsbetjenten  i  Horsens,  har  egenhændigt 
tilføjet  et  Par  i  al  deres  Fordringsløshed,  betegnende 
Linjer  til  den  berejste,  fremmede  Broder:  „Du  maa 
endelig  komme  hjem  endnu  i  denne  Sommer,  da 
Du  vel  nok  kan  faa  {dine)  Ting  opgjort.  Du  kender 
vist  ikke  mig.   Din  Broder  C.  A.  Schmidt/' 

Baade  dette  Brev  og  et  senere  —  ikke  bevaret 
af  12.  Juni  1857  —  har  Jens  Storm  i  „Granite  Mills" 
„til  min  usigelige  Glæde  modtaget  gennem  sin  „Part- 
ner". Han  svarer  pr.  17.  November  1857.  Og  dette 
Jens  Storms  sidste  Brev  fra  Amerika  bør  gengives 
med  den  originale  Inddeling,  Tegnsætning  og  Ret- 
skrivning, ikke  mindst  fordi  Stilens  Anglisering,  som 
allerede  tidligere  Breve  —  om  end  i  mindre  Grad  — 
var  præget  af,  derigennem  fremstilles  paa  det  mest 
anskuelige. 

Kjære  Moder  og  Sødskende. 
Deres  Breve  af  22  Marts  og  12  of  Juni  d.  A.  haver 
jeg  til  min  usigelige  Glæde  modtaget  og  seer  der  af 
at  du  min  Gode  kjære  Moder  endnu  Lever  and  er 

frisk  og  rask  iforgaars  min  Partner  bragte  mig  2  Breve 
fra  Dig  and  to  fra  min  Broder  Carl  Adolfh  Schmidt. 
„O  kjære  Moder,  mine  Følelser  den  gang  jeg  saae 
dem  aabnede  et  af  dem  og  saae  Kjære  Søn.  —  dem 
kan  jeg  ikke  beskrive,  allene  den  der  har  været 
bordtfjærnet  fra  Forældre  Sødskende  og  Venner 
allene  den  der  har  ikke  haft  et  Ord  fra  sin  kjære 
Moder  for  8te  Lange  Aars.  næsten  tænkkende  at  De 
alle  havde  forglæm  mig.  Den  allene  siger  jeg  kan 
tænkke  sig  mine  Følelser,  (med  undtagelse  af  Dig 
kjæreste  Moder.  Jeg  ved  Du  kan  aldrig  forglæmme 
mig.)  Jeg  omfavnede  min  Partner,  taarerne  kom  til 
mine  Øine.  jeg  løb  til  midt  Praivat  Roam  {private 
room)  and  der  gjennemlæste  bege  Breve  flere  gange. 
Jeg  seer  der  af  at  De  nu  Lever  i  Gjedved  er  for- 
nøiet  og  tilfreds.  Kjære  Moder  dette  er  mig  meget 
kjærdt  Tilfredshed  er  den  største  Rigdom,  min  Bro- 
der Peter  har  modtaget  Møllen,  jeg  øndsker  ham  alt 
muligt  held  og  Lykke.  —  Kjære  Moder,  med  Efter- 
aarets  Komme  mine  Kræfte  næsten  kom  tilbages, 
jeg  er  nu  meget  bedre  og  haabe  igjen  at  blive  frisk 
og  Rask  som  sædwandlig.  Jeg  har  nu  solgt  min  Part 
af  Møllen  for  18000  Rbd.  som  vil  blive  mig  udbetalt 
den  15te  of  December,  min  Partner  skylder  mig 
desforuden  5000  Rbd.  dem  vil  jeg  lade  indestaa  i 
Mølle  for  12  P.  C.  Aarlig  Interest.  —  Du  seer  deraf 
Kjære  Moder  at  jeg  er  afgjøring  mine  Sager,  jeg  har 
solgt  min  Mølle  for  meget  mindre  end  den  var  værdt. 
men  min  Partner  er  tillige  min  Ven  og  jeg  vilde 
ikke  sælge  den  til  ham  for  den  yderst  Skilling  han 
er  et  godt  Menneske  og  saa  er  hans  Kone.  jeg  ønd- 
,sker  dem  alt  muligt  held  og  Lykke.  —  Jeg  har  paa 

mine  bøger  omttrendt  5000  Rbd.  tilgode  men  det  vil 
ikke  blive  muligt  for  mig  at  faae  det  udbetaldt  til 
den  tid  jeg  Reiser.  end  maaske  aldrig,  men  derom 
bryder  jeg  mig  ikke  meget.  Det  er  ikke  alletider  den 
rigeste  Mand  er  den  most  Lykkelig.  Det  har  jeg 
blevet  overbevist  om  mange  gange,  jeg  haver  nok 
mine  fornødenheder  ere  ikke  mange.  —  Jeg  vil  blive 
Reise  færdig  den  5  of  January  and  tage  Steamsh.  to 
New  York  perhaps  deireckt  to  Europa  from  Panama, 
jeg  er  næsten  bange  for  jeg  kan  ikke  udstaa  den 
haarde  Kulde,  da  jeg  har  nu  ikke  seet  noget  Vindter 
saa  mange  Aaer  Dog  jeg  wil  blive  hjemme  i  det 
seeneste  in  April  Maaned.  —  and  da  wil  jeg  bestræbe 
mig  for  at  blive  til  Dig  kjære  Moder  en  duttifuld 
{dutyfull)  Søn." 

Jens  udtrykker  sin  Glæde  over,  at  „Offerine  er 
bleven  forlovet  med  et  Dygtigt  virksomt  Menneske, 
en  Mand.  der  vil  elske  agte  og  forsørge  hende  hvil- 
ket jeg  tænkker  hun  fortjener.  Jeg  øndsker  ham  og 
hende  ald  muligt  Held  og  Lykke,  sig  dem  jeg  vil 
snardt  blive  Hjemme  og  besøge  Dem.  Min  kjære 
Jensen  og  Sødster  Nicoline  tel  {tell)  dem  jeg  vil 
snardt  blive  hjemme  see  dem  og  deres  kjære  Bøern. 
Jeg  vil  skrive  til  dem  med  det  samme.  Hilds  min 
kjære  Broder  C.  A.  Schmidt  han  har  skrevet  mig 
to  Lange  Breve,  for  hvilke  jeg  takker  ham  mange 
gange.  Jeg  vil  og  saa  skrive  til  ham."  Han  beder 
ogsaa  hilse  „min  kjære  Broder  Peter"  med  den  ka- 
rakteristiske Tilføjelse  „tel  {tell)  ham  at  jeg  er  meget 
glad  at  han  har  modtaget  Møllen  saa  at  den  har 
ikke  overgaaet  til  fremmede,  han  er  jeg  har  ingen 
Tvivl  en  virksom  Mand."  Ogsaa  alle  de  andre  Sød- 

skende  faar  deres  Hilsener:  „te!  (tell)  dem  midt 
Hjærdte  er  stort  nok  til  at  elske  dem  alle  ligemeget." 
Og,  som  i  de  gamle  Breve,  følger  Hilsener  til  de 
endnu  levende  Onkler  og  Tanter  „og  alle  mine  Slægt- 
ninger og  Venner  tillige  med  min  gode  gamle  Wen, 
Skoleler  Petersen,  som  jeg  seer  har  skrevet  Dine 
Tankker,  kjære  Moder  saa  følenglig  an  smukt  til  dia 
hendgivne  Søn  Jens  Storm  Schmidt.'' 

Brevet  slutter  med  en  Efterskrift,  hvori  meddeles,, 
at  Jens  Storm  sender  sit  Portræt:  „Du  vil  maaskee 
næsten  ikke  kjende  mig  igjen.  Mr.  og  Mrs.  Stockton 
an  Children  sen  deres  best  Respekt  til  You.  —  Ma- 
damme Stockton  isæer  tænkker  Du  maae  være  en 
meget  god  godhjærtet  Kone  og  Moder  hvilke  jeg 
forsikrede  hende  Du  var," 

Og  som  den  hjemvendende,  otte  og  tredive  aarige, 
Danskers  allersidste  Ord  fra  Udlændigheden  til  hans 
gamle  Moder  følger  de  rørende  Linjer:  „Vi  vil  snardt 
sees  igjen,  til  then  Farwel.  Undskyld  min  dårlig 
skrivelse  og  stavelse  jeg  har  næsten  forglæmdt  det 
Sprog  min  kjære  Moder  Lærdte  mig  at  tale.  Dog 
naaer  jeg  nu  kommer  hjem  jeg  haaber  at  see  Dem 
frisk  og  Rask.  De  vil  da  Lære  mig  engang  mere  mit 
Modersmaael  for  aldrig  mere  at  forglæmme  dette." 

—  jens  Storm  Smith  —  som  han  efter  Amerika- 
tiden skrev  sig  —  vendte  hjem  igen,  dog  først  et 
godt  Stykke  ud  paa  Aaret  1858  efter  at  have  ligget 
længe  syg  paa  et  Hospital  i  London. 

Han  arrangerer  sig  med  Broderen  Peter,  der  uden 
Udbetaling  havde   overtaget  Møllen   og  afkøber  nu 

Moderen  „my  Childhood  home",  som  han  skriver 
i  et  Brev  af  2.  December  s.  A.  til  „Scotsmanden", 
hans  gamle  „Partner",  William  Bleaky.  „Jeg  skal  give 
18000  Dollars",  fortæller  han  Vennen,  „for  en  Vand- 
og  en  Vindmølle,  en  god  Gaard  med  6  Heste,  40 
Køer  og  alt,  hvad  dertil  hører,  ude  og  inde.  Jeg  har 
desuden  3  Piger  og  en  14  Mand  Folk.  Nu  har  jeg 
fuldt  op  at  gøre;  mit  Helbred  er  ogsaa  blevet  bedre. 
Min  Søster  fører  Hus  for  mig." 

I  1860  giftede  Jens  Storm  Smith  sig  saa  med 
en  Kusine,  fik  med  hende  4  Døtre  og  1  Søn  og 
levede  til  sin  Dødsdag,  d.  29.  Juni  1890,  paa  Gjedved 
Mølle,  den  sidste  halve  Snes  Aar  under  tiltagende 
Svagelighed  og  i  Kamp  med  økonomisk  vanskelige 
Tider,  om  end  han  altid  havde  Balance  i  sine  Regn- 
skaber. 

Jens  Storm  Smiths  Gæstfrihed  og  gode  Lune,  Vel- 
vilje og  Godgørenhed  var  lige  saa  bekendt  som  hans 
Opbrusenhed,  der  overfor  obsternasige  Karle  end- 
ogsaa  kunde  bringe  ham  til  at  rive  ned  fra  Væggen 
Fænghætterevolveren  fra  Fyrrerne,  der  hang  over 
hans  Skrivebord  som  et  Minde  om  Guldgravertiden. 

For  den  gamle  Moder,  der  til  sin  Død  i  1884  be- 
boede Skolelærer  Petersens  fordums  „yndige,  lille 
Lyststed"  i  Gjedved,  nærede  han  bestandig  en  blind 
Hengivenhed.  I  hendes  pillent  renlige  Stuer  hang 
paa  Væggen  mellem  mange  forskelligartede  Minder 
et  „Mineralskab"  med  Guld  fra  Jens  Storms  Amerika- 
tid og  Sølvertser  fra  de  Miner,  som  bearbejdedes  af 
Broderen  Valdemar,  der,  ligesom  Sømanden  Vilhelm, 
fulgte  den  ældre  Broders  Eksempel  og  tog  til  Amerika, 
men  blev  derovre. 

Jens  Storm  Smiths  Familjefølelse  blev  usvækket 
til  det  sidste,  og  den  døde  ikke  med  ham. 

Hans  Søn.  som  efter  Faderens  Bortgang  i  nogen 
Tid  bestyrede  Møllen  for  sin  Moder,  rejste  over  til 
sin  Onkel  i  Amerika  uden  at  have  hævdet  Gjedved 
Mølles  tidligere  fremskudte  Plads.  Den  var  nu  ret 
langt  fra  at  kunne  holde  andre  Møller  „i  Korporal- 
skab", som  Jens  Storm  i  sin  Tid  saa  fortrøstnings- 
fuldt skrev. 

Men  to  ugifte  Døtre,  som  var  bleven  siddende  i 
det  gamle  Hjem,  havde  arvet  den  unge  Jens  Storms 
haardnakkede  Vilje  til  at  arbejde  og  bestemte  For- 
sæt om,  at  Slægtens  Besiddelse  skulde  ikke  „komme 
paa  fremmede  Hænder".  Sammen  med  deres  aldrende, 
men  utrættelige  Moder  —  som  døde  i  Aaret  1908,  77 
Aar  gammel  —  lykkedes  det  dem  gennem  besvær- 
lige Aar  sejgt  at  faa  arbejdet  Møllen  op  og  bevare 
den  for  Slægten. 

Jens  Storms  naive  Ønske  til  Forældrene  i  Brevet 
fra  Norge  om,  at  Møllen  maatte  blive  ved  at  „vidne 
om  en  Familje,  som  hedte  Schmidt"  blev  holdt  i 
Ære  af  hans  Døtre. 

Dansk  var  Jens  Storm  Smith  i  sine  Fortrin  og 
sin  Svaghed,  og  han  var  dansk  fra  en  Tid,  da  Fa- 
miljefølelse og  Slægtfølelse  endnu  fuldt  ud  varetog 
deres  store,  sociale  Gerning. 

Dansk  var  hans  Vandrelyst,  og  dansk  var  hans 
Virketrang,  som  ikke  fandt  de  store  Spor  derude, 
men  endte  med  at  føre  ham  tilbage  til  Vandmøllen 
i  Dalen  og  Vindmøllen  paa  Bakken  og  til  den  gamle 
Moder  i  hendes  Landsbybolig. 


TÆKKEMANDEN  HANS  RASMUSSEN  FRA  NORD^ 
SJÆLLAND  OG  HANS  FAMILJE 

AMERIKANSK  ARBEJDERLIV  OG  FARMERGERNING 

FRA  1905  TIL  1910 

EN  December  Nat  i  Aaret  1904  brændte  et  Par 
større  Ejendomme  i  en  af  København-Kystens 
Villabyer,  og  som  mistænkt  for  at  have  paasat  Ilden 
anholdt  Politiet  Dagen  efter  i  Nabokommunen  en  ar- 
bejdsløs Tækkemand  paa  37  Aar  —  man  kan  kalde 
ham  Hans  Rasmussen  i  Stil  med  hans  virkelige  Navn. 
Manden  var  gift  og  havde  4  Børn,  men  blev  jevnlig 
og  for  lange  Tider  ad  Gangen  „sat  udenfor"  af  Konen, 
der  særligt  beklagede  sig  over  hans  Brændevinsdrik- 
keri.  som  ofte  kunde  tage  Magten  fra  ham  og  faa  ham 
til  at  vagabondere.  Selv  blev  Konen  ikke  just  berøm- 
met for  Orden  og  Renlighed  i  sin  Husstand  eller  for 
Tilbageholdenhed  og  sat  Væsen ;  Folk  sagde  om  hen- 
de, at  hun  var  rap  og  holdt  af  at  more  sig,  og  om  ham, 
at  han  var  godmodig  og  munter,  men  ret  forfalden  og 
karaktersvag.  Hans  Rasmussens  Turen  om  havde 
endog  bragt  ham  i  Konflikt  med  Betleriloven,  og  hans 
mere  stadige  Søskende  og  Svogere,  som  passede  deres 
smaa,  landlige  Næringsveje  eller  Bestillinger,  kunde 
vel  more  sig  over  hans  Lune  og  hævde  hans  gode 
Hjerte,    men   betragtede   ham   dog   halvvejs   som   et 

Skrog.  Sit  eneste  sikre  Tilhold  havde  Hans  hos  sin 
Moder,  der  sad  Enke  og  levede  af  forskellig  Haand- 
gerning.  Dér  kunde  han  ogsaa  ty  hen,  naar  han  led  af 
Skinnebenssaar,  som  ofte  plagede  ham. 

Denne  ikke  længere  ganske  unge  Mand,  der  var 
Rommen  et  betydeligt  Stykke  ned  ad  Bakke,  og  nu  af 
Politiet  sigtedes  for  at  have  paasat  Ilden  i  Villabyen, 
sad  3  Maaneder  paa  Bekendelse,  inden  han  løslodes 
af  Mangel  paa  Bevis ;  men  under  Arrestationen  — 
hvor  det  officielt  siges  om  ham :  „Flinkt  Menneske, 
om  han  ikke  drikker  — "  vandt  han  Myndighedernes 
Sympati,  og  man  anbefalede  hans  Andragende  til  et 
filantropisk  Selskab,  som  da  ogsaa  bevilgede  ham  en 
Billet  til  Montreal  i  Kanada  og  nødtørftig  Ekvipering 
til  Rejsen. 

Moderen  har  fortalt,  hvor  ubeslutsom  Hans  Ras- 
mussen alligevel  var  og  blev,  lige  til  Afrejsens  uigen- 
kaldelig sidste  Øjeblik.  Saa  optaget  han  end  kunde 
være  af  Tanken  om  at  komme  over  i  et  nyt  Land,  tage 
fat  og  vise,  hvad  han  duede  til,  faldt  han  dog  i  næste 
Øjeblik  sammen  og  paastod,  at  han  kunde  ikke  skilles 
fra  sin  Moder  eller  undvære  i  hvert  Fald  en  Gang 
imellem  at  se  sin  Kone  og  sine  Børn.  Ganske  vist 
boede  Konen  nu  som  Arbejderske  ved  en  nordsjæl- 
landsk Klædefabrik  for  sig  selv  med  deres  fælles 
Børn,  hun  forlangte  endog  bestemt  at  blive  separeret 
fra  ham  og  vilde  ikke  engang  lukke  ham  ind  til  sig  og 
Børnene,  da  han  kom  for  at  sige  Farvel;  men.  mente 
Hans  Rasmussen  vagt,  der  kunde  jo  dog  muligvis  ske 
en  Forandring. 

Paa  Trods  af  alle  gode  Løfter  til  Selskabet,  som 
havde  understøttet  ham,  og  først  og  sidst  til  Moderen, 

var  Hans  paa  et  hængende  Haar  i  sidste  Øjeblik  smut- 
tet af  Toget,  fordi  han,  som  han  havde  sagt  det  de 
hundrede  Gange  i  Løbet  af  Dagen,  ikke  kunde  rejse 
fra  Moderen. 

Men  den  gamle  Kone  saa  ham  dog  blive  staaende 
ved  Kupévinduet  —  Korsørtoget  forsvandt;  han  var 
paa  Vej. 

Denne  Hans  Rasmussens  ensomme  Vej  i  dens  ydre 
og  indre  Forløb  er  man  i  Stand  til  at  følge  gennem  den 
Samling  af  38  Breve  og  1 1  Brudstykker,  som  han  har 
sendt  hjem,  de  allerfleste  til  Moderen.  Det  maa  be- 
mærkes, at  han  aldrig  har  nydt  anden  Undervisning 
end  Almueskolens  i  den  nordsjællandske  Bondeby, 
hvor  han  fødtes. 

Hans  Rasmussens  allerførste  Brev  er  fra  Liver- 
pool, overskrevet :  „Kære  elskede  Moder,  Kone, 
Børn  og  Søskende",  og  lyder: 

„Da  vi  er  kommet  til  Liverpol  og  har  været  her  i 
10  Dage  men  skal  rejse  i  Morgen,  Tirsdag,  den  28 
tyvende  (Marts  1905)  med  en  vældig  stor  Kasse,  jeg 
har  ellers  haft  det  godt  paa  hele  Rejsen,  men  det  har 
enkli  (?)  (egentlig)  været  noget  farligt  Svineri,  for  det  vi 
har  lagt  saa  længe  her.  Vi  er  indkvarteret  her  en  36 
hundrede  Russer,  Polakker,  Svenskere,  Jøder  og  alle 
Nationer,  men  kun  12  Danske.  I  København  er  der 
Fattigdom,  men  saa  skulde  Du  se,  her  kan  man  ikke 
gaa  et  Skridt  for  Tiggerne  i  alle  Brancher,  Koner  med 
Lirekasse  og  med  sine  Børn,  andre  med  en  Harmo- 
nika med  en  Tone  i  og  saa  en  Avekat.  Naar  vi 
køre  med  Toget  her  over,  saa  er  det  noget  ander- 
ledens  ennen  (end)  hjemme,  her  køre  vi  snart  over 

Bjærge,  snart  i  Tunneller,  men  det  bliver  værre  end- 
nu. Forleden  havde  nogle  af  vos  nær  at  mistet  vor 
Tøj,  men  fik  det  igen  for  det  er  jo  ikke  andet  (end) 
Tyve  og  Røver,  at  vi  er  sammen  med ;  men  det  gaar 
vel  nok.  Appelsiner  og  al  Frugt,  det  er  billig  her,  8 
for  25  Øre. 

Det  er  ikke  meget,  jeg  kan  fortælle  om  Liverpol, 
andet  (end  at)  det  er  en  Svineby.  Gader  og  Stræder 
er  fulde  af  Møg  ligesom  en  Losseplads  hjemme.  Sikke 
noget  Skrivertøj !  Det  er  daarlig  skrevet,  men  her  fin- 
des ikke  andet  Skrivertøj. 

Nu  til  Slut  en  venlig  og  kærlig  Hilsing  til  Dig,  kære 
Moder,  Kone,  Børn  Søskende  og  Jer  alle 

Fra  Hans  Rasmussen 
Liverpol  Engian 

Du  skal  ikke  skrive,  før  jeg  kommer  derover,  og 
jeg  skriver  først." 

Men  i  dette  korte  Rejsebrevs  Friskhed  slaar  en  Ef- 
terskrift allerede  den  Akkord  an,  som  bliver  ved  at 
klinge,  forskellig  moduleret  og  udviklet,  i  alle  følgen- 
de Breve. 

Efterskriften  lyder:  „Er  min  Kone  vred  endnu?" 

Under  Rejsen  over  til  Kanada  og  umiddelbart  efter 
Ankomsten  dér  udarbejder  Hans  Rasmussen,  i  større 
eller  mindre  Partier,  en  „Rejsebeskrivelse",  som  vi- 
ser, hvorledes  han  har  baade  Øjnene  og  Humøret 
med  sig  hele  Tiden. 

Rejsen  er  gaaet  fra  København  den  20.  Marts  over 
Korsør,  Esbjerg  og  Grimsby  til  Liverpool,  derfra  d. 
28.  Marts  med  en  af  Allan-Linjens  Baade  til  Halifax 

og  videre  pr.  Bane  til  Montreal,  hvor  Hans  Rasmus- 
sen er  indtruffen  d.  13.  April. 

Det  hele  har  aabenbart  været  ham  en  stor  Billed- 
bog og  et  Stykke  Driverliv,  hvor  Behagelighederne 
har  været  overvejende.  Togene  er  gaaet  „over  baade 
Huse  og  igennem  Bjærge  og  det  i  en  Fart,  saa  Hju- 
lene ikke  har  Tid  til  at  rende  rundt".  Fra  Halifax  til 
Montreal  var  Køreturen  særlig  interessant  og  „be- 
hagelig" :  „Vognene  er  godt  indrettede,  der  er  Fjer- 
sæder at  sidde  paa,  men  vi  maatte  sidde  op  og  sove. 
Der  var  Skov  og  store  Indsøer,  hele  Vejen,  Klipper, 
Bjerge,  Sten.  saa  store  som  Huse,  hvor  Farmerne 
pløjer  imellem,  for  de  bor  i  Skovene.  Herovre  kører 
de,  som  de  er  tosset,  baade  med  Jernbane  og  elek- 
trisk Sporvogn,  ingen  Bomme  for  nogle  Steder!  Bli- 
ver Folk  kørt  over  her,  saa  er  det  deres  egen  Skyld. 
Der  er  heller  ingen  Veje,  man  kan  gaa  ad  fra  By  til 
By,  det  (gaar)  altsammen  langs  med  Jernbanen,  hvor 
man  ser  Snesevis  gaa ;  det  gør  ikke  noget.  Naar  man 
ser  Skovene  her  paa  mange  Steder,  saa  kan  man  se, 
at  der  har  været  store  Skovbrande  paa  flere  1000  Tdr. 
Land.  Her  pløjer  de  heller  ikke  Grønsværen  ned,  her 
bliver  den  brændt  af.  Naar  de  pløjer,  saa  sidder  de 
paa  Ploven  og  3  Heste  for!" 

Turen  til  Søs  fra  England  til  Kanada  har  taget  17, 
paa  Omskiftelser  rige  Dage,  som  Hans  skildrer  me- 
get anskueligt:  „Vi  gik  fra  Liverpol  den  28.  Marts; 
alt  vel  ombord.  Det  var  et  dejligt  Vejr,  Solen  skinne- 
de, og  varmt  var  det.  men  det  varede  ikke  længe,  før 
at  Søsygen  begyndte.  Vi  brækkede  os  og  var  saa  daar- 
lig  som  en  Loppe  i  Barselseng,  for  dem  var  der  nok 
af.  Men  det  var  ikke  det  værste.  Da  vi  havde  sejlet  i 

to  Dage,  saa  var  det  galt  med  Maskinen,  der  laa  vi  saa 
stille  en  hel  Nat  for  at  reparere ;  det  var  fra  den  sidste 
(Marts)  til  den  1  April,  saa,  Kl.  9  om  Morgenen,  be- 
gyndte det  at  storme,  saa  det  kunde  blive  til  noget. 
Den  varede  saa  i  24  Timer,  saa  at  vi  troede,  at  hele 
Kassen  var  gaaet  midt  over.  Saa  blev  det  blikstille  og 
klart,  saa  at  vi  kunde  gaa  paa  Dækket  og  se  vos  om. 
Der  fik  vi  saa  4  Sejlere  i  Sigte  og  en  Damper.  Naar 
man  ser  saadan  et  Skib  langt  borte,  saa  er  det,  ligesom 
at  det  er  en  Raket,  der  blev  smidt  i  Luften  og  saa  for- 
svandt igen.  For  naar  det  er  rigtig  galt  med  Stormen, 
saa  er  Bølgerne  lige  saa  høje  som  et  3  Etages  Hus. 
—  Tiden  gaar  ellers  temmelig  godt,  vi  spiller  paa 
Harmonika,  danser  og  spiller  Kort  og  alle  andre 
Narrestreger.  Vi  er  780  Emigranter  om^  Bord  for- 
uden Besætningen,  saa  der  er  jo  Sjov  nok.  Vi  ligger 
8  Mand  i  hver  Svinesti,  saa  det  er  omtrent,  lige  som 
det  var  Sild  i  en  Tønde.  Den  2.  April,  Søndag,  Sol- 
skin og  Blæst,  Kirkegang  Kl.  12,  bagefter  Uddeling 
af  Appelsiner,  275  danske  Mil  fra  Land.  I  to  Dage 
sejlede  vi  langs  med  Irlands  Kyst  og  kunde  se  store 
Bjærge,  men  ikke  et  Hus,  det  er  kun  ufrugtbare  Klip- 
per. Fra  3.  April,  det  begyndte  at  regne  om  Morgenen 
og  blæse,  saa  vi  ikke  kunde  være  paa  Dækket  fra  den 
4.  April.  Om  Morgenen  5.  April  blev  det  et  forfærde- 
ligt Vejr,  vi  fik  Storm,  saa  at  Himmel  og  Hav  stod  udi 
et.  Det  varede  fra  Kl.  9  til  næste  Dag  Kl.  2  Middag, 
alle  Redningsbaadene  blev  gjort  klare,  lige  til  at  gaa  til 
Søs;  der  kom  en  Bølge,  som  slog  over  Kommando- 
broen, gik  lige  tværs  af  Skibet  og  slog  en  af  Baadene  i 
Stykker ;  men  Stemningen  var  ellers  god  blandt  os. 
Hen  paa  Natten  blev  det  nogenlunde  ordentligt  Vejr. 

Karl  Larsen  :   Danske  Nybyggere  7 


Om  Morgenen  var  det  saa  stille,  og  Solen  skinnede. 
Det  var  saa  varmt,  som  det  var  midt  om  Sommeren, 
Søen  var  saa  blank,  som  det  var  Gadekæret  hjemme, 
vi  sejlede  i,  men  da  Klokken  var  I  4,  saa  begynder  det 
at  blæse  igen,  for  paa  et  Kvarter  var  det,,  som  om 
Himlen  var  malet  sort;  Kl.  4  var  det  en  Orkan,  saa 
det  var  forfærdelig,  Regnen  styrter  ned,  som  om  alle 
Himlens  Sluser  var  aabne,  og  mørkt,  saa  man  ikke 
kan  se  en  Haand  for  sig,  det  er  mørkt,  som  om  det 
var  i  en  Grav,  vi  har  endnu  200  Mil  til  Land,  nu  da 
jeg  skriver ;  det  er  Kl.  9  Aften.  Det  blev  ved  at  storme 
hele  Natten,  saa  at  vi  ikke  kunde  sove,  for  snart  stod 
vi  paa  Hovedet  og  snart  paa  Benene  og  snart  en  i 
Krukken,  saa  det  sortnede  for  Øjnene!  Naar  Du  er 
ombord  i  saadan  et  Skib,  i  saadan  et  Vejr,  saa  er  det, 
ligesom  Du  ser  Dybendalshuset  imellem  Bakkerne  (et 
Husmandshus,  der  ligger  mellem  Hiortekær  og  Lund- 
tofte, dybt  nede  i  et  stærkt  kuperet  Terræn),  og  som 
det  stormer  saa  forfærdelig,  saa  bliver  det  blikstille, 
saa  skinner  Solen,  som  der  aldrig  havde  været  noget 
i  Vejen.  Stormen  varede  i  24  Timer.  Skibet  ruller, 
saa  det  er  ikke  til  at  staa  eller  gaa ;  naar  vi  skal  have 
Mad,  saa  rutscher  det  ene  Tallerken  ned  efter  det  an- 
det og  gaar  itu ;  vi  andre  triller  omkring,  som  det  var 
Bolte  ....  den  7.  April  om  Morgenen  mødte  vi  store 
Isbjærge,  der  var  vist  4  i  Tallet,  de  var  lige  saa  store 
som  Rundebakke  (en  ualmindelig  stor  med  Højskov 
bevokset  Kæmpehøj  ved  Ørholm).  Det  er  Taage,  saa 
at  man  ikke  kan  se  ret  langt.  Vi  sejler  Sønden  om 
Nevfoulan ;  vi  har  lagt  stille  hele  Dagen  for  Taagen, 
Søen  er  saa  stille,  som  om  det  var  hjemme  i  min  søde, 
lille  Kones  Dragkisteskuffe,  jeg  laa  i.  Matroserne  si- 

ger,  at  her  er  saa  meget  Drivis,  saa  han  tør  ikke  gaa 
frem,  han  er  bange  for  at  blive  klemt  inde,  saa  at  vi 
gaar  til  Bunds,  allesammen.  Dagen  er  gaaet  med 
Dans  og  Kortspil,  men  nu  blæser  det  op  igen,  saa  at 
vi  skal  vel  have  vos  en  rigtig  Gyngetur  i  Morgen.  I 
Aften  skal  vi  til  Koncert  i  anden  Klasse". 

Denne  Koncert  har  nu  ikke  imponeret  Hans  syn- 
derligt. Han  skriver,  at  „der  var  nogle  drukne  En- 
gelskmænd, som  sang  og  spillede  paa  Klaver,  jeg  kun- 
de ikke  forstaa  et  Muk",  og  selv  om  den  næste  Kon- 
cert, Lørdag  Aften,  „med  20  forskellige  Stykker"  be- 
mærker han,  at  „det  er  jo  ikke  andet  end  Brok,  alt- 
sammen". 

Nej,  saa  er  det  en  anden  Fest  Søndag  Aften,  for 
da  „haver  vi  haft  Komedie.  Vi  kunde  ikke  faa  det,  vi 
kunde  spise,  der  blev  sendt  Bud  til  Hovmesteren  og 
han  kom,  det  er  3.  Gang,  han  har  været  dernede  og 
set  paa  Maden.  Der  var  en  Finne,  som  trak  Kniv 
mod  Opvarteren,  saa  det  trak  op  til  Slagsmaal". 

Sørejsen  trækker  ham  irriterende  længe  ud:  „Det 
er  ogsaa  den  værste  Møgkaret,  vi  er  kommet  ud  med, 
for  lige  som  vi  sejler,  saa  ligger  vi  stille",  og  Maden 
er  „noget  sløj",  om  end  der  er  det  mærkelige  ved  den, 
at  „vi  faar  Syltetøj  til  hvert  et  Maaltid".  Den  trykte 
Spiseseddel  paa  Frokost,  Middag,  The  og  Aftensmad 
vedlægges  Brevet,  men  med  den  Paaskrift:  „Her  kan 
Du  se  Spisesedlen,  kære  Moder,  naar  bare  det  ikke 
var  Løgn  det  meste  af  det,  der  staar". 

Omsider  naar  dog  den  usikkert  og  langsomt  sejlen- 
de „Kreaturbaad"  Halifaxbugten,  en  Morgen  Kl.  4. 
„Det  var  et  nydeligt  Syn  at  se  paa,  Solen  skinnede 
paa  Klipperne,  og  Sne  laa  der,  saa  det  var  et  helt 

Maleri.  Byen  ligger  paa  et  stort  Bjærg,  Halifax,  men 
vi  kom  ikke  i  Land  før  Kl.  9,  saa  blev  vi  smidt  ind  i 
nogle  Kreaturfolde,  hvor  vi  saa  stod  i  et  Par  Timer, 
før  vi  kom  til  Doktoren.  Det  er  3  Gange,  vi  har  væ- 
ret hos  de  Lømler;  der  var  22,  som  blev  smidt  paa 
Hospitalet,  og  nogle  blev  sendt  tilbage  igen.  Byen  er 
et  Svinehul.  Naar  I  ser  Gaderne  her,  er  det,  ligesom 
det  var  en  Losseplads,  man  var  kommet  ind  i ;  det  er 
ikke  andet  end  Træhuse.  Naar  man  kommer  ind  i 
Byen  og  ser  Gaderne,  saa  er  det,  ligesom  det  var  en 
Bænkerække  paa  et  Teater,  sasL(dan)  gaar  det  op  i 
Luften". 

Slutningen  paa  Hans  Rasmussens  „Rejsebeskrivel- 
se" har  en  noget  alvorsfuld  Karakter.  „Arbejde",  si- 
ger han,  „er  her  ikke  noget  af,  her  gaar  en  30  Danske 
og  spaserer,  saa  den  ser  godt  ud  for  mig". 

Der  gaar  dog  ikke  ret  mange  Dage,  inden  Hans  d. 
17.  April  kan  skrive  hjem  fra  en  Farm  i  Nærheden 
af  Byen  Lachine  Locks,  at  han  har  faaet  Arbejde,  og 
han  fortæller  derom  med  Liv  og  Interesse : 

„Nu  har  jeg  faaet  en  Plads  hos  en  Farmer  og  skal 
have  15  Dollars  om  Maaneden,  men  der  er  54  Malke- 
køer, og  jeg  skal  malke  med  om  Morgenen,  men  den 
er  jo  morderlig  gal  til  at  begynde  med.  Jeg  er  saadan 
i  mine  Arme,  saa  jeg  gerne  kunde  skrige,  hver  Gang 
at  jeg  skal  begynde.  Vi  er  4  til  at  malke,  jeg  har  kun 
malket  4  Gange  endnu.  Her  er  Arbejdstiden  fra  Kl.  4 
Morgen  til  6  Aften,  men  det  er  flinke  Folk,  jeg  er 
kommen  til.  Her  er  400  Hektarer  Land,  saa  det  er 
en  Herregaard  her  over,  hjemme  75  Tdr.  Land.  Vi  er 
to  Danske,  den  anden  kan  tale  Engelsk,  saa  det  gaar 
jo  nok,  det  er  ikke  saa  farlig  at  forstaa.  Den  anden 

Dag,  vi  var  der,  saa  sagde  Manden,  at  han  vilde  give 
es  20  Dollars  om  Maaneden,  hvis  vi  kunde  malke  20 
Køer  om  Dagen,  Manden  malker  selv  med.  Det  før- 
ste, jeg  bestilte,  var  at  save  Brænde,  men  ikke  som 
hjemme,  her  bliver  2  Heste  trukken  op  i  en  Træde- 
mølle, og  naar  den  bliver  sat  i  Gang,  saa  gaar  det, 
ligesom  det  er  tosset,  det  er  en  Rundsav.  Værelset, 
vi  ligger  i,  er  i  Stuehuset  med  udmærket  Sengetøj, 
Fjedermadrasser,  Kosten  faar  vi  hos  Fodermesteren, 
vi  lever  ellers  temlig  godt.  Det  er  jo  paa  Engelsk,  vi 
spiser,  saa  det  er  jeg  jo  ikke  vant  til,  men  det  gaar 
nok  ....  vi  har  ikke  Søndag  her,  det  har  vi  ikke  no- 
gen af,  det  gaar  lige  (ens)  hver  Dag". 

For  Resten  mener  Hans,  at  „naar  man  rejser  til 
Amerika,  skal  man  kunne  alt,  hvad  der  staar  saavel 
for  det  kvindelige  som  det  mandlige,  for  her  er  Kvin- 
den saa  doven,  saa  at  hun  gider  ikke  at  lukke  mere 
end  det  ene  Øje  op  ad  Gangen".  Det  har  moret  ham, 
at  „vi  har  to  danske  Køer,  der  er  kommet  fra  Frijs 
Frijsenborg  i  Jylland,  her  har  Køerne  ikke  Horn.  de 
bliver  savet  af",  og  han  glemmer  ikke  at  meddele,  at 
„Farmen  ligger  lige  ud  til  Atlanterhavet  (o :  St.  Law- 
rence Floden),  saa  det  er  en  dejlig  Udsigt".  Forøvrigt 
„sner  det  i  Dag,  saa  det  er  en  hel  Fornøjelse  ....  vi 
skal  til  at  saa  om  to  Uger.  Om  Sommeren  er  det  saa 
varmt,  saa  at  vi  smelter  og  om  Vinteren  saa  koldt,  saa 
der  fryser  Istapper  ved  Næsetippen  ...  nu  skal  vi  i 
Seng,  og  nu  staar  I  op,  vi  er  6  Timer  længere  tilbage 
i  Tiden  end  Jer  ..." 

Ganske  i  Forbigaaende,  inde  mellem  en  Forespørg- 
sel til  de  Breve,  han  har  skrevet,  og  nogle  Meddelel- 
ser om  Arbejdet,  kommer  Tankerne  paa  Forholdene 

hjemme:  „I  har  vel  ikke  hørt  noget  til  om  den  Ilde- 
brand", spørger  han,  „og  om  de  har  faaet  fat  paa 
den,  der  har  gjort  det,  for  saa  maa  I  lade  mig  det 
vide".  Ellers  sender  han  kun  „kærlige  Hilsner  til  dem' 
alle  og  hils  min  kære  Kone  og  Børn  og  Du  selv  være 
hilset,  kære  Moder  .  . .  skriv  snart  og  hold  Humøret 
oppe,  for  det  gør  jeg". 

1  en  Række  af  4  Breve  fra  Maj  og  Juli  Maaned  be- 
gynder Hans  at  anstille  Samm^enligninger  mellem  de 
Arbejdsforhold,  hvorunder  han  lever,  og  Tilstandene 
hjemme. 

Moderen  har  ment,  at  hans  Løn  dog  var  høj,  „men, 
kære  Moder,  det  er  ikke  noget  for  det  Arbejde,  jeg 
maa  gøre.  Men  det  er  jo  Sproget  —  saa  længe  man 
ikke  kan  tale  det,  saa  er  det  ikke  saadan  at  faa  gode 
Pladser.  Ellers  er  Lønnen  20 — 25 — 28  Daalars  om 
Maaneden  for  dem,  der  vil  og  kan  og  gider  bestille 
neget,  men  der  er  desværre  mange,  der  gaar,  mange 
Danske,  og  driver  i  Montrial,  men  det  er  de  jo  vant 
til  fra  København.  Men  at  fægte  herovre,  er  en  me- 
get vanskelig  Sag,  for  det  første  giver  de  ikke  noget, 
for  de  tror  ikke,  at  Folk  kan  blive  fattige,  og  det  an- 
det er  6  Maaneder  i  Bøtten,  og  ligge  og  tælle  den,  er 
det  ene  Ben  paa  Fattiggaarden  herovre  og  det  andet 
paa  Ladegaarden  i  København  .  .  .  den  Dansker,  som 
der  kom  herud  tillige  med  mig,  blev  jaget  væk,  fordi 
han  ikke  vilde  bestille  noget,  men  vi  har  faaet  en 
Jyde  i  Stedet  for,  som  har  været  herovre,  som  ogsaa 
kan  tale  Engelsk.  For  her  skal  arbejdes;  det  er  fra 
Kl.  4V'o  Morgen  til  67,  Aften,  Frokost  Kl.  8  Morgen, 
saa  i  Marken  til  Kl.  12,  ud  Kl.  1  til  SVa,  saa  hjem  og 
have  Vesperkost.  Jeg  er  fæstet  som  Karl,  men  skal 

hjælpe  til  om  Morgenen  med  at  malke  og  om  Søn- 
dagen to  Gange.  Vi  er  lige  færdige  nu  som  jeg  be- 
gyndte at  skrive  .  .  .  ."  I  Juli  Maaned  stiger  Arbejds- 
tiden endog  til  Tiden  fra  4  Morgen  til  T/.  Aften,  da 
„jeg  er  lige  passende  til  at  gaa  i  Seng,  for  Kl.  8  er  det 
mørkt".  Men  til  Trods  for  det  meget  Arbejde  og  for 
„en  Varme,  saa  det  var  en  Gru,  i  2  Dage  var  det  87 " 
Varme  Celsius  paa  Engelsk  (hvad  der  vil  sige  Fahren- 
heit) klarer  Hans  sig  godt,  og  de  forskellige  interes- 
serede Forespørgsler  hjemmefra  angaaende  Brænde- 
vinen, besvarer  han  pr.  2.  Juli  saaledes : 

„Om  Spiritus  eksisterer  her,  det  er  ligesom  hjem- 
me, men  det  er  dyrt,  vi  kan  heller  ikke  faa  noget  af 
den  Slags  Varer  her.  Naar  vi  tager  i  Marken,  saa  har 
vi  Vand  med  os,  og  det  gaar  storartet,  det  er  noget 
Sludder,  at  som  i  Danmark,  Folk  kan  ikke  arbejde, 
naar  de  ikke  faar  01,  Snaps  og  god  Middagsmad,  den 
Slags  kender  vi  ikke  herovre.  Søbemad  eksisterer  ikke 
her,  det  er  Steg  til  hvert  Maaltid,  og  Arbejdstiden  er 
fra  4  Morgen  til  67,  Aften  og  kun  3  Maaltider.  Det  er 
jo  ogsaa  noget  helt  nyt  for  mig,  for  der  er  ikke  noget 
de  høster  af  Urter  eller  af  Markplanter,  uden  det 
staar  paa  Bordet  og  bliver  spist  raat;  det  eneste,  at 
jeg  ikke  har  smagt  af  alle  de  Delikatesser,  og  som  ikke 
har  været  paa  Bordet  endnu,  det  er  Hø,  men  det 
kommer  vel  nok". 

Hans  Rasmussen  er  bleven  „kotempler",  som  han 
skriver,  altsaa  Goodtemplar  „og  skal  spare  mine  Pen- 
ge, til  jeg  kommer  hjem,  en  V2  P^egl,  25  Cent,  1 
Krone  ....  kære  Moder,  Du  skriver,  om  jeg  har  set 
Bjørne,  det  har  jeg,  men  det  var  Whisky-Bjørne,  men 
de  er  dyre".  Ligesom  Jens  Storm  Smith  i  sin  Tid  maa 

han  yderligere  spare  Penge  ved  selv  at  vaske  sit  Tøj, 
„for  det  er  for  dyrt  at  faa  vasket  hos  Kineserne". 

At  der  i  den  nye  Verden  ikke  vises  overdreven  Øm- 
hed overfor  det  enkelte  Menneske,  er,  ogsaa  ad  anden 
Vej  end  gennem  Arbejdsforholdene,  bleven  Hans 
klart : 

„Der  har  nylig  været  en  stor  Jernbaneulykke  her- 
ovre, det  var  to  Tog,  der  rendte  sammen,  det  ene  var 
ladet  med  Dynamit  og  det  andet  med  Mennesker,  de 
gik  i  Luften,  saa  der  var  mange,  der  blev  saarede  og 
mange  dræbte ;  der  var  for  tre  hundrede  tusinde  Daar- 
lars  Dynamit,  der  gik  i  Luften ;  det  taler  de  om  her- 
ovre, at  det  var  forfærdelig  mange  Penge,  der  gik 
tabt ;  men  de  taler  ikke  om  Menneskene,  der  gik  med, 
for  et  Menneske  herovre  bliver  ikke  regnet  for  saa 
meget  herovre  som  en  død  Hund  hjemme.  Dør  en  om 
Aftenen,  bliver  han  begravet  om  Morgenen". 

Men  han  bliver  ikke  sentimental  derover,  saa  lidt 
som  han  lader  sig  gaa  paa  af  Klimaet,  hvis  bratte 
Overgange  fra  overstadig  Varme  til  bitter  Kulde  han 
oftere  noterer,  han  er  frisk  og  rask,  anfører  d.  14. 
Maj,  at  han  ,,har  købt  et  Uhr,  det  kostede  en  Daarlars, 
det  gaar  godt,  og  at  han  samme  Dag  skal  bringe  „de 
første  Penge  i  Sparekassen",  53  Kr.  25  Øre.  Til  Un- 
derholdning i  sin  sparsomme  Fritid  vil  han  gerne  have 
flere  Aviser  sendt  end  de  4  Pakker,  han  allerede  har 
faaet,  „for  jeg  vilde  gerne  læse  lidt  om  Krigen"  (alt- 
saa  den  russisk-japanske).  Og  kunde  der  „blive  gemt 
en  Rulle  Skraa  inden  i,  saa  var  det  jo  krabat",  fortsæt- 
ter han  en  lignende  Anmodning  til  en  af  de  Mænd, 
der  fik  ham  sendt  til  Amerika.  En  dansk  Skraa  og  et 
Stykke  Rugbrød  er  i  det  hele  taget  noget,  han  ..læn- 

gei  efter  .  .  .  her  faar  vi  ikke  andet  end  Sigtebrød", 
løvrigt  nævner  han  interesseret  de  mærkelige  Ting, 
han  har  set  og  hørt  om  i  det  fremmede :  „Af  vilde 
Dyr  har  vi  Bjørne,  Ulve,  Brilleslanger  og  en  Art 
Aber,  som  ikke  gør  Mennesker  Fortræd,  men  tager 
Høns  og  Duer;  men  saa  tæt  ved,  som  jeg  er  ved 
Søen,  er  der  ikke  nogen,  de  opholder  dem  oppe  i 
Skovene.  Nu  begynder  det  at  blive  pænt  herovre, 
Skoven  springer  ud,  og  der  er  mange  kønne  Fugle; 
der  er  en,  som  ligner  vores  Ravne  hjemme,  men  her 
kaldes  den  for  Katfuglen,  fordi  den  mjaver  ligesom  en 
Kat  og  gøer  ligesom  en  lille  Hund.  Vi  har  haft  en 
stor  Ildebrand  herovre,  hvor  der  brændte  en  hel  Del 
Huse  og  en  Kirke  og  en  Snes  Mennesker,  mest  Børn. 
Herovre  er  der  en  Slags  Træer,  som  kaldes  Mæbel- 
træer,  som  man  kan  tappe  Sirup  af,  som  smager  gan- 
ske dejligt,  men  den  skal  koges  først".  (Efter  sagkyn- 
dig Oplysning  er  Katfuglen,  the  cat-bird,  en  Slags 
Spcttedrossel,  Mimus  (eller  Galeoscoptes)  carolinen- 
sis.  Ved  „en  Art  Aher"  kan  der  næppe  være  tænkt  paa 
andet  end  Vaskebjørnen  (Procyon  lotor),  Amerika- 
nernes Raccoon.  Der  er  intet  andet  kanadisk  Dyr,  der 
i  Bevægelser,  Udtryk  og  i  Hændernes  Form  har  saa 
meget  abeagtigt  som  Vaskebjørnen ;  den  skal  ogsaa 
kunne  klatre  udmærket.  Egentlige  Aber  findes  ikke  i 
Kanada ;  derimod  findes  der  talrige  Slanger,  dog  ikke 
Brilleslangen.  „MapW -Træet  er  en  Slags  Ahorn. 
Maple-sugar  faas  af  Rock-Maple's  Saft.)  I  en  særlig 
Henvendelse  til  en  Svoger  lader  han  sit  gode  Lune 
løbe  af  med  sig :  „Mit  Fotografi  kan  jeg  ikke  sende  Jer 
før  længere  hen,  for  jeg  har  taget  alt  Skægget  af,  saa 
jeg  ligner  et  nyfødt  Pindsvin.  Johanne  skrev  om  Pro- 

spektkort,  det  skal  jeg  købe,  naar  jeg  kommer  til 
Byen,  Hils  Timians-Proprietæren  (en  Svoger,  som 
er  Gartner)  og  sig,  at  her  skulde  han  rejse  over  og 
lære  Landvæsenet  rigtigt,  her  gøder  vi  Jorden  med 
Flintesten  og  høster  Murbrokker  i  Stedet,  for  det  skul- 
de han  probere  med  et  Skifte  ad  Gangen,  for  saa 
kunde  han  jo  snart  faa  sig  en  Herregaard.  Hils  Han- 
signe,  min  Søster.  Min  Kammerat  er  taget  til  Byen  i 
Aften  og  skal  have  sig  en  Kæfert,  det  fik  han  ogsaa  i 
Søndags  og  nogle  paa  Snuden,  og  saa  stjal  de  to  Dol- 
lars fra  ham.  Godnat  og  sov  vel,  her  er  Myggene  lige 
saa  store  som  Græshopperne  hjemme.  Aa,  vil  I  gaa 
væk!" 

Indianerne  er  et  Emne,  som  han  flere  Gange  ven- 
der tilbage  til ;  de  har  øjensynlig  hjemme,  fra  de  smaa 
populære  Skrifter  med  kolorerede  Omslag,  beskæf- 
tiget baade  hans  og  Familjens  Fantasi.  Her  i  Kanada 
bor  han  „lige  ved  Siden  af  dem,  men  de  er  fredelige ; 
det  er  50  Dollars  i  Mulkt  at  give  eller  at  købe  Spiritus 
til  dem,  for  saa  bliver  de  tossede,  og  hvis  Politiet  faar 
fat  i  dem,  saa  maa  de  6  Maaneder  i  Bøtten  ...  Vi  har 
dem  til  at  hjælpe  til  med  Høet.  De  kan  ikke  sige 
Hans,  men  siger  Hes  eller  Haudi  ..."  For  Resten 
er  han  selv  i  Juli  Maaned  „saa  solbrændt,  at  han  lig- 
ner en  af  dem". 

løvrigt  sender  han  Moderen  „et  Fotografi  af  en  ung, 
smuk  Pige,  som  blev  myrdet  forleden  i  sit  Hjem  i 
Mailand  (?),  en  Mil  fra,  hvor  jeg  bor",  og  fortæller 
om  Ulykker  „hvoraf  vi  har  mange",  som  Jernbane- 
ulykker eller  en  stor  Ildebrand  i  Montreal.  „Der 
brændte  en  stor  Bygning,  hvor  der  var  Skole  for  alle 
Udlændinge.  Det  var  en  Skam,   for  jeg  vilde  have 

gaaet  der  til  Vinter  og  lært  Sproget  rigtigt ;  det  koster 
en  Dollars  om  Maaneden". 

Men  ind  mellem  disse  Fortællinger  om  hans  Arbej- 
de, begyndende  Opsparinger  og  Livet  omkring  ham 
gaar  stadig  Beskæftigelsen  med  Forholdene  hjemme, 
der  inderst  inde  sysselsætter  ham  i  allerhøjeste  Grad. 

Først  er  der  Brandstiftelsen,  som  han  var  mistænkt 
for.  Der  har  man,  til  hans  store  Tilfredsstillelse,  op- 
daget Gerningsmanden,  „for  nu  kan  da  Folk  se,  at  jeg 
ikke  er  nogen  Forbryder,  og  at  det  var  derfor,  jeg 
rejste  til  Amerika,  men  er  kun,  fordi  at  min  Kone 
vilde  skilles  fra  mig,  for  ellers  havde  jeg  maaske  ikke 
rejst".  Nu  vilde  det  jo  imidlertid  være  rart,  om  der 
med  den  moralske  Oprejsning  kunde  følge  en  materiel 
Erstatning.  Han  foreslaar  sin  Svoger  at  „sørge  for  en 
ordentlig  og  dygtig  Sagfører  til  at  føre  den  Sag  for 
mig"  og,  for  at  være  paa  den  sikre  Side  vil  han  for- 
lange „2000  Kr.  i  Erstatning",  om  end  han  mener,  at 
„det  faar  jeg  vel  ikke,  men  vi  prøver  paa  det.  Du  kan 
byde  ham  5  Procent  af  Pengene.  Det  tror  jeg,  er  det 
bedste,  for  saa  er  der  jo  ikke  noget  Vrøvl  bagefter,  jeg 
giver  Dig  min  Fuldmagt  til  at  søge  dem".  Og  da  Mode- 
ren nøgternt  mener,  at  det  ikke  kan  nytte  nu  at  prøve 
paa  at  faa  Erstatning  for  den  uforskyldte  Varetægt 
(der  jo  iøvrigt  bragte  Hans  Rejsen  til  Amerika),  hæv- 
der han,  „at  den  Sag  bliver  ikke  saa  gammel,  saa, 
naar  jeg  kommer  hjem,  skal  jeg  selv  se,  om  der  er 
noget  at  gøre,  for  saa  bliver  det  en  Mand  og  ikke  no- 
get Fjols". 

Men  for  Resten  lader  han  hurtigt  Tankerne  paa  den 
Affære  falde.  Den  træder  ganske  i  Skygge  for  det,  der 
stadig  er  ham  det  allervigtigste,  Spørgsmaalet  om  Ko- 

nen  og  hans  4  Børn,  tre  Smaapiger,  Marie,  Karen, 
Sigrid,  der  ved  hans  Afrejse  var  henholdsvis  11,  9  og 
6  Aar,  og  den  dengang  knap  T/o  Aar  gamle  Dreng, 
Marinus. 

Konen  har  villet  separeres  fra  ham,  hvad  han  har 
nægtet  at  gaa  ind  paa,  for  dog  i  hvert  Fald  selv  at 
gøre,  hvad  han  kan,  for  at  holde  Spørgsmaalet  aabent 
saa  længe  som  muligt,  og  Brevene  til  Moderen  hen- 
vender han  stadig  til  „Kære  elskede  Kone,  Børn. 
Moder,  Søskende  og  Svoger!" 

Et  ganske  enkelt  Sted,  da  hans  Søster  har  talt  med 
Konen  og  mener,  at  hun  dog  nok  vilde  rejse  over  til 
ham,  svinger  Hans  sig  op  til  en  lille  moralsk  Højde 
overfor  Hustruen :  —  ,,Det  kunde  jo  være  meget 
godt",  siger  han  til  Moderen,  „men  hvis  Vorherre  vil, 
at  jeg  skal  leve  og  komme  lykkelig  tilbage  til  mit 
Hjem,  Danmark,  for  andet  Hjem  har  jeg  jo  ikke, 
hvis  at  Du  dør  til  den  Tid,  det  kan  jo  vare  længe,  og 
det  kan  jo  ogsaa  vare  kort,  derfor  vil  jeg  spare  mine 
Penge,  til  at  jeg  kan  indse,  at  jeg  ikke  skal  gaa  paa 
Enden  lige  straks,  og  saa,  hvis  at  min  Kone  har  ført  et 
pænt  og  et  ordentligt  Liv  i  den  Tid,  at  jeg  har  været 
borte,  saa  kan  vi  komme  sammen  og  leve  et  godt  Liv 
for  det  Arbejde,  jeg  har  gjort  i  Amerika". 

Men  ellers  er  Hans  altid  ængstelig  for,  at  Konen 
virkelig  ikke  skulde  lade  sig  bevæge  til  igen  at  have 
noget  at  gøre  med  ham,  og  at  Børnene  skal  blive  holdt 
borte  fra  ham.  Han  sender  bestandig  Hilsener  til  „min 
kære  Kone  og  Børn"  og  tilføjer  forsigtigt,  f.  Eks. : 
„Du  lader  vel  min  Kone  læse  Brevene,  hvis  hun  bry- 
der sig  om  det  ..."  eller  „Jeg  er  glad  for,  at  min 
Dreng  kan  gaa,  saa  at  han  snart  kan  komme  over  og 

besøge  mig,  og  at  de  er  raske  allesammen".  Og  i  Brev 
af  14.  Maj  lægger  han  overfor  Moderen  sine  Følelser 
ganske  blot  midt  inde  mellem  Brevets  Skildringer  af 
hans  Arbejde  og  af  Forholdene  i  Kanada.  Uden  Over- 
gang lige  efter  Fortællingen  om  Priserne  paa  Brænde- 
vin og  umiddelbart  før  Beretningen  om  den  dovne 
Dansker,  der  blev  jaget  væk,  skriver  han  pludseligt : 
„Jeg  fik  ikke  nogen  Hilsen  fra  min  Kone  og  Børn. 
Men  hun  er  vel  ogsaa  glad,  fordi  hun  blev  separeret 
fra  mig  (hvad  hun  paa  den  Tid  iøvrigt  efter  Loven 
ikke  er),  for  saa  kan  hun  jo  snart  faa  sig  en  Forlovet, 
hvis  hun  ikke  har  en  ..."  Og  længere  henne  i  Brevet 
efter  at  han  har  fortalt,  at  „om  Sommeren  er  det 
mørkt  Kl.  8  Aften  og  varmt  om  Dagen,  saa  at  man 
sveder  Tran",  fortsætter  han:  „Hver  Søndag  Aften 
kysser  jeg  min  Kones  og  Dit  Fotografi.  Kære  Moder, 
derfor  vilde  jeg  være  glad  ved  at  faa  mine  Børns  Foto- 
grafi, min  Kone  behøver  jo  ikke  at  vente,  til  hun  faar 
sparet  Penge  sammen,  for  hun  kan  jo  faa  af  mig ;  men 
hun  bryder  sig  vel  ikke  om  at  modtage  noget  fra  mig 
mere,  for  fra  den  Side  har  jeg  vel  ikke  nogen  Venner 
mere ;  men  hvis  jeg  havde  det,  saa  var  jeg  fri  for  Sorg 
og  Kval ;  men  den  Dag  den  kommer  vel  aldrig  mer, 
at  hun  gør  mit  Hjerte  glad". 

Saa  beretter  han  videre  om  Maaden,  Posten  gaar 
paa,  og  om  Indianerne,  beder  Moderen  „hilse  alle  Be- 
kendte fra  mig  og  sige,  at  hvis  de  vil  tjene  Penge  og 
bestille  noget,  saa  kan  de  rejse  herover",  sender 
„mange  kærlige  Hilsener  til  Dig,  min  kære  Kone, 
Børn,  Moder,  Søskende,  Svogerne",  og  i  det  nederste 
Hjørne  af  Papiret  staar  der  til  allersidst  tegnet  en 


110 


ganske  lille  cirkelagtig  Figur  med  Forklaring:  „Det 
er  et  lille  Kys  til  min  Kone  og  Børn".  — 

Hans  Rasmussen  faar  imidlertid  ikke  det  Billede, 
han  ønsker  af  Konen  og  Børnene,  og  i  Brevene  fra 
Juli  klager  han  stilfærdigt  overfor  Moderen.  I  Tilslut- 
ning til  Meddelelsen  om  det  Fotografi,  han  sender 
hende  af  den  smukke  unge  Pige,  der  er  bleven  myr- 
det, siger  han :  „Og  saa  spørger  jeg,  kære  Moder,  om 
jeg  snart  faar  mine  Børns  Fotografi  og  min  lille,  søde 
Kones,  for  jeg  længes  efter  snart  at  se  dem,  for,  skal 
jeg  vente,  til  jeg  kommer  hjem,  saa  varer  det  jo  læn- 
ge .  . .  ."  Senere  kommer  det  helt  lokkende:  „Det  er 
pænt  af  Laura  og  Carla,  at  de  skriver  til  mig,  da  jeg 
ikke  faar  et  Bogstav  fra  Kone  eller  Barn.  Marie  (alt- 
saa  den  ældste,  12aarige  Pige)  kunde  da  nok  skrive  til 
mig  og  lade  mig  vide,  hvorledes  de  har  det,  om  de  er 
raske  og  har  det  godt,  da  jeg  er  uden  Venner  og  Be- 
kendte her  i  det  fjerne  Vesten.  Det  vilde  glæde  mig  at 
se,  om  Marie  kan  skrive  lige  saa  pænt  som  Carla". 
Og  Brevet  ender  med  det  resignerede:  „Hvis  min 
Kone  ikke  vil  læse  Brevene,  saa  hils  hende  og  Bør- 
nene". 

Omsider  skriver  Datteren  Marie  da  ogsaa  til  sin 
Fader.  Han  er  i  et  Brev  af  22.  August,  lykkelig  der- 
over, men  stiler  dog  i  første  Række  Takken  derfor  til 
sin  „kære  elskede  Kone",  der  ikke  har  skrevet,  men 
alligevel  takkes,  „for  at  Du  og  Børnene  vil  skrive  til 
mig".  Han  griber  øjeblikkelig  den  svage  Lejlighed, 
som  Barnets  Brev  har  givet  ham,  til  at  skrive  direkte 
til  sin  Kone  og  fortælle  om,  hvorledes  han  d.  8.  Au- 
gust tog  fra  sin  første  Plads,  hos  Farmeren,  der  har 
snydt  ham  for  10  Dollars,  som  Hans  havde  ladet  staa. 

men  som  nu,  da  han  vil  rejse,  tilbyder  baade  de  W 
Dollars  og  yderligere  20  Dollars  om  Maaneden,  „men 
jeg  sagde  Nej,  for  ellers  havde  jeg  vel  blevet  snydt 
tor  30.  For  herovre  er  det  ikke  som  hjemme,  naar  de 
har  en  god  Mand  og  gode  Køer,  saa  er  (de)  glade. 
Bare  man  kan  slæbe  dygtigt!  Jeg  skulde  have  sat  55 
Dl.  i  Banken,  men  maatte  nøjes  med  45.  Jeg  har  været 
hos  en  Sagfører  og  tænker,  jeg  skulde  faa  dem".  Nu 
er  han  taget  til  Byen  Lachine  og  arbejder  paa  „et 
stort  Maskinfabrik,  hvor  vi  er  16  hundrede  Mand,  der 
arbejder.  Jeg  har  8V2  Daarlars  om  Ugen  .  .  .  Kære, 
lille,  søde  Kone,  Du  kan  tro,  at  jeg  bor  fint,  det  er 
paa  Kvisten,  og  jeg  har  dejlig  (Udsigt)  over  hels 
Byen,  over  Søen,  Kanalen,  som  ikke  er  mere  end  30 
Alen  fra  Huset,  hvor  Skibene  sejler  igennem  med 
fuld  Musik  hver  Aften  og  over  til  Indianer  Byen 
Kokke  de  Vaare  (?),  men  om  Søndagen  er  her  trist, 
for  saa  er  alt  lukket,  og  om  Aftenen  er  det  mørkt  Kl.  8, 
hele  Sommeren  igennem.  Du  kan  tro,  gode  Ven,  at 
jeg  tænker  paa,  mange  Gange,  at  hvis  Danmark  havde 
været  som  her,  saa  kunde  vi  have  haft  det  godt,  for 
er  her  ikke  det  ene  Arbejde,  saa  er  der  det  andet,  naar 
bare  man  vil  være  om  sig.  Den  første  Uge  fik  jeg 
Kosten,  hvor  jeg  bor,  men  nu  koster  jeg  mig  selv,  for 
3V2  Daarlars  om  Ugen  var  for  meget,  jeg  giver  en  Do. 
om  Ugen  for  Losi.  Du  kan  tro,  kære  Kone,  at  fra 
nu  af  føler  jeg  mig  glad  ligesom  Fuglen  i  Lunden  og 
haaber,  at  vi  aldrig  skal  blive  Uvenner  mere;  hvad 
der  er  gjort,  taler  vi  ikke  om  mere,  og  jeg  (tror),  at 
Du  altid  vil  være,  og  at  jeg  altid  kan  kalde  Dig  min 
egen  lille,  søde  Kone  og  mine  søde,  smaa  Børn.  Kære 
lille,  søde  Marie,  jeg  takker  Dig  saa  mange  Gange  for 

dei  Brev  og  er  glad  for,  at  Du  ogsaa  kan  skrive  til  din 
Fader.  Kære  Marie,  Fugle  kan  jeg  ikke  sende  Dig,  for 
de  flyver  saa  højt,  men  Penge  skal  I  faa  med  næste 
Brev,  jeg  skriver,  for  her  faar  vi  kun  Penge  hver 
fjortende  Dag,  ellers  skal  jeg  rejse  i  Banken,  og  der 
er  2  Mil  til ;  jeg  skal  købe  et  Prospektkort,  naar  jeg 
kommer  til  Montrial ;  Du  kan  lade  Bedstemoder  læse 
det  Brev  her,  saa  skriver  jeg  ikke  flere  denne  Gang". 

Kort  Tid  efter  faar  ogsaa  Marie  og  de  andre  Børn 
Brev  fra  ham.  Han  skriver  kærligt  og  muntert: 

„Kære  lille  Marie,  Karen,  Sigrid,  Marinus! 

Det  er  pænt,  at  Du  saadan  kan  skrive  til  din  Fa- 
der, og  jeg  er  glad  ved,  at  Du  er  kommen  i  en  anden 
Skole,  hvor  I  kan  lære  noget  nyt.  Men  nu  maa  Du 
ogsaa  lære  Marinus  at  gøre  Gymnastik,  saa  han  kan 
springe  højt,  kravle,  falde  ned  uden  at  slaa  sig,  nyse 
uden  at  blinke  med  Øjnene ;  alt,  hvad  Du  selv  lærer, 
maa  Du  ogsaa  lære  ham,  for  naar  I  kommer  herover, 
saa  er  der  noget  at  gøre  med  at  kravle  over  de  høje 
Bjerge,  ride  paa  Hvalfiskene  og  fange  Kanariefugle 
(om  hvilke  Hans  —  urigtigt  —  har  fortalt,  at  de  lever 
vildt  i  Kanada,  idet  han  har  forvekslet  Kanariefug- 
len med  en  eller  anden  af  flere,  gult  eller  grønt  far- 
vede, mindre,  kanadiske  Sangfugle) ;  det  er  ikke  her 
som  hjemme,  der  er  Rundebakke,  det  er  kun  et  Muld- 
varpeskud herovre.  Men  lad  mig  nu  se,  at  I  bliver 
nogle  raske  Børn,  saa  skal  Fader  give  Jer  Penge  til 
nyt  Tøj.  Jeres  Fødselsdag  husker  jeg  godt  og  gratu- 
lerer Jer,  og"  —  vender  han  sig  atter  til  Konen  — 
„jeg  gratulerer  Dig,  min  lille  søde  Kone". 

Foruden  Konen  faar  nogle  af  den  øvrige  Familje 
lidt  med  ved  samme  Lejlighed:  „Kære  Søster,  Svo- 

ger,  Rudolf,  et  Par  Ord  til  Dig,  lille  Søster,  maa  jeg 
ikke  forglemme.  Du  spørger  om  vilde  Dyr,  dem  har 
jeg  ikke  set  nogen  af  uden  Myg,  Graaspurve  og  Ed- 
derkopper, men  de  er  ikke  slemme,  naar  man  bare 
ikke  driller  dem  eller  træder  dem  paa  Tæerne;  men 
naar  jeg  ser  nogle,  skal  jeg  nok  lade  Jer  det  vide,  alle- 
sammen". 

Men  sidst  og  bedst  kommer  dog  igen :  „Til  Slut  en 
venlig  og  kærlig  Hilsen  til  Dig  min  egen  søde  Kone, 
Børn,  Moder,  Søskende  og  Svogre  fra  Hans  Rasmus- 

^^""  Lachine  Locks  Que.  Canada  Amerika. 

Det  er  en  pæn  Adresse.  Nu  venter  jeg  Brev  og 
Fotografiet  med  Længsel!" 

Dette  længselsfuldt  ventede  Fotografi  kommer  da 
til  syvende  cg  sidst,  og  uagtet  hans  forskende  Blik 
synes  at  opdage  en  lille  Mangel  ved  Hustruens  Ud- 
tryk, er  han  dog  yderst  vel  tilfreds  og  skriver  —  fra 
Montreal  omkring  Slutningen  af  August  —  med  opti- 
mistiske Fremtidsperspektiver  for  Øje. 

„Kære  elskede  Kone,  Børn,  Moder,  Søskende, 
Svoger!  Jeg  har  modtaget  Eders  kære  Fotografi  og 
er  glad  som  en  nyslaaet  Daarlars.  1  er  rigtig  pæne,  men 
jeg  synes,  at  min  lille,  søde  Kone  ser  lidt  bøs  ud.  Jeg 
kyssede  Jer  alle  i  Aftes  og  drømte,  at  I  var  herovre, 
og  jeg  var  saa  glad,  men  det  varede  jo  ikke  saa  længe, 
førend  jeg  var  skuffet  i  den  Glæde.  Jeg  har  holdt  op 
med  at  arbejde  paa  det  Fabrik,  vi  skal  holde  en  Maa- 
ned,  men  jeg  har  faaet  andet  Arbejde  og  skal  rejse  i 
Aften.  Det  er  Tellefon,  vi  skal  arbejde  ved,  det  er  læn- 
ger mod  Vest.  saa  jeg  tror  ikke,  der  er  saa  koldt  der 
som  her;  det  er  fast  hele  Vinteren,  30  Dollars  om 

Maaneden,  Kost  og  Losi.  Jeg  har  ikke  gaaet  mere  end 
en  Dag  og  spadseret  endnu  her  i  Amerika,  men  det  er 
jo  ogsaa  bare  om  at  mase  paa  og  tjene  Penge,  saa  at 
jeg  kan  hjælpe  Dig,  min  søde,  lille  Kone,  og  smaa,  sø- 
de Børn.  I  maa  ikke  hverken  fryse  eller  sulte,  for  saa 
skriv  bare,  saa  skal  1  faa,  hvad  I  behøver,  og  ikke 
være  ked  af,  hvor  jeg  rejser  hen  her  i  Canada,  for 
jeg  skal  se,  hvor  det  bedste  Arbejde  er,  og  hvor  jeg 
kan  tjene  flest  Penge,  saa  at  jeg  snart  kan  faa  Jer 
herover.  Jeg  var  i  Teatret  i  Aftes  og  morede  mig  gan- 
ske godt,  det  koster  kun  10  Cent.  I  Søndags  var  jeg 
paa  Bjærget,  hvor  man  kan  se  ud  over  Montreal  og 
mange  Mile  bort;  der  er  smukt.  Naar  I  kommer  her- 
over, vil  I  blive  helt  forbavset,  naar  I  ser  al  den  Stads, 
her  er.  Jeg  har  lige  talt  med  et  Par  Danske,  de  gaar 
her  og  driver  og  ikke  vil  arbejde,  men  bare  stjæle; 
den  ene  har  været  2  Aar  i  Tugthuset  herovre  og  er 
lige  kommen  ud,  for  herovre  er  tre  Ting  at  vælge 
imellem :  Arbejde,  Tugthuset  eller  dø  af  Suh ;  men 
jeg  foretrækker  det  første,  da  jeg  nu  har  mine  kære 
at  arbejde  for.  Søster  spurgte,  om  her  var  Dyrehavs- 
bakke  ;  nej,  det  er  her  ikke  noget  af,  men  det  kommer 
jeg  til  at  spørge  om : 

Hvor  er  de  danske  Bøgeskove? 

Hvor  er  Øresundets  Vove? 

Hvor  er  Dyrehavsbakken,   svar  mig  nu. 

Til  Danmark  staar  min  Hu. 
Til  Slut  en  venlig  og  kærlig  Hilsen  til  Dig,  min  søde, 
lille  Kone,  Børn,  Moder,  Søskende  og  Svogerne." 

Af  et  senere  Brev,  fra  15.  Septbr.  til  Moderen  ses 
det,  at  Hans  har  sendt  Penge  hjem  til  Konen  og  Bør- 

nene,  men  vel  at  mærke  gennem  Moderen,  da  han 
dog  ikke  rigtig  tør  forlade  sig  paa  Konen  .  .  .  „Kære 
Moder !  jeg  sendte  50  Dollars,  Du  har  vel  faaet  dem, 
lad  mig  det  vide.  Det  er  til  Jeres  Fornødenheder,  og 
lad  mig  se,  Du  sørger  godt  for  Konen  og  Børnene  og 
lad  dem  komme  i  Skole  og  lære  noget  og  lad  dem 
ikke  fryse  eller  sulte  i  Vinter.  Giv  dem  alt,  hvad  de 
trænger  til,  og  Du  selv  lever  et  ordentlig  Liv  med  god 
Mad  og  Tevand,  men  ikke  Kaffe.  Naar  1  har  brugt 
dem,  saa  sender  Du  bare  Bud  efter  flere,  de  skal  kom- 
me paa  Pletten.  Og  naar  Børnene  har  faaet  nyt  Tøj, 
saa  lad  dem  komme  ud  at  more  dem  i  zoologisk  Ha- 
ve og  i  Teatret,  saa  de  kan  faa  noget  at  se  og  høre,  og 
naar  I  ser  Dyrene  i  Haven  og  der  staar  Canada,  saa 
kan  I  se  de  Dyr,  jeg  ser  og  færdes  imellem  hver 
Dag  .  .  ." 

Moderen  har  øjensynlig  været  spændt  paa.  om  Ko- 
nen har  skrevet  til  ham;  men  Hans  maa  svare:  „Du 
skriver,  kære  Moder,  om  jeg  har  faaet  Brev  fra  min 
Kone.  Det  har  jeg  ikke.  Og  (at)  min  Kone  har  været 
syg  og  ikke  kan  komme  sig  rigtig  igen,  det  vidste  jeg 
heller  ikke.  Sig  til  hende,  at  hun  bliver  hjemme  i  Vin- 
ter og  plejer  sig  rigtig,  saa  hun  kan  komme  sig  igen". 
Det  synes,  som  om  de  Penge,  Hans  allerede  har  kun- 
net sende  hjem,  er  steget  ham  lidt  til  Hovedet,  ti  da 
Konen  har  „faaet  trukket  alle  sine  Tænder  ud",  tilby- 
der han  straks,  at  „nye  Tænder  skal  hun  faa  af  mig, 
naar  jeg  kommer  hjem",  og  hvis  Datteren  Marie  skal 
„gaa  til  Præsten  i  Vinter,  lad  mig  faa  Maal,  saa  jeg 
kan  sende  Tøj  til  hendes  Konfirmation  og  lad  hende 
fotograferes,  saa  jeg  kan  se,  hvor  pæn  hun  er"  ;  til 
en  anden  ung  Konfirmantinde,  vil  han  „naar  vi  bliver 

færdig  her",  sende  Konfirmationsgave,  men  „det  bli- 
ver i  Penge,  som  hun  kan  sætte  i  Banken"  —  dog  har 
hans  Lune,  ogsaa  overfor  ham  selv,  ikke  forladt  ham, 
idet  han  tilføjer :  „.  .  og  jeg  ønsker,  at  hun  vil  formere 
dem,  saa  at  hun  kan  sætte  sig  i  en  god  Forretning, 
naar  hun  faar  sig  en  sød,  lille  Mand,  men  ikke  før  hun 
bliver  80  Aar  gammel".  I  udmærket  Humør  takker 
han  Svogeren  „for  det  Brev  og  er  glad  ved,  at  Du  lofte 
mig  den  Skraa,  som  jeg  ikke  fik.  Men  kære  Svoger, 
prober  en  Gang  til  og  lad  os  se,  om  det  lykkes" .  Og 
han  lader  en  ung  Pige,  som  tænker  paa  at  rejse  til 
Amerika,  vide,  at  hun  „kan  komme,  naar  hun  vil.  Sø- 
rejsen er  ikke  farlig,  og  Hjemve  kan  hun  ikke  faa,  da 
der  er  saa  mange  røde  Mænd  herovre.  De  bliver  alle 
omvendt  fra  Vagabonder  til  Arbejdsfolk,  da  her  ikke 
er  nogle  af  den  Slags  ..." 

Men  det  gode  Humør  er  blevet  noget  skyet  i  et 
Brev  af  12.  November,  som  han  skriver  fra  sin  Ar- 
bejdsplads ved  Telefonen,  12 — 14  Mil  fra  Montreal, 
i  Byen  Biendriver.  Han  har  faaet  fri  Rejse  derhen, 
30  Dollars  om  Maaneden  med  fri  Kost  og  Logis,  „saa 
ar  jeg  bruger  ikke  nogen  Penge  andet  til  Skraa.  Jeg 
vasker  og  lapper  mit  Tøj  selv".  Men  fra  Konen  er 
der  ikke  kommet  Brev,  og  det  trøster  ham  ikke,  at 
„jeg  maa  gratulere  min  søde,  lille  Kone  og  mine  søde, 
smaa  Børn  paa  deres  Fødselsdag".  Han  slutter:  „Vi 
har  et  meget  fint  Vejr,  endnu  ingen  Sne  og  kun  let 
Frost.  Solen  skinner,  og  Fuglene  synger,  og  jeg  syn- 
ger med,  men  jeg  vilde  dog  blive  mere  glad,  hvis  jeg  fik 
Brev  fra  min  Kone  og  mine  smaa.  Ja,  kære  Moder, 
det  er  ingen  Sag  at  være  glad,  naar  bare  Vorherre 
giver  os  Helsen.  Jeg  vilde  gerne  have  Brev". 

—  Hans  Rasmussen  havde  lært  sin  Kone  at  kende, 
da  hun  tjente  paa  en  Bondegaard,  hvor  han  arbejdede, 
I  Nabokommunen  til  hans  Fødesogn.  Hun  var  hjemme- 
hørende der,  født  i  Septbr.  1866,  og  fra  sit  syvende 
Aar  opdraget  hos  sin  Moder,  der  giftede  sig  med  en 
Fabrikarbejder  samme  Sted.  Jensine  gik  kun  i  Almue- 
skolen og  tjente  efter  Konfirmationen  dels  hos  Bøn- 
der, dels  hos  Herskaber  fra  København. 

Det  Brev,  hun  endelig  sender  sin  Mand  i  Kanada, 
maatte  synes  vel  egnet  til  at  slaa  alle  hans  Forhaab- 
ninger  ned. 

Det  er  skrevet  d.  29.  Oktober  1905  og  lyder  — 
med  Originalens  Retskrivning  og  Tegnsætning: 

„Jeg  vil  kun  meddele  at  jeg  aldrig  nogensinde  dra- 
ger til  Amerika  det  er  ikke  med  min  Vilje  Du  har 
modtaget  Efterretning  derom,  men  noget  som  er  taget 
lige  ud  i  Luften ;  Jeg  Vover  aldrig  mere  noget  for  Din 
skyld,  det  er  kun  hvad  Du  kan  vente  Dig,  efter  Din 
opførsel  imod  mig,  og  dine  Børn,  jeg  vil  ogsaa  bede 
mig  fritaget  for  noget  Familiebrev,  jeg  sender  det  kun 
tilbage  igjen,  ^^^^^^^ 

født  Johansen. 

Omtrent  samtidigt  fremsendes  tillige  til  ham  Skri- 
velse af  1.  November  fra  Stiftamtmanden  over  Kø- 
benhavns Amt,  hvori  meddeles,  at  Justitsministeriet 
„til  Trods  for,  at  Manden  modsætter  sig  Separation", 
vil  give  Konen  den  „paa  Betingelse  af,  at  hun  behol- 
der indtil  videre  deres  fælles  Ejendele,  men,  om  han 
vender  tilbage,  skal  han  give  Underholdsbidrag". 

Det  er  da  ogsaa  ret  nedslaaet,  at  Hans  Rasmussen 
d.  26.  Novbr.  skriver  hjem  til  sin  „Kære  elskede  Mo- 

der,  Søskende  og  Svoger".  Først  udtaler  han  sin  Glæ- 
de over  at  have  hørt  fra  Moder  og  Søskende,  og  fordi 
de  har  skrevet,  at  de  „er  glade  for  mig.  Jeg  er  ogsaa 
blevet  til  et  helt  andet  Menneske,  for  naarman  bare  vil, 
og  Vorherre  hjælper  en,  saa  gaar  det  jo  nok,  altsam- 
men. Jeg  tjener  mange  Penge  og  haaber  ogsaa  at  kom- 
me hjem  engang  og  være  en  velhavende  Mand,  for  alt, 
hvad  jeg  tjener,  sætter  jeg  i  Banken.  Jeg  har  30  Daar- 
lars  om  Maaneden,  Kost  og  Losi,  men  det  er  jo  ogsaa 
haardt  Arbejde".  Men  han  fortsætter  vemodigt:  „Kæ- 
re Moder !  Nu  er  det  jo  snart  Jul,  og  jeg  vil  haabe,  at 
I  vil  glæde  Jer,  alle,  og  I  alle  er  raske.  For  mig  bli- 
ver det  ikke  saa  glædeligt,  jeg  har  modtaget  et  pænt 
Brev  fra  min  Kone,  som  jeg  vil  sende  tilbage  (hvor- 
paa  det  ogsaa  fulgte  tilbage  til  Maderen,  som  har  be- 
varet det),  og  Du  vil  bede  hende  om  ikke  mere  at 
skrive  til  mig  paa  den  Maade.  Separationsbrevet  har 
jeg  modtaget,  saa  jeg  har  ikke  nogen  Familje  mere 
uden  Dig,  Børn,  Søskende  ...  Nu  kan  Du  lade  Jen- 
sine Johansen  læse  dette  Brev  og  ikke  flere,  for  det 
er  jo  hende  ligegyldig,  hvor  jeg  er,  og  hvordan  jeg 
har  det". 

Og  Efterskriften  lyder :  „Vil  Du  give  mine  Børn 
dette  Brev  I" 

Som  en  umiddelbar  Fortsættelse  heraf  følger  op 
imod  Julen  et  direkte  Julebrev  til  Børnene  paa  et  lille 
Brevpapir,  der  foroven  bærer  et  Godtkøbs  Billede  af 
en  Sluse  med  et  Dampskib  i,  underskrevet  Ship  Canal, 
Sault  Ste.  Marie,  Canada. 

„Kære  lille  Marie,  Karen,  Sigrid.  Marinus.  Da  jeg 
ikke  kan  komme  hjem  til  Julen  og  gratulere  Jer,  saa  vil 
jeg  sende  dette  pæne  Billede  og  ønske,  at  I  alle  er 

raske  og  haver  det  godt  og  at  I  læser  flittigt,  saa  at  I 
kan  komme  frem  i  Verden  og  blive  gode  Børn  og 
Mennesker  og  ikke  som  andre,  der  bliver  sendt  bort 
og  aldrig  kommer  hjem  mere,  og  et  Kys  til  Jer  alle  fra 
mig.  Nu  vil  jeg  ønske  Jer  alle  en  glædelig  Jul  og  et 
godt  Nytaar,  og  1  alle  maa  være  raske  og  glade  og 
have  det  godt  og  en  venlig  Hilsen  til  Dig,  lille  Marie, 
Karen,  Sigrid,  Marinus  fra  Jeres  Fader  Hans  Ras- 
mussen, Brindriges  Camp  Patton  Ontario  Canada." 

Til  Moderen  skriver  Hans  fortroligt  som  altid, 
hvorledes  han  „kan  og  skal  vise  min  Kone,  at  hun 
har  en  Mand  eller  har  haft  en,  som  skal  komme  hjem 
som  et  helt  andet  Menneske,  og  saa  skal  vi  se,  om 
hun  ikke  fortryder,  hvad  hun  gør  og  har  gjort.  Men, 
kære  Moder,  vil  hun  ikke  skrive  mere  til  mig,  saa 
maa  jeg  jo  undskylde  hende,  til  en  Gang  hun  kom- 
mer til  at  fortryde  det,  for,  opfører  hun  sig  ikke  or- 
dentlig, saa  jeg  kan  være  hende  bekendt,  saa  skal  hun 
aldrig  faa  en  Cent  af  mig  mere,  om  der  saa  er  20 
Sogneraad,  der  søger  mig.  Men  alt  maa  vi  jo  se  og 
vente,  til  den  Tid  kommer,  og  saa  Vorherre  vil  hjæl- 
pe mig". 

Foreløbig  rammes  han  midt  i  Arbejdet  af  sin  gamle 
Sygdom  og  maa  lade  sig  indlægge  paa  et  Hospital. 
Men  Hans  tager  sin  Tilskikkelse  med  Ro  og  ikke 
uden  Lune.  Den  Fordel  bringer  Opholdet  paa  Syge- 
huset ham,  at  han,  hvad  han  udtrykkelig  fremhæver, 
„haver  Tid  til  at  skrive  en  hel  Del  om  Canada"  til  sin 
Moder.  Det  er  tre  lange  Breve,  han  afsender  fra  d. 
6.  til  d.  20.  December,  alle  kun  stilede  til  „Kære  Mo- 
der og  Børn!" 

Skildringerne  fra  Kanada  indeholder  intet  væsentligt 

nyt  ud  over  det,  han  tidligere  har  berettet,  men  Op- 
holdet paa  Sygehuset  beskriver  Hans  med  en  behagelig 
Mangel  paa  Medynk  med  sig  selv :  „Hospitalet  er  ka- 
tolsk, saa  de  holder  jo  ikke  meget  af  Luteranerne, 
men  det  blæser  jeg  paa".  Som  praktisk  ubemidlet  har 
han  faaet  det  lavet  saaledes,  at  „jeg  gaar  lidt  oppe, 
saa  jeg  varter  op  3  Gange  om  Dagen.  Bare  jeg  kunde 
sende  Dig  noget  af  alt  det  Syltetøj,  som  vi  faar  her, 
Franskmændene  lever  ikke  af  andet  end  saadan  no- 
get Slikkeri!"  Og  forøvrigt  karakteriseres  Behand- 
lingen paa  følgende  Maade :  „Dette  her  er  en  lille 
Reseft  paa,  hvorledes  I  skal  behandle  daarlige  Ben 
hjemme,  saadan  behandler  de  den  Sygdom  her- 
ovre: I  Seng  Kl.  8  Aften,  sover,  hvis  man  kan  til  7 
Morgen,  saa  Frokost,  tage  af  Bordene,  vaske  op,  va- 
ske sig  selv,  feje  og  bære  Potter  ud.  Kl.  9  begynder 
jeg  at  vaske  Gulvene  til  12  Middag,  servere  den,  tage 
af  Bordene,  vaske  op  og  saa  vaske  Gange  til  5^2 •  6 
Vesperkost,  servere  den,  tage  af  Bordene,  vaske  op, 
og  hvis  der  saa  komm.er  en  syg  saa  tage  ham  i  varmt 
Bad.  Saadan  er  min  Behandling  paa  Sygehuset  her- 
ovre, og  naar  jeg  vasker  Gulv,  maa  jeg  ligge  paa 
Knæ;  det  Middel  maa  (Du)  give  dem  paa  Amtssyge- 
huset, og  sig,  at  det  er  udmærket  for  Gigt  og  daarlige 
Ben;  det  er  amerikansk". 

Uagtet  han  øjensynlig  bestræber  sig  for  ikke  at  lade 
Tankerne  paa  Konen  træde  i  Forgrunden  i  Brevene 
fra  Hospitalet,  dukker  de  dog  frem,  en  Gang  efter- 
fulgt af  en  drastisk  Skildring  fra  det,  han  et  Sted  be- 
nævner „Folkelivet  herovre". 

Det  hedder:  „.  .naar  Du  saa  skriver,  saa  lad  mig 
vide,   hvorledes  min   Familie  har   det,    og  lad   mig 

vide,  hvad  Jensine  Johansen  siger  til  det  pæne  Brev, 
som  hun  skrev  og  fik  tilbage.  Synes  Du  ikke,  det  var 
pænt,  først  Seprationsbrevet  og  saa  det  andet;  men 
jeg  er  glad  for,  at  Vorherre  sparede  mig  min  gode 
Forstand,  for  Du  kan  tro,  kære  Moder,  at  man  skal 
kunne  taale  meget  herovre,  hvor  man  færdes  iblandt 
Tyve,  Røvere  og  Mordere.  For  det  er  ikke  her  som 
hjemme,  man  kan  fortælle  til  hverandre,  om  man  har 
det,  eller  vil  rejse  derhen;  man  har  bare  at  holde 
Bøtte.  Der  var  en  Svensker,  der  kom  fra  Skoven  og 
havde  120  Daarlars.  Han  gik  paa  Beværtningen  og 
viste  de  20  Daarlars  frem,  forlangte  sig  en  Bajer,  men 
de  havde  kommet  Sovedraaber  i  Øllet,  saa  han  faldt 
i  Søvn.  Mens  han  sov,  stjal  de  Pengene,  20  Dolar 
fra  ham,  og  saa  blev  han  smidt  ud.  Men  Bæstet  siger : 
De  fik  ikke  alle  Pengene,  jeg  har  100  Daarlars  i  min 
Støvle.  Straks  var  der  et  Par  Tyveknægte :  Vi  skal 
hjælpe  Dig  og  finde  Tyvene,  vi  kender  dem!  og  glad 
var  Svenskeren.  De  gik  omkring  i  Byen,  men  kom 
ind  paa  samme  Beværtning,  forlangte  3  Bajere,  Sven- 
skeren faldt  i  Søvn ;  mens  han  sov,  skar  de  Foden  af 
Støvlen  og  stjal  de  100  Daarlars.  Da  Svenskeren  vaag- 
nede  og  saa'  til  sin  store  Skræk,  at  Foden  af  Støvlen 
var  skaaret  væk,  blev  han  helt  rasende.  Enden  blev, 
at  han  fik  en  ordentlig  Dragt  Prygl,  blev  smidt  ud, 
hvor  han  lavede  Gadeoptøjer,  saa  Politiet  kom,  hvor 
han  saa  slog  paa  Betjenten,  blev  smidt  i  Kasjotten, 
hvor  de  mørbanket  ham,  og  saa  maaske  6  eller  12 
Maaneder  i  Fængslet.  Se  saadan  gaar  det  herovre. 
Herovre  straffer  de  saa  gevaltig.  Det  er  5  Aar  siden, 
at  Trædemøllen  er  gaaet  af." 

Det,  at  Konen  i  sit  lille  spydige  Brev  underskrev 

sig  med  sit  Pigenavn,  har  krænket  Hans  Rasmussen 
meget.  Han  slutter  et  af  Decemberbrevene:  „Kære 
Moder,  jeg  tør  vel  ikke  skrive  (til)  min  Kone  mere, 
men  en  venlig  Hilsen  og  et  godt  Nytaar  til  Dig,  kære 
Moder,   Børn,  Søskende,  Svogre  og  Jensine  Johan- 
sen. Hun  skriver  jo  Jensine,  født  Johansen,  saa  mit 
Efternavn  bærer  hun  jo  ikke  mere,  kan  jeg  forstaa." 
Men  dog  tilføjer  han :  „Du  skal  ikke  være  vred  paa 
hende;  hils  mine  søde,  smaa  Børn". 
Og  sit  sidste  Brev  fra  1905  ender  Hans  saaledes: 
„Det  var  i  Aaret  18den  hundrede  og  5. 
At  jeg  drog  bort  fra  Danmark  til  Amerika  hen 
Jeg  bod  Farvel  til  Hjemmet  og  til  min  kære  Ven 
Maaske  Du  har  en  anden,  førend  vi  ses  igen. 
Kære  Moder,  lidt  endnu  om  Kanada :  naar  et  Men- 
neske dør  herovre  om  Natten,  saa  bliver  de  begravet 
om  Dagen,  og  om  Julen  kører  Frelsens  Hær  omkring 
i  Kane  og  spiller  med  fuld  Musik.  Nu  vil  jeg  haabe, 
at  I  alle  er  raske  og  haver  haft  en  glad  Jul.  For  mig 
har  den  ikke  været  saa  glædelig ;  men  noget  Modgang 
skal  jeg  vel  have;  men  Vorherre  hjælper  mig  nok, 
saa  jeg  bliver  rask  igen.  Nu  kan  Du  lade  min  Kone 
læse  Brevene,  hvis  hun  bryder  sig  noget  om  det,  og 
jeg  slutter  med  mange  kærlige  Hilsner  til  min  søde 
Kone,  Børn,  Moder,  som  jeg  aldrig  glemmer."  — 

Aaret  1906  bringer  ingen  Forandring  i  Konens 
Stemning  overfor  sin  fraseparerede  Mand. 

Det  fremgaar  saa  tydeligt  som  muligt  af  et  Brev, 
som  Hans'  Moder  den  23.  April  modtager  fra  hende, 
og  hvoraf  man  iøvrigt  ogsaa  ser,  at  Moderen,  efter 

Sønnens  Ønske,  stadig  har  søgt  at  holde  Forbindelsen 
mellem  de  tidligere  Ægtefolk  vedlige. 

Svigerdatteren  skriver:  „Svigerm^or!  Jeg  kan  ikke 
forstaa,  hvor  Du  kan  blive  ved  med  at  minde  mig 
m.ed  Børnenes  Far.  da  jeg  altid  bliver  i  et  forfærdelig 
daarligt  Humør,  naar  jeg  hører  Tale  om  ham,  end- 
sige læser  hans  Breve.  Det  har  jeg  hidindtil  gjort,  for 
ikke  at  saare  Dig  for  meget,  og  ikke  for  min  egen 
Skyld,  da  jeg  ikke  kan  andet  end  ærgre  mig  over 
ham.  Han,  som  taler  saa  meget  i  sine  Breve  om  sine 
Børn,  kunde  han  ikke  tænke  paa  at  hjælpe  dem  frem 
ved  at  sende  dem  nogle  Penge  og  lignende  i  Stedet  for 
at  rejse  saa  langt  bort  og  blive  ved  med  at  rejse  læn- 
ger og  længer  bort.  Det  er  kun  for  helt  at  undgaa 
dem,  og  alt  det  andet  er  ikke  andet  end  bare  Snak. 
hvad  han  skriver;  men  han  maa  lade,  som  om  han  er 
en  stor  Herre.  Jeg  tror  ikke,  det  er  sandt,  det  halve, 
han  skriver  i  sine  Breve,  og  det  maa  Du  vide,  at  det 
er  nok  til  at  bringe  mig  til  at  spekulere  og  tænke; 
naar  I  bare  ser  en  af  Familjen.  de  har  det  jo  allesam- 
m.en  nogenlunde  godt,  men  jeg  og  Børnene  er  paa  en 
Maade.  ja  vi  er  jo  forladt  engang  for  alle,  og  naar 
Børnene  er  syge  og  lignende,  saa  hviler  det  dobbelt 
tungt  paa  mig.  Jeg  er  ikke  altid  i  saa  godt  Humør, 
som  maaske  mange  tro,  jeg  ved  nok,  hvad  jeg  bærer 

inderst  inde Det  kan  da  ogsaa  være  mig  lige 

meget,  hvor  i  Verden  han  drager  hen,  jeg  faar  al- 
drig nogen  Fordel  deraf  alligevel,  for  jeg  rejser  al- 
drig til  Canada  og  tager  aldrig  sammen  med  ham 
mere.  jeg  ved  bedst,  hvor  meget  jeg  har  gennemgaaet 
for  hans  Skyld.  Jeg  vilde  engang  være  blevet  glad, 
hvis  han  havde  forandret  sig,  men  nu  —  nu  er  det 

for  sent,  og  alt  det  tænker  og  taler  han  aldrig  om  i 
sine  Breve ;  det  ser  hele  Tiden  ud,  som  det  var  mig, 
der  har  den  store  Fejl,  selv  at  forsørge  Børnene.  Et, 
det  ved  jeg,  jeg  har  ikke  den  største  Skyld  selv.  Og 
altid  saa  skriver  han,  at  han  er  i  godt  Humør ;  det  er 
jeg  vis  paa,  at  det  er  han  ikke;  det  kan  han  umulig 
være,  naar  han  gaar  en  eneste  Smule  i  sig  selv". 

Hans  er  imidlertid  ovre  i  Amerika  kommen  sig  af 
sit  Saar  paa  Benet  og  arbejder  videre  af  alle  Kræfter. 

Allerede  i  Januar  Maaned  har  han  ladet  sig  ud- 
skrive af  Hospitalet,  uagtet  „jeg  har  et  stort  Hul  paa 
mit  Ben  men  gaar  paa  Arbejde  hver  Dag,  men  jeg 
tænker  nok  med  Guds  Hjælp,  at  jeg  snart  skal  kom- 
me mig". 

Betingelserne  herfor  synes  forøvrigt  ikke  at  være 
gunstige :  „Vi  har  30  danske  Graders  Kulde,  saa  Du 
kan  tro,  at  det  er  koldt  og  stikke  Næsen  ud  om  Mor- 
genen". Men  Hans  mener,  at  det  „baade  maa  og  skal 
gaa".  Han  tjener  1  Dl.  75  Ct.  om  Dagen  for  at  køre 
Brænde  fra  Skoven  og  til  Banestationen  ved  en  lille 
By,  der  ligger  30  Mil  fra  Set.  Marie,  „jeg  arbejder 
sammen  med  Danske,  Norske,  Svenske,  Finlændere, 
Englishmen,  Franskm.ænd,  Indianere,  Tyskere,  Po- 
lakker, Russere,  Spanianere,  Italienere,  Nyseelæn- 
dere.  Skotter,  Irlændere,  Negere,  Tyve  og  Røvere 
allesammen  noget  Pak  fra  hele  Kloden ;  de  har  stjaa- 
let  en  ny  Uldtrøje  fra  mig.  En  Mand  her  er  ikke 
mere  end  en  død  Hund  hjemme;  men  det  gaar  godt". 

Hjemme  er  man,  med  sit  danske  Blik  paa  Tingene 
og  i  Erindring  om  Hans'  tidligere,  betænkelige  Om- 
flakken, bleven  noget  ængstelig  over,  at  han  saa  ofte 
gaar  fra  et  Arbejde  til  et  andet.  Søster  Lise  har  skre- 

vet  „at  jeg  skal  passe  paa  mit  Arbejde;  ja,  ganske 
vist,  rejse  fra  det  ene  Sted  til  det  andet,  betaler  sig 
ikke,  men  se,  herovre  er  Forholdene  ikke  som  hjem- 
me. Her  er  Arbejde  nok,  man  behøver  ikke  og  gaa 
en  Time  ledig.  Her  taster  de  Folk  an  paa  Gaden  og 
spør,  om  man  vil  have  Arbejde,  vork,  englis  (work, 
english).  Men  jeg  forsikrer  Dig  for,  kære  Moder,  at 
Folk  gaar  og  driver  her  over,  Danske,  og  ikke  vil  ar- 
bejde, bare  tigge  af  os  andre,  men  Du  kan  tro,  at  jeg 
har  taget  Skeen  i  den  anden  (Haand)" . 

Den  24.  Marts  er  han  „snart  bleven  rask  i  mit  Ben, 
det  saa  galt  ud  en  Overgang",  Men  nu  har  han  brugt 
en  Medicin,  der  har  faaet  det  aabne  Saar  til  at  svinde, 
„saa  det  er  ikke  større  ennen  (end)  en  10  Øre",  og 
han  skynder  sig  med  at  sende  Opskriften  paa  det 
folkelige  Lægemiddel  hjem  til  en  Broder,  der  ofte 
lider  af  lignende  Svaghed  som  den,  Hans  nu  endelig 
for  denne  Gang  har  faaet  Bugt  med :  „V2  Pægl  renset 
Olie,  en  Theskefuld  renset  Sprit,  Hviden  af  et  Æg, 
et  som  en  Kylling  først  lægger,  rør  det  sammen  lige 
paa  Kog,  saa  at  Hviden  ikke  stivner,  lad  det  blive 
koldt,  saa  er  det  en  Salve,  som  læger  alle  Saar,  1 
Skefuld  Pejnkiller  (Painkiller).  Det  har  lægt  mit 
Ben,  og  der  var  lige  saa  stort  Hul  som  det  halve  af 
min  Haand,  og  jeg  har  gaaet  paa  Arbejde  hver  Dag, 
om  ogsaa  det  har  været  30  Graders  Frost,  og  det  er 
en  mild  Vinter  og  med  4  Alen  Sne.  Paaklædningen  er 
3  Par  Hoser,  3  Par  Bukser,  2  Sweaters,  en  Uldtrøje, 
1  Skjorte,  2  Par  Vanter,  Huen  ned  om  Hodet  og 
fryse,  saa  at  Tænderne  danser  Saføjdansen  (St.  Veits- 
Dansen)  i  Munden ;  saa  er  det  bare  og  se  efter  Næse- 
tippen, at  den  ikke  fryser  af,  for  det  mærker  man 

ikke,  førend  det  kan  være  for  sent.  Herovre  er  det 
udmærket  for  de  danske  Drankere,  for  de  har  for 
det  meste  en  vaad  Næse,  og  det  er  godt  for  Kulden". 

Hans  Rasmussen  er  i  det  samme  Kompagnis  Ar- 
bejde kommen  til  en  anden  lille  By,  „her  er  Arbejde, 
saa  længe  der  er  Sne,  saa  rejser  jeg  paa  Banen,  jeg 
har  45  Daalars  i  min  Lomme  og  skal  have  32  Daal. 
om  6  Dage  og  saa  til  Byen  og  sætte  dem  i  Banken". 

Hjemme  fra  har  Moderen  søgt  at  anvise  ham  noget 
Arbejde  hos  en  Farmer,  som  hun  ved  nogen  Besked 
om;  men  Hans  skriver  kraftigt  afvisende:  „Kære 
Moder,  Du  skriver  om  den  Farmer,  jeg  er  ikke  rejst 
herover  for  at  gaa  og  slæbe  mig  en  Pukkel  til  hos 
saadan  en  Sjover,  jeg  rejser  hen,  hvor  der  er  Penge 
at  tjene,  det  er  jeg  kommet  herover  for.  Jeg  skal  al- 
drig til  nogen  Farmer  mere". 

Han  skifter  da  ogsaa  vedvarende  hyppigt  Arbejde, 
kommer  igen  „paa  Banen"  til  2,50  Dl.  om  Dagen, 
meget  haardt  Arbejde,  „det  er  Stenarbejde,  Bjærg,  vi 
gaar  igennem".  I  Brevene  husker  han  bestandig  at 
fortælle  Ting,  som  han  mener  kunde  interessere  Mo- 
deren, f.  Eks.  om  Vinteren,  der  er  saa  haard,  at  man 
skulde  tro,  „at  det  aldrig  fik  Ende  paa  Vinteren ; 
naar  vi  saa  hen  i  April,  skifter  Vejret  pludselig,  paa 
3  Dage  er  det  Sommer,  og  saa  maa  man  passe  paa, 
at  man  ikke  bliver  blind,  for  Solen  og  Sneen  er  saa 
strengt,  saa  man  næsten  ikke  kan  holde  ud  at  se  paa 
den.  Naar  vi  saa  naar  Juli  og  August,  saa  er  det  saa 
varmt,  saa  man  næsten  ikke  kan  aande,  og  i  de  Maa- 
neder  maa  man  have  lige  saa  meget  paa,  som  om  Vin- 
teren, af  Uldtøj,  for  ellers  stikker  Muskitterne,  blak- 
fløjes,  er  sorte  Fluer.  Sortfluer  er  nogle  smaa  Djævle, 

som  man  næsten  ikke  kan  se,  men  skinner  som  Sølv- 
korn, og  saa  er  her  Fluer,  som,  naar  de  flyver  i  Luf- 
ten, lyser  de  som  et  Julelys.  Kære  Moder,  jeg  maa 
skrive  om  disse  Plageaander  nu,  mens  man  har  Fred 
for  dem,  for  naar  man  kommer  længere  hen,  tør  man 
jo  ikke  skrive  eller  tale  om  dem,  for  saa  faar  man 
ikke  Fred.  Her  oppe  er  her  smukt  om  Aftenen,  og 
om  Natten  her  er  Nordlysene  paa  Himlen,  og  det  er 
smukt  at  se". 

Sine  Børn  beder  han  bestandig  hilset  paa  det  bed- 
ste, „naar  jeg  kommer  til  Byen,  saa  skal  jeg  lade  mig 
fotografere,  og  hver  af  mine  Børn  skal  have  et,  saa 
de  kan  se  deres  Fader  fra  det  fjerne  Vesten.  Jeg  sen- 
der noget  Gran,  som  de  skal  have  til  Bogmærker,  her 
er  ikke  andet,  jeg  kan  sende  .  . ." 

Men  Konen  omtaler  han  kun  lidet.  I  Brevet  af  Ja- 
nuar staar  der:  „Du  skriver,  at  min  Kone  har  Fa- 
miljejonalen,  send  mig  dem !  Kommer  hun  ikke  ned 
til  Dig?  Læser  hun  ikke  mine  Breve  mere?"  Og  der 
følger,  med  en  let  forstaaelig  Tankeforbindelse: 
„Naar  jeg  bliver  færdig  her  om  P/o  Maaned,  saa  skal 
jeg  sætte  70  Daarlars  i  Banken". 

En  Gang  senere  beder  han  alvorhg  hilset  „Jensine 
Johansen",  og  i  Brev  af  12.  Maj  er  det  næsten,  som 
om  han  havde  opgivet  at  regne  med  Konen  mere, 
hvor  meget  end  hans  Tanke  ogsaa  i  dette  Brev  sta- 
dig kredser  om  hende.  Han  forsøger  til  at  begynde 
med  at  anslaa  en  gemytlig  Tone,  spørger  „om  min 
Kone  tygger  godt  med  de  nye  Tænder,  for  jeg  anta- 
ger, det  maa  være,  Hge  som  hun  er  født  paany  og  skal 
lære  at  tygge".  Idet  han  omtaler  sine  nye  Planer  om 
at  tage  til  Britisk  Kolumbia,  tilføjer  han  indladende : 

„Det  er  lige  op  til  Kalifornien,  og  derfor  synger  jeg 
den :  „Aa,  Jensine,  vil  Du  være  tro  mod  mig  —  Jeg 
rejser  til  Kalifornien  og  graver  Guld  til  Dig."  Men 
det  er  dog  med  kendelig  Pinagtighed,  at  han  længere 
hen  i  Brevet  forklarer  Moderen,  at  „jeg  lofte,  at  jeg 
vilde  give  min  Kone  Penge  til  Tænder;  det  skal  jeg 
ogsaa  gøre,  naar  jeg  faar  Brev  fra  hende",  og  da  han 
udkaster  et  Fremtidsbillede,  tager  det  sig  denne  Gang 
saaledes  ud:  ,.Naar  jeg  da  rejser  hjem  og  skal  leve 
paa  (mine)  Lavrbær  og  fortælle  Dig,  kære  Moder, 
om  mine  Oplevelser,  og  Vorherre  vil  spare  os  Livet 
saa  længe,  saa  gaar  jeg  ned  om.  Sydamerika  og  ned 
forbi  Kina,  for  anden  Søvej  kan  jeg  ikke  komme.  Til 
næste  Sommer  tænker  jeg  at  skulle  være  ude  ved 
Stillehavskysten,  for",  ender  det  meget  lavmælt,  „jeg 
tænker  ikke,  at  min  Kone  bryder  sig  om  at  rejse  her- 
over, og  hun  bryder  sig  vel  heller  ikke  saa  meget  om 
mig  mere". 

I  det  sidste  Brev  fra  1906.  da  Sygdom  atter  plager 
ham,  saa  at  han  kun  kan  overkomme  at  være  paa  en 
Farm  „300  Mil  fra  Port  Arthur"  og  have  Opsyn  med 
den  for  „Kosten,  men  ingen  Løn",  synes  det  dog  at 
lysne  for  ham  baade  udad  til  og  i  hans  Sind.  Ganske 
vist  er  han  jo  ikke  rask,  „jeg  tror,  det  er  Nyrerne, 
der  er  gale",  saa  „i  Vinter  tjener  jeg  ikke  mange  Pen- 
ge .  .  jeg  gaar  til  Doktoren  en  Gang  om  Ugen  og  faar 
Medicin  .  ,  og  Mælken  drikker  jeg  selv  af  en  Ko,  som 
jeg  malker  .  .  .  Doktoren  siger,  at  det  maa  være  det 
daarlige  Vand,  jeg  har  drukket  i  Sommer".  Men  paa 
den  anden  Side  har  han  nu  sparet  saa  meget  sammen, 
at  han  „har  købt  120  Tdr.  Land  400  Mil  Vest  for  Vin- 
nipek  (Winnipek)" ,  og  dermed  vaagner  igen  Haabet 

hos  ham  om,  at  han  kan  faa  Konen  over  til  sig.  „Jeg 
tænker,  at  jeg  rejser  derud  i  April  og  bygger  Huset, 
det  er  god  Jord,  sort  Muldjord  til  Hvede  og  Havre", 
og  „jeg  haaber  med  Guds  Hjælp,  at  det  skal  gaa  vos 
godt,  naar  min  Kone  kommer  herover  .  .  jeg  har 
skrevet  til  min  Kone  med  det  samme,  jeg  skriver  til 
Dig" ;  Penge  kan  han  foreløbig  ikke  undvære,  da  han 
til  Foraaret  vil  faa  Brug  for  dem,  han  endnu  har 
staaende  paa  sin  Bankkonto.  Men  under  sin  Sygdom 
har  han  til  Moderen  skrevet  et  Digt,  som  ikke  blot  er 
smukt  følt,  men  som  forbavser  ved  sin  hele,  mærke- 
ligt litterære  Holdning.  Det  staar  paa  den  sidstnævn- 
te Skrivelses  bageste  Side  under  Overskriften : 

„Et  Par  Vers,  som  jeg  har  tænkt  over  i  denne  Tid, 
jeg  er  syg,  sender  jeg,  kære  Mor,  fra  det  fjerne  Ve- 
sten" : 

Hvem  elsker  jeg  højst  paa  denne  Jord? 

Ja,  det  er  nok  Dig,  min  kære  Mor. 

Du,  som  vugged  mig  i  Søvn  i  din  Favn, 

Mens  dine  gladeste  Viser  Du  sang  — 

Nej,  aldrig  jeg  glemmer  Dig,  Mor ! 

Hvem  er  vel  min  sødeste  Ven  her  paa  Jord? 
Ja,  det  er  nok  Dig,  min  kære  Mor. 
Som  ofte  har  trykket  mig  ømt  til  dit  Bryst 
Og  lært  mig  at  bede  saa  stille  og  tyst  — 
Nej,  aldrig  jeg  glemmer  Dig,  Mor ! 

Hvem  var  det,  som  delte  min  Sorg  og  min  Nød  ? 

Se,  det  var  Dig,  kære  Mor. 

Du  gav  mig  den  sidste  Smule  af  dit  Brød, 

Saa  Sønnen  din  er  fager  og  rød  — 

Nej,  aldrig  jeg  glemmer  Dig,  Mor! 

Hvem  var  det,  som  for  mig  trælled  og  sled? 

Se,  det  var  Dig,  kære  Mor. 

Som  arbejded  Dage  og  Nætter  med, 

Karl  Larsen :  Danske  Nybyggere  9 

Blev  furet  og  gammel  for  alt  det,  Du  led  — 
Nej,  aldrig  jeg  glemmer  Dig,  Mor ! 

Hvem  er  det,  jeg  skylder  alt  godt  her  paa  Jord? 
Se,  det  bliver  Dig,  min  kære  Mor. 
Og  aldrig,  aldrig,  med  Sølv  eller  Guld, 
Selv  om  jeg  havde  en  Verden  fuld 
Betale  jeg  kunde  Dig,  Mor ! 

Din  Søn 

H.   Rasmussen. 

—  I  1907  sker  da  den  afgørende  Vending  for  Hans- 
Rasmussen. 

Et  langt  Brev  til  Moderen  af  14.  Juni  giver  et  liv- 
ligt og  nøjagtigt  Billede  af  hans  vidtløftige  Rejse  højt 
op  mod  Nord  til  Prince  Albert,  en  Tur  „omtrent  den 
samme,  som  da  Nansen  var  i  Nordpolen,  saa  nær 
som  jeg  ikke  har  kørt  med  Hunde".  Der  har  han  nu 
været  „oppe  paa  Landkontoret  og  har  faaet  160  Acres 
Land,  saa  at  nu  skal  jeg  være  Farmer.  Jeg  har  været 
ude  og  set  paa  Landet  idag,  og  det  er  fint  Land,  det 
er  14  Mil  fra  Byen  og  3  Mil  fra  Station  og  10  Minut- 
ters Gang  fra  en  dansk  Farmer.  Jeg  tænker,  at  jeg 
skal  bygge  et  Hus  paa  det  om  3  Maaneder,  og  naar 
jeg  har  haft  det  13  Aar,  saa  er  det  min  Ejendom". 

„Men  se,  kære  Moder",  vender  Hans  tilbage  til  sin 
stadig  genkommende  Tanke,  „nu  skulde  jeg  have  min 
Kone  og  Børn  herover,  for  ellers  skal  jeg  være  gan- 
ske alene,  og  saa  kan  jeg  ikke  holde  Kretur,  som  der 
skal  give  Indtægterne".  Og  da  Konen  aabenbart  ikke 
har  svaret  paa  det  Brev,  han  sidste  Vinter  skrev  til 
hende,  tilføjer  han :  „Jeg  mener,  at  naar  Du  vil  tale 
til  min  Kone  om  det,  saa  kan  hun  komme  herover  til: 
Foraaret,  og  saa  skal  jeg  have  Hus^  Heste,  Ko,  Gris.. 

Lam,  Høns,  Hane  og  Jordlopper,  for,  kære  Moder, 
de  Farmere,  som  har  solgt  deres  Farm  her,  de  har 
faaet  op  til  10  Dollar  eggernen  (pr.  Acre),  saa  jeg  me- 
ner, at  det  er  det  bedste,  jeg  kan  sætte  mine  Penge  i, 
da  jeg  har  sparet  hver  en  Cent  i  de  to  Aar,  jeg  har 
været  her.  Og  saa  vil  jeg  som  Fader  til  Børnene 
vise,  at  jeg  endnu  en  Gang  kan  forsørge  dem  og  min 
Kone,  som  jeg  holder  saa  meget  af,  og  som  jeg  aldrig 
glemmer.  Vi  kan  faa  et  Paradis  endnu  en  Gang  her 
paa  Jorden,  for,  kære  Moder,  synes  min  Kone  ikke 
om  at  være  her,  saa  sælger  vi  det  hele  og  rejser  hen 
et  andet  Sted,  men  det  er  den  smukkeste  Plads,  jeg 
har  været  paa  her  i  Kanada.  Jeg  skal  begynde  at  ar- 
bejde paa  en  Savmølle  i  Dag  den  14.  Juni.  Kære  Mo- 
der, gaar  Marie  til  Præsten  i  Sommer?  Skal  hun 
konfirmeres  til  Efteraaret,  saa  skal  jeg  sende  Penge, 
saa  I  kan  holde  en  ordentlig  Konfirmation,  og  hun 
kan  blive  fint  klædt  paa.  Men  jeg  haaber,  kære  Mo- 
der, jeg  faar  Svar  paa  Brevet  inden  den  Tid,  saa  I 
kan  faa  dem  aalrejt  (all  right).  Lad  min  Kone  læse 
Brevet  eller  sig  til  hende,  at  der  skal  være  Hest  og 
Vogn,  eller  hun  vil  ride  ind  til  Byen  hver  Dag  og 
gøre  sine  Indkøb.  Og  naar  jeg  faar  bygget  Huset  paa 
det,  og  jeg  faar  malet,  skal  der  staa  over  Døren  Hans 
Rasmussen,  Farmer;  Lykkens  Gave  .  .  ." 

Der  er  en  hyggelig  og  tilfreds  Stemning  over  Hans' 
næste,  udaterede  Brev,  som  han  ikke  lang  Tid  efter 
sender  Moderen : 

„Min  kære  Moder,  jeg  sidder  ude  i  det  fri  og  skri- 
ver dette  Brev  lige  ved  Floden,  hvor  der  er  den  dej- 
ligste Udsigt  over  til  den  anden  Side,  hvor  der  ligger 
en  stor  Indianerby,  men  det  er  de  mest  fredeligste 

Mennesker,  jeg  har  truffet  paa  herovre.  Nu,  mens  jeg 
sidder  og  skriver,  kommer  der  en  Farmer  forbi  med 
2  egensindige  Stude  for  en  Vogn,  men  herovre  gaar 
det  lige  saa  godt  med  en  Kat  for  en  Vogn  som  med 
en  Stud.  Og  nu  tænker  jeg,  kære  Moder,  at  vi  kan 
skrive  igen  lige  saa  tit  som  før.  Kære  Moder,  (jeg  er) 
ankommen  til  Savmøllen.  Her  er  meget  godt,  men  Lo- 
siet  er  ikke  bra.  Jeg  maa  ligge  paa  et  Høloft  tillige 
med  mange  andre,  men  saa  sparer  jeg  Losipenge,  og 
saa  har  jeg  mere  til  at  forskønne  vores  Hjem  med. 
Nu  har  jeg  ikke  mere  at  skrive  for  denne  Gang,  kære 
Moder,  men  jeg  vil  haabe,  at  saafremt  Vorherre  spa- 
rer mig  min  Helse,  skal  jeg  endnu  engang  og  for 
Fremtiden  sørge  for  min  Kone  og  Børn,  for,  kære 
Moder,  endnu  har  jeg  ikke  talt  med  nogen,  som  har 
tjent  og  sparet  saa  meget,  som  jeg  har,  paa  to  Aar. 
Jeg  gaar  fattigt  klædt  og  aldrig  har  Penge,  naar  jeg 
træffer  Skandinaver,  men  jeg  har  flere,  end  de  tror, 
og  det  maa  man  heller  ikke  lade  sig  mærke  med.  I 
danske  Penge  har  jeg  sparet  2400  Kr.,  det  kalder 
Du  vel  ogsaa  for  godt,  og  jeg  begyndte  med  15  Dolar 
om  Maaneden,  men  blevet  ved  at  arbejde  mig  opad. 
Og  jeg  tænker,  at  naar  jeg  sætter  mine  Penge  i  det 
Foretagende,  jeg  nu  har  begyndt  paa,  saa  skal  jeg 
være  en  holden  Mand  og  saa  rejse  hjem  paa  Kirke- 
gaarden  hjemme  og  hvile  mine  trætte  Lemmer,  men 
saa  skal  der  ogsaa  være  saa  meget,  saa  mine  Børn 
kan  have  det  godt,  for  her  er  Fremtidens  Land  for 
dem.  Jo,  kære  Moder,  jeg  kunde  godt  skrive  en  hel 
Rom.an  om  min  Rejse  her  i  Kanada,  og  som  jeg  sid- 
der her  ved  Floden  og  skriver,  maler  jeg  det  af  som 
smukkere  end  Skodsborg  og  Vedbæk.  . ." 

Den  5.  Juli  har  Hans  Rasmussen  ikke  kunnet  oppe- 
bie Resultatet  af  Moderens  diplomatiske  Henvendelse 
hos  hans  Kone,  men  skriver  direkte  til  Hustruen  selv : 
„Kære  Kone,  nu  er  jeg  kommet  op  til  en  stor  By, 
som  hedder  Prins  Albert,  og  her  har  jeg  købt  mig 
Farm.  Det  er  en  dejlig  Egn  og  god  Jord,  og  jeg  tæn- 
ker, at  her  kan  jeg  skabe  et  Hjem  og  et  Paradis  for 
vos  alle,  og  vi  kan  leve  et  godt  og  kærligt  Liv  sam- 
men, for  det  er  det,  jeg  har  arbejdet  paa  i  de  to  Aar, 
jeg  har  været  her,  og  sparet  mig  600  Doler,  og  som 
jeg  nu  vil  arbejde  med.  Jeg  skal  til  Byen  i  Morgen  og 
hæve  nogle  Penge,  for  jeg  har  købt  to  Heste,  Vogn, 
Seletøj  og  Slæde  for  320  Doler,  det  er  to  Hingste, 
den  ene  4  Aar,  den  anden  3,  og  et  Par  dejlige  Dyr, 
men  Hestene  er  dyre  herovre.  Jeg  er  gaaet  sammen 
med  en  anden  Farmer  om  at  slaa  Hø,  han  giver  Ma- 
skiner og  jeg  Heste,  saa  jeg  tænker,  vi  skal  kunne 
tage  for  1000  Dolar  Hø  i  Sommer,  og  paa  Farmen, 
jeg  har,  tænker  jeg,  at  der  er  vel  800  Favne  Brænde, 
og  det  har  jeg  solgt  for  3  Doler  Favnen.  Farmen  lig- 
ger 3  Mil  fra  Stationen,  derfor  spørger  jeg,  kære 
Kone,  har  Du  Lyst  til  at  tage  herover,  saa  kan  Du 
komme,  naar  Du  vil,  men  jeg  saa  helst,  at  Du  kom  i 
Efteraaret.  Jeg  skal  bygge  Hus  om  et  Par  Maaneder, 
og  derfor  vilde  jeg  gerne  vide,  naar  Du  kommer,  for 
ellers  laver  jeg  det  ikke  saa  stort.  Huset.  Mine  Heste 
staar  her  hos  denne  Farmer,  som  jeg  er  i  Kompagni 
m.ed,  Konen  er  dansk  og  han  Englis,  og  derfor,  kære 
Kone,  maa  Du  skrive,  saa  snart  Du  modtager  dette 
Brev,  om  Du  kommer  eller  ikke.  Jeg  skal  købe  en 
Ko  og  Høns,  saa  der  skal  være  alt  til  din  Raadighed 
og  Tidsfordriv,  for,  kære,  Ven,  alene  kan  jeg  ikke 

være,  for  saa  bliver  det  ikke  til  noget,  uden  at  jeg 
saa  maa  tage  en  Kvinde  i  Huset  som  Tjenestepige,  og 
det  holder  jeg  ikke  meget  af.  Men  jeg  tænker  og  lever 
i  Haabet  om,  at  vi  her  i  det  fjerne  Vesten  kan  faa  vos 
et  Hjem,  og  vi  kan  leve  lykkelig  sammen  paa  vores 
gamle  Dage  og  saa  om  en  6/7  Aar  sælge  vores  Farm, 
rejse  hjem  til  Danmark  og  leve  der  til  videre  .  .  ." 

Konen  har,  som  det  synes,  svaret  baade  efter  Mo- 
derens Henvendelse  til  hende  og  paa  Mandens  di- 
rekte Brev,  men  med  udpræget  MistiUid  til  hans  Med- 
delelser. 
Dette  fremgaar  klart  af  Hans'  Svarbrev: 
„I  Dag  den  26.  Septbr.  har  jeg  modtaget  dine  kære 
2  Breve  og  er  glad  ved  at  høre,  at  I  alle  er  raske  og 
har  det  godt,  jeg  er  ogsaa  rask  og  har  det  godt,  men 
jeg  keder  mig,  og  derfor  venter  jeg  med  Længsel 
paa,  at  I  skal  komme.  Jeg  har  6  Mand  og  2  Spand 
Heste  foruden  mine  egne,  for  det  er  haardt  Arbej- 
de at  bygge  Hus  herovre,  det  er  svært  Tømmer, 
Kære  Kone,  jeg  kan  ikke  begribe,  at  I  tvivler  og 
tror,  at  jeg  er  en  Løgner,  og  jeg  ikke  har  det,  som 
jeg  skriver,  jeg  har  endda  mere,  for  i  disse  Dage 
har  jeg  købt  en  Hest  til,  som  er  et  Aar  gammel, 
saa  jeg  har  3,  og  tro  mig,  kære  Kone,  om  at  jeg  er  og 
har  været  en  (ulæseligt),  om  saa  jeg  ikke  har  ar- 
bejdet i  de  2V2  Aar,  jeg  har  været  her,  for  at  skaffe 
vos  et  Hjem.  Og  tro  mig,  om  Du  vil,  men  som  jeg  har 
sagt  og  skrevet,  saa  er  og  bliver  Du  min  første  og  sid- 
ste Elskede  her  paa  denne  Jord.  Og  tro  mig,  om  jeg 
skulde  være  saa  daarlig  en  Mand  og  Fader,  saa  at  ikke 
alene  Du,  men  mine  kære  smaa  Børn,  skulde  komme 
herover  og  se  deres  Fader  som  en  Løgner.  Nej,  min 

Ven,  hvad  jeg  har,  har  jeg  selv  arbejdet  for.  og  jeg  er 
en  velhavende  Mand  paa  den  Tid,  jeg  har  været  her, 
jeg  har  100  Tdr.  Land  Skov,  Prerie  og  Mose,  og  det 
er  værd  30  tusinde  Kroner,  og  det  kan  jeg  faa  for  det, 
hvilken  Dag  jeg  vil  sælge  det,  naar  3  Aar  er  gaaet,  og 
det  er  ikke  nogen  Løgn  eller  Pral,  som  jeg  siger,  men 
den  rene  Sandhed,  for  aldrig  jeg  vilde  omtale  det, 
naar  jeg  ikke  havde  det.  Men  jeg  har  haft  Lykken, 
og  Vorherre  har  hjulpet  mig,  saa  at  jeg  kan  byde 
mine  kære  et  sorgfrit  og,  som  jeg  haaber  og  beder  til, 
et  lykkeligt  Hjem  og  dertil  et  uplettet  og  fint  Navn. 
Her  i  dette  Farmer-Kontor  og  alt  over,  hvor  jeg  har 
arbejdet,  har  jeg  været  respekteret  for  en  ædruelig 
og  god  Arbejder,  derfor  har  jeg  noget  nu".  Hans  til- 
føjer, at  han  gerne  vilde  hjælpe  en  af  Konens  Slægt- 
ninge derover,  naar  han  „vil  være  og  blive  en  ædrue- 
lig og  god  Arbejder",  og  „frem  for  alt  ikke  lave 
nogen  Komedie,  for  herovre  bruges  et  slemt  Vaaben, 
for  det  kan  ikke  nytte,  at  han  rejser  hjemme  fra  som 
et  lille  Bøllefrø  og  fortsætter  herovre,  til  han  bliver 
moden ;  forinden  det  sker,  vil  han  sidde  bag  4  Vægge, 
og  her  straffer  de  haardt".  Til  den  ældste  Datter  har 
han  allerede  „Plads  hos  en  Farmer  som  Selskabs- 
dame, og  hun  vil  faa  fra  8  til  10  Doler  om  Maaneden 
...  nu  haaber  jeg,  at  dette  skulde  være  det  sidste 
Brev,  jeg  skriver  til  Dig,  og  at  Du  skynder  paa  at 
komme  afsted,  for  mange  Maaneder  venter  jeg  ikke, 
før  jeg  tager  en  fremmed  i  Huset,  for  jeg  skal  til  at 
køre  Brænde  paa  Stationen  hver  Dag,  og  saa  vil  jeg 
ikke  komme  hjem  i  en  kold  Stue  ved  Aften.  Og  lad 
mig  nu  se,  at  Du  ikke  er  en  Løgner,  for  er  Du  det, 
vil  Du  komme  til  at  fortryde  det  i  alle  dine  Dage, 

tror  jeg.  Jeg  sender  ikke  flere  Penge,  men  naar  Du 
kommer  herover,  skal  Du  faa  alle  dem.  Du  skal 
bruge,  og  jeg  takker  mine  smaa  Børn  for  de  Breve, 
jeg  har  faaet.  De  maa  tage  Skolebøgerne  med,  mine 
Træskostøvler  og  en  god  Islænder,  og  det  kan  Moder 
betale,  saa  skal  jeg  sende  hende  Pengene  tilbage,  og 
de  andre  Ting,  jeg  har  skrevet.  Her  er  pænt,  og  til 
Sommer  skal  vi  køre  ud  og  se  vos  om  hver  Søndag 
...  lad  mig  nu  se.  Du  kommer,  saa  jeg  ikke  skal 
staa  som  en  Løgner  herovre,  da  jeg  har  fortalt  det  til 
alle  her,  og  den  danske  Kone  (som  er  gift  med  en 
Nabo-Farmer)  er  saa  glad  for  det.  Jeg  har  en  hel 
Kasse  fuld  af  Tranebær  og  Blaabær  til  Syltning". 

At  Hans  Rasmussen  har  talt  Sandhed  bliver  i  De- 
cember Maaned  bekræftet  fra  officiel  Side.  Hans 
Kone  har  henvendt  sig  til  det  filantropiske  Selskab, 
som  i  sin  Tid  hjalp  ham  over  til  Kanada,  for  at 
spørge,  om  man  muligvis  nu  vilde  give  hende  og  Bør- 
nene en  Understøttelse  til  at  emigrere,  da  Manden 
foreløbig  ingen  Penge  kan  sende  dem.  Selskabet  har 
da  ladet  forespørge  hos  Frelsens  Hærs  Hcvedsekre- 
tariat,  Toronto,  Ontario,  Canada.  Hæren  har  et  frem- 
skudt Korps  i  Byen  Prince  Albert,  og  den  Plads  med 
Postkontor  og  Bankkontorer,  som  Hans  Rasmussen 
bor  nærmest  ved,  ligger  20  engelske  Mil  derfra.  Se- 
kretæren skriver  nu  til  vedkommende  Postmester  og 
til  et  Medlem  af  Frelsens  Hær,  der  bor  sammesteds 
og  er  ansat  i  en  af  de  ledende  Banker. 

Resultatet  foreligger  i  en  Skrivelse  af  22  Novbr. : 
„Rasmussens  Naboer  taler  godt  om  ham.  Han  si- 
ges at  være  stadig  og  overordentlig  flittig,  arter  sig 
vel.  Han  ejer  3  Heste,  som  han  har  betalt  kontant 

med  600  Dollars,  og  har  ogsaa,  efter  Oplysning  af 
en  Nabo,  Mr.  James,  som  er  en  meget  tilforladelig 
Mand,  købt  et  meget  godt  Stykke  Land  paa  160  acres, 
men  da  han  først  for  nylig  har  taget  det  ind,  er  fore- 
løbig kun  6  acres  brækket  op  eller  pløjet.  Han  har 
bygget  et  pænt  Hus  paa  sin  Jord  og  fortæller  sine  Na- 
boer, at  han  ind  i  December  venter  sin  Familje". 

Sekretæren  slutter:  „Under  disse  Omstændigheder 
skønner  jeg,  at  De  ikke  behøver  at  nære  nogen  Frygt 
for  at  sende  hans  Hustru  og  Familje  over  til  ham,  da 
Manden  øjensynlig  klarer  sig  godt". 

—  Der  følger  i  1908  Forhandlinger  mellem  Hans 
og  Folk  hjemme,  der  kunde  tænkes  at  ville  støtte 
ham  med  Penge  til  Konens  og  Børnenes  Rejse,  da 
hun  nu  har  lovet  at  ville  tage  over  til  ham. 

Samtidig  fortsætter  han  i  Breve  til  hende  Skildrin- 
gen af  sin  Tilværelse  som  begyndende  Farmer. 

Den  7.  Marts  hedder  det:  „Jeg  er  Gud  ske  Lov 
rask  og  har  det  godt.  I  Formiddag  var  jeg  kørende 
paa  Posthuset,  og  i  Eftermiddag  koger  jeg  Oksekød- 
suppe, bager  Brød,  koger  Kartofler,  vadsker  op,  gi- 
ver Hestene  og  Hønsene.  Jeg  har  faaet  et  Æg  i  Dag; 
det  var  det  første;  der  er  12  Høns  og  to  Haner,  de 
10  er  døde  for  mig.  Det  var  ellers  Meningen,  at  jeg 
skulde  været  til  Byen  i  Dag  med  det  samme,  men 
istend  (i  Stedet,  i  Stedet  derfor)  var  det  et  forfærde- 
lig Blæst  og  Snevejr,  saa  Hestene  gik  i  Sne  lige  til 
Bugen.  Jeg  skulde  ind  og  købe  mig  noget  Flormel, 
men  vendte  om  paa  Halvvejen".  For  Resten  er  Vin- 
teren mild,  saa  at  „jeg  arbejder  i  Skjorteærmer  hver 
Dag",  men  derfor  er  der  „heller  ikke  noget  at  for- 

tjene;  der,  hvor  jeg  har  kørt  Træ  hen  og  solgt,  han 
kan  ikke  tage  mere,  for  hans  Penge  er  sluppet  op, 
siger  han.  Han  har  en  stor  Købmandshandel  4  Mil  fra 
vores  Farm,  han  siger :  I  kan  tage  Varer  i  Butiken  for 
Træet ;  men  der  er  ikke  noget  at  ta  uden  Klædestoffer, 
men  dem  kan  man  jo  ikke  æde.  Men  det  gaar  altsam- 
men foruden  ham,  vi  skal  nok  klare  den,  kære  Ven, 
men  det  er  jo  ikke  alene  her,  der  er  Pengetrang  eller 
Krise,  det  er  jo  over  hele  Verden,  jeg  har  ikke  tjent 
mere  end  150  Doler  i  Vinter,  og  dem  har  jeg  maattet 
betale  tilbage  til  Banken,  hvor  jeg  havde  laant  dem, 
derfor  har  jeg  ikke  kunnet  sendt  Dig  nogen  og  heller 
ikke  kan,  for  Du  maa  huske  paa,  hvad  det  koster  med 
at  føde  3  Heste,  2  Kalve,  Høns  og  ingenting  høstet 
sidste  Aar,  og  dog  er  jeg  glad  for,  at,  hvad  jeg  nu  har, 
det  er  min  Ejendom". 

Konen  har  skrevet  —  sikkert  til  hans  store  Glæde 
—  at  hun  „længes  efter  Brev".  Han  forsikrer,  at  det 
gør  han  ogsaa.  men  forklarer,  at  „Du  maa  huske  paa, 
at  det  er  Vinter.  Baner  og  Skib  gaar  ikke  saa  hurtig 
som  om  Sommeren,  og  saa  husk  paa,  naar  Hestene 
arbejder  hver  Dag,  saa  kan  jeg  ikke  køre  5  Mil  hver 
Dag  og  høre  efter  Breve  i  al  den  Sne,  for  den  Vej, 
jeg  skal  derop,  er  der  ingen  andre,  der  kører  om  Vin- 
teren, end  jeg.  Men  det  gaar  jo  nok,  kære  Ven,  nu 
haaber  jeg  jo  ikke,  jeg  skal  have  saa  mange  flere  Bre- 
ve til  herover,  og  som  jeg  længes  efter  Dig,  min  kære 
Kone,  for  vores  Ord  sammen  er  bedre  end  alt  det 
Papir". 

Han  fortæller  hende,  at  „Papir  har  jeg  sat  paa 
Væggene;  men  Møbler  har  jeg  ikke  mere  af  end  en 
Segarkasse  og  en  Svovlstikæske,  herover  bruger 
vi  ikke  saa  mange  Møbler,  her  er  det  Kretur,  vi  skal 

have".  Og  han  giver  hende  Anvisning  paa,  hvor  man- 
ge Penge  hun  maa  have  i  Lommen  ved  Ankomsten, 
advarer  hende  mod  at  lade  sig  „foresnakke  af  nogen 
derover  eller  andre  Steder",  tilsiger  hende,  at  hun  for 
den  „Proviant",  hun  skal  indkøbe  til  den  3 — 4  Dages 
Jernbanerejse,  skal  modtage  fra  ham  „en  Seddel  paa 
englis,  hvad  det  hedder,  du  skal  købe,  vis  den  frem. 
Sedlen!",  og  han  slutter  endelig  med  at  bede  hende 
„tage  rigelig  med  Skraa  med.  Tobak,  Snus  Karlsham, 
Lagener,  Dyner,  gode  Historiebøger,  Oljetryk,  Bil- 
leder til  at  hænge  paa  Væggen  og  alt  andet,  hvad  jeg 
har  skrevet." 

Paa  Grund  af  Vanskelighederne  ved  at  skaffe  Pen- 
ge hjemme  trækker  det  ud  med  Konens  og  Børnenes 
Afrejse,  Hans  kan  jo  for  Øjeblikket  ikke  selv  betale 
for  dem.  Han  skriver  i  et  Brev  til  Hustruen  af  24. 
Marts :  „Jeg  kunde  godt  laane  Penge  i  Banken,  men 
det  er  paa  3  Maaneder,  og  hvis  jeg  ikke  betaler  dem 
tilbage,  saa  tar  de  alt,  hvad  jeg  ejer,  og  fordi  det  er 
sløje  Tider,  tør  jeg  ikke  vove  det." 

Men  Hans  har,  foruden  til  Selskabet,  der  hjalp 
ham  selv,  skrevet  til  Præsten  hjemme,  som  i  sin  Tid 
ogsaa  tog  sig  af  ham,  og  han  holder  fortrøstnings- 
fuldt ud.  I  Begyndelsen  af  Maj  hjælper  han  „en  an- 
den Farmer  at  køre  Tømmer  til  et  nyt  Hus,  han  skal 
bygge",  og  i  samme  Maaneds  Slutning  „hænger  jeg  i 
med  at  pløje,  og  i  Morgen  skal  jeg  til  at  saa  Havre  og 
saa  lægge  Kartofler,  vi  har  et  fint  Vejr  hver  Dag, 
varmt,  saa  Du  kan  tro,  det  er  haardt  Arbejde  for 
mine  Heste;  de  er  jo  unge,  men  arbejder  godt,  saa 
der  er  snart  ikke  til  en  Frikadelle  paa  dem,  men  naar 
jeg  nu  bliver  færdig,  saa  skal  de  have  vel".  Han  kø- 

ber  „en  Jernseng,  som  jeg  skal  have  Træ  for"  og  for- 
bereder Konens  Ankomst  overfor  hans  Nabos  dansk- 
fødte Hustru,  som  han  faar  til  at  skrive  hjem  til  sin 
Kone:  ,.Du  undres  over,  at  hun  siger  Du  og  kære 
Veninde,  herover  er  det  ikke  som  hjemme,  her  er 
der  ikke  noget,  der  kaldes  De  eller  I,  det  er  nu  paa 
english".  Hans  Kone  har  skrevet  til  ham  igen,  at, 
naar  hun  kommer  over  til  ham,  saa  skal  hun  arbejde. 
Han  svarer,  i  overbærende  Erindring  om  hendes  tid- 
ligere, mindre  mønsterværdige  Husførelse :  „Her- 
over skal  Du  ikke  arbejde  andet  end  dit  Husvæsen, 
og  jeg  haaber  paa  det  bedste,  at  Du  vender  om,  lige 
som  jeg  har  gjort,  da  jeg  kom  herover.  Saa  vil  vi  faa 
det  godt  cg  leve  et  godt  og  kærligt  Liv  sammen". 

Dette  Hans  Rasmussens  Haab  blev  ikke  gjort  til 
Skamme. 

Man  havde  hjemme  om  hans  fraseparerede  Hustru 
haft  den  Mening,  at  hun  søgte  at  blive  gift  med  en 
midaldrende  Haandværker,  som  ogsaa  tidligere  hav- 
de interesseret  sig  for  hende.  Forholdet  imellem  hen- 
de og  ham  var  imidlertid  allerede  i  1906  bleven  af- 
brudt, og  Jensine  klarede,  med  en  lille  Bistand  af 
Sognet,  sig  selv  og  Børnene  paa  en  ret  kummerlig 
Maade,  senest  ved  Aften-  og  Nattearbejde  paa  en 
stor,  landlig  Restaurant.  Omsider  lykkedes  det  ved 
privates  og  det  offentliges  Understøttelse  at  faa  hende 
og  Børnene  af  Sted  til  Kanada,  og  da  denne  Kvinde, 
som  hjemme  har  levet  med  sine  Børn  under  ganske 
proletariske  Forhold,  i  August  Maaned  1908  kommer 
over  til  Manden,  bliver  hun  forvandlet  til  en  glad  og 
tilfreds  Landmandskone,  der  er  i  ordnet  Virksomhed 
fra  Morgen  til  Aften. 

Saa  at  sige  hele  Korrespondancen  med  Hjemmet 
bliver  nu  fra  hendes  Ankomst  og  lige  op  til  Dagen 
ført  af  hende,  Manden  skriver  væsentlig  kun  Hilsner 
eller  i  Ny  og  Næ  en  enkelt  Side  til  sin  Moder ;  efter- 
som Børnene  vokser  til,  træder  de  med  ind  i  Brev- 
skrivningen til  Bedstemoderen. 

I  et  Brev  af  2.  Oktober  forklarer  Jensine  sin  Svi- 
germoder, hvorledes  Manden  paa  Grund  af  Arbejde 
hos  de  andre  Farmere  og  i  Skoven  kun  kommer 
„hjem  om  Lørdagen  og  kører  igen  om  Mandagen,  og, 
kører  han  til  Byen,  kan  han  ikke  komme  hjem  før 
den  næste  Dag.  Der  er  ogsaa  18  engelske  Mil  til 
Byen.  Saa  sover  vi  helt  alene  i  den  store  Skov,  men 
her  er  ikke  noget  at  være  bange  for  ...  det  Liv,  det 
er  rigtig  noget  for  os  allesammen  med  Heste,  Køer, 
Grise,  Høns  og  Katte  . ,  .  Skoven  er  4  Mile  paa  hver 
Side  af  Huset,  der  medregnes  Præri  og  Mose;  vi 
behøver  ikke  at  mangle  Brænde,  her  er  nok  alle- 
vegne". 

Og  nu  følger  en  Redegørelse,  som  fortjener  at  an- 
føres i  sin  Helhed,  idet  den  giver  et  levende  Billede 
baade  af  Forholdene  i  det  lille  Nybyggerhjem  og  af 
Brevskriverinden,  som  i  Danmark  indtil  for  saa  kort 
Tid  siden  var  en  forhutlet  Arbejderske,  der  daarligt 
kunde  ernære  sine  Børn. 

„Kære  Moder  og  Bedste,  jeg  vil  se,  om  jeg  kan 
fortælle  lidt,  hvordan  her  ser  ud.  Det  er  kun  Skov, 
hvor  man  vender  sig,  og  store  Moser,  enkelte  Steder 
har  Farmerne  opdyrket,  saa  man  ser  en  Mark,  Huse 
kan  man  ikke  se  herfra,  hvor  vi  bor.  En  Farmer  bor 
her  et  Kvarters  Vej  herfra,  de  hedder  Jameson's, 
men  man  kan  ikke  se  derover  for  Træer ;  Keiths,  som 

skrev  til  Danmark  til  mig,  bor  4  Mil  herfra,  og  jeg 
har  kun  talt  en  Gang  med  hende,  de  var  kørende  her 
et  Par  Dage  efter,  at  vi  var  komne  hertil.  Der  er 
flere,  som  har  besøgt  os,  men  vi  har  ikke  haft  Tid 
endnu  at  besøge  nogen  igen,  saa  det  bliver  nok  i 
Kane,  naar  vi  skal  til  at  gøre  Visit.  En  Dag  var  vi 
dog  kørende  henne  hos  Keith,  men  de  var  ikke  hjem- 
me, saa  maa  vi  gøre  Turen  om,  naar  vi  faar  bedre 
Tid. 

Vort  Hus  er  bygget  af  Træstammer,  med  Tag  af 
Spaan,  med  4  Fag  Vinduer,  et  oppe  i  Gavlen  mod 
Øst,  2  mod  Syd,  et  mod  Vest  og  en  Dør  mod  Øst; 
indvendig  har  vi  en  stor  Stue,  Spisekammer  og  en 
Opgang  til  Loftet,  hvor  vi  har  en  Seng,  og  i  Stuen, 
som  udgør  baade  Stue,  Kammer  og  Køkken  paa  en- 
gang, har  vi  2  Senge,  et  Bord,  6  Stole,  et  (Toile?)t- 
bord,  et  Linnedskab  med  Bogskab  ovenpaa,  en  Ser- 
vante og  en  Brændekasse,  indenfor  paa  Trappen 
hænger  vore  Gangklæder  med  et  Klæde  over,  og 
midt  paa  Gulvet  staar  en  dejlig  Fodvarmer,  en  Ovn 
og  en  Komfur  med  dejlig  Bagerovn  i,  saa  Du  kan  tro, 
kære  Moder,  at  her  kan  vi  ikke  fryse,  vi  har  jo  fuldt 
op  til  at  fyre  med,  og  vore  Maaltider  ere  tre  Gange 
om  Dagen  bestemt  Morgen-, Middag-  og  Aften,  og  al- 
tid varm  Mad.  The  drikkes  til  hvert  Maaltid  og  ellers 
Grød,  Æg,  Flæsk,  Kartofler,  Syltetøj  og  Andesteg, 
Vildt,  Vandhøns  eller  Præriehøns  eller  Vildænder, 
det  har  vores  Far  ikke  skudt  saa  lidt  af.  Jeg  har  og- 
saa  kogt  Suppe  paa  de  Fugle  med  Boller  paa,  Du  kan 
tro,  det  var  noget  (for)  vores  Far,  det  har  han  ikke 
smagt,  siden  han  forlod  Danmark,  det  bruges  ikke  at 
koge  Suppe  herovre,  det  kender  de  Folk  ikke  saa- 

dan,  Suppe  smider  de  bort,  og  Kaffe  drikkes  her  ikke 
meget  af,  kun  naar  man  faar  Besøg,  da  laver  man 
Kaffe.  Det  er  ikke  saadan  Kaffe  som  hjemme  i  Dan- 
mark, kære  Bedste,  det  er  slet  ikke  godt  at  drikke 
meget  med  Kaffe,  vi  har  det  allerbedst,  nu,  vi  ikke 
drikker  saa  meget  Kaffe,  og  vi  savner  heller  ikke 
Kaffen.  Og  naar  man  faar  Besøg,  sætter  man  bare 
Brød,  Smør,  Sukker,  Mælk,  Syltetøj ;  det  kaldes 
for  Sous  (  ?  )  her,  vi  bruger  ikke  Fløden  her  til 
Kaffe,  den  passer  man  paa  til  Smør.  Jeg  har  flere 
Gange  kærnet  Smør,  og  jeg  bager  ogsaa  Brød,  men 
de  bager  ikke  saadan  her  som  hjemme  i  Danmark, 
det  er  ikke  den  gode  Gær,  som  man  har  der  hjemme, 
det  er  nogle  tørre,  smaa  Kiks,  de  kaldes  for  Jættekiks 
(  ?  ),  saa  det  vil  ikke  hæve  sig  saa  nemt 
(som)  med  den  danske  Gær,  men  naar  man  bliver 
øvet,  saa  gaar  det  nok ;  sidst,  da  jeg  bagte,  havde  jeg 
godt  Held  med  mig.  Jeg  bager  to,  tre  Gange  om 
Ugen,  saa  vi  har  altid  frisk  Brød,  Rug  findes  jo  ikke 
her,  det  (skulde)  nok  være  rart  at  faa  et  Stykke  Rug- 
brød, men  nu  er  vi  blevet  vant  til  Hvedebrød ;  det  er  god 
Hvede,  vi  har,  og  fint  Flormel,  som  smager  godt;  og  vi 
lider  det  godt ;  det  kan  bages  i  Vand,  for  Koen  giver  nu 
ikke  saa  meget  Mælk  nu,  vi  har  haft  det  koldt  i  nogle 
Dage,  og  Hønsene  lægger  heller  ikke  saa  mange  Æg, 
men  vi  kan  dog  hjælpe  os ;  vi  mangler  aldrig  Mad  og 
heller  ikke  Humør.  Vi  er  alle  i  bedste  Velgaaende. 
Du  skulde  bare  have  rejst  med  os,  Bedste,  for  ved 
Du  hvad,  der  var  en  gammel  Kone  paa  72  Aar  med 
Skibet,  hun  var  fra  Jylland,  jeg  talte  flere  Gange  med 
hende,  medens  vi  sejlede.  Hun  havde  det  godt  paa 
hele  Overfarten,  jeg  har  maaske  fortalt  Dig  det  i  det 

andet  Brev;  hendes  Søn  var  Farmer  et  Sted  her  i 
Nordamerika,  han  havde  været  hjemme  og  hentet 
hende  over  til  sig.  Hvad  om  Du  maatte  leve,  og  vi 
kom  hjem  for  at  hente  Dig,  saa  rejste  Du  vel  nok 
med,  kære  Moder,  for  her  mødte  Du  kun  Venlighed. 
Du  kan  tro,  at  Børnene  er  glade  for  deres  Far,  og 
jeg  med,  men  der  er  ogsaa  sket  en  stor  Forandring 
med  ham  i  alt,  han  er  baade  bestemt  og  flittig  og  god, 
han  er  ogsaa  glad  for  os. 

Vi  har  ellers  godt  Vejr,  om  Dagen  skinner  Solen, 
det  er  varmt,  men  om  Natten  er  det  Rimfrost,  saa  alt 
er  hvidt  om  Morgenen,  men  det  gaar  hurtig  væk.  Det 
er  saa  forskellig,  vi  havde  en  Dag  det  smukkeste  Sne- 
vejr, som  det  var  ved  Juletid,  Børnene  var  ude  og 
lave  Snemænd  og  slaas  med  Sne  om  Formiddagen; 
men  da  vi  naaede  Aften,  var  al  Sneen  helt  forsvun- 
den, det  er  underlig  nok.  Her  er  Nordlys  om  Afte- 
nen, hele  Himlen  er  et  Lys,  lange  Straaler  bevæger 
sig  hen  over  Himlen  som  det  smukkeste  Fyrværkeri, 
det  kan  lyse  som  Maaneskin,  og  saa  tuder  Ulvene 
langt  inde  i  Skoven  ligesom  en  Flok  Hunde,  kun  no- 
get mere  hvinende,  men  de  nærmer  sig  ikke  til  Hu- 
set. Her  gaar  ogsaa  Heste  og  Køer  ude  hele  Vinteren 
og  selv  skaffer  sig  Føden,  men  det  er  de  saa  vant  til. 
Vi  skal  nu  have  vores  Kreature  paa  Stald ;  jeg  har  et 
stort  Arbejde,  jeg  er  Mursvend  om  Dagen,  nu,  vi  er 
ene  hjemme ;  jeg  er  ifærd  med  at  kline  og  tætne  Stal- 
den baade  ude  og  indvendig,  det  er  helt  morsomt ;  og 
naar  jeg  er  færdig  med  det,  skal  vort  Hus  have  sig  en 
Omgang,  hvis  der  er  noget  faldet  af  nogle  Steder.  Du 
kan  tro,  at  vores  Far  er  glad  for,  at  jeg  kan  det,  han 
kan  jo  ikke  faa  Tid  dertil;  naar  han  er  færdig,  saa 

maaske  det  er  saa  koldt,  at  han  ikke  kan  faa  det  la- 
vet; naar  han  kommer  hjem,  saa  maa  han  ogsaa  ligge 
saa  meget  som  muligt  for  sit  Bens  Skyld,  men  det 
er  meget  bedre,  og  saa  passer  jeg  baade  Grise  (vi 
har  to).  Køer  og  Heste,  jeg  vander  og  foder  dem; 
de  kende  mig  allerede,  de  kalder,  naar  jeg  kommer 
og  lukker  op  for  dem,  de  er  meget  skikkelige.  Vores 
Far  kommer  hjem  om  Lørdagen  og  tager  af  Sted  om 
Mandagen,  han  er  ude  at  køre  Sæd  til  Maskinen,  saa 
hos  en,  saa  hos  en  anden  Farmer,  han  maa  jo  tjene 
Penge,  vi  skal  have  en  Ko  til  i  Vinter,  og  Du  skal  jo 
ogsaa  have  dine  Penge,  kære  Moder,  lige  saa  snart 
vi  har  dem  samlet  sammen ;  hvis  det  (bliver)  en  streng 
Vinter,  saa  vil  vi  tjene  godt  paa  Træet.  Saa  faar  vi 
Arbejde  med  at  hale  Træ,  saa  bliver  det  i  god  Pris; 
men  her  er  ikke  nogen  Grantræer,  her  er  kun  et  hist 
og  her,  det  er  bare  Poppelpiletræer ;  en  4  Mil  herfra 
mod  Nord  er  den  store  Granskov. 

Nu  er  det  Aften,  vi  har  lige  spist,  det  er  den  anden 
Oktober,  vi  (er)  ved  at  gaa  til  Sengs  og  ene  hjemme, 
og  jeg  vil  skrive  et  Par  Linjer  til;  det  er  Bygevejr  i 
Aften,  det  styrter  ned  med  Regn,  saa  jeg  tænker,  at 
vores  Far  kommer  i  Morgen  lidt  tidlig.  Du  kan  ikke 
tænke  Dig,  hvad  jeg  har  lavet  i  Dag,  jeg  har  lavet 
en  Savebuk ;  det  er  nemmere  at  save  Brænde  itu  end 
at  hugge  aet,  Karen  og  jeg  ere  dygtige  Brændehug- 
gere, kan  Du  tro ;  det  var  en  lille  Overraskelse  for 
vores  Far,  da  han  kom  hjem ;  ja,  nu  vil  jeg  vente 
indtil  videre,  at  vi  modtager  dit  Brev,  med  at  slutte. 

Kære  Moder  og  Bedste!  Vi  har  i  Dag  den  12.  Ok- 
tober 08  modtaget  dit  kære  Brev  og  ser,  at  Du  er  rask. 
Kære  Bedste  skal  ikke  være  ked  af  det  for  Marinus, 

vi  mødes  nok  engang  endnu  alle  sammen.  Drengen 
er  saa  glad  for  sin  Far,  lige  fra  det  Øjeblik,  vi  mød- 
tes; det  var,  som  han  havde  aldrig  været  borte  fra 
os ;  og  alle  er  vi  glade  og  tilfreds ;  Tiden  gaar  hurtig, 
her  er  nok  at  varetage.  Da  nu  vores  Far  er  lige  ved 
at  skal  ud  af  Døren,  han  skal  til  Byen  —  jeg  maa 
derfor  slutte  i  en  Hurtighed.  Med  mange  venlige  Hil- 
sener til  hele  Familien  fra  os  alle 

Næste  Gang  vil  Marie  skrive,  hun  er  ikke  hjem- 
me. 

Et  senere  Brev  —  af  21.  April  1909  —  fortælles 
videre  om  Husets  Udstyrelse,  da  Familjen  kom  der- 
over, og  om  Forøgelser  i  Bohavet,  der  senere  har 
fundet  Sted :  „Jeg  har  vist  ikke  fortalt,  hvor  godt  vo- 
res Far  havde  sørget  for  Husets  Behov,  til  vi  skulde 
komme  her.  Han  havde  Spisekamret  fuldt  med  Føde- 
varer, og  alt,  baade  Kopper,  Tallerkener,  Fade, 
Knive,  Gafler,  Skeer,  Kedel,  Kaffekande,  Vaske- 
brædt,  Vaskekedel,  Balje  og  2  Kar  og  alt,  som  be- 
høves til  Husets  Behov,  Garn  til  at  strikke,  sort  og 
blaat,  og  en  god  Seng  med  gode  Tæpper  og  Madras  i. 
Og  saa  kom  vi  jo  med  de  gode  Dyner,  saa  Du  kan 
rigtignok  tro,  kære  Moder,  vi  har  puttet  os  i  Vinter. 
Om  ogsaa  det  har  været  koldt,  har  vi  ikke  frosset,  for 
en  god  Kakkelovn  og  et  godt  Komfur  og  Brændsel 
har  vi  jo  nok  af.  Det  er  rigtignok  ikke,  som  da  vi  som- 
me Tider  var  lige  ved  at  fryse  derhjemme,  og  jeg 
hver  Dag  købte  for  20  Øre  Kul  og  for  5  Øre  Brænde. 
Vi  har  i  disse  Dage  købt  en  ny  Seng  til  Børnene,  en 
stor  Træseng  med  Fjedermadras  i,  for  den,  som  Bør- 
nene har  haft  at  ligge  i,  havde  vores  Far  selv  lavet, 
den  var  saa  haard  for  dem.  Du  kan  tro,  kære  Moder, 
de  gasser  dem  ordentlig  i  den  nye  Seng." 

—  Breve  fra  December  Maaned  1908  fuldstændig- 
gør Skildringen  af  Nybyggerhjemmet  med  dets  Leve- 
maade  og  Familjeliv. 

Husfaderen  har  været  syg  af  sin  gamle  Skade  i 
Benet  og  maattet  ligge  til  Sengs  i  godt  tre  Uger,  „det, 
som  Doktoren  kom  paa,  brændte  det  helt  op,  saa 
fandt  vi  selv  paa  at  korere  det  med  Fløde  og  bade  det 
(med)  lunkent  Borvand;  naar  det  nu  bare  vil  holde 
helt,  for  det  klør  i  det  om  Natten.  Kære  Moder,  i 
den  Tid  har  jeg  maattet  fodre  og  vande  Heste  og 
Køer,  give  Grise  og  Høns,  save  Brænde.  Vi  har  haft 
en  Dags  Snestorm,  og  det  fryser  godt,  vi  har  en  god 
halv  Alen  Sne.  I  det  tunge  Føre  og  den  Kulde  var  vi 
kørende  i  Gaar  d.  30.  {November)  og  hente  Straa  til 
vore  Kreturer  henne  hos  Mackenzies,  den  Farmer, 
som  bor  4  Mil  herfra,  og  som  vi  overnattede  hos. 
Han  og  vores  Far  kommer  tit  sammen  og  hjælper 
hinanden  ...  1  et  Par  Uger  i  Træk  maatte  vores  Far 
køre  til  Byen  tilligemed  Mackenzie,  fordi  vi  havde  ikke 
nogle  Varer  her  i  Huset.  Vores  Far  solgte  Hvede  for 
Mackenzie.  De  var  4  Gange  til  Byen  i  den  Tid,  og 
vores  Far  fik  2  Dollar  for  hver  Gang ;  det  var  lettere 
Arbejde  det,  end  at  fælde  Træ.  En  Dag  kom  vores 
Far  kørende  der  over  til  ham,  men  saa  var  det  Hellig- 
dag, det  var  Valgdag,  og  saa  kunde  de  ikke  køre  til 
Byen,  saa  kom  vores  Far  hjem  samme  Aften  med  en 
halv  Vogn  fuld  af  Kød ;  de  havde  slagtet  derovre  den 
Dag.  Der  var  2  Oksehoveder,  8  Ben,  Tunger,  Hjer- 
ter, Haler,  2  store  Levere  og  bægge  Kallun,  saa  hav- 
de jeg  Arbejde  en  hel  Uge  med  at  skolde,  skrabe  og 
lave  Pølser.  Alt  det  havde  vores  Far  faaet  for  at  hjæl- 
pe Mackenzie  den  Dag.  Den  næste  Dag  kørte  vor  Far 

derover  igen  og  var  derovre  en  hel  Uge,  kom  saa 
hjem  med  Varerne  (fra  Byen),  som  bestod  af  15 
Pd.  Sukker,  2  Pd.  Kaffe,  2  Pd.  The,  20  Pund 
Sirup,  6  Pd.  Løg,  en  Bøtte  Spegesild,  20  Pd. 
Havregryn,  100  Pd.  Flormel,  Gær,  Bagepulver, 
Sennop,  Karlsbadersalt  (der  med  hjemlige  Min- 
delser skrives  Karlsbergsalt),  Uldgarn  til  en  Trøje, 
som  jeg  strikker  til  vor  Far,  2  Sække  Foder  til  Gri- 
sene, Tobak  og  Skraa  til  sig  selv.  Æbler  og  Bolsjer 
til  sine  smaa  Børn  og  mig,  100  Pd.  Oksekød,  saa  vi 
kan  nu  hjælpe  os  en  Tid.  Kære  Moder,  nu  i  Dag,  den 
3.  December,  er  vor  Fader  oppe  og  ude  at  strigle  sine 
Heste  for  første  Gang  i  3  Uger.  Far  havde  lige  bar- 
beret sig  og  friseret  sig  saa  fint,  saa  kom  vi  op  og 
nappes  om  Barberkysset,  Sigrid  var  den  første,  som 
fik  det,  saa  Marinus,  saa  Karen,  saa  mig.  Det  var  saa- 
dan  et  lille  Slagsmaal  med  os.  Marinus  er  en  rigtig 
Far-Dreng,  han  er  saa  glad  for  Far.  —  Nu  kom  Far 
vrælende  ind,  fordi  han  fryser,  og  nu  er  det  Marinus' 
Tur  til  at  rulle  Hænderne  paa  Far.  Du  skulde  bare 
se,  kære  Mor,  hvor  det  ser  morsomt  ud  paa  dem 
begge  to,  Marinus  kalder  Far  for  sin  Tulle,  og  Far 
kalder  Marinus  for  Mor". 

Den  ældste,  Haarige  Datter,  Marie,  har  først  ijent 
hos  Postmesteren  i  den  nærmeste  lille  By,  men  blev 
syg,  maatte  tage  hjem  og  er  nu,  efter  at  være  bleven 
rask,  kommen  til  Farmeren  med  den  danske  Kone, 
„de  var  alle  kørende  her  hos  os  for  fjorten  Dage  si- 
den, og  de  var  godt  fornøjet  med  hende,  og  hun  var 
glad  for  at  være  der". 

Paa  Julekortet  til  Moderen  med  „Wishes"  og 
„Christmas  Joys"  i  Guldbogstaver  paa  grøn  Bund  og 

forgyldt  indrammet,  har  Hans  selv  fortsat  Hustruens 
Hilsen  med : 

„Min  kære  elskede  Moder! 

Jeg  vil  ønske  dig  en  glædelig  Jul,  en  godt  Nytaar, 
en  god  Helse  og  Du  maa  leve  længe  her  paa  Jorden, 
saa  vi  kan  tale  sammen  endnu  en  Gang,  naar  den  Tid 
kommer,  at  vi  forlader  det  fjerne  Vesten  og  drager 
hjem  til  Dig,  min  kære  Moder. 

Din  Søn  Hans". 

—  Brevene  fra  de  paafølgende  Aar,  1909  og  1910 
indtil  d.  6.  Oktober,  da  Samlingen  slutter,  viser, 
hvorledes  den  danske  Nybyggerfamilje,  glad  og  til- 
freds, arbejder  sig  langsomt  fremad  under  mere  eller 
mindre  besværlige  Forhold ;  de  vidner  alle  om  den 
intelligente  Brevskriverindes  naturlige  Lethed  ved  at 
udtrykke  sig  og  godtgør  den  Interesse,  hvormed  de 
udvandrede  stadig  omfatter  Forholdene  hjemme. 

I  Brev  af  5.  Januar  1909  takker  Jensine  „Kære 
Moder  og  Bedstemoder"  for  alle  de  Breve  og  Aviser, 
Kort,  Billeder  og  en  Sprællemand,  som  de  har  mod- 
taget „i  Ugen  eller  Jul  og  Nytaar". 

Det  er  i  Aviserne  „Alberti"  og  „Polakkerne"  (Bu- 
lottis  Bande,  som  morderisk  overfaldt  Proprietær 
Bech  paa  Højbjerggaard),  der  som  jævnstillede  Em- 
ner særlig  har  beskæftiget  Familjen :  „Det  er  dog  en 
forfærdelig  Relighed  med  baade  Bedrageri  og  Mord 
derhjemme  i  det  kære  lille  Danmark,  det  er  jo  blevet 
til  et  helt  Amerika".  Men  hun  fortsætter,  øjensynlig 
paa  Grundlag  af  Mandens  Udsagn  og  med  samme 
Syn  som  han  paa  Straf  og  Virkningen  af  Straf:  „Der 
er  kun  den  store  Forskel,  at  Straffen  for  alt  saadan 

er  meget  strengere  herovre.  Her  er  det  Tugthuset  for 
Livstid,  eller  ogsaa  bliver  saadanne  Mennesker 
hængt,  saa  her  sker  ikke  saadan  noget  nu  saa  tit".  Fra 
tidligere  Dage  har  hun  hørt  andet  fortælle :  „For  en 
20  a  30  Aar  siden,  da  maatte  enhver  vist  have  et 
Stykke  Vaaben  hos  sig,  da  var  Indianerne  ikke  saa 
siviliserede,  som  de  er  nu.  Her  paa  denne  Side  af 
Riveren  er  kun  Halvindianere,  det  er  blandede  med 
Folk  fra  alle  Verdens  Kanter;  men  paa  den  anden 
Side  Riveren  er  en  lille  By  med  indfødte  India- 
nere". 

Arbejdet  og  Livet  i  Kanadas  meget  haarde  Vinter 
er  Genstand  for  udførlige  Skildringer  :  „Inde  ved  Prin- 
ce Albert  gaar  en  lille  Færge  over  Riveren  til  den 
anden  Side,  og  nu,  det  er  Vinter,  kan  Folk  baade 
køre  og  ride  over  Riveren.  Det  er  jo  ogsaa  en  stor 
Flod,  men  den  er  dog  bundfrosset  og  kan  bære  alt 
oppe.  Vi  skulde  ogsaa  en  Tur  over  paa  den  anden 
Side  af  Riveren,  men  det  bliver  nok  ikke  før  til  Som- 
mer, det  er  altfor  koldt  at  køre  saa  langt,  vi  har  me- 
get haard  Frost  i  disse  Dage,  det  fryser  mellem  40  og 
50  Grader.  Vi  har  ogsaa  haft  Snevejr,  vi  har  været 
ude  at  køre  i  Kane  flere  Gange,  Hestene  gaar  i  Sne, 
somme  Steder  lige  til  Bugen,  somme  Steder  synker 
de  i  lige  op  til  Halsen.  Det  er  ikke  som  hjemme  i 
Danmark,  Vejene  bliver  kastede,  nej,  her  maa  de  kø- 
rende lave  Vej  med  Hestene  og  med  Kanen  alene ;  er 
Sporet  føjet  til,  maa  der  laves  et  nyt,  saa  Du  kan  tro, 
de«,  er  tungt  for  Hestene  her;  somme  har  tre  og  fire 
Heste  for,  naar  de  har  Læs  paa,  enten  det  er  Bræn- 
de eller  Hø,  de  har  paa ;  det  er  næsten  ikke  til  at  finde 
Sporet.  Vores  Far  og  jeg  var  kørende  en  6  Mil  her 

fra  vores  Hjem,  Hans  havde  paataget  sig  at  gøre  en 
Skole  i  Stand,  den  skulde  kalkes  indvendig,  og  saa 
skulde  der  gøres  rent,  det  skulde  Hans  have  10  Dol- 
lar for.  Vi  gjorde  den  i  Stand  paa  to  halve  Dage,  Du 
kan  tro,  det  kneb  med  at  faa  Vand,  vi  maatte  smelte 
Sne  til  Vand,  men  der  var  godt  med  Brænde.  Det  var 
ogsaa  et  Hus  som  vores,  bygget  af  Træstammer,  med 
en  Stue  med  en  Kakkelovn  midt  paa  Gulvet.  Der  er 
kun  10  Minutters  Gang  til  den  nærmeste  Farmer, 
de  hedder  Jamesons,  dér  var  Børnene  henne,  da  vi 
var  ude  den  Dag,  det  er  flinke  Folk.  De  smaa  leger 
saa  tit  med  de  Børn,  der  er  tre  Piger  og  to  Drenge 
fra  15  til  to  Aar,  og  de  er  rare  Børn.  Manden  dér 
er  en  halv  Indianer,  det  vil  sige,  som  hvis  en  Sven- 
sker og  Dansker  er  gift,  hans  Far  var  en  Englænder 
cg  hans  Mor  var  Indianerkvinde". 

Postmesteren  i  deres  nærmeste  Poststation  har  mi- 
stet en  lille  Dreng  paa  3  Aar,  som  Forældrene  ufor- 
sigtigt havde  taget  med  paa  Køretur  til  Prince  Albert 
1  den  voldsomme  Kulde,  og  „Ugen  efter  Nytaar  var 
det  den  koldeste  Dag,  det  har  ikke  været  saa  koldt 
her  de  sidste  6  Aar,  der  er  tre  Indianere  frosset  ihjel 
inde  ved  Prince  Albert,  den  ene  frøs  ihjel  paa  en  Slæ- 
de, han  var  kørende  med  et  Par  Okser  til  Byen,  og 
der  er  kun  to  og  en  halv  Mil  til,  over  Riveren.  Du 
kan  ogsaa  tro,  kære  Moder,  at  Hans,  han  frøs,  da 
lian  kom  til  Byen,  han  havde  dog  tre  Uldtrøjer,  en 
ulden  Skjorte  og  tre  Par  Underbenklæder,  et  Par 
Yderbukser,  en  tyk  Pelstrøje,  men  han  var  saa  for- 
nuftig at  købe  sig  en  stor  Pelskappe,  som  gaar  lige 
ned  til  Fødderne,  og  tre  Par  Strømper  og  et  Par 
.Skindstøvler.  Ja  kære  Moder,   saa  meget  Tøj   maa 

man  have  paa  herovre,  men  det  fryser  ogsaa  omtrent 
60  Grader  eller  60  Belov  (o:  below  =  under,  under 
Frysepunktet)  jeg  var  med  hos  Mackenzies  efter  Straa, 
da  havde  jeg  to  Par  Strømper  i  Støvlerne  og  uden  paa 
Støvlerne  to  Par  af  Hanses  Strømper  og  ovenpaa  dem 
et  Par  Sutter,  jeg  har  lavet  af  Ulveskind,  paa  Hove- 
det havde  jeg  Hue  og  to  Tørklæder,  min  store  Frak- 
ke og  Hanses  store  Skindkappe,  tre  Par  Vanter ;  men 
jeg  var  ogsaa  saa  varm,  saa  jeg  helt  svedte.  Og  saa- 
dan  maa  vi  pakke  Børnene  ind,  Kaaber  og  Tæpper 
paa  Hænder  og  Fødder,  naar  de  skal  med  ud  at  køre, 
og  saa  køre  vi  kun  ud  med  dem,  naar  det  er  Solskin, 
men  det  kan  hurtig  forandre  sig  Vejret  her,  det  kan 
baade  storme  og  sne,  inden  vi  kører  hjem  igen,  vi  har 
Sne  og  Frost  hele  Vinteren,  det  regner  kun  om  Som- 
meren, og  saa  kan  det  regne  to  eller  tre  Dage  i  Træk, 
og  saa  er  det  fint  Vejr  længe".  Under  Turen  d.  18. 
Januar  over  til  Mackenzies  var  Vejen  „helt  røget  til, 
vi  var  ved  at  vælte  flere  Gange,  men  det  gik  dog,  vi 
kom  ogsaa  godt  hjem  med  Halm.en,  jeg  sad  paa  Læs- 
set cg  kørte  Hestene,  medens  Hans  gik  det  meste  af 
Vejen.  Klokken  var  9  om  Morgenen,  da  vi  kørte 
hjemmefra,  og  vi  kom  ikke  hjem,  før  Klokken  gik  til 
8te  om  Aftenen,  jeg  hjalp  til  med  at  læsse  Halm,  og 
saa  skulde  vi  have  lidt  Varme,  inden  vi  kørte  hjem.  I 
den  Tid  var  Karen,  Sigrid  og  Marinus  alene  hjemme, 
men  de  er  jo  vant  til  at  være  ene,  og  de  finder  dem 
godt  i  at  være  her,  de  er  ikke  bange,  de  er  saa  fortro- 
lige med  alt,  de  havde  god  Varme  og  tændt  Lys,  da 
vi  kom  hjem !" 

Men  under  al  den  Kulde  og  Besvær,  og  medens 
Manden  for  sit  Arbejdes  Skyld  ofte  maa  være  borte 

fra  Hjemmet  ogsaa  om  Nætterne  „har  vi  det  godt,  vi 
kan  putte  os  ved  en  god  Kakkelovn,  og  Brændsel  har 
vi  nok  af,  saa  Du  maa  sige  til  Lise,  kære  Bedste,  at 
hun  kan  godt  komme  og  hente  en  Byrde  Brænde  el- 
ler to  her".  Og  Juleaften  har  Familjen  fejret  i  sit  nye 
Hjem  paa  gammel  dansk  Maner :  „Vi  havde  Juletræ, 
der  var  Valnødder,  Mandler,  Rosiner,  Appelsiner, 
Bolsjer  paa  Træet,  og  vi  havde  Oksesteg,  brunede 
Kartofler  og  Pickles,  Syltetøj  og  Kaffe  og  Kager  bag- 
efter. Marinus  fik  en  Billedbog  af  sin  Far  med  Blyan- 
ter, kulørte,  han  kan  tegne  i.  Vi  fik  ogsaa  en  Sæk 
Hvidkaal,  en  Sæk  Turnipser,  Løg  og  Gulerødder  fra 
Skolen".  — 

Familjens  hele  indre  Økonomi  belyses  fortræffeligt 
i  et  Brev  af  22.  Marts  1909.  Den  5.  Marts  har  Mand 
og  Kone  været  til  Bys,  Salget  af  Træ  er  færdigt  for  i 
Vinter,  og  nu  skal  der  købes  ind  for  et  halvt  Aar.  Det 
bliver  et  svært  Læs  paa  Slæden,  „vi  havde  8  Sække 
Flormel,  hver  Sæk  vejer  100  Pund,  100  Pund  Hvede- 
klid, 150  Pund  Oksekød,  100  Pund  stødt  Melis,  20 
Pund  Fedt,  omtrent  for  14  Dollars  Urtekræmmer- 
varer,  en  ny  Økse,  nyt  Korset  til  Marie  og  mig,  nye 
Støvler  til  Sigrid,  til  vores  Far.  I  det  hele  har  vi  købt 
ind  for  275  Kr.  i  danske  Penge.  Jeg  skriver  Priserne 
paa  de  vigtigste  Varer,  saa  kan  Du  se,  det  er  ikke 
saa  meget  dyrere  end  hjemme. 

Skraatobak  og  Røgtobak  4 — 5  Kr. 

Sæbe  Pd.  8  Cent  eller  27  Øre  dansk. 

Soda    Pd.  5  Cent    —     18     -        — 

KafPe  pr.  Pd.  25—40  Cent  eller  1   Kr.  —  1   Kr.  75  Øre. 

Sukker  —  Pd.  7  Cent  eller  25  Øre. 

Flormel  Pd.  2^2  Cent  —  10  Kr.  en  Sæk. 

The  pr.  Pd.  40  Cent     —  1,50  Øre. 

Fedt     -     20  Cent         —      70  Øre. 

Rosiner    I2V2  Cent       —     45  Øre. 

Svedsker  12\'2  Cent      —     45  Øre. 

Grvn  12* '2  Cent  —     45  Øre. 

Smør    40  Cent  —  1,50  Øre, 

Og  et  Dusin  (Lakune,  vistnok  Æg)  50  Cent  eller  2  Kr. 
Vinter,  om  Sommeren  kun  50  Øre.  Om  Sommeren  kun  50 
Øre  for  Pd.  af  Smør. 

Kartofler  er  det  dyreste  af  alt,  bare  vi  havde  rigtig 
mange!  Kartofler  vil  i  Aar  blive  meget  dyre,  de  vil 
komme  til  at  koste  for  en  Bussel  (Bushel)  IV2  Dol- 
lar, cirka  40  Kroner  Tønden,  en  Bussel  er  lidt  mere 
end  en  Skæppe.  Vi  har  to  Skæpper  tilbage  i  vor  Kæl- 
der, dem  tør  vi  ikke  spise  flere  af. 

Havren  30  Cent  1   Bussel  —  8  Kr.  Tønden. 

Spegesild  3'  2  Cent  eller  10—11   Øre  Stk. 

Løg  Pd.  5  Cent  eller  18  Øre. 

Uldgarn  Pd.  1   Dolar  20  Cent  —  eller  4  Kr.  40  Øre  Pd. 

Børnefodtøj   1   Dollar  60,  cirka  5—6  Kr. 

Voksnefodtøj  2—5  Dollar. 

og  en  Doflar  er  3  Kr.  74  Øre.  Vi  har  ikke  spist  Kar- 
tofler siden  Nytaar,  vi  har  kogt  Turnipser  i  Stedet; 
de  ligner  Kaalrabi,  men  de  smager  godt,  naar  de  er 
stuvede,  og  ellers  maa  vi  spise  Brød  til,  vi  spiser  for 
det  meste  Baniksbrød  (?),  det  er  Mel,  Mælk  eller 
Vand,  lidt  Bagepulver  og  lidt  Salt,  ruller  det  ud  fladt, 
prikker  det  med  en  Gaffel;  det  kan  Karen  bage.  Vi 
har  ikke  haft  Mælk  eller  Smør  siden  Nytaar,  men  nu 
en  af  Dagene  tænker  jeg,  vores  Ko  skal  kælve,  og  næ- 
ste Maaned  har  vi  en  Kvie,  som  skal  kælve,  og  mine 
Høns  lægger  nu  3 — 4  Æg  pr.  Dag,  vi  har  7  Høns, 
en  Hane;  siden  Midten  af  Februar  har  jeg  samlet  66 

Æg,  det  er  mine  Penge  for  Smør,  Æg,  og  Mælken 
faar  Kalvene  og  ellers  hvad  vi  kan  bruge  selv.  Sik- 
ken jeg  skal  lave  Smør!  Til  Sommer  faar  jeg  en  Ko 
til,  saa  har  vi  tre  Malkekøer ;  her  er  en  Farmer,  som 
rejser  ind  og  skal  arbejde  paa  Banen  ved  Prince  Al- 
bert, han  har  haft  saadan  et  Uheld  med  sig  i  Vinter, 
3  Heste  er  døde  for  ham,  og  saa  har  han  en  Ko,  som 
ogsaa  skal  kælve.  Den  faar  vi  her  over  til  os,  og  jeg 
faar  bruge  al  Mælken ;  han  ser  ingen  anden  Udvej  for 
sig  end  tage  ud  paa  Arbejde  men  kommer  her  tilbage 
til  næste  Vinter." 

Samme  Skrivelse  tegner  et  lille  Billede  af  en  nød- 
tvungen Hviledags  Forløb: 

„Det  er  et  saadan  dejligt  Solskin  i  Formiddag,  jeg 
har  lagt  vore  Sengeklæder  ud  og  sole  til  hen  paa  Ef- 
termiddagen, alle  vore  Køer  og  bægge  vore  Heste  stod 
tøjret  ude  ved  Høstakken,  det  var  saa  blødt  at  (det) 
ikke  var  til  at  arbejde  ude  i  Skoven.  Vi  spiste  til  Mid- 
dag, som  bestod  af  Bøf  og  The,  Brød,  Sirup  og  lagde 
vores  Far  sig  til  at  sove  Middagslur.  Medens  han  sov, 
blev  det  saa  graat  i  Luften,  og  en  halv  Time  efter  blev 
det  Snevejr  hele  Eftermiddagen,  vi  fik  travlt  med  at 
tage  Sengeklæderne  ind  og  Køer  og  Heste  i  Stald  og 
Høns  i  Hus.  Nu  er  det  Aften,  Snevejret  er  holdt  op, 
vi  skal  til  at  fodre  og  vande  Kreaturerne,  og  saa  skal 
vi  spise  til  Aften  og  saa  gaa  til  Bæt  (det  er  i  Seng)". 

Mange  Gange  kommer  i  Brevene  levende  Interesse 
og  Sympati  for  Dyr  til  Orde :  „Det  er  et  rask  Liv,  kan 
Du  tro,  kære  Bedste",  skriver  Jensine  d.  21.  April 
1908,  „saadan  at  omgaas  med  Dyrene  og  med  Smaa- 
kreatuerne,  de  kender  mig  og  min  Stemme,  baade 
Køer  og  Heste  og  Grisene,  Høns  og  Hund  og  Kat- 

tene".  Og  det  hedder  andet  Steds:  „Kære  Moder,  Du 
kan  tro,  det  er  morsomt  saadan  at  køre  og  rine,  de 
Heste  ere  gode  Dyr,  men  man  maa  holde  fast,  naar 
man  køre  dem,  de  kan  lide  og  springe,  men  de  hver- 
ken bider  eller  sparker"  eller  f.  Eks.  i  Brevet  af  22. 
Marts :  „vi  har  ogsaa  faaet  lukket  begge  vore  Grise 
ud,  de  har  staaet  indespærret  i  lukket  Hus  hele  Vinte- 
ren, vi  har  lavet  Stakit  rundt  om  Halmstakken.  Det 
kan  nok  være,  de  blev  glade,  da  de  mærkede,  de  var 
i  det  fri  saadan  omtrent.  De  var  saa  bitte  smaa  i  Ef- 
teraaret,  nu  er  de  blevet  saa  store,  men  de  har  ogsaa 
faaet  kogt  Hvede  hele  Vinteren,  og  Hønsene  har  faaet 
de?  samme,  de  har  faaet  varm  Kærne  hele  Vinteren, 
og  alligevel  har  vi  mistet  to,  og  te  gaar  foruden  Fød- 
der, de  gaar  kun  paa  et  Par  Stumper,  deres  Fod  er 
frosset  af  midt  op  paa  Benet,  saa  tørrer  det  ind,  som 
er  frosset,  og  saa  falder  det  af.  De  er  saa  tamme,  de 
Høns,  den  ene  gaar  med  Klud  om  sine  Stumper,  for 
den  blødte  saa(dan),  da  Foden  faldt  af.  Den  har  vi 
endnu  paa  Loftet,  de  gaar  omkring  os,  som  det  var 
Kat  eller  Hund,  saa  kælne  ere  de  Høns,  derfor  kan  vi 
ikke  nænne  at  hugge  Hovedet  af  dem." 

At  Fru  Jensine  inden  Dørs  —  foruden  med  Hus- 
førelsen —  ogsaa  har  nok  at  gøre  og  trøstig  tager  fat, 
selv  om  hun  ikke  altid  er  veltilpas,  fremgaar,  f.  Eks., 
af  et  Brev  af  1  Februar  1910:  „Jeg  har  haft  saa  travlt 
i  den  senere  Tid  med  at  sy,  jeg  er  ifærd  med  at  sy 
Linned  til  Børnene  og  vores  Far  og  mig  selv,  og  det 
skal  jo  gaa  rask,  for  jeg  maa  sy  i  Hænderne.  Jeg  tæn- 
ker, jeg  nok  en  Gang  vil  faa  en  Symaskine,  jeg  er  nu 
foreløbig  blevet  lovet  en  Vaskemaskine,  for  jeg  kan 
næsten  ikke  taale  at  vaske  paa  Brædt;  min  højre 

Arm,  Du  jo  véd,  jeg  kom  til  Fortræd  med,  har  jeg  som- 
metider Smerter  i  fra  Skulderen  og  ned  efter  til  Haan- 
den.  Da  jeg  vaskede  til  Jul,  havde  jeg  saa  ondt  i  den, 
at  jeg  ikke  kunde  løfte  den,  jeg  kunde  ikke  klæde  mig 
paa  selv,  m.en  Sigrid  hjalp  mig,  og  vores  Far  gned  mig 
godt  med  noget,  vi  kalder  Painkilder  eller  Pain  Expiller, 
(Painkiller,  Painexpeller),  og  det  hjalp;  jeg  har  nu 
ikke  mere  ondt  i  den,  det  rykker  sommetider  lidt,  det 
er  gerne,  naar  vi  faar  Storm  eller  Sne,  saa  det  er  lige- 
som et  Barometer  .  . .  ." 

Og  hun  og  Familjen  er  glade  for  Arbejdet,  saa  „be- 
høver vi  ikke  at  kede  os"  og,  som  det  hedder  i  et 
Brev  af  14.  November  1909  „jeg  forstaar  ikke,  hvor 
Tiden  bliver  af  her,  den  ene  Dag  gaar  efter  den  an- 
den, den  ene  Uge  efter  den  anden,  somme  Tider  ved 
vi  ikke,  om  det  er  Lørdag  eller  Søndag;  nu  maa  Du 
ikke  le  af  mig,  men  en  Dag  kørte  vi  efter  Halm,  og 
da  vi  kom  paa  Halvvejen,  kom  vi  til  at  tale  med  en 
Mand,  og  saa  var  det  Søndag.  Vi  maatte  saa  vende 
om  cg  køre  hjem,  vi  holdt  saa  to  Søndage,  for  vi  hav- 
de holdt  Søndag  om  Lørdagen.  Det  var  kedeligt,  for 
vi  mistet  en  Dag  i  vort  Arbejde.  Nu  sætter  vi  Mærke 
ved  Dagene  paa  Kaienderet."  Den  Fjernhed  fra  Ver- 
den, som  aabenbarer  sig  i  et  saadant  lille  Træk,  skaf- 
fer sig  ogsaa  Udtryk  i  den  Forklaring,  hun  giver  Svi- 
germoderen paa  „hvorfor  der  er  et  stort  og  et  lille 
Vindu  i  vort  Hus.  Det  andet  store  Vindu  sidder 
i  Gavlen  mod  Vest,  fordi  jeg  bedre  kan  se  hen  af 
Skovvejen,  naar  nogen  kom  kørende  forbi.  Det  kan 
ske  en  enkelt  Gang,  at  en  kommer  kørende  her  forbi. 
Jeg  har  et  lille  Bord  staaende  derved,  hvor  jeg  sidder 
og  skriver,  syer  eller  strikker,  naar  jeg  har  Tid 
dertil". 

Familjens  Trang  til  at  se  og  selskabeligt  omgaas 
Mennesker  bliver  dog  langt  fra  helt  utilfredsstillet. 

Jensine  har  jo  allerede  skrevet  om  Besøg  hos  Nabo- 
Farmeren  med  den  danske  Kone,  og  pr.  21  April 
1909  kan  hun  —  i  et  Sprog,  der  er  kendelig  paavirket 
af  det  Engelske  —  berette,  at  „her  er  kommen  en 
dansk  Familje  her  over  til,  deres  Homested  (home- 
stead)  ligger  V2  Mil  fra  os,  de  er  kommen  inde  fra 
Stæderne  (o:  the  states,  united  states),  de  har  væ- 
ret her  i  Amerika  i  20  Aar.  Og  Konen  er  en  Søster  til 
Missis  Keith  (Jensines  danskfødte  Nabokone),  de  har 
5  Børn,  som  alle  taler  dansk,  men  de  taler  vist  bedre 
Engelsk,  Børnene  har  jo  gaaet  i  Englis  Skole.  Faren 
og  Moren  er  fra  Jylland,  saa  de  taler  saa  jysk,  at  det 
er  snart  lige  saa  vanskelig  at  forstaa  som  det  en- 
gelske". 

Jensine  er  glad  for,  at  .,der  kommer  nogle  Danske 
herop",  skriver  om  en  Familje  hjemme,  som  hun  tæn- 
ker ogsaa  vil  komme  „og  hvad  det  angaar  med  Ko- 
nen, saa  kommer  vi  nok  ud  af  det;  skal  hun  være 
Farmerkone,  saa  (maa)  hun  nok  selv  tage  Del  i  alt 
ligesom  alle  andre"  under  det  „raske  Liv",  som  hun 
for  Resten  benævner  det.  Haabet  om  at  faa  en 
Broder  af  sig  derover,  til  hans  eget  og  andres  Bedste, 
holder  hun  stadig  fast  ved,  og  hun  spørger  ivrigt  efter 
en  Kones  Søn  hjemme  fra,  som  hun  véd  er  i  Ame- 
rika: „Se,  om  Du  ikke  kunde  faa  hans  Adresse  af 
Madam  Hansen,  men  nøjagtig.  Jeg  vilde  skrive  til 
ham ;  det  kunde  jo  være  med  Tiden,  at  vi  kunde  faa 
ham  til  at  rejse  her  op  til  denne  Egn,  hvor  vi  er,  at 
her  kunde  blive  nogle  flere  hvide  Folk  her.  Dem  er 
her  for  lidt  af.  De  Halv-Indianere,  her  er,  er  nogle 

ligegyldige  Mennesker,  de  sørger  ikke  for  den  Dag  i 
Morgen", 

Ligegyldighed  og  Mangel  paa  Fremsyn  kan  man 
ikke  bebrejde  Fru  Jensine.  Hun  er  virksom  og  fuld 
af  Interesser  ud  over  Øjeblikket. 

At  Familjen  materielt  lever  godt,  betoner  hun  hyp- 
pigt, sikkert  ikke  mindst,  fordi  baade  hun  selv  og  de, 
hvem  hendes  Breve  er  beregnede  paa,  har  kendt  til 
lige  det  modsatte.  Der  er  oprigtig  Glæde  i  den  Maade, 
hvorpaa  hun  taler  om  det  lune  Bjælkehus  —  der  til- 
med er  klinet  og  tættet  af  hende  selv  —  med  den  gode 
Stuevarme,  eller,  naar  hun,  efter  Omtale  af  hendes 
Mands  haarde  Arbejde,  fortsætter:  „Men  vi  lever 
godt,  vi  spiser  meget  Oksekød,  vi  har  paa  nogle  Maa- 
neder  spist  ^U  Ko,  som  vi  har  købt.  Den  staar  paa 
Steg  og  Bøf  og  Suppe  skiftevis,  hver  Dag.  Du  kan 
tro,  vi  har  alle  en  god  Appetit,  vi  spiser  mere  her  end 
hjemme  i  Danmark,  det  er  det  haarde  og  kolde  Klima, 
saa  Du  kan  tro,  vi  fortryder  ikke,  vi  kom  over  her, 
cg  kommer  vi  nogen  Sinde  til  Danmark,  saa  var  vi  i 
Stand  til  at  tage  tilbage  igen". 

Men  ogsaa  ud  over  det  materielle  er  hendes  Inter- 
esser stadig  levende.  Hun  takker  for  Sendingen  af 
„alle  de  Bøger;  vi  er  meget  glade  for  dem,  enhver 
Smule  dansk  Læsning  er  saa  kærkommen".  I  Brev 
af  10  Januar  1910  er  hun  f.  Eks.  paa  egne  og  Famil- 
jens  Vegne  henrykt  for,  „alle  Aviser  fra  dig  og  Jule- 
billeder  ...  vi  er  saa  glade  for  alle  de  Nyheder,  Du 
bringer  os,  vi  kan  saadan  følge  med  der  hjemme. 
Kære  Moder,  Du  maa  endelig  passe  godt  paa  alle 
Aviser  angaaende  Prinsesse  Maries  Død  og  Begra- 
velse, det  var  en  stor  Sorg  for  alle  de  smaa  fattige 

Børn  og  Mennesker.  Hun  gjorde  meget  godt  for  fat- 
tige, og  meget  godt  er  gaaet  bort  med  hende".  Og 
trods  sin  Travlhed  følger  hun  med  ikke  blot  i  Familie- 
forholdene men  i  mange  andre  lokale  Ting  hjemme; 
tværs  over  Adanterhavet  sender  hun  Svigermoderen 
gode  Raad  mod  Hoste,  paa  lignende  Maade,  som  den 
gamle  Kone  i  sin  Tid  efter  Sønnens  Ønske  maatte 
sende  ham  et  Raad  over  mod  Kløe;  hun  glæder  sig 
over  Beretningerne  om  den  „gemydige"  Valgdag 
hjemme,  hvor  Svigermoderen  kunde  være  kommet 
„ud  og  køre  i  Automobil"  men  dog  undlod  at  tage 
imod  Tilbudet,  og  hun  spørger  muntert:  „Hvorledes 
gaar  det  Dig,  kære  Moder,  med  det  nye  System  der 
hjemme,  jeg  mener  med  det  nye  Maal  og  Vægt.  Kan 
Du  finde  ud  af  det?  Det  er  vel  ikke  saa  let  for  dig". 
—  Lutter  Behageligheder  er  det  dog  ikke,  der  inde- 
holdes i  Brevene  hjemme  fra.  Den  danske  Sladder 
har  ikke  ladet  sig  skræmme  af  Atlanterhavet.  Men 
Fru  Jensine  tager  tappert  imod  den.  Hun  skriver  i 
Anledning  af  et  Brev,  som  en  af  Mandens  kvindelige 
Slægtninge,  Emilie,  har  sendt  ham:  „Det  nytter  ikke, 
hun  kommer  med  al  den  Ramsen  op,  hun  kan  ikke 
sætte  nogen  Ufred  i  vort  Hjem  her  ovre,  dertil  er  vi 
for  glade  for  hinanden,  og  din  kære  Søn  tror  kun  lidt, 
hvad  hun  siger,  den  Trold  ..."  Vedkommende  Da- 
me betegnes  energisk  som  fuld  af  „Begærlighed  og 
Nærighed  og  ærekær  for  hvad  hun  endelig  gør",  hun 
er  en  „Sladre-Sidse",  og  Jensine  spotter  over,  at 
Emilie  taler  om,  at  hun  har  skrevet  sin  Sladder  til 
Hans  „af  et  godt  Hjerte"  og  fordi  hun  følte  det  som 
sin  Pligt  overfor  ham  og  hans  Søskende  og  overfor 
de  fremmede,  der  havde  hjulpet  Familjen  over,  men 

„det  maa  hun  ikke  sige,  for  det  er  Løgn".  Og  naar 
Fru  Emilie,  „inden  vi  kom  her"  har  skrevet  til  Hans 
kompromitterende  Ting  om  Fru  Jensines  Liv  og 
Færden,  saa  kan  den  paa  sin  Mand  sikre  Far- 
merkone nu  triumferende  slutte:  „..det  slog  hende 
nok,  da  hun  nu  saa,  vi  skulde  rejse.  Da  jeg  sidst  talte 
med  hende,  sagde  hun :  Bare  I  maa  leve  godt  sam- 
men! —  Ja,  hun  er  sød.  men  hun  véd  ikke  af  det. 
Hvem  holdt  ved  hende,  medens  hun  skrev  det  Brev 
til  os?  Jeg  tænker,  hun  var  syg  flere  Dage  før  eller 
efter,  inden  hun  fik  Luft.  Men  hun  skal  nok  faa  Svar" 
—  hvad  man  ikke  tør  tvivle  om,  at  Emilie  ogsaa  har 
faaet ;  foreløbig  bliver  hendes  Brev  sendt  tilbage  til 
hende. 

Og  som  Nybyggerfolkene  ude  i  deres  Skove  ikke 
lader  sig  gaa  paa  af  de  Ubehageligheder,  der  kan  mø- 
de dem  hjemme  fra,  saaledes  forsømmer  de  ingen- 
lunde at  fornøje  sig  selskabeligt,  naar  Lejlighed  bydes. 

Den  14.  November  1909  fortæller  Jensine,  hvor- 
ledes Familjen  har  „været  til  Dans"  hos  den  nye 
danske  Farmer,  Jensen,  og  hos  Familjen  Jameson. 
Danskeren  „gav  Kl.  12  Nat  en  fin  Diner  med  Steg, 
Kartofler,  alle  Slags  Kager,  Pej  og  The".  Hos  Jame- 
sons  „fik  vi  kun  Kager,  Pej  og  The.  Der  er  ellers 
ikke  meget  ved  deres  Dans  her,  de  løber  rundt  imel- 
lem hinanden,  de  danser  et  og  det  samme  hele  Tiden 
efter  et  Par  Violiner,  som  Folk  selv  bringer  med  sig". 
Men  at  Danseselskaberne  ikke  desto  mindre  glæder 
sig  ved  energisk  Tilslutning  ses  af,  at  „der  var  Koner 
med  smaa  spæde  Børn".  En  anden  Gang  forhindrede 
Jensines  Ildebefindende,  at  Familjen  kom  med  til  en 
Basar  med  Bal,  „vi  havde  lavet  en  saadan  fin  Blom- 

sterkurv,  en  saadan  kaldes  Basket,  det  er  kun  de 
Girl,  som  bringer  en  saadan  med,  fuld  af  Kager  eller 
Smørrebrød  (Girl  er  det  samme  som  Pige)  og  den 
køber  saa  de  Bøj  (det  er  det  samme  som  Dreng  eller 
ung  Mand)  .  . .  men  til  Sommer  skal  vi  med  til  Pik- 
nik (eller  Skovtur,  som  det  hedder  paa  Dænis,  eller 
Dansk),  kære  Bedste".  Og  i  en  Skrivelse,  der  er  slut- 
tet d.  13.  April  1910  kan  Jensine  melde,  ikke  blot,  at 
hun  er  kommen  sig  af  et  Anfald  af  Nyrebetændelse 
„spiser  godt  og  sover  godt  om  Natten  og  kan  passe 
mine  Ting  igen",  men  tillige  at  „vi  har  lovet  alle  her 
at  give  en  Dans,  og  saa  vil  jeg  nok  have  mig  en  lille 
Svingom  med,  vi  har  jo  ikke  andre  Fornøjelser  her, 
end  hvad  vi  selv  laver  os.  Jeg  og  vor  Far  har  været 
kørende  rundt  hos  alle  de  Farmer,  vi  kunde  finde,  og 
indbudt  dem  til  Dans  den  8.  April  Fredag.  Det  er  nu 
den  8de  April,  vi  var  ved  Stationen  og  modtog  Marie, 
hun  havde  fri  til  Lørdag  Aften,  jeg  og  alle  de  smaa 
kørte  hende  til  Toget.  Jeg  havde  pyntet  Stuen  med  en 
Guirlande  rundt  oppe  ved  Loftet  med  Roser  og  ryd- 
det alt  ud  paa  en  Seng  nær,  hvor  de  smaa  Børn  maat- 
te  sove  i,  som  var  med.  Her  var  et  halvt  hundrede 
ialt.  En  spillede  Violin,  og  vi  dansede  og  morede  os 
til  den  lyse  Dag.  Kl.  12  Nat  gav  jeg  dem  The  og 
Smørrebrød  og  flere  Slags  Kager,  som  Missis  Jame- 
son  Dagen  før  hjalp  mig  med  at  bage". 

—  Da  Familjen,  Sommeren  1908,  tog  over  til  Man- 
den i  Kanada,  var  Børnene  i  en  Alder  fra  15  til  5  Aar. 
Den  yng'-  e  —  tilmed  Sønnen  —  Marinus  er  selvfølge- 
lig Familjens  Kælebarn.  Han  er  knap  5  Aar  ved  An- 
komsten til  Amerika  i  August  1908  og  har  endnu  to 

Aar  efter  ikke  lært  at  skrive.  Men  med  vanlig  Intelli- 
gens skriver  Moderen  for  sin  lille  Søn  og  i  hans  Aand 
til  Bedstemoderen. 

Det  yngste  Pigebarn,  Sigrid,  som  var  godt  9  Aar, 
da  Familjen  udvandrede,  kan  selv  skrive  til  sin  Bed- 
stemoder, det  er  dog  mest  meget  kortfattet  og  bag  paa 
de  andres  Breve,  f.  Eks.  (med  Barnets  egen  Retskriv- 
ning og  Tegnsætning)  :  „Kære  Bedste.  Et  Par  linder 
fra  din  Sigrid  nu  har  en  Farmer  Ko  kællet  ude  i  Sneen 
de  var  Jameson.  Vi  har  været  to  gange  der  oppe  og 
lege  der  oppe  lege  det  kaldes  Plæ  paa  Ænggels,  vi  er 
Raske  aile  sammen  Jeg  er  saa  søvni  saa  jeg  maa  gaa  i 
Seng,  Til  Slut  Hvenliste  hilsner  fra  din  Sigrid".  Nogle 
mere  selvstændige  Skrivelser  af  Sigrid  stammer  fra 
op  imod  Julen  1909  og  fra  1  Marts  1910.  Det  ses,  at 
hun  allerede  i  sit  ellevte  Aar  har  været  borte  fra 
Hjemmet  at  gaa  lidt  til  Haande  hos  andre  Folk  i  Om- 
egnen, men  „nu  er  jeg  kommen  hjem  igen  og  hjælpe 
Mor  igen,  og  Fader  er  i  Skoven  hver  Dag  og  hugger 
saa  meget  Brænde  til  at  sælge  til  Stationen,  og  nu  har 
jeg  faaet  en  god,  ny  Vinterkjole".  løvrigt  er  Barnets 
Tanker  opfyldt  af  den  kommende  Jul.  „de  holder  kun 
en  Juledag  herover,  men  vi  holder  vores  Juleaften.  I 
denne  Uge,  vi  kommer  ind  i,  saa  tror  jeg  nok.  at 
Fader  og  Moder  skal  til  Prince  Albert  og  købe  ind  til 
Julen,  og  jeg  tror  nok,  at  de  køber  noget  godt,  og  saa 
tror  jeg  nok,  at  Marinus  og  jeg  skal  være  oppe  hos 
Jamesons,  indtil  Fader  og  Moder  kommer  tilbage  .  .  ." 
Og  Sigrid  slutter  med  en  Hilsen  til  sine  „Lærere  og 
Lærerinder  derhjemme",  ligesom  hun  senere  beder 
hilset  „mine  Legekamerater  fra  mig  og  sig,  at  det  kan 

godt  være,  at  jeg  kommer  hjem  til  Danmark  om  10 
Aar  og  se  til  dem". 

Det  fremgaar  af  Brevene,  at  Sigrid  i  Kanada  ikke 
nyder  nogen  Skoleundervisning,  kun  synes  hun  i  en 
af  sine  Pladser  at  have  lært  lidt  engelsk  Læsning  og 
Skrivning.  I  hvert  Fald  noget  anderledes  forholder 
det  sig  med  hendes  ældre  Søster,  Karen,  der  i  April 
1910  fyldte  14  Aar,  og  som  hjemme  har  maattet  „læse 
med"  sin  yngre  Søster  og  den  lille  Broder. 

Fra  Karen  foreligger  en  hel  lille  Række  Breve, 
skrevne  af  hende  selv.  Overmaade  barnligt  hedder  det 
i  det  tidlige  Foraar  1909  (med  den  unge  Dames  egen 
Retskrivning  og  Tegnsætning)  : 

„Kære  Bedste.  Jeg  vil  skrive  et  Par  Linier  for  at 
fortælle  dig,  at  jeg  og  Sigrid  har  været  ude  og  ride 
paa  Tyren,  nu  er  det  saa  varmt  at  Kreturet  godt  kan 
staa  ude.  Solen  skinner  saa  Dejlig,  Sneen  er  snart 
smeltet,  og  nu  kan  vi  godt  være  ude  og  lege.  En  Far- 
mer har  mistet  alle  sine  Køer  i  Vinter,  de  har  frosset 
om  Hornene  og  de  har  staaet  i  Stald  Hele  Vinteren.  I 
Dag  den  23  er  Marinus  og  Moder  ovre  hos  en  Far- 
mer paa  Visit,  og  saa  er  Fader  og  Jeg  og  Sigrid  alle 
hjemme,  og  passe  paa  Kreturet,  vi  har  en  Ko  der  skal 
Kælle  en  af  Dagene.  Jameson  har  en  Ko  der  har  Kæl- 
let  ude  i  Sneen.  Drengen  og  Pigen  maatte  gaa  ud  og 
Hændte  den  det  var  næsten  lige  nede  ved  vort  Farm. 
Den  Dag  Fader  og  Moder  var  i  Prins  Albert  købte 
Fader  et  Dukke  Hovedet  til  mig,  og  jeg  har  selv  syet 
Dukkekroppen  da  Fader  og  Moder  var  ovre  med  Ma- 
rie (den  ældste  Søster)  paa  Stationen.  Nu  vil  jeg  slut- 
te mit  Brev  med  mange  søde  Køs  til  Bedste  fra  Ka- 
ren. Hils  Alle  mine  Kusiner.  Skriv  et  Par  Linier  i 

Faders  og  Moders  Brev  søde  Bedste  send  nogle  Paa- 
klædnings  Dukker  F.  Hansen  har  dem  i  sin  Forret- 
ning paa  nogle  Papier." 

Karen  skal,  i  Følge  et  af  hendes  senere  Breve  „ud 
og  hjælpe  en  Købmandsfrue  med  at  sysle  lidt  i  Huset, 
og  saa  skal  jeg  vist  gaa  i  Skole  derovre  det  er  paa  Mac- 
dowall".  Fra  den  omtalte  Plads  i  den  lille  By- 
skriver  hun  nu,  fra  28.  November  til  17.  Marts, 
tre  Breve,  hvoraf  det  fremgaar,  at  hun  tjener  hos 
en  „Købmand  ved  Stationen  .  ,  .  der  er  to  Børn, 
en  Pige  og  en  Dreng,  det  er  søde  Børn,  jeg  spiser 
mange  Æbler,  og  i  Dag  var  jeg  ude  og  køre,  det 
var  fint  Vejr,  jeg  gaar  i  Skole  3  Dage  om  Ugen,  som- 
me Tider  4  Dage."  Skolegangen  ses  i  paafølgende  Fe- 
bruar at  være  bleven  noget  indskrænket  „for  vi  har 
faaet  et  lille  Barn,  en  Pige,  saa  Fruen  er  ikke  saa 
stærk,  saa  der  er  saa  meget  at  bestille,  men  hun  er  saa 
rar,  hun  giver  alt,  hvad  jeg  vil  have,  jeg  gaar  i  Søn- 
dagsskole." Men  i  Marts  hedder  det,  at  Karen  nu  til 
Trods  for,  at  hun  maa  passe  Børnene  og  malke  Hu- 
sets Ko  „gaar  til  Skole  hver  Dag,  og  jeg  kan  tale, 
regne,  skrive  paa  englis". 

Den  ældste  Datter,  Maries,  Skæbne  og  hele  Stand- 
punkt fremgaar  klarest  af  hendes  sidste  Brev  til  Bed- 
stemoderen. 

Marie  var  ved  Ankomsten  til  Kanada  næsten  15 
Aar,  havde  allerede  tjent  hjemme  i  Danmark  og  kom 
straks  ud.  Nu  skriver  hun  d.  30.  Juli  1910  (den  første 
Sats  gengiven  med  hendes  egen  Retskrivning  og  Tegn- 
sætning) :  „Kære  Bedstemor.  Du  skal  have  mange  tak 
for  alle  dine  kære  Breve  som  vi  har  modtaget  jeg  er 
hjemme  for  en  3  Ugers  Ferie  og  skal  tilbage  til  min 

Plads  som  jeg  har  været  i  6  Maaneder  der  er  meget  at 
bestille  men  den  gaar  jo  meget  godt  der  er  altid  saa 
mange  Mennesker  der  og  spise  til  Aften  der  en  gang 
der  var  en  stor  Pianist  og  hans  Frue  der  kom  i  Besøg 
i  Prinse  Albert  og  saa  var  han  oppe  der  vor  jeg  tjener 
og  have  Kaffe  og  kager  gele  med  pisket  Fløde  paa  og 
forskeldige  Lavkager  og  saa  meget  saa  jeg  kan  næsten 
(ikke)  sige  det,  og  saa  var  der  en  bunke  nne  Damer 
og  Herrer,  som  var  der  og  spiste  med,  der  kom  en 
Kone  og  hjalp  mig  med  at  servere  og  vadske  op. 

Og  to  Maaneder  efter  var  der  38  unge  Piger  og 
Mænd,  det  er  ligesom  som  en  Sangforening,  de  rejste 
med,  i  en  By,  som  hed  Sakatown ;  de  var  der  nede  for 
en  hel  Uge ;  da  de  kom  tilbage.  Fruen  og  Herren,  som 
jeg  tjener  hos,  sendte  en  5 — 6  Automobiler  og  Vogne 
op  til  Stationen  til  at  møde  de  unge  Mennesker.  Du 
kan  tro,  kære  Bedste,  at  det  var  bænt  (pænt)  at  se, 
der  var  26  unge  Hornmusikanter,  de  gik  foran  alle 
Automobilerne,  og  saa  kom  alle  Vogne,  de  var  lige  saa 
fulde,  som.  de  kunde  være.  De  kørte  op  til  det  store 
Hus,  som  jeg  tjener  i,  og  de  stod  allesammen  ud  og 
kom  ind  i  Huset  og  havde  Kaffe  og  The,  Kager,  Lag- 
kage, Iscreme  og  Smørrebrød,  der  var  lagt  sammen 
og  skaaren  i  smaa  bitte  Stykker.  Hornmusikanterne 
spillede  ude  i  Haven,  til  Kl.  var  9  om  Aftenen.  Der 
var  ialt  120  Mennesker  til  at  spise,  og  det  var  allesam- 
men saadanne  fornemm.e  og  fine  Damer  og  Herrer. 
Du  vil  maaske  tro,  at  det  er  et  Hotel,  jeg  tjener  i,  nej, 
det  er  det  ikke ;  det  er  et  stort  privat  Hus,  der  (er)  3 
Døtre  og  2  Drenge  hjemme,  den  ene  af  Pigerne  er  22 
Aar,  18  Aar  og  15  Aar,  Drengene  er  20  Aar  og  12 
Aar,  saa  har  de  en  Søn  og  en  Datter,  der  er  gifte, 


167 

Sønnen  er  26  Aar  og  Datteren  er  24  Aar.  Datter^en) 
paa  24  Aar  er  rejst  til  København  med  en  dansk  Kone 
og  hendes  lille  Søn.  Den  danske  Kone,  hendes  Foræl- 
dre er  rige,  hun  synger  saa  dejlig,  hendes  Forældre 
har  kostet  mange  Penge  paa  hende,  de  rejste  hjem  paa 
er  Besiøg  og  kommer  tilbage  om  et  Aar.  Datteren,  fra 
hvor  jeg  tjener,  kan  slet  ikke  tale  Dansk,  saa  det  maa 
være  noget  imderligt  for  hende.  Jeg  kan  ogsaa  for- 
tælle Dig,  Bedste,  at  jeg  er  bleven  ringforlovet  med  et 
sødt  ungt  Menneske  paa  19  Aar.  Han  var  hjemme 
paa  Besøg  og  sov  her  en  hel  Nat,  imens  at  jeg  var 
hjemme  i  Ferien.  Han  er  fra  Skotland.  Gustav  (en 
gammel  Tilbeder  hjemme)  véd  slet  ikke  noget  om  det ; 
han  tror,  at  jeg  kommer  tilbage,  men  det  gør  jeg  slet 
ikke ;  men  lad  ham  bare  tro,  for  han  faar  mig  saa- 
mænd  aldrig.  Min  Forlovede  er  Slagtersvend  i  Prin- 
se Albert;  han  har  en  god  Plads,  han  faar  35  Doller 
og  Kost  om  Maaneden.  Vi  har  travlt  med  at  (passe) 
alt  Kreaturerne  og  Haven ;  vi  er  alle  sammen  raske, 
men  M.or(s)  Ben  er  daarlige.  det  gør  ondt  under  ne- 
den Fødderne  og  i  Anklerne,  men  jeg  (haaber),  det 
snart  (vil)  gaa  (over),  hun  tar  nogen  Piller  fra  en 
Doktor  nede  i  Chicago;  han  taler  og  skriver  Dansk, 
hans  Navn  (er)  Dr.  Lynott.  Jeg  vil  nu  haabe.  at  Du 
er  rask  og  i  godt  Humør,  for  det  er  jeg.  Nu  maa  Du 

hilse (her  følger,  omhyggelig  specificeret,  en 

stor  Række  Medlemmer  af  Familjen  hjemme  og  Be- 
kendte samt  venlige  Hilsener  til  Bedstemoderen,  og- 
saa fra  alle  de  andre  paa  Farmen). 

—  De  allersidste  Breve  fra  Nybyggerfamiljen  i  Ka- 
nada til  Hjemmet  er  en  lille  Gruppe  paa  3  Stykker. 

fra  Manden,  Hustruen  og  den  fjortenaarige  Karen, 
skrevet  fra  d.  30.  September  til  d.  5.  Oktober  og  af- 
sendt med  kanadisk  Poststempel  af  6  Oktober. 

Det  er  her  Hans  Rasmussen  selv,  der  har  Fører- 
skabet i  Brevskrivningen,  i  Modsætning  til  hvad  der 
ellers  har  været  Tilfældet  efter  Jensines  Ankomst. 

Altid  optaget  eller  træt  af  haardt  Arbejde  har  han 
ellers  lagt  Brevvekslingen  med  Danmark  i  Hustruens 
Hænder,  og  kun  ganske  sjældent  var  det  ham  selv, 
der  skrev.  Engang  i  1909  hedder  det  i  et  af  Hustruens 
Breve:  „Jeg  fik  kaldt  Hans  ind  og  skrive  disse  Vers 
til  sin  kære  Moder",  og  Hans,  der  „har  travlt  med  at 
bygge  et  lille  Hus  for  vores  Havre",  skriver  da  egen- 
hændig bag  paa  Konens  Brev  et  af  sine  smaa  Digte  til 
Moderen : 

TIL  MIN   KÆRE  ELSKEDE  MODER 

Kære  Moder,  vær  ej  bedrøvet, 
Thi  end  hvad  jeg  i  Livet  har  prøvet, 
Jeg  glemmer  aldrig  min  kære  Mor, 
Du  er  mit  et  og  alt  paa  Jord. 

Da  jeg  derhjemme  traved  om, 
Naar  tit  det  kneb,  til  Dig  jeg  kom, 
Fik  varmet  op  min  frosne  Krop 
Og  fik  Humøret  strammet  op. 


Men  Tiden  sig  forandred 
Til  fjerne  Land  jeg  vandred. 
Jeg  arbejded  og  stred  mig  frem 
Og  her  jeg  fandt  et  Hjem. 

Men  engang  med  Tiden 
Til  Danmark  staar  min  Lid, 

Jeg  drager  tilbage  med  bedre  Sind. 

Da  bygger  jeg  mit  Hjem  under  grønne  Lind. 

Og  da,  kære  Moder,  hos  mig  skal  Du  bo, 

Hos  mig  vil  Du  finde  Fred  og  Ro, 

Jeg  vil  gøre  godt,  hvad  jeg  engang  Dig  volde  (voldte) 

Naar  bare  vi  alle  Livet  beholde. 

Din  Søn 

H.  Rasmussen 
i  fjerne  V. 

Paa  lignende  Maade  staar  der  bag  paa  Konens  Brev 
af  1.  Aug.  1910,  ordret  gengivet: 
„Kjære  Elskede  Moder 

Du  Længes  vel  snart  efter  at  Høre  fra  vos  vi  er 
temlig  Raske  og  har  det  gaadt  jeg  Kjøre  træ  tel  sta- 
tionen ver  Dag  jeg  har  fire  Heste  nu  og  di  3  skal  jeg 
betale  nu  i  Sommer  vi  har  haft  en  tør  Sommer  Seden 
er  kort  og  Høet  er  tørt  men  træ  har  vi  nog  af  jeg  har 
4  Man  tel  at  Hukke  faar  mej  saa  det  vel  jo  tønne 
slemt  ud  i  Skoven  i  Sommer  og  saa  neste  aar  brekke 
stoupe  (Stubbe)  op  og  Pløje  det  saa  du  vel  se  Kjære 
Moder  at  det  skal  ikke  vare  saa  lenge  føren  jeg  har  en 
stor  Farm  din  Søn  H.  Rasmussen" 

Men  i  Oktobersendingen  1910  maa  han  skrive 
længst,  fordi  Hustruen  har  været  syg  og  vel  nu  har 
det  Hdt  bedre,  men  dog  ikke  er  helt  rask.  Tilmed  har 
den  fjortenaarige  Karen,  som  var  kommen  hjem  for  at 
hjælpe  Moderen,  brækket  sin  Arm  under  Leg  med 
den  lille  Søster,  har  maattet  ligge  11  Dage  paa  Hos- 
pitalet i  Byen,  hvor  den  ældste  Datter  tjener  og  er  nu 
hos  hende.  Det  bliver  derfor  ikke  meget,  Jensine  skri- 
ver denne  Gang,  hun  faar  dog  Tid  til  at  forsikre  at 
„vi  har  det  alle  ellers  godt,  vi  mangler  jo  ikke  noget" 

og  hun  udtaler  sin  oprigtige  Glæde  over,  at  det  endelig 
skal  lykkes  hende  at  faa  sin  Broder  over  til  dem,  han 
kommer  nu  bestemt  til  November.  Desuden  sender 
hun,  med  Paaskrift,  et  Fotografi  af  den  ældste 
Datter,  som  viser  sig  at  være  en  overmaade  net, 
ung  Pige.  Hos  hende  i  Byen  har  Karen  vedlagt 
en  ret  udførlig  Skrivelse  til  Bedstemoderen,  den 
lille  Søster  har  skrevet  Hilsen  paa  Moderens  Brev; 
men  først  og  sidst  er  det  Husfaderen  selv,  som  skriver 
til  sin  „kære  elskede  Moder"  om  Arbejdets  Forløb 
og  Familjens  Befindende.  Høsten  er  omme  og  Tærsk- 
ningen overstaaet,  Udbyttet  har  paa  Grund  af  Tørke 
ikke  været  saa  godt  som  Aaret  forud,  Sygdom  i 
Hjemmet  har  der  jo  været  rigeligt  af  paa  det  sidste, 
og  „vi  begynder  at  faa  Vinter  nu.  Bladene  falder 
af  Træerne,  og  det  ser  ud  til  Snevejr".  Men  det 
gælder  om  at  holde  ud  og  troligt  forberede  sig  til 
Vinterarbejdet  i  Skovene  sammen  med  Svogeren, 
der  nu  endelig  kommer;  „jeg  skal  til  Byen  i  Morgen 
og  se  at  faa  byttet  en  af  mine  Heste  væk,  jeg  er 
bange  for,  at  den  ikke  holder  Vinteren  ud,  for  det 
er  haardt  Arbejde  for  dem  at  hale  Træ".  Paa  sig 
selv  tænker  han  ikke;  det  skal  nu  engang  saadan 
være.  — 

Hans  Rasmussens  og  hans  Familjes  Breve  giver  et 
levende  Indtryk  af,  at  der  hos  dansk  Landalmue,  ved 
Siden  af  Opvakthed  og  en  ofte  forbavsende  æstetisk 
Sans,  findes  virkelige  Karakteregenskaber,  der  under 
blot  nogenlunde  gunstige  Forhold  kommer  fortræffe- 
ligt til  Udvikling. 

Man  føler  oprigtig  Sympati  med  denne  udholdende, 

trofaste  Mand  og  med  Hustruen,  som,  efter  engang  at 
have  taget  sit  Parti,  trøstigt  gaar  op  i  sin  Gerning, 
utrættelig  og  munter,  uden  Selvgodhed  eller  Surhed, 
ligesom  han.  — 

I  Under  vor  sidste  Krig  lykkedes  det,  paa  Grundlag 
af  samtidige  Dagbøger  og  Breve,  at  give  et  psykolo- 
gisk Tværsnit  gennem  hele  det  danske  Folk  under  en 
moderne  Krig.  Forhaabentlig  vil  Behandlingen  af 
Dagbøgerne  fra  og  Brevene  til  og  fra  danske  Udvan- 
drere kunne  frembringe  et  lignende  Mosaikbillede  af 
folkepsykologisk  Betydning. 

Der  er  indtil  d.  26.  Oktober  d.  A.  fra  72  Indsendere 
fremkommen  4  Dagbøger  og  2593  Breve,  som  er 
skrevne  af  297  Personer  og  fordeler  sig  paa  følgende 
Maade : 

Landmænd  og  deres  Familjer:  142  med  1029  Breve 

Lærere  og  Prædikanter  48  —  242  — 

Haandværkere  og  Arbejdsfolk..  30  —  501  — 

Tjenestepiger  14  —  137  — 

Forretningsfolk   og   Handelsm.  18  —  200  — 

Journalister  og  Boghandlere  ...  6  —  24  — 

Læger  1  —  15  — 

Ingeniører   2  —  175  — 

Sømænd   1  —  33  — 

Forskellige  Mænd  og  Kvinder..  35  —  237  — 

297  med  2593  Breve 

Af  de  4  Dagbøger  er  de  3  førte  af  Landmænd,  1  af 
en  Kommis. 

De  72  Indsendere  fordeler  sig  saaledes : 

Præster  og  Præsteenker  16,  Skolemænd  16,  Læger 
9,  Handelsfolk  6,  Landmænd  6,  Haandværkere  4, 
Dyrlæger  4,  Forfattere  og  Journalister  3,  Postbude  2 ; 
forskellige  6. 

Af  Brevskriverne  var  langt  det  overvejende  Antal 
fra  de  nordamerikanske  Fristater  og  Kanada ;  Meksiko 
er  repræsenteret  ved  2  med  100  Breve,  Australien  ved 
1  med  44  Breve,  Sibirien  ved  1  med  2  Breve,  Søman- 
dens 66  Breve  er  væsentligt  fra  Sydamerika.  Af  Dag- 
bøgerne stammer  2  fra  Nordamerika,  1  fra  Argentina 
og  1  fra  Australien. 

Endvidere  foreligger  en  betydelig  Række  Løfter 
om  snarlig  Indsendelse  af  et  yderligere  og  stort  Mate- 
riale. — 

Indsamlingen  og  den  paafølgende,  meget  omstæn- 
delige Bearbejdelse,  vil  endnu  tage  Aar,  og  der  er 
langt  tilbage,  inden  Stoffet  har  naaét  den  Fylde  og 
Alsidighed,  som  en  udtømmende  Løsning  af  Opgaven 
kræver. 

Men  de  to  allerede  foreliggende  Billeder  af  Guld- 
graveren fra  forrige  Aarhundredes  Midte  og  af  den 
lille  Farmer  fra  1910  med  hans  Familje  turde  baade 
herhjemme  og  overalt,  hvor  danske  Udvandrere  har 
slaaet  sig  ned,  vække  Interessen  for  gennem  Indsen- 
delse af  Materiale  at  bidrage  til  at  sætte  den  danske 
Emigrant  et  paalideligt  Mindesmærke,  som  vil  kunne 
staa  igennem  Tiderne. 

